Cu o sută de ani înainte de URZEALA TRONURILOR, 
doi eroi neobişnuiţi bântuiau prin Westeros... 


al ORGIE R.R. 


(AVAL ERĂ 


CELOR 


SAPTE REGATE 


NAUTILUS 
fantasy 


GEORGE R.R. MARTIN 


Cavalerul 
Celor 
Sapte Regate 


DESPRE AUTOR 


George R.R. Martin s-a născut în 1948 la New Jersey și a 
absolvit jurnalismul cu summa cum laude la Northwestern 
University, Illinois. În anii '70 a scris o serie de nuvele, printre 
care și Regii nisipurilor (1979), pentru care i-au fost decernate 
premiile Hugo și Nebula, apoi a continuat cu romane SF, fantasy 
și horror. În anii '80 a fost producător și scenarist de televiziune, 
editor al seriei Twilight Zone la CBS Television și producător al 
filmului Frumoasa și Bestia. Una dintre nuvelele sale a fost 
ecranizată cu titlul Zburătorii nopții. În 1996, Martin a început să 
scrie seria fantasy CÂNTEC DE GHEAŢĂ ȘI FOC, alcătuită din 
șapte romane, dintre care cinci au și fost publicate (Urzea/a 
tronurilor, 1996 - Editura Nemira, 2007, 2011, 2013; /nc/eștarea 
regilor, 1999 - Editura Nemira, 2008, 2011, 2013; /ureșul 
săbiilor, 2000 - Editura Nemira, 2009, 2011, 2013; Festinul 
ciorilor, 2005 - Editura Nemira, 2009, 2011, 2013; Dansul 
dragonilor, 2011 - Editura Nemira, 2011, 2012), iar două se află 
încă în stadiul de proiect (The Winds of Winter și A Dream of 
Spring). Saga CÂNTEC DE GHEAŢĂ ȘI FOC este considerată o 
capodoperă a genului, alături de trilogia Stăpânul inelelor de 
J.R.R. Tolkien, fiind până în prezent tradusă în peste treizeci de 
limbi, cu peste 2200000 de exemplare vândute numai în Statele 
Unite. Drepturile cinematografice au fost achiziţionate de HBO, 
care a difuzat deja primele cinci sezoane ale serialului. Primul 
volum al seriei, Urzea/a tronurilor, a obţinut Premiul Locus în 
1997, a fost finalist al premiilor Nebula și World Fantasy, iar 
nuvela Sângele dragonului, care face parte din roman, a obținut 
Premiul Hugo în 1997. Romanul /nc/eștarea regilor a câștigat, de 
asemenea, Premiul Locus în 1999 și a fost finalist al Premiului 
Nebula, în timp ce /ureșul/ săbiilor a fost recompensat cu 
premiile Locus și Geffen în 2001, respectiv 2002, fiind finalist al 
premiilor Hugo și Nebula. Al patrulea volum al seriei, Festinul 
ciorilor, a fost finalist al premiilor Hugo și Locus. Dansul 
Dragonilor a fost recompensat cu Premiul Locus în 2012, fiind 
finalist al Premiului Hugo în 2012. 


CAVALERUL RĂTĂCITOR 


Traducere din limba engleză 
Oana Chițu 


Ploile de primăvară înmuiaseră pământul, așa că Dunk nu 
avea niciun fel de problemă cu săpatul mormântului. Alesese 
pentru bărbatul căruia îi plăcuse întotdeauna să privească 
apusul un loc pe coasta dinspre vest a unui deal jos. 

— S-a mai dus o zi, obișnuia el să spună oftând, și cine știe ce 
ne vor aduce zorile, nu-i așa, Dunk? 

Ei bine, una dintre acele dimineţi îi întâmpinase cu ploi ce le 
pătrunseseră până la oase, cea de după îi așteptase cu rafale de 
vânt, îmbibate de ploaie, iar următoarea le adusese frigul. Până 
într-a patra zi, bătrânul era prea slăbit ca să mai poată călări. lar 
acum murise. Cu doar câteva zile în urmă cântase, în timp ce 
băteau cărările, vechea melodie despre călătoria spre Gulltown, 
în căutarea unei domniţe frumoase, numai că în loc de Gulltown 
el spunea Ashford. Hai la Ashford să vedem prințesa, haili-hailo, 
își zicea Dunk cu tristeţe, pe când săpa. 

Când groapa a fost suficient de adâncă, a ridicat trupul 
bătrânului pe braţe și l-a cărat până acolo. Fusese un om 
mărunt și subțiratic; fără tunica din zale, coif și teaca sabiei 
părea să nu fie mai greu decât un sac de frunze. Dunk era 
neobișnuit de înalt pentru vârsta lui. Un băiat de șaisprezece 
sau șaptesprezece ani (nimeni nu știa exact), greoi și păros, cu 
o construcţie masivă, ce se apropia de doi metri; și doar ce 
începuse să se dezvolte. Bătrânul îi lăudase adesea forţa, fiind 
mereu generos cu aprecierile la adresa lui. Doar atât avea de 
oferit. 

Băiatul a culcat trupul pe fundul mormântului și a rămas un 
timp deasupra lui. Mirosul ploii se simţea din nou în aer și el știa 
că trebuie să umple groapa înainte să se pornească apele, dar îi 
venea pur și simplu prea greu să arunce pământ pe chipul acela 
trecut și obosit. Trebuia să fi fost un septon pe aici, să-i spună 
niște rugăciuni, dar nu mă are decât pe mine. Moșneagul îl 
învățase pe Dunk tot ce știa despre săbii, scuturi și lănci, dar nu 
se pricepuse niciodată la a-l deprinde cuvintele. 

— Ţi-aș lăsa sabia, dar o să ruginească în ţărână, a zis el la 
final, cu părere de rău. Cred că o să-ţi dea zeii una nouă. Mi-aș 
dori să nu fii murit, ser. 

Tânărul a făcut o pauză, neștiind ce-ar mai fi putut spune. Nu 
cunoștea nicio rugăciune, nu pe de-a-ntregul; de altfel, bătrânul 
nu se prea ruga. 

— Ai fost un cavaler adevărat și nu m-ai bătut niciodată pe 


nedrept, a reușit să îngaime în cele din urmă. Mai puţin atunci, 
la lazul Fecioarei. Feciorul mâncase plăcinta văduvei, nu eu; 
doar ţi-am zis. Dar nu mai contează acum. Zeii să te aibă-n 
pază, ser. 

Băiatul a împins cu piciorul pământ în groapă, apoi a început 
să o umple metodic, fără să mai privească lucrul ce zăcea în ea. 
A avut o viaţă lungă, s-a gândit Dunk. Trebuie să se fi apropiat 
de șaizeci de ani, și câți oameni se pot lăuda cu asta? Cel puţin 
trăise suficient cât să mai prindă încă o primăvară. 

Soarele apunea pe când băiatul hrănea caii. Erau trei: 
mârţoaga lui deșelată, buiestrașul bătrânului și Tunet, calul său 
de luptă, folosit doar în turniruri și bătălii. Armăsarul mare și 
brun nu mai era la fel de rapid sau puternic cum fusese odată, 
dar avea încă reflexe bune și spiritul sălbatic și valora mai mult 
decât orice avusese Dunk vreodată. Dacă fi vând pe Tunet și pe 
Castană și seile și căpestrele, mi-ar rămâne suficient argint ca 
să... Dunk s-a încruntat. Singura viaţă despre care avea habar 
era cea de cavaler rătăcitor, călărind de la o cetate la alta, 
slujind unui domn sau altuia, luptând în bătăliile lor și mâncând 
în sălile lor, până când se sfârșea războiul, apoi mergea mai 
departe. Din când în când se organizau și turniruri, deși mult 
mai rar, iar el știa că unii cavaleri rătăcitori deveneau tâlhari în 
timpul iernilor grele, deși bătrânul nu o făcuse niciodată. 

Aș putea găsi alt cavaler rătăcitor în căutare de scutier, să-i 
văd de animale și să-i curăț armura, şi-a zis el, sau poate m-aș 
putea duce în vreun oraș, în Lannisport sau la Debarcaderul 
Regelui, și să mă alătur Pazei Orașului. Altfel... 

Așezase lucrurile bătrânului laolaltă, sub un stejar. Traista din 
cârpă conţinea trei cerbi de argint, nouăsprezece bănuţi de 
aramă și un granat ciupit; cum se întâmpla cu majoritatea 
cavalerilor rătăcitori, marea parte a averii lui lumești consta din 
cai și arme. Dunk deţinea acum o cămașă din zale, de pe care 
înlăturase rugina de mii de ori. Un coif fără vizieră, din fier, cu o 
apărătoare lată pentru nas și o îndoitură la tâmpla stângă. O 
centură pentru sabie, din piele maro, crăpată, și o spadă lungă, 
vârâtă într-o teacă din lemn și piele. Un pumnal, un brici, o 
tocilă. Armură pentru picioare, apărătoare pentru gât, o lance 
de doi metri și jumătate, din frasin cioplit, cu un ascuţiș din fier 
la vârf și un scut din lemn de stejar, înconjurat de un inel 
zgâriat, din fier, purtând sigiliul lui Ser Arlan de Pennytree: un 


pocal înaripat, argintiu, pe fond maro. 

Dunk s-a uitat la scut, a luat centura pentru sabie și și-a 
aruncat iar privirea la scut. Cureaua era făcută pentru șoldurile 
subțiratice ale bătrânului. Nu i-ar fi venit niciodată, nu mai mult 
decât i s-ar fi potrivit tunica de zale. A legat teaca de o sfoară de 
cânepă, a înnodat-o în jurul taliei și a tras spada lungă. 

Lama luneca dreaptă și grea, din oţel bine forjat în fierăriile 
de la castel, plăseaua din lemn era înfășurată în piele fină, iar 
ornamentul din capul mânerului fusese făurit dintr-o piatră 
neagră, lucioasă. Deși simplă, sabia îi ședea bine în mână lui 
Dunk, iar băiatul știa cât de ascuţită este, căci nopţi de-a rândul 
trecuse asupra ei tocila și pânza uleiată, înainte de a merge la 
culcare. Mi se potrivește în strânsoarea pumnului la fel de bine 
cum i s-a potrivit lui, şi-a zis băiatul, iar pe Pajiștea Ashford are 
loc un turnir. 

Picioruș avea pasul mai ușor decât bătrânul Castană, dar 
Dunk se simţea încă întristat și obosit când a zărit hanul ce îi 
apăruse în faţă, o clădire înaltă din chirpici și lemn, aflată pe 
malul unui izvor. Lumina caldă și galbenă ce se scurgea prin 
ferestrele ei era atât de ademenitoare, că tânărul pur și simplu 
n-a putut trece mai departe. Am trei arginti, și-a făcut el 
socoteala, destui pentru o cină bună și bere câtă pot bea. 

In timp ce descăleca, un băiat dezbrăcat a ieșit din izvor 
șiroind de apă și a început să se usuce cu o manta aspră, maro. 

— Tu ești grăjdarul? l-a întrebat Dunk. 

Feciorul nu părea să aibă mai mult de opt-nouă ani. O fiinţă 
cu un chip păstos și sfrijit și picioarele înnămolite până la 
glezne. Părul era cel mai bizar în sensul că lipsea cu 
desăvârșire. 

— Mi-aș vrea buiestrașul periat. Și ovăz pentru toţi trei. Poţi 
să vezi de ei? 

Băiatul s-a uitat la el cu obrăznicie. 

— Aș putea. Dacă aș vrea. 

Dunk s-a încruntat. 

— Nu vreau s-aud. Sunt cavaler, dacă vrei să știi. 

— Nu pari. 

— Oare toţi cavalerii arată la fel? 

— Nu, dar nici ca tine nu arată. Centura sabiei e făcută din 
frânghie. 

— Atât timp cât îmi ţine teaca, e numai bună. Acum vezi de 


cai. Îţi dau un bănuţ de aramă dacă te descurci bine și o 
scatoalcă dacă nu. 

Dunk n-a mai așteptat să vadă cum îi primise grăjdarul 
vorbele, ci a întors spatele și și-a făcut loc cu umărul pe ușă. 

Se așteptase ca hanul să fie aglomerat la acea oră, dar sala 
mare era aproape pustie. Un tânăr lord, înveșmântat într-o 
manta fină din damasc, aţipise la o masă și sforăia ușurel, cu 
nasul într-o baltă de vin. În afară de el, nu mai era nimeni acolo. 
Dunk s-a uitat pierdut în jur, până când o femeie masivă, scundă 
și palidă, a ieșit din bucătărie: 

— Şezi unde poftești, i-a spus ea. Vrei bere sau mâncare? 

— Din amândouă. 

Dunk a ocupat un scaun de la fereastră, cât mai departe de 
clientul adormit. 

— Avem un miel bun, fript și frecat cu mirodenii și câteva rațe 
pe care le-a vânat fiul meu. Ce dorești? 

Nu mai mâncase la un han de o jumătate de an, dacă nu chiar 
mai bine. 

— Din amândouă. 

Femeia s-a pus pe râs. 

— Ei bine, ești destul de mare să încapă toate. 

Gazda a umplut o halbă cu bere și i-a adus-o lui Dunk la 
masă. 

— Vrei și o cameră pentru la noapte? 

— Nu. 

Nimic nu i-ar fi plăcut mai mult flăcăului decât o saltea moale 
de paie și un acoperiș deasupra capului, dar trebuia să fie 
chibzuit cu banii. Pământul avea să-i fie suficient. 

— Nişte hrană, bere și spre Ashford mi-e drumul. Cât e până 
acolo? 

— O zi de călărit. la-o spre nord, la răscrucea de la moara 
arsă. Vede băiatul meu de caii tăi sau și-a luat iar câmpii? 

— Nu, e acolo, a răspuns Dunk. Nu pari a avea clienţi. 

— Jumătate de oraș e plecată să vadă turnirul. Copiii mei s-ar 
fi dus și ei, dacă le-aș fi permis. Hanul ăsta o să fie al lor, când 
eu nu voi mai fi, dar băiatul mai degrabă se dă ţanţoș printre 
soldaţi, iar fata e toată un oftat și un chicotit când trece vreun 
cavaler. Îţi jur că nu știu de ce. Cavalerii sunt și ei ca oricare alţi 
oameni și n-am auzit să fi schimbat mare brânză vreun turnir. 

Femeia l-a măsurat curioasă pe Dunk cu privirea. Spada și 


scutul îi spuneau una, dar funia de la brâu și tunica scorţoasă cu 
totul altceva. 

— La turnir mergi și dumneata? 

Tânărul a sorbit o dată din bere, înainte de a răspunde. 
Lichidul era maroniu, precum nucile, iar pe limbă i se scurgea 
densă, așa cum îi plăcea lui. 

— Chiar așa, a zis el. Vreau să devin campion. 

— Nu mai spune, a făcut hangiţa, destul de politicos. 

În cealaltă parte a camerei, puiul de lord își ridicase capul din 
balta de vin. Chipul lui avea o culoare pământie, deloc 
sănătoasă, ascuns sub părul nisipiu, ca un cuib de șoareci. 
Tuleie blonde îi acopereau barba. Omul și-a frecat buzele și a 
clipit către Dunk, spunând. 

— Te-am visat. Mâna îi tremura, pe când a împins un deget 
acuzator înainte. Să stai departe de mine, m-auzi? Cât mai 
departe. 

Dunk s-a holbat la el, neînţelegând nimic. 

— Lordul meu? 

Hangiţa s-a aplecat mai mult spre flăcău. 

— Nu-l băga în seamă, ser. Nu face decât să bea și să 
bălmăjească despre visele lui. Mă ocup de mâncare, a spus ea, 
ieșind în grabă. 

— Mâncare? 

Din gura lui, cuvântul sunase obscen. Omul s-a clătinat pe 
picioare, proptit cu o mână de masă, ca să nu cadă. 

— O să mi se facă rău, a anunțat el. 

Pieptul tunicii lui era scorţos și roșu de la petele vechi de vin. 

— Am vrut o curvă, dar nu e niciuna prin părţile astea. S-au 
dus toate pe Pajiștea Ashford. Fie-vă milă, zeilor, ce mare nevoie 
am de un vinișor. 

Omul a ieșit din sala comună balansându-se incert pe 
picioare, iar Dunk l-a auzit urcând niște trepte și cântând în 
șoaptă. 

O ființă tare tristă, s-a gândit el. Dar de ce a crezut oare că 
mă cunoaște? Flăcăul a cântărit o vreme întrebarea, cu nasul 
deasupra berii. 

Mielul era la fel de gustos ca oricare altul pe care îl mai 
mâncase, iar rața încă și mai bună, gătită cu cireşe și lămâi și 
nici pe departe la fel de grasă ca altele. Hangiţa a adus, de 
asemenea, și mazăre dreasă cu unt și pâine din ovăz, încă 


fierbinte, de la cuptor. Asta înseamnă să fii cavaler, şi-a zis 
flăcăul, pe când sugea ultima fărâmă de carne de pe os. Masă 
îndestulată și bere când îmi poftește inima și nimeni care să mă 
bată la cap. A mai golit o halbă de bere cu restul de mâncare. 
Cu a treia și-a uns gâtlejul, iar pe a patra a luat-o doar pentru că 
nu mai era nimeni care să-i spună să nu o facă. Când a terminat, 
i-a dat femeii un cerb de argint și tot a mai primit înapoi, ca rest, 
un pumn de mărunţiș de aramă. 

Până să iasă Dunk, afară se întunecase de-a binelea. 
Stomacul îi era plin, iar punga niţel mai ușoară, dar se simţea 
bine, pe când se îndrepta spre grajduri. Drept înainte a răsunat 
un nechezat de cal: „Ușor, băiatu'!“, a auzit el rostind vocea 
unui fecior. Dunk a mărit pasul, încruntat. 

L-a găsit pe grăjdar călare pe Tunet și îmbrăcat în armura 
bătrânului. Cămașa de zale îi era lungă, iar coiful trebuise să și-l 
încline pe ceafa cheală, căci altfel i-ar fi acoperit ochii. Părea cu 
totul absorbit de ceea ce făcea și de-a dreptul absurd. Dunk s-a 
oprit în prag și a izbucnit în râs. 

Băiatul și-a ridicat privirea, a roșit și a sărit de pe cal. 

— Stăpâne, n-am vrut să... 

— Hoţule, a făcut Dunk, încercând să pară sever. Scoate 
armura și bucură-te că nu ţi-a tras Tunet o copită în capul ăla 
prostănac. E cal de luptă, nu ponei pentru băiețanari. 

Copilul și-a scos coiful și i-a făcut vânt în paie. 

— L-aș putea călări la fel de bine ca tine, a răspuns el, 
îndrăzneţ. 

— Tacă-ţi fleanca. Să nu mai aud asemenea obrăznicii. Scoate 
și cămașa. Ce-aveai impresia că faci? 

— Cum să-ţi zic cu gura închisă? 

Băiatul s-a luptat să iasă din cămașa de zale și a lăsat-o să 
cadă la pământ. 

— O poţi deschide să răspunzi, a zis Dunk. Acum ridică de jos 
cămașa, curăţ-o de mizerie și pune-o de unde ai luat-o. Şi coiful 
la fel. Ai hrănit caii cum ţi-am cerut? L-ai țesălat pe Picioruș? 

— Da, a îngânat băiatul, pe când scutura paiele de pe zale. 
Mergi la Ashford, nu-i așa? la-mă cu tine, ser. 

Hangiţa îl avertizase că așa avea să se întâmple. 

— Şi ce-ar spune maică-ta de una ca asta? 

— Mama? Băiatul a făcut o grimasă. Mama-i moartă. N-ar zice 
nimic. 


Dunk era surprins. Oare nu era hangiţa mama flăcăului? Poate 
doar îi fusese dat în grijă. Mintea-i era puţin înceţoșată de la 
bere. 

— Ești orfan? a întrebat el, cam nesigur. 

— Da’ tu ești? a replicat grăjdarul. 

— Am fost odată, a recunoscut Dunk. Până m-a luat bătrânul 
sub ocrotirea lui. 

— Dacă mă iei cu tine, ţi-aș putea fi scutier, a continuat 
flăcăul. 

— N-am nevoie, a răspuns celălalt. 

— Oricărui cavaler îi trebuie un scutier, l-a contrazis băiatul. 
Pari să ai nevoie de unul mai mult decât orice altceva. 

Dunk a ridicat o mână, ameninţător. 

— lar tu, pare-mi-se, arăţi de parcă ceri o scatoalcă peste 
ureche. Umple-mi un sac cu ovăz. Plec spre Ashford. Singur. 

Dacă băiatul se speriase cumva, își ascunsese teama foarte 
bine. Pentru o clipă, a rămas acolo sfidător, cu braţele 
încrucișate, dar tocmai pe când Dunk era gata să cedeze, 
tânărul s-a răsucit pe călcâie și s-a dus după ovăz. 

Dunk se simţea ușurat. Păcat că n-am putut..., dar are o viață 
bună aici, la han, mai bună decât ar avea făcând pe scutierul 
pentru un cavaler rătăcitor. Ar fi crud să-l iau cu mine. 

Putea încă să mai simtă, totuși, dezamăgirea băiatului. În 
timp ce încăleca pe Picioruș și lua frâiele lui Tunet, Dunk s-a 
decis că un bănuţ de aramă l-ar înveseli pe copil. 

— Uite, băiete, pentru ajutorul tău. 

Tânărul a aruncat zâmbind moneda spre el, dar grăjdarul nici 
nu s-a clintit s-o prindă. Banul a căzut pe jos, între picioarele lui, 
și acolo l-a lăsat. 

O s-o ridice de îndată ce voi fi plecat, și-a zis Dunk. A întors 
calul în loc și s-a îndepărtat de han, ducându-i de hăţuri pe 
ceilalți doi. Copacii străluceau în lumina lunii, iar cerul era senin 
și presărat cu stele. Şi totuși, pe când mergea călare la drum, 
putea să simtă în spate privirea posomorâtă și mută a 
grăjdarului. 

sp Cea 
= LO GEN 

Umbrele se lungeau în lumina amiezii când Dunk a oprit caii la 
marginea întinsei Pajiști Ashford. Trei pavilioane de competiţie 
se și ridicaseră pe câmpul înţesat de iarbă. Unele erau mici, 


altele mai mari; unele pătrate, altele rotunde; unele din pânză 
de vele, altele din in, iar altele din mătase; dar toate se răsfirau 
multicolore, cu drapele lungi izvorând dinspre stâlpii centrali, 
mai strălucitoare decât un câmp de flori, în nuanţe bogate de 
roșu și galben radios, o mulţime de variante de verde și 
albastru, negru profund, cenușiu și violet. 

Bătrânul călărise alături de unii dintre acești cavaleri; pe alţii, 
Dunk îi cunoștea din povești spuse în sălile comune și la focurile 
de tabără. Deși nu deprinsese niciodată magia cititului sau a 
scrisului, bătrânul insistase să-l înveţe heraldica, verificându-l 
adesea, pe când călătoreau. Privighetorile aparţineau Lordului 
Caron de la Cântecul Nopţii, ce era la fel de priceput cu harpa, 
pe cât era cu lancea. Cerbul încoronat era pentru Ser Lyonel 
Baratheon, Uraganul Râzător. Dunk a recunoscut vânătorul celor 
din familia Tarly, fulgerul violet al Casei Dondarrion, mărul roșu 
al celor din Casa Fossoway. Pe un fond sângeriu răgea leul 
Lannisterilor, iar pe un câmp ca smaraldul înota broasca- 
țestoasă de mare, de un verde întunecat, a familiei Estermont. 
Cortul maro de sub armăsarul roșu nu putea fi decât al lui Ser 
Otho Bracken, numit și Bruta din Bracken, de când îl ucisese pe 
Lordul Quentyn Blackwood, în urmă cu trei ani, în timpul unui 
turnir de la Debarcaderul Regelui. Dunk auzise că Ser Otho 
lovise cu securea tocită, cu coadă lungă, atât de tare, că făcuse 
o gaură în coiful și în chipul ce se ascundea sub el. A văzut și 
câteva flamuri ale familiei Blackwood, la marginea dinspre apus 
a pajiștii, pe cât se putea mai îndepărtate de cele ale lui Ser 
Otho.  Marbrand,  Mallister,  Cargyll, Westerling, Swann, 
Mullendore, Hightower, Florent, Frey, Penrose, Stokeworth, 
Darry, Parren, Wylde; se părea că fiecare casă nobilă din vest și 
din sud își trimisese un cavaler sau trei la Ashford pentru a o 
vedea pe preafrumoasa prinţesă și pentru a înfrunta arenele în 
onoarea ei. 

Totuși, oricât ar fi fost de frumoase pavilioanele lor, Dunk știa 
că locul lui nu era acolo. O pelerină deșirată din lână avea să-i 
fie singurul adăpost în acea noapte. În timp ce lorzii și marii 
cavaleri chefuiau cu claponi și purcei, cina lui Dunk urma să fie 
doar o bucată tare și ațoasă de carne de vită sărată. Ştia prea 
bine că dacă-și ridica tabăra pe acel câmp fastuos avea să 
îndure atât mustrările mute, câte și batjocura făţișă. Doar câţiva 
aveau, poate, să-l trateze cu amabilitate, deși într-un fel ce-ar fi 


părut încă și mai jignitor. 

Un cavaler rătăcitor trebuia să-și apere cu îndârjire mândria. 
Fără ea, nu era decât un mercenar. Trebuie să-mi câștig locul 
printre ei. Dacă lupt cu pricepere, un lord m-ar putea lua sub 
ocrotirea lui. Atunci aș călări într-o companie onorabilă și aș 
avea carne proaspătă la fiecare cină, în sala vreunui castel, și 
mi-as ridica propria mea flamură la turniruri. Dar mai întâi 
trebuie să mă descurc bine. A întors în silă spatele spre terenul 
pregătit pentru competiţie și și-a mânat caii printre copaci. 

La marginea vastei pajiști, la vreun kilometru de oraș și de 
castel, a găsit un loc unde, la cotitura unui izvor, se formase un 
bazin adânc de apă. Trestiile creșteau dese în jurul lui, iar un 
ulm înalt și frunzos domina peisajul. larba fragedă a primăverii 
crescuse acolo la fel de verde ca drapelul oricărui alt cavaler și 
moale la atingere. Era un loc potrivit și încă nu și-l însușise 
nimeni. Acesta va fi pavilionul meu, s-a gândit Dunk, un pavilion 
acoperit cu frunze, mai verzi chiar decât flamura Tyrellilor și a 
Casei Estermont. 

Caii lui au ajuns primii. După ce a avut grijă să aibă ce le 
trebuie, flăcăul s-a scufundat în băltoacă, să-și spele praful de 
pe trup. „Un adevărat cavaler e curat, dar și cucernic“, spunea 
mereu bătrânul, insistând să se curețe mereu din cap până-n 
picioare, de fiecare dată când răsărea luna, fie că miroseau sau 
nu a nădușeală. Acum, că era cavaler, Dunk jurase că avea să 
facă la fel. 

A rămas dezbrăcat sub ulm, pe când aștepta să se usuce, 
bucurându-se de căldura aerului primăvăratic ce-i mângâia 
pielea și privind zborul leneș al unei libelule printre trestii. De ce 
i-o fi zicând asat? s-a întrebat el. Nu seamănă deloc. Nu că Dunk 
ar fi văzut vreodată un dragon. Bătrânul, însă, văzuse. Dunk 
ascultase povestea de vreo cincizeci de ori. Ser Arlan nu era 
decât un copilaș, când bunicul lui îl luase cu el la Debarcaderul 
Regelui, iar acolo văzuseră ultimul dragon, cu un an înainte să 
piară. Era o femelă verzuie, mică și pipernicită, cu aripile sfrijite. 
Niciunul dintre ouăle ei nu dăduse rod. „Unii spun că Regele 
Aegon a otrăvit-o“, obișnuia să explice bătrânul. „Al treilea 
Aegon care a urcat pe tron, nu tatăl Regelui Daeron, ci acela pe 
care-l numeau Aegon Dragonul sau Aegon cel Ghinionist. Îi era 


1 În engleză, dragonfly. Cuvânt compus, ce se poate traduce ad litteram 
prin „„muscă-dragon“ (n. tr.). 


teamă de dragoni, căci văzuse bestia unchiului său devorându-i 
propria mamă. Verile au fost mai scurte de când a murit ultimul 
dragon, iar iernile mai lungi și mai grele.“ 

Aerul se răcorea pe când soarele începea să se pitească în 
spatele vârfurilor copacilor. Când Dunk a simţit că pielea i se 
face ca de găină pe braţe, și-a scuturat tunica și pantalonii de 
trunchiul ulmului, ca să le curețe, și le-a îmbrăcat din nou. 
Dimineaţa putea să-l caute pe maestrul de ceremonii și să se 
înscrie în competiţii, dar în acea seară avea cu totul alte 
probleme de rezolvat, dacă voia să aibă măcar șansa de a 
participa la jocuri. 

Nu era nevoie să-și studieze reflexia din apă ca să-și dea 
seama că nu arăta deloc ca un cavaler, așa că și-a aruncat 
peste umăr scutul lui Ser Arlan, astfel încât să se vadă blazonul. 
Punând piedici cailor, Dunk i-a lăsat să pască iarba grasă și 
verde de sub ulm, în timp ce el s-a îndreptat pe jos spre zona 
unde se desfășurau jocurile. 

În mod normal, pajiștea servea drept spaţiu comun pentru 
locuitorii orașului Ashford, de peste râu, dar acum fusese 
transformată. Un al doilea orășel răsărise peste noapte; o 
așezare din mătase, și nu de piatră, mai mare și mai frumoasă 
decât sora ei mai vârstnică. Zeci de negustori își întinseseră 
tarabele la marginea pajiștii, vânzând postavuri și fructe, curele 
și ghete, piei și ulii, oale din lut, pietre preţioase, podoabe de 
cositor, mirodenii, pene și o grămadă de alte mărfuri. Jongleri, 
păpușari și magicieni se preumblau prin mulţime demonstrându- 
și meșteșugul. Ca și târfele și hoţii de buzunare. Dunk își ţinea 
prevăzător mâna pe sacul cu monede. 

Gura i-a lăsat apă când a prins în aer mirosul cârnațţilor ce 
sfârâiau deasupra unui foc învârtoșat. A cumpărat unul cu un 
bănuţ de cupru, din buzunar, și un corn de bere, ca să alunece 
mai bine. În timp ce mânca, a privit scena de luptă dintre un 
cavaler pictat, din lemn, și un dragon, tot din lemn. Păpușarul ce 
mânuia bestia era și el la fel de plăcut de privit: o femeie înaltă, 
cu pielea măslinie și părul negru ca al celor din Dorne. Era 
subțirică precum o lance, cu sâni mici, dar lui Dunk îi plăceau 
chipul ei și felul în care degetele făceau dragonul să muște și să 
se unduiască la capătul sforilor. l-ar fi aruncat fetei o monedă 


dacă ar fi avut una în plus, dar în acel moment îi trebuia fiecare 
bănuțţ. 

Așa cum sperase, printre negustori se aflau și armurieri. Un 
Tyroshi, cu o barbă albăstruie, despicată, vindea coifuri 
ornamentate, lucruri minunate, fantastice, fasonate în formă de 
păsări şi bestii și suflate în aur și argint. În altă parte, a găsit un 
făuritor de spade, ce vindea săbii ieftine, și pe un altul, ale cărui 
lucrături erau mult mai fine. Dar nu arma îi lipsea lui. 

Omul de care avea nevoie se afla tocmai la capătul rândului, 
având pe taraba din faţa lui o cămașă delicată din zale și o 
pereche de mănuși din oţel, cu plăci de metal încălecate. Dunk a 
studiat obiectele îndeaproape. 

— Faci lucruri frumoase, a zis el. 

— Nu găsești mai bune. 

Bondoc, fierarul nu era mai înalt de un metru și jumătate, deși 
la fel de lat în piept și braţe ca Dunk. Avea o barbă neagră, 
mâini uriașe și nici urmă de modestie. 

— Am nevoie de armură pentru turnir, i-a spus Dunk. Un 
costum din material bun, cu protecţie pentru gât, picioare și un 
coif întreg. 

Coiful fără pavăză al bătrânului i s-ar fi potrivit pe cap, însă își 
dorea ceva mai multă protecţie pentru chip decât îi oferea 
singura bară lată ce-i acoperea nasul. 

Armurierul l-a măsurat cu privirea din cap până-n picioare. 

— Eşti un flăcău bine făcut, dar am îmbrăcat alţii și mai mari 
decât tine. 

Omul a ieșit din spatele tejghelei. 

— Ingenunchează, vreau să-ți măsor umerii. Da, și grumazul 
ăla gros al tău. 

Dunk s-a lăsat în genunchi. Bărbatul i-a întins de-a lungul 
umerilor o fâșie de piele tăbăcită și înnodată, a mormăit, i-a 
trecut-o peste gât și a mormăit iar. 

— Ridică braţul. Nu, pe dreptul. 

Bărbatul a mârâit pentru a treia oară. 

— Acum poţi să te ridici. 

Măsurarea interiorului piciorului, a grosimii pulpei și a taliei s- 
a lăsat cu alte mormăituri. 

— Am niște piese în căruţă care ţi-ar veni bine, a zis omul, 
după ce a terminat. Nimic împodobit cu aur sau argint, să știi, 
doar oţel din cel mai bun, rezistent și simplu. Eu fac coifuri care 


arată a coifuri, nu porci înaripaţi și fructe exotice, dar al meu îţi 
va fi mai de ajutor dacă încasezi o lance în faţă. 

— E tot ce am nevoie, a replicat Dunk. Cât costă? 

— Opt sute de cerbi, pentru că mă simt darnic. 

— Opt sute? 

Era mai mult decât se așteptase. 

— Eu... ţi-aș putea da la schimb o armură veche, făcută 
pentru un om mai mărunt. Un coif fără pavăză, o cămașă de 
zale. 

— Cap de Oțel nu-și vinde decât marfa lui, a declarat omul, 
dar aș putea folosi metalul. Dacă nu-i prea ruginit, îl iau și te 
îmbrac în armură pentru șase sute. 

Dunk l-ar fi putut ruga pe Cap de Oţel să-i dea armura pe 
încredere, dar știa ce fel de răspuns ar fi primit la o asemenea 
cerere. Călătorise suficient de mult cu bătrânul ca să știe că 
negustorii nu aveau încredere în cavalerii rătăcitori, dintre care 
unii erau doar puţin mai răsăriţi decât tâlharii. 

— ţi dau doi arginţi acum, iar armura și restul de bani mâine 
dimineaţă. 

Armurierul l-a studiat o clipă. 

— Pentru doi arginţi ţi-o las o zi. După aceea îmi vând marfa 
altuia. 

Dunk a cules cerbii din pungă și i-a pus în palma bătucită a 
meșterului. 

— O să-i primești pe toţi. Vreau să fiu campion aici. 

— Zău? 

Cap de Oțel a mușcat una dintre monede. 

— lar ăștia, restul, au venit să te susţină, presupun? 

Luna se ridicase mult pe cer până când Dunk a luat iar drumul 
înapoi spre ulm. În spatele lui, Pajiștea Ashford era luminată de 
torţe ca ziua. Sunetul cântecelor și al râsetelor se rostogolea 
deasupra ierbii, dar tânărul nu se simţea defel înveselit. Nu 
exista decât o singură modalitate de a obţine banii necesari 
pentru achiziționarea armurii. lar dacă avea să fie învins... „Doar 
de o victorie am nevoie”, a bombănit el tare. „Nu cer prea 
mult.“ 

Chiar și așa, bătrânul nu ar fi sperat niciodată la o reușită. Ser 
Arlan nu se mai întrecuse în lupta cu lancea de când fusese 


aruncat de pe cal de prinţul de Piatra Dragonului, într-un turnir 
la Capătul Furtunii, cu mulți ani în urmă. „Nu oricine se poate 
lăuda că a rupt șapte lănci în lupta cu cel mai bun cavaler din 
Cele Şapte Regate“, zicea el. „N-aș putea spera să mă descurc 
mai bine, așa că de ce să mai încerc?“ 

Dunk bănuia că vârsta lui Ser Arlan era mai degrabă motivul 
decât prinţul de Piatra Dragonului, dar nu îndrăznise niciodată 
să spună așa ceva. Bătrânul avusese mândria lui, chiar și în 
ultimele clipe. Sunt iute și puternic, așa zicea mereu, ce trebuie 
să fi fost adevărat pentru el nu-i nevoie să fie la fel și pentru 
mine, își spunea încăpățânat. 

Dunk pășea printr-un petic înţesat de ierburi, cântărindu-și 
șansele, când a observat printre tufe lucirea unui foc. Ce-i asta? 
Flăcăul nu s-a oprit să se gândească. Dintr-odată, sabia îi era în 
mână, iar el a pornit furtunos prin iarbă. 

A ieșit la lumină răcnind și blestemând, doar ca să se 
oprească brusc, văzând că în faţa lui nu se afla decât un 
băiețandru, așezat lângă un foc de tabără. 

— Tu! 

Dunk și-a coborât sabia. 

— Ce faci aici? 

— Frig un pește, a răspuns băiatul chel. Vrei și tu? 

— Am vrut să zic, cum ai ajuns aici? Ai furat vreun cal? 

— M-am urcat în spatele unei căruțe, cu un om care aducea 
nişte miei la castel, pentru masa Lordului Ashford. 

— Păi, ai face bine să vezi dacă nu cumva a plecat deja sau să 
găseşti altă căruță. Nu te țin aici. 

— Nu mă poţi izgoni, a răspuns băiatul, insolent. M-am săturat 
de hanul ăla. 

— Să nu mai aud altă obrăznicie, l-a avertizat Dunk. Ar trebui 
să te pun chiar acum pe cal și să te duc acasă. 

— Ar trebui să călărești tocmai până la Debarcaderul Regelui, 
a replicat băiatul. Ai pierde turnirul. 

Debarcaderul Regelui. Pentru o clipă, Dunk s-a întrebat dacă 
nu cumva băiețandrul își bătea joc de el, dar copilul n-avea de 
unde să știe că și el se născuse acolo. Alt prăpăait din Fundătura 
Puricilor, fără doar și poate, și cine l-ar putea acuza că vrea să 
plece din locul ăla? 

Se simţea ridicol cum stătea așa cu sabia în mână, îndreptată 
spre un orfan de opt ani. A strecurat lama în teacă, încruntându- 


se, ca să-i dea astfel de înţeles copilului că nu era de joacă. 
Trebuie măcar să-i dau o bătaie sănătoasă, s-a gândit el, dar 
băiatul părea atât de amărât că nu-i venea deloc să-l lovească. 
Dunk și-a rotit privirea asupra taberei. Focul ardea vesel în 
interiorul unui cerc ordonat din pietre. Caii fuseseră ţesălaţi, iar 
hainele erau atârnate de ulm, uscându-se deasupra flăcărilor. 

— Ce caută alea acolo? 

— Le-am spălat, a replicat băiatul. Şi am îngrijit caii, am 
aprins focul și am prins peștele ăsta. Ti-aș fi ridicat și pavilionul, 
dar nu am găsit niciunul. 

— Acela-i. 

Dunk i-a trecut o mână pe deasupra capului, arătând crengile 
ulmului înalt, ce se răsfirau, dominându-i. 

— Ăla-i un copac, a replicat băiatul, deloc impresionat. 

— E singurul pavilion de care are nevoie un cavaler. Mai 
degrabă aș dormi sub cerul liber decât într-un cort afumat. 

— Și dacă plouă? 

— Copacul mă va adăposti. 

— De pe copaci se scurge apa. 

Dunk a râs. 

— Adevărat. Ei bine, dacă e să fiu sincer, nu am bani pentru 
pavilion. Și-ai face bine să întorci peștele ăla, că altfel se arde 
dedesubt și rămâne crud deasupra. N-ai fi bun la bucătărie. 

— Ba aș fi, dacă aș vrea, a replicat băiatul, întorcând totuși 
peștele. 

— Ce s-a întâmplat cu părul tău? l-a întrebat Dunk. 

— Stăpânii mi l-au ras. 

Parcă devenind dintr-odată conștient de propriul trup, copilul 
a tras gluga pelerinei maro-închis, acoperindu-și capul. 

Dunk mai auzise că uneori se făcea așa, pentru a scăpa de 
păduchi și de viermii de rădăcini sau de unele boli. 

— Eşti bolnav? 

— Nu, a răspuns băiatul. Cum te cheamă? 

— Dunk, a zis el. 

Copilul a izbucnit în râs, de parcă acela era cel mai amuzant 
lucru pe care-l auzise vreodată. 

— Dunk? a făcut el. Ser Dunk? Nu-i un nume demn de un 
cavaler. Vine de la Duncan? 

Oare? Bătrânul îi spusese doar Dunk, de când își aducea 
aminte, iar despre perioada de dinainte de asta nu prea mai știa 


mare lucru. 

— De la Duncan, da, a zis el. Ser Duncan de... 

Dunk nu mai avea un alt nume sau o casă; Ser Arlan îl găsise 
trăind la voia sorții prin bordelurile și ulițele din Fundătura 
Puricilor. Nu-și cunoscuse niciodată mama sau tatăl. Ce era să 
zică? „Ser Duncan din Fundătura Puricilor' nu suna foarte 
onorabil. Putea să împrumute numele de Pennytree, dar dacă îl 
întrebau unde era locul acela? Dunk nu fusese niciodată în 
Pennytree, și nici bătrânul nu-i vorbise prea mult despre asta. 
Flăcăul s-a încruntat un moment, apoi a exclamat, fără să se 
mai gândească. 

— Ser Duncan Vlăjganul. 

Chiar era înalt, nimeni n-ar fi putut să-l contrazică, și suna și 
impresionant. 

Deși micul ștrengar nu părea să fie de aceeași părere. 

— N-am auzit niciodată de vreun Ser Dunk Vlăjganul. 

— Vrei să spui că tu cunoşti toţi cavalerii din Cele Şapte 
Regate? 

Băiatul s-a uitat la el cu îndrăzneală. 

— Pe cei buni. 

— Sunt la fel de bun ca oricare altul. După turnir, vor ști asta. 
Tu ai un nume, hoțomanule? 

Copilul a ezitat. 

— Egg?, a replicat. 

Dunk nu a râs. Capul lui chiar arată ca un ou. Băieţii pot fi 
cruzi, la fel ca și oamenii mari. 

— Egg, a zis el, ar trebui să-ţi dau o bătaie soră cu moartea și 
să te trimit de aici, dar adevărul e că nu am pavilion și nici 
scutier. Dacă juri să nu-mi ieși din cuvânt, te las să intri în slujba 
mea pe timpul turnirului. După aceea, ei bine, mai vedem. Dacă 
am să socotesc că meriţi, am să-ţi dau haine să pui pe trup și 
mâncare de pus în burtă. Hainele s-ar putea să fie din pânză 
aspră, iar mâncarea să fie doar carne de vită sărată și pește 
sărat, și poate niște căprioară din când în când, acolo unde nu 
sunt pădurari, dar nu vei flămânzi. Și-ţi promit să nu te bat 
decât dacă meriţi. 

Egg a zâmbit. 

— Da, lordul meu. 

— Ser, l-a corectat Dunk. Nu sunt decât un cavaler rătăcitor. 


2 În engleză, „ou“ (n. tr.). 


Se întreba dacă bătrânul îl privea de undeva de sus. Am să-/ 
învăţ meșteșugul luptei, așa cum m-ai învățat pe mine, ser. Pare 
un tânăr destoinic, poate că într-o zi va ajunge cavaler. 

Când l-au mâncat, peștele era încă puţin crud înăuntru, iar 
băiatul nu scosese toate oasele, dar tot avea un gust de o mie 
de ori mai bun decât carnea sărată de vită. 

Egg a adormit în curând lângă focul ce se stingea. Dunk s-a 
întins pe spate în apropierea lui, cu mâinile mari așezate sub 
cap, privind cerul nopţii. Putea să audă muzica îndepărtată ce 
venea dinspre terenurile de joc, aflate la un kilometru 
depărtare. Stelele împânzeau bolta, mii și mii. Una a căzut, pe 
când se uita la spaţiul de deasupra lui. O fulgerare verzuie a 
străbătut imensitatea neagră și apoi a dispărut. 

O stea căzătoare aduce noroc celui ce o vede, s-a gândit 
Dunk. Dar toți ceilalți sunt de acum în pavilioanele lor, privind 
un strat de mătase, și nu cerul. Așa că norocul e doar al meu. 

Dimineaţa, flăcăul s-a trezit la cucurigatul unui cocoș. Egg se 
afla încă acolo, încolăcit sub cea de-a doua pelerină bună a 
bătrânului. Ei bine, băiatul nu a fugit în timpul noptii, ăsta e un 
început bun. Dunk l-a împins pe copil cu piciorul, ca să-l 
trezească. 

— In picioare. E treabă de făcut. 

Băiatul s-a ridicat destul de repede, frecându-se la ochi. 

— Ajută-mă să-l înșeuez pe Picioruș, i-a zis Dunk. 

— Dar micul dejun? 

— E vită sărată. După ce terminăm. 

— Mai bine mănânc calul, a spus Egg. Ser. 

— Ai să-mi înghiţi pumnul dacă nu faci cum îţi spun. Adu 
periile. Sunt în buzunarul șeii. Da, ăla. 

Au periat împreună blana roșcovană a bidiviului, au pus pe 
spatele lui cea mai bună șa a lui Ser Arlan și au strâns-o bine. 
Dunk și-a dat seama că Egg era foarte priceput, dacă își dădea 
silința. 

— Cred că am să fiu plecat aproape toată ziua, i-a spus el 
băiatului, pe când încăleca. Tu să stai aici și să aranjezi tabăra. 
Ai grijă să nu-și mai bage nasul niciun a/t hoţoman. 

— Poţi să-mi dai o sabie ca să-i sperii? a întrebat Egg. 

Dunk a observat că băiatul avea ochii albaștri, foarte închis, 


aproape indigo. Cumva, ţeasta lui cheală îi făcea să pară uriași. 

— Nu, a răspuns Dunk. Un cuţit îţi ajunge. Și-ar fi bine să te 
găsesc aici când mă întorc, mă auzi? Dacă mă furi și-i iei 
tălpășiţa, am să te vânez ca pe un animal. Îţi jur că aşa o să fac. 
Cu dulăii. 

— N-ai niciun câine, a remarcat Egg. 

— O să fac rost, a replicat Dunk. Special pentru tine. 

Flăcăul i-a întors lui Picioruș capul spre câmpie și a pornit la 
trap sprințar, sperând că ameninţarea era suficientă să-l 
cuminţească pe băiat. In afară de hainele de pe el, armura din 
sac și calul de sub pulpele lui, tot ce deţinea în această viaţă se 
afla în tabără. Sunt un mare prost să am atâta încredere într-un 
copil, dar nu fac decât ce a făcut și bătrânul pentru mine, a 
reflectat el. Mama probabil l-a trimis la mine, ca să-mi pot plăti 
datoria. 

In timp ce traversa câmpul, Dunk a auzit clinchetul ciocanelor 
de pe malul râului, acolo unde tâmplarii băteau în cuie barierele 
pentru proba cu lancea și ridicau o estradă impresionantă, 
pentru spectatori. Se înălțau de asemenea și câteva pavilioane 
noi, în timp ce cavalerii veniţi mai târziu se refăceau după 
banchetele din timpul nopţii sau se pregăteau să ia micul dejun. 
Dunk simţea mirosul de lemn ars și de șuncă. 

La nord de pajiște curgea râul Cockleswent, afluent al marelui 
Mandar. Dincolo de vadul scund se aflau orașul și castelul. Dunk 
văzuse multe târguri în timpul peregrinărilor sale cu bătrânul. 
Acesta era mai frumușel decât majoritatea; casele văruite, cu 
acoperișurile lor din paie, păreau îmbietoare. Când era mai mic, 
obișnuia să se întrebe cum ar fi fost să locuiască într-un 
asemenea loc, să doarmă în fiecare noapte cu un acoperiș 
deasupra capului și să se trezească în fiece dimineaţă înconjurat 
de aceiași pereţi. Poate că în curând voi ști cum e. Da, și Egg la 
fel. Era posibil. Lucruri încă și mai stranii se petreceau în fiecare 
zi. 

Castelul Ashford era o structură din piatră, construit în formă 
de triunghi, cu turnuri rotunde, înalte de zece metri, la fiecare 
vârf, și ziduri groase și crenelate ce le uneau. Pe parapeţii lui 
fluturau steaguri portocalii, afișând dungile și soarele alb ale 
stăpânului casei. Soldaţi înveșmântaţi în livrele portocalii cu alb 
stăteau în fața porţilor, cu halebarde, urmărind oamenii ce 
intrau și ieșeau, aparent mai interesaţi să facă glume cu o 


lăptăreasă frumușică, decât să-i țină pe toţi afară. Dunk a oprit 
calul în fața bărbatului scund și bărbos pe care-l luase drept 
căpetenia lor și a întrebat de maestrul jocurilor. 

— Pe Plummer îl cauţi. Este ispravnic aici. Îţi arăt drumul. 

În interiorul curţii, un grăjdar i l-a luat pe Picioruș. Dunk și-a 
aruncat pe un umăr scutul lovit al lui Ser Arlan și l-a urmat pe 
căpitanul gărzilor la grajduri, către o turelă construită 
perpendicular pe zidul de protecţie. Trepte abrupte de piatră 
duceau spre metereze. 

— Ai venit să înscrii numele lordului tău? a întrebat căpitanul, 
pe când urcau. 

— Ba numele meu îl voi înscrie. 

— Nu zău? 

Oare omul rânjea la el? Dunk nu era sigur. 

— Ușa de colo. Te las aici și mă întorc la postul meu. 

Când Dunk a împins ușa, ispravnicul ședea la o masă așezată 
pe postament, scrijelind o bucată de pergament cu o pană. Avea 
părul grizonant și subţire și un chip îngust și uscăţiv. 

— Da? a zis el, ridicându-și privirea. Ce vrei, omule? 

Dunk a tras ușa după el. 

— Eşti Plummer, ispravnicul? Am venit pentru turneu. Să mă 
înscriu. 

Plummer și-a ţuguiat buzele. 

— Turnirul stăpânului meu este pentru cavaleri. Ești cavaler? 

Flăcăul a dat din cap, întrebându-se dacă nu cumva i se 
înroșiseră urechile. 

— Poate cavalerul are și un nume? 

— Dunk. 

Oare de ce spusese așa ceva? 

— Ser Duncan. Vlăjganul. 

— Şi din ce parte a lume ai veni tu, Ser Duncan Vlăjganul? 

— De peste tot. Am fost scutier al lui Ser Arlan de Pennytree 
de când aveam cinci sau șase ani. Acesta-i scutul lui. 

Dunk i-a arătat obiectul ispravnicului. 

— Se îndrepta încoace, dar s-a îmbolnăvit de friguri și a murit, 
așa că am venit în locul lui. M-a făcut cavaler cu propria lui 
sabie, înainte să se ducă. 

Dunk a tras din teacă spada lungă și a așezat-o între ei, pe 
masa zgâriată, din lemn. 

Maestrul nu a aruncat decât o privire fugară lamei. 


— Este, cu adevărat, o spadă. Totuși, nu am auzit niciodată de 
acest Ser Arlan de Pennytree. Zici că îi erai scutier? 

— Mi-a spus mereu că voia ca eu să devin cavaler, așa cum a 
fost și el. Pe patul de moarte, a cerut spada și m-a pus să 
îngenunchez. M-a atins o dată pe umărul drept și o dată pe cel 
stâng și a rostit niște cuvinte și, când m-am ridicat, a zis că mă 
făcuse cavaler. 

— Hm. 

Plummer și-a frecat nasul. 

— E adevărat că orice cavaler poate face la rândul lui pe altul 
cavaler, deși se obișnuiește să stai de veghe și să fii uns de un 
septon înainte să rostești jurămintele. A asistat cineva la 
învestirea ta? 

— Doar un sturz, sus într-un arbust ţepos. L-am auzit în timp 
ce bătrânul rostea vorbele. Mi-a cerut să fiu un cavaler bun și 
onest, să-i cinstesc pe Cei Șapte, să-i apăr pe cei slabi și pe cei 
inocenți, să-mi servesc cu credință stăpânul și să protejez 
regatul cu toată puterea mea și am jurat că voi face întocmai. 

— Fără îndoială. 

Dunk a remarcat că Plummer nu se obosise să-l numească 
ser. 

— Va trebui să mă consult cu Lordul Ashford. Te cunoaște pe 
tine sau pe defunctul tău stăpân vreunul dintre bunii cavaleri 
adunaţi aici? 

Dunk s-a gândit o clipă. 

— Era un pavilion cu flamura Casei Dondarrion. Fulgerul negru 
cu violet? 

— Este Ser Manfred. 

— Ser Arlan a slujit tatălui domniei sale în Dorne, în urmă cu 
trei ani. Ser Manfred s-ar putea să-și amintească de mine. 

— Te sfătuiesc să vorbești cu el. Dacă va garanta pentru tine, 
adu-l aici mâine dimineaţă, la aceeași oră. 

— Voi face întocmai, domnul meu, a zis Dunk, îndreptându-se 
spre ieșire. 

— Ser Duncan, a strigat ispravnicul în urma lui. 

Tânărul s-a întors. 

— Ştii prea bine, a spus omul, că cei înfrânți în turnir își 
cedează armele, armurile și calul câștigătorilor și trebuie să 
plătească pentru a și le recupera? 

— Știu. 


— Şi ai bani pentru răscumpărare? 

Acum era sigur că i se înroșiseră urechile. 

— Nu voi avea nevoie de bani, a răspuns, rugându-se să nu se 
înșele. 

Nu-mi trebuie decât o victorie. Dacă voi câștiga la prima 
întrecere cu lancea, iau armura și calul învinsului, sau aurul, și 
atunci imi pot permite să pierd o dată. 

Dunk a coborât încet pe scări, neștiind prea bine ce trebuia să 
facă în continuare. În curte, l-a oprit pe unul dintre grăjdari. 

— Trebuie să vorbesc cu șeful grăjdarilor Lordului Ashford. 

— ÎI găsesc eu. 

În grajduri era răcoare și puţină lumină. Un armăsar nărăvaș, 
cenușiu, s-a burzuluit la el pe când trecea, dar Picioruș doar a 
nechezat ușor și i-a adulmecat mâna când Dunk i-a dus-o la bot. 

— Eşti o fată cuminte, nu-i așa? a șoptit flăcăul. 

Bătrânul spunea mereu că un cavaler nu trebuie să-și 
iubească niciodată calul, căci mulţi au să-i moară sub pulpe. Dar 
de cele mai multe ori nu-și asculta propriul său sfat. Dunk îl 
văzuse de multe ori cheltuindu-și și ultimul ban pe un măr 
pentru Castană sau niște grâne pentru Picioruș și Tunet. 
Buiestrașul fusese iapa de călărie a lui Ser Arlan, iar ea îl 
purtase neobosită de-a lungul a mii de kilometri, în susul și în 
josul Celor Şapte Regate. Dunk se simţea ca și cum își trăda un 
vechi prieten, dar ce alte opţiuni mai avea? Castană era prea 
bătrân să valoreze ceva, iar Tunet trebuia să-l ducă în arenă. 

A trecut un timp până când șeful grăjdarilor a catadicsit să-și 
facă apariţia. În timp ce aștepta, Dunk a auzit venind de pe 
ziduri trâmbiţarea goarnelor și o voce ce a răsunat în curte. 
Curios, l-a mânat pe Picioruș la ușa grajdului, să vadă ce se 
întâmplă. Un grup mare de cavaleri și arcași călare se revărsau 
pe porţile castelului. Erau pe puţin o sută de oameni, toți suiţi 
pe cei mai frumoși cai pe care Dunk îi văzuse vreodată. A venit 
vreun mare lord. Tânărul l-a prins pe grăjdar de braţ, în timp ce 
omul trecea în grabă pe lângă el. 

— Cine sunt? 

Băiatul s-a uitat ciudat la el. 

— Nu vezi flamurile? a zis el eliberându-și mâna și plecând 
zorit. 

Flamurile... În timp ce Dunk își întorcea capul, o rafală de vânt 
a ridicat steagul negru, din mătase, din vârful lăncii lungi, iar 


dragonul aprig cu trei capete, al Casei Targaryen, a părut să-și 
întindă aripile, suflând foc înroșit. Purtătorul de steag era un 
cavaler înalt, îmbrăcat într-o armură albă cu solzi, gravată cu 
aur și o pelerină de un alb imaculat ce îi curgea de pe umeri. Doi 
dintre ceilalți călăreţi erau, de asemenea, înveșmântaţi în alb, 
din cap până-n picioare. Cavalerii Gărzii Regelui cu flamura 
suveranului. Deloc surprinzător, Lordul Ashford și fiii săi s-au 
grăbit să ajungă la porţile cetăţii. Se afla acolo și prinţesa, o 
tânără scundă cu părul gălbui și o feţișoară rotundă și roz. Nu mi 
se pare așa frumoasă, s-a gândit Dunk. Fata care mânuia 
marionetele era mult mai atrăgătoare. 

— Băiete, lasă mârţoaga aia și vezi de calul meu. 

Unul dintre însoțitori descălecase în fața grajdurilor. Vorbește 
cu mine, şi-a dat seama Dunk. 

— Nu sunt grăjdar, lordul meu. 

— Dar nici prea deștept! 

Cel care i se adresase purta o pelerină neagră, tivită cu satin 
roșu, dar, pe dedesubt, veșmintele îi erau toate de culori aprinse 
ca focul: roșii, galbene și aurii. Subţire și drept ca un pumnal, 
deși de o înălţime medie, omul era aproape de aceeași vârstă cu 
Dunk. Cârlionţi argintiu-aurii îi încadrau chipul sculptat și trufaș. 
Avea o frunte înaltă și pomeţi ascuţiţi, un nas drept, iar pielea 
albă și fină, fără pată. Ochii îi erau de un violet profund. 

— Dacă nu ești în stare să ai grijă de un cal, adu-mi niște vin 
și o muierușcă arătoasă. 

— Eu să mă scuze domnia ta, dar nu sunt nici servitor. Am 
onoarea să fiu cavaler. 

— Cavalerismul cunoaște vremuri triste, a zis prinţișorul. 

Atunci, unul dintre grăjdari a venit în fugă, iar el s-a întors să-i 
dea hăţurile armăsarului său, un murg roșcat, splendid. De Dunk 
s-a uitat pentru o clipă. Ușurat, băiatul s-a furișat înapoi în grajd, 
să-l aștepte pe șef. Se simţea suficient de stingher printre lorzii 
din pavilioane; nu avea nevoie să pălăvrăgească și cu prinții. 

Că adolescentul chipeș era un prinţ, nici nu mai încăpea 
îndoială. Targaryenii se trăgeau din îndepărtata Valyria, cea de 
peste mări, iar părul lor argintiu-auriu și ochii violeţi îi 
deosebeau de orice alt om obișnuit. Dunk știa că Prinţul Baelor 
era mai în vârstă, dar tânărul putea la fel de bine să fie unul 
dintre fiii lui: Valarr, supranumit adesea „tânărul prinţ”, pentru 
a-l deosebi de tatăl lui sau de Matarys, „prinţișorul”, așa cum îl 


numise odată bufonul bătrânului Lord Swann. Se aflau acolo și 
alte vlăstare regești, veri ai lui Valarr și Matarys. Bunul Rege 
Daeron avea patru fii mari, dintre care trei aveau la rândul lor 
urmași. Neamul regilor-dragoni aproape că se stinsese în zilele 
tatălui său, dar se credea că Daeron al ll-lea și copiii lui 
asiguraseră continuitatea pentru multă vreme. 

— Tu. Omule. Ai întrebat de mine. 

Șeful grăjdarilor Lordului Ashford avea fața roșie, ce părea 
acum încă și mai îmbujorată de livreaua portocalie, și un ton 
răstit. 

— Ce-i? N-am timp de... 

— Vreau să vând căluţul ăsta. 

Dunk a continuat repede, înainte ca bărbatul s-apuce să-l 
alunge. 

— E o iapă bună, cu pasul sigur. 

— N-am timp, ţi-am zis. 

Omul nu i-a aruncat lui Picioruș decât o privire fugară. 

— Lordul Ashford n-are nevoie de așa ceva. Du-o în oraș. 
Poate îţi dă Henly un argint sau trei. 

Terminând repede de vorbit, a dat să se întoarcă. 

— Mulţumesc, domnule, a zis Dunk, înainte ca omul să plece. 
Domnule, regele a venit? 

Bărbatul i-a râs în nas. 

— Nu, slavă zeilor. Epidemia asta de prinți e destulă pagubă. 
Unde am să găsesc eu atâtea boxe în grajduri pentru toate 
animalele? Și nutreţ? 

Omul s-a îndepărtat, ţipând la grăjdari. 

Până ce Dunk s-a hotărât să plece de acolo, Lordul Ashford își 
condusese deja musafirii princiari în sală, dar doi dintre cavalerii 
Gărzii Regelui, îmbrăcaţi în armura lor albă și pelerinele ca 
neaua, pierdeau încă vremea în curte, vorbind cu mai-marele 
lor. Dunk s-a oprit în faţa lor. 

— Domniile voastre, eu sunt Ser Duncan Vlăjganul. 

— Bine te-am găsit, Ser Duncan, a răspuns cel mai masiv 
dintre cavalerii în alb. Eu sunt Ser Roland Crakehall, iar acesta 
este fratele meu de cruce, Ser Donnel din Duskendale. 

Cei șapte campioni ai Gărzii Regelui erau cei mai viteji 
războinici din Cele Şapte Regate, cu excepţia, poate, doar a 
prinţului-regent, Baelor Sfarmă-Lance, în persoană. 

— Aţi venit să intraţi în arene? a întrebat Dunk cu nerăbdare. 


— Nu s-ar cuveni să concurăm împotriva celor pe care am 
jurat să-i apărăm, a răspuns Ser Donnel. 

El avea părul și barba roșcate. 

— Prinţul Valarr are onoarea de a fi unul dintre campionii 
prinţesei Ashford, a explicat Ser Roland, iar doi dintre verii lui 
intenţionează să concureze. Noi ceilalți am venit doar să privim. 

Ușurat, Dunk le-a mulţumit cavalerilor în alb pentru 
amabilitate și a călărit spre porţile castelului, înainte ca vreunui 
alt prinţ să-i vină ideea să-l întrebe ceva. Trei prințișori, s-a 
gândit el, în timp ce întorcea calul spre străzile orașului. Valarr 
era cel mai mare fiu al Prințului Baelor, al doilea la succesiunea 
Tronului de Fier, dar Dunk nu știa cât moștenise din fabuloasa 
iscusinţă cu lancea și spada a tatălui său. Despre ceilalţi prinți 
Targaryen cunoștea încă și mai puţine. Ce mă fac dacă trebuie 
să mă întrec cu un prinţ? Oare o să mă lase chiar să concurez cu 
cineva de un rang atât de înalt? Habar nu avea. Bătrânul spunea 
adesea că e lat ca un zid de cetate, iar acum băiatul se simţea 
exact așa. 

Lui Henly i-a plăcut destul de mult cum arăta Picioruș, asta 
până când l-a auzit pe Dunk că ar vrea să o vândă. Atunci 
grăjdarul i-a găsit cusururi. l-a oferit trei sute de arginți. Dunk a 
răspuns că are nevoie de trei mii. După multe discuții și 
înjurături, au căzut de acord la şapte sute cincizeci de cerbi de 
argint. Era o sumă mai apropiată de prețul propus inițial de 
Henly, decât de cel al lui Dunk, ceea ce îl făcea pe flăcău să se 
simtă un ratat, dar grăjdarul nu voia în ruptul capului să-i dea 
mai mult, așa că, în cele din urmă, s-a văzut nevoit să accepte. 
O a doua dispută a început când Dunk a declarat că preţul nu 
includea și şaua, iar Henly l-a contrazis. 

În final, s-a aranjat totul. În timp ce Henly a plecat să ia banii, 
Dunk a mângâiat coama lui Picioruș și i-a urat să fie curajoasă. 

— Dacă înving, mă întorc și te răscumpăr. Promit. 

N-avea nicio îndoială că în zilele următoare, toate defectele 
căluţului aveau să dispară și că urma să valoreze de două ori 
mai mult decât primise pe el. 

Grăjdarul i-a dat trei monede de aur și restul în argint. Dunk a 
mușcat una dintre plăcuţele de aur și a surâs. Nu mai simţise 
până atunci gustul aurului și nici nu atinsese metalul. 


— Dragoni, a numit omul banii, din moment ce aveau ștanţat 
pe una dintre feţe dragonul cu trei capete al Casei Targaryen. 

Cealaltă faţă purta efigia regelui. Două dintre monedele pe 
care i le dăduse Henly aveau chipul Regelui Daeron; a treia era 
mai veche și mai roasă și arăta un alt bărbat. Numele îi era scris 
acolo, sub cap, dar Dunk nu știa să citească. Aurul fusese, de 
asemenea, răzuit pe margini. Flăcăul l-a atenţionat, în gura 
mare, pe Henly. Grăjdarul a bombănit, dar i-a dat în schimb alte 
câteva piese de argint și un pumn de mărunţiș din aramă, ca să 
egaleze greutatea. Dunk i-a înapoiat omului câţiva bănuţi și a 
făcut semn cu capul spre cal. 

— Aștia-s pentru ea, a zis Dunk. Ai grijă să mănânce niște 
ovăz în noaptea asta. Mda. Și un măr. 

Cu scutul pe braţ și sacul ce conţinea vechea armură atârnat 
peste umăr, Dunk a bătut la picior străzile însorite ale orașului 
Ashford. Greutatea tuturor acelor monede din buzunar îl făcea 
să se simtă bizar, aproape fericit, pe de o parte, și neliniștit pe 
de alta. Bătrânul nu-i încredinţase niciodată mai mult de o 
monedă sau două o dată. Putea să trăiască un an întreg cu banii 
aceia. Și ce să fac când se termină! Să-l vând pe Tunet? Calea 
aleasă nu-l putea duce decât spre cerșetorie sau spre jaful la 
drumul mare. Nu mă mai întâlnesc cu norocul ăsta. Trebuie să 
risc tot. 

Până ce a ajuns înapoi pe malul dinspre sud al râului 
Cockleswent, scăldându-și picioarele prin vad, dimineaţa se 
apropia deja de sfârșit, iar locul în care urma să se desfășoare 
turnirul prinsese din nou viaţă. Negustorii de vin și cârnăţarii își 
lăudau marfa cu mare însufleţire, un urs dansator își mișca 
labele în ritmul melodiei stăpânului, în timp ce un cântăreţ 
intona „Ursul și frumoasa fecioară“, jonglerii făceau tot felul de 
giumbușlucuri, iar păpușarii tocmai ce terminau o altă bătălie. 

Dunk s-a oprit să vadă cum e ucis dragonul din lemn. Când 
cavalerul-marionetă i-a tăiat capul, iar rumegușul roșu s-a 
împrăștiat prin iarbă, el a râs în gura mare și i-a aruncat fetei 
două monede de aramă. 

— Una pentru seara trecută, a strigat el. 

Fata a prins în aer bănuţii și i-a răspuns cu un zâmbet mai 
dulce decât îi fusese lui Dunk dat să vadă vreodată. 

Oare la mine râde, ori la monede? Dunk nu mai fusese 
niciodată cu o fată, iar apropierea uneia îl neliniștea. Odată, în 


urmă cu trei ani, când punga bătrânului era plină după ce 
servise timp de șase luni Lordului Florent cel Orb, cavalerul îi 
spusese lui Dunk că venise timpul să-l ducă la bordel și să facă 
din el bărbat. Omul se îmbătase însă, iar când și-a revenit nu și- 
a mai amintit nimic. Flăcăului îi fusese rușine să-l atenţioneze că 
nu-și respectase promisiunea. Oricum, nici nu era sigur că voia o 
curvă. Dacă nu putea să aibă pe cineva de rang înalt, ca un 
cavaler adevărat, atunci măcar să fi fost o persoană care să-l 
placă pe el mai mult decât arginţii lui. 

— Vrei să bei un corn cu bere? a întrebat-o el pe fată, în timp 
ce ea aduna sângele din rumeguș al dragonului. Cu mine, vreau 
să zic. Sau poate ţi-e foame. Vrei să mănânci un cârnat? Eu am 
mâncat unul aseară și a fost bun. Cred că sunt făcuţi din carne 
de porc. 

— lţi mulţumesc, domnul meu, dar avem încă un spectacol. 

Fata s-a ridicat și a fugit spre femeia mătăhăloasă și aprigă 
din Dorne, care mânuia marioneta-cavaler, în timp ce Dunk a 
rămas acolo, jenat. l-a plăcut felul în care a fugit, totuși. O fată 
drăguță. Și înaltă. N-ar trebui să îngenunchez să o sărut. Ştia 
cum să sărute. li arătase o cârciumăreasă, într-o noapte, la 
Lannisport, cu un an în urmă, dar femeia era atât de scundă, că 
trebuise să se suie pe masă, ca să-i atingă buzele. Amintirea îi 
făcea urechile să se înroșească de rușine. Ce bleg era. La turnir 
ar fi trebuit să-i stea gândul, nu la sărutat. 

— Dea 
S O G Dw 

Tâmplarii Lordului Ashford văruiau barierele de lemn, înalte 
până la brâu, care aveau să-i separe pe concurenţii la proba de 
lance. Dunk i-a privit un timp cum lucrau. Erau acolo cinci 
culoare, înșirate de la nord la sud, astfel încât niciunul dintre 
participanţi să nu călărească având soarele în față. O tribună cu 
trei niveluri fusese ridicată la est de arene, acoperită cu un 
umbrar portocaliu pentru a-i feri pe lorzi și pe doamne de ploaie 
și de soare. Majoritatea aveau să stea pe bănci, dar patru jilțuri 
fuseseră aşezate În centrul platformei, pentru Lordul Ashford, 
preafrumoasa prințesă și prinții veniți la castel. 

La marginea dinspre vest a pajiștii se ridicase o țintă și vreo 
doisprezece cavaleri încercau să balanseze cu lăncile lor 
obiectul agăţat în vârful stâlpului, făcând celălalt braţ al prăjinii 
să se învârtă de fiecare dată când loveau scutul făcut ţăndări ce 


era suspendat în partea opusă. Dunk i-a privit pe Bruta din 
Bracken, apoi pe Lordul Caron de la Cântecul Nopţii. Eu nu am o 
postură atât de bună ca a niciunuia dintre ei, şi-a zis flăcăul 
rușinat. 

În altă parte, niște bărbaţi se antrenau, duelându-se cu săbii 
din lemn, în timp ce scutierii lor stăteau în apropiere strigând tot 
felul de măscări. Dunk l-a văzut pe un tânăr îndesat încercând 
să oprească un cavaler musculos, ce părea agil și rapid ca o 
pisică de munte. Ambii aveau mărul roșu al Casei Fossoway 
pictat pe scuturi, dar însemnul celui mai tânăr a fost foarte 
repede despicat și făcut bucățele. 

— lată un măr ce nu-i copt încă, a spus bărbatul mai în vârstă, 
în timp e trăgea o palmă în coiful rivalului. 

Reprezentatul junior la Casei Fossoway era zgâriat și 
însângerat când s-a recunoscut învins, dar adversarul lui abia 
dacă respira mai greu. Omul și-a ridicat pavăza, a privit în jur, l- 
a văzut pe Dunk și a spus. 

— Tu, de colo. Da, tu, uriașule. Cavaler al pocalului înaripat. 
Aia pe care o porţi e o sabie lungă? 

— E a mea de drept, a răspuns Dunk defensiv. Eu sunt Ser 
Duncan Vlăjganul. 

— lar eu Ser Steffon Fossoway. Ai vrea să ne întrecem, Ser 
Duncan Vlăjganul? Mi-ar plăcea să-mi încrucișez sabia cu un alt 
luptător. Vărul meu nu e încă pregătit, după cum ai văzut. 

— Fă-o, Ser Duncan, l-a îmboldit învinsul, pe când își scotea 
coiful. Noi fi eu copt, dar bunul meu văr e putred până la inimă. 
Scutură-l bine de gărgăuni. 

Dunk a dat din cap. De ce îl implicau acei prinţișori în 
gâlceava lor? Nu voia să aibă de-a face cu ei. 

— Vă mulţumesc, lordul meu, dar am alte treburi. 

Se simţea inconfortabil să care cu el atâta bănet. Cu cât îl 
plătea mai repede pe Cap de Otel și își lua armura, cu atât avea 
să fie mai bucuros. 

Ser Stefan s-a uitat la el batjocoritor. 

— Cavalerul rătăcitor are alte treburi. 

Omul și-a aruncat privirea în jur și a găsit un alt oponent ce-și 
pierdea vremea prin apropiere. 

— Ser Grance, bine te-am găsit. Vino și încearcă-ţi puterile cu 
mine. Cunosc fiecare truc de doi lei al vărului meu, și se pare că 
Ser Duncan trebuie să se întoarcă la boschetele lui. Hai, vino! 


Dunk și-a luat tălpășiţa, cu faţa arzându-i de rușine. El nu 
cunoștea multe trucuri, ieftine sau nu, și nu voia să-l vadă 
nimeni luptând înainte de turneu. Bătrânul spunea întotdeauna 
că pe cât îți cunoști mai bine inamicul, pe atât de multe șanse ai 
să-l întreci mai ușor. Dunk era puternic și rapid, iar greutatea și 
agilitatea acționau în favoarea lui, dar nu credea nici în ruptul 
capului că abilităţile sale le egalau cumva pe ale celorlalţi. Ser 
Arlan îl înstruise cum putuse el mai bine, dar bătrânul nu se 
numărase niciodată nici măcar în tinereţe printre cei mai vestiți 
cavaleri. Marii luptători nu trăiau în tufișuri și nu mureau pe 
marginea unui drum noroios. Așa ceva nu mi se va întâmpla 
mie, şi-a jurat Dunk. Le voi arăta că pot fi mai mult decât un 
cavaler rătăcitor. 

— Ser Duncan. 

Cel mai tânăr dintre nobilii Fossoway se grăbea să-l ajungă 
din urmă. 

— N-ar fi trebuit să-ţi cer să te întreci cu vărul meu. Mă 
înfuriase aroganţa lui, iar tu ești atât de masiv; m-am gândit... ei 
bine, am greșit. Tu nu porţi armură. Dacă ar fi putut, ţi-ar fi rupt 
un braţ sau un genunchi. Îi place să bată oameni pe terenul de 
antrenament, astfel încât să fie loviți și vulnerabili mai târziu, în 
caz că îi întâlnește în arenă. 

— Pe tine nu te-a rănit. 

— Nu, dar suntem de același neam, deși el face parte din 
ramura seniorilor în arborele familiei noastre, așa cum insistă 
să-mi tot aducă aminte. Eu sunt Raymun Fossoway. 

— Bine te-am găsit. Veţi concura în această dimineaţă? 

— El cu siguranţă. Cât despre mine, aș face-o dacă s-ar putea. 
Deocamdată sunt doar scutier. Vărul meu mi-a promis că mă 
face cavaler, dar îmi tot spune că nu sunt copt încă. 

Raymun avea un chip pătrăţos și un nas cârn și păr scurt, ca 
lâna, dar zâmbetul îi era cald. 

— Mi se pare, după chip, că ai vrea să provoci pe cineva. Al 
cui scut vrei să-l faci bucăţi? 

— Nu contează, a răspuns Dunk. 

Asta se presupunea că trebuie să răspundă întrebării, deși 
schimba total situaţia. 

— Nu voi intra în arenă până în cea de-a treia zi. 

— lar până atunci, unii campioni trebuie să fi căzut deja, da, a 
continuat Raymun. Ei bine, fie ca Războinicul să-ţi surâdă, ser. 


— Şi ţie. 

Dacă el e doar scutier, cum pot eu să mă consider cavaler? 
Unul dintre noi e nerod. Arginţii din buzunarul lui Dunk sunau la 
fiecare pas, dar știa prea bine că îi putea pierde într-o clipă. 
Până și regulile turnirului erau împotriva lui, fiind improbabil ca 
el să întâlnească un oponent slab sau un novice. 

Existau zeci de feluri în care se putea organiza un turnir, în 
funcţie de capriciul lordului care îl găzduia. Unele erau bătălii de 
divertisment între grupuri de cavaleri, altele lupte colective, 
unde câștigătorul era ultimul rămas în picioare. Unde primau 
înfruntările individuale, perechile erau uneori stabilite prin 
tragere la sorţi, iar alteori de maeștrii jocurilor. 

Lordul Ashford prezida turnirul în cinstea celei de-a 
treisprezecea onomastici a fiicei lui. Preafrumoasa prințesă 
şedea lângă tatăl ei ca Regină Incoronată a _ lubirii și a 
Frumuseţii. Cinci campioni purtându-i favorurile aveau să o 
apere. Toţi ceilalţi erau obligaţi să îi provoace la luptă, dar 
oricine reușea să învingă un campion avea să-i ia locul, până ce 
un altul îl înfrângea. La finalul a trei zile de întreceri cu lancea, 
cei cinci rămași aveau să decidă dacă prinţesa putea purta în 
continuare coroana lubirii și a Frumuseţii sau se găsea o alta 
demnă de ea. 

Dunk privea fix arenele acoperite de iarbă și locurile goale din 
tribună, cântărindu-și șansele de reușită. Doar de o victorie avea 
nevoie, apoi se putea autointitula unul dintre campionii de pe 
Pajiștea Ashford, chiar și numai pentru o oră. Bătrânul nu 
experimentase o asemenea bucurie în șaizeci de ani și nu 
fusese niciodată campion. Nu cer prea mult, asa să mă ajute 
Zeii. Şi-a adus aminte de toate cântecele pe care le auzise, 
melodii ale orbului Symeon Ochi-din-Stele și ale nobilului 
Serwyin cel cu Scutul-ca- Oglinda, ale prinţului Aemon 
Cavalerul-Dragon, Ser Ryam Redywne și Florian Naivul. Ei toţi 
câștigaseră în faţa inamicilor lupte mult mai teribile decât 
oricare ar fi urmat el să o ducă. Dar ei erau mari eroi, bărbați 
curajoși de spit nobilă, cu excepția lui Florian. lar eu ce sunt? 
Dunk din Fundătura Puricilor? Sau Ser Duncan Vlăjganul? 

Presupunea că avea să afle adevărul destul de curând. A 
ridicat sacul cu armura și s-a îndreptat spre tarabele 
negustorilor, în căutarea lui Cap de Oțel. 

Egg lucrase cu spor în tabără. Dunk era mulţumit; se temuse 


că scutierul lui avea să fugă din nou. 

— Ai luat un preţ bun pe iapă? a întrebat băiatul. 

— Cum ai știut că voiam să o vând? 

— Ai plecat călare și ai venit pe jos, iar dacă ţi-ar fi furat-o 
tâlharii, ai fi fost mult mai furios decât ești acum. 

— Am primit destul pentru asta. 

Dunk și-a scos noua armură, pentru a i-o arăta băiatului. 

— Dacă devii vreodată cavaler, va trebui să știi să deosebești 
oţelul bun de cel prost. Uită-te aici, asta-i lucrătură fină. Cămașa 
e făcută din lanţ dublat, fiecare za e legată de alte două, vezi? 
Te protejează mai bine decât una cu împletitură simplă. lar 
coifului, Cap de Oțel i-a rotunjit calota. Vezi cum se curbează? 
Spada sau toporul va aluneca, în timp ce într-un coif cu o calotă 
plată ar intra ca în brânză. 

Dunk și-a coborât coiful peste cap. 

— Cum arată? 

— Nu ai vizor, a observat Egg. 

— Sunt găuri pentru aer. Vizorul este un punct vulnerabil. 

Cap de Oțel nu-i spusese decât atât: „Dacă ai ști câţi cavaleri 
au încasat o săgeată în ochi pe când își ridicau viziera pentru o 
gură de aer, nu ţi-ai dori niciodată unul.“ 

— Nu are nici panaș, a mai spus Egg. E simplu. 

Dunk și-a scos coiful. 

— Celor ca mine li se potrivește ce-i modest. Vezi cât de 
lucitor e oţelul? Tu va trebui să-l păstrezi așa. Ştii cum să cureți 
zalele? 

— Într-un butoi cu nisip, a răspuns băiatul. Dar tu nu ai un 
butoi. Ai cumpărat un pavilion, ser? 

— Nu am primit chiar atât de mulţi bani. 

Băiatul e prea îndrăzneţ pentru binele lui. Va trebui să-i scot 
asta din cap cu ciomagul. Dar știa că nu avea să o facă. li plăcea 
obrăznicia copilului. Și el trebuia să fie mai îndrăzneţ. Scutieru/ 
meu are mai mult curaj decât mine și e mult mai istet. 

— Ai făcut treabă bună aici, Egg, i-a spus Dunk. De dimineaţă 
vii cu mine să vezi arenele de luptă. Vom cumpăra niște ovăz 
pentru cai și pâine proaspătă pentru noi. Poate și puţină brânză. 
Se vindea brânză foarte bună la una dintre tarabe. 

— Nu va trebui să intru în castel, nu? 

— De ce nu? Într-o zi vreau să trăiesc într-un castel. Sper să 
ies din mizeria asta înainte să-mi închei socotelile cu viaţa. 


Băiatul nu a răspuns. Poate se teme să intre în apartamentele 
unui lord, s-a gândit Dunk. Nici nu mă puteam aștepta la 
altceva. Cu timpul o să-i treacă. Dunk a început din nou să-și 
admire armura și să se întrebe câtă vreme îi era dat să o poarte. 

Ser Manfred era un bărbat mărunt, cu o expresie acră. Purta o 
tunică neagră, despicată de fulgerul violet al Casei Dondarrion, 
dar Dunk și-l amintea oricum după coama sălbatică de păr 
roșcat-auriu. 

— Ser Arlan i-a servit tatălui înălţimii voastre pe când el și 
Lordul Caron l-au ars pe Regele Vultur în Munţii Roșii, ser, a 
rostit Dunk, sprijinindu-se într-un genunchi. Eram doar un 
copilandru pe atunci, dar îi eram scutier. Ser Arlan de 
Pennytree. 

Ser Manfred s-a încruntat. 

— Nu-l cunosc. Și nici pe tine nu te știu, băiete. 

Dunk i-a arătat omului scutul bătrânului. 

— Acesta-i era blazonul, pocalul înaripat. 

— Tatăl meu a luat cu el în munţi opt sute de cavaleri și 
aproape patru sute de pedestrași. Doar nu te aștepți să mi-i 
amintesc pe fiecare dintre ei sau scuturile lor. Poate ai fost cu 
noi, dar... 

Ser Manfred a ridicat din umeri. 

Dunk a rămas pentru o clipă fără cuvinte. Bătrânul a fost rănit 
servind tatălui tău; cum să-l fi uitat? 

— Nu-mi vor da voie să concurez dacă nu garantează pentru 
mine un lord sau un cavaler. 

— Şi ce are asta de-a face cu mine? a zis Ser Manfred. Ti-am 
acordat destul din timpul meu, ser. 

Dacă se întorcea la castel fără Ser Manfred, totul ar fi fost 
pierdut. Dunk și-a fixat privirea pe fulgerul violet brodat de-a 
lungul lânii negre a tunicii nobilului și a zis. 

— Mi-l amintesc pe tatăl înălțimii voastre spunându-le celor 
din oştire cum și-a căpătat Casa blazonul. Intr-o noapte 
furtunoasă, pe când primul vostru predecesor purta un mesaj 
de-a lungul Mlaștinilor Dorne, o săgeată i-a ucis calul și l-a 
aruncat la pământ. Doi locuitori ai ținutului au ieșit din beznă, 
înveșmântaţi în cămăși de zale și purtând coifuri cu creastă. 
Sabia se rupsese sub trupul lui, când căzuse. Când a văzut una 
ca asta, s-a gândit că îi sunase ceasul. Dar pe când oamenii s-au 
apropiat de el, să-l taie, un fulger a spintecat cerurile. O flacără 


ce ardea într-un violet luminos. lar flacăra s-a despicat, lovind 
oţelul dușmanilor și omorându-i pe amândoi, acolo unde îi 
găsise. Mesajul îl înștiința pe Regele Furtunii de victoria asupra 
neamului Dorne, iar, ca mulţumire, el l-a ridicat pe antecesorul 
vostru la rang de lord. El a fost primul Lord Dondarrion, așa că 
și-a ales ca însemn pentru armele lui un fulger violet, despicat, 
pe un câmp negru, presărat cu stele. 

Dacă Dunk se gândise cumva că povestea avea să-l 
impresioneze pe Ser Manfred, nici că putea să se fi înșelat mai 
mult. 

— Orice slugă și rândaș care au servit tatălui meu aud 
povestea mai devreme sau mai târziu. Faptul că o cunoști nu te 
face cavaler. Vezi-ţi de drum, ser. 

Dunk s-a întors la Castelul Ashford cu inima grea, întrebându- 
se ce avea să spună, pentru ca Plummer să-i acorde dreptul de 
a concura. Oricum, ispravnicul nu se afla în camera din turelă. 
Un gardian i-a zis că putea să-l găsească în sala mare. 

— Să aștept aici? a întrebat Dunk. Cât o să întârzie? 

— De unde să știu eu? Fă ce vrei. 

Sala mare nu era chiar atât de mare, cum se întâmpla, de 
altfel, peste tot, dar Ashford era un castel mic. Dunk a intrat 
printr-o ușă laterală și l-a zărit imediat pe ispravnic. Stătea 
alături de Lordul Ashford și de alți doisprezece bărbaţi într-un 
capăt al încăperii. Flăcăul s-a îndreptat spre ei, pe sub un perete 
pe care erau atârnate tapiserii din lână cu fructe și flori. 

— ... mai îngrijorat dacă ar fi fiii tăi, aș zice, rostea furios unul 
dintre bărbaţi, pe când Dunk se apropia de ei. 

Părul lui lins și barba tunsă pe linia maxilarului erau atât de 
blonde că păreau albe în semiîntunericul sălii, dar pe când se 
apropia, Dunk a văzut că ele erau de fapt argintii, înspicate cu 
fire ca de aur. 

— Daeron a mai făcut asta înainte, a replicat un altul. 

Plummer stătea astfel încât Dunk nu vedea cine vorbește. 

— Nu ar fi trebuit să-i ordoni să intre în arenă. Locul lui nu e 
pe teren, așa cum nu e nici al lui Aerys sau Rhaegel. 

— Adică mai degrabă ar încăleca o târfă decât un armăsar, a 
intervenit primul bărbat. 

Bine făcut și puternic, prinţul - Dunk era sigur că era prinţ - 


purta pe sub pelerina grea și neagră, tivită cu hermină, o 
armură flexibilă din piele, acoperită de ţinte din argint. Urme de 
vărsat-de-vânt îi punctau obrajii, acoperiţi doar parțial de barba 
argintie. 

— Nu-i nevoie să mi se amintească de eșecurile fiului meu, 
frate. Nu are decât optsprezece ani. Se poate schimba. Se va 
schimba, pe toţi zeii, sau jur că am să-l omor. 

— Nu fi naiv. Daeron e așa cum e, dar prin venele lui curge 
același sânge cu al nostru. N-am nicio îndoială că Ser Roland îi 
va bate măr și pe el, și pe Aegon. 

— Poate la finalul turnirului. 

— Aerion este aici. În orice caz, este un aruncător cu lancea 
mai bun decât Daeron, dacă turnirul te îngrijorează. 

Dunk îl putea vedea acum pe vorbitor. Omul ședea într-un jilt. 
Într-o mână ţinea un mănunchi de pergamente. Era cu un cap 
mai înalt decât ceilalţi, judecând după picioarele lungi și drepte 
pe care și le întinsese în faţă. Părul tuns scurt era închis la 
culoare și străbătut de firicele cenușii. Maxilarul puternic era 
curat. Nasul părea să-i fi fost spart de mai multe ori. Deși era 
îmbrăcat foarte simplu, într-o jiletcă verde, mantie maro și 
cizme tocite, înfățișarea lui te apăsa. Pe chip se citeau forţa și 
siguranţa. 

Dunk și-a dat atunci seama că nimerise în toiul unei discuţii 
pe care nu ar fi trebuit să o audă. Mai bine plec și mă întorc 
după ce termină, a decis el. Dar era deja prea târziu. Prinţul cu 
barba argintie l-a observat brusc. 

— Cine ești și cum îndrăznești să dai așa buzna peste noi? l-a 
întrebat el. 

— El e cavalerul pe care îl aștepta bunul nostru ispravnic, a 
răspunsul omul așezat pe jilţ, zâmbindu-i lui Dunk într-un mod 
ce sugera că știuse mereu că se aflase acolo. Noi doi suntem 
intrușii aici, frate. Apropie-te, ser. 

Dunk a pășit ușurel înainte, nesigur de ce anume se aștepta 
de la el. L-a privit pe Plummer, dar nu a găsit ajutor acolo. 
Ispravnicul cu fața ciupită, ce fusese atât de categoric cu o zi 
înainte, stătea acum mut, scotocind cu privirea dalele de piatră 
ale podelei. 

— Lorzii mei, a zis el, l-am rugat pe Ser Manfred să garanteze 
pentru mine, ca să pot intra în arenă, dar m-a refuzat. Zice că 
nu mă cunoaște. Dar Ser Arlan i-a servit înălţimii sale, vă jur. Am 


sabia și scutul său, eu... 

— O sabie și un scut nu te fac cavaler, a spus Lordul Ashford, 
un bărbat mare, chel, cu o faţă rotundă și roșie. Plummer mi-a 
vorbit despre tine. Chiar dacă acceptăm că armele îi aparţin lui 
Ser Arlan de Pennytree, s-ar putea la fel de bine ca tu să-l fi 
găsit mort și să-i fi furat bunurile. Doar dacă nu cumva ai o altă 
dovadă mai bună a ceea ce afirmi, vreo scrisoare sau... 

— Mi-l amintesc pe Ser Arlan de Pennytree, a zis încetișor 
bărbatul din jilţ. Din câte știu, nu a câștigat niciun turnir, dar nici 
nu s-a făcut de rușine. Acum șaisprezece ani, la Debarcaderul 
Regelui, i-a pus la pământ, în busculadă, pe Lordul Stokeworth și 
pe Bastardul de Harrenhall. Și cu mulţi ani înainte de asta, la 
Lannisport, l-a aruncat de pe cal chiar pe Leul Cenușiu. Leul nu 
era chiar așa de cărunt pe atunci, fiţi siguri de asta. 

— Mi-a povestit acea întâmplare de multe ori, a zis Dunk. 

Omul cel înalt l-a măsurat cu privirea. 

— Atunci sunt sigur că îţi amintești adevăratul nume al Leului 
Cenușiu. 

Pentru o clipă, mintea lui Dunk s-a golit cu desăvârșire. De o 
mie de ori mi-a zis bătrânul istoria, de o mie de ori, leul, leul, 
numele lui, numele lui... Era pe punctul de a atinge disperarea, 
când și-a adus brusc aminte. 

— Ser Damon Lannister! a strigat. Leul Cenușiu! El este lord 
de Casterly Rock acum. 

— Așa e, a confirmat mulţumit omul cel înalt. Și intră în arenă 
dimineaţă. 

Bărbatul a foșnit în mână mănunchiul de pergamente. 

— Cum e posibil să îţi amintești un cavaler rătăcitor 
insignifiant, care s-a întâmplat să-l arunce de pe cal pe Damon 
Lannister acum șaisprezece ani? a întrebat prinţul cu barba 
argintie, încruntându-se. 

— E un obicei al meu, să învăţ tot ce se poate despre inamici. 

— De ce te-ai înjosi să concurezi cu un cavaler rătăcitor? 

— S-a întâmplat în urmă cu nouă ani, la Capătul Furtunii. 
Lordul Baratheon a organizat o serbare în cinstea nașterii 
nepotului său. Sorţii au decis să mi-l dea pe Ser Arlan ca 
oponent la prima întrecere. Am rupt patru lănci înainte să-l 
arunc de pe cal. 

— Șapte, l-a corectat Dunk, iar asta s-a întâmplat în lupta cu 
prinţul de Piatra Dragonului! 


Nici nu a terminat de pronunţat cuvintele că și-a dorit imediat 
să nu le fi rostit nicicând. Dunk Nătărăul, prost de dă în gropi, îl 
auzea pe bătrân dojenindu-l. 

— Așa a fost. 

Prinţul cu nasul spart de prea multe ori a zâmbit blând. 

— Poveștile se nasc odată cu spunerea lor, din câte știu. Să 
nu-l dispreţuiești pe bătrânul tău stăpân, dar mi-e teamă că n- 
au fost decât patru lănci. 

Dunk se simţea recunoscător că sala era întunecată; știa că 
avea urechile roșii. 

— Lordul meu. 

Nu, și asta e greșit. 

— Înălţimea ta. 

Dunk a îngenuncheat și și-a plecat capul. 

— Precum zici, patru, n-am vrut să... niciodată... Bătrânul, Ser 
Arlan, obișnuia să spună că sunt masiv ca zidul unui castel și 
încet ca un zimbru. 

— Și la fel de puternic, după cum arâţi, a zis Baelor Sfarmă- 
Lance. N-ai făcut nimic rău, ser. În picioare. 

Dunk s-a ridicat, întrebându-se dacă s-ar fi cuvenit să-și țină 
capul plecat sau dacă îi era permis să privească un prinţ. 
Vorbesc cu Baelor Targaryen, prințul de Piatra Dragonului, Mâna 
Regelui și moștenitorul direct al Tronului de Fier al lui Aegon 
Cuceritorul. Ce-ar fi putut îndrăzni un cavaler rătăcitor să spună 
unei astfel de persoane? 

— l-ai dat calul și armura înapoi și nu ai cerut plată, așa îmi 
amintesc, s-a bâlbâit el. Bătrâ... Ser Arlan mi-a povestit că ești 
sufletul cavalerismului și că într-o zi Cele Şapte Regate vor fi în 
siguranţă sub oblăduirea ta. 

— Mă rog să se întâmple doar după mulţi ani de aici încolo, a 
zis Prinţul Baelor. 

— Nu, a spus Dunk, înspăimântat, fiind cât pe ce să adauge 
că nu-și dorise să dea de înţeles că regele ar trebui să moară. 
Îmi pare rău, lordul meu. Adică înălțimea ta. 

Doar mai târziu și-a adus aminte că bărbatul masiv cu barba 
argintie i se adresase Prințului Baelor cu „frate“. Fir-aș! Și el are 
sânge de dragon. Nu putea fi altul decât Prinţul Maekar, cel mai 
tânăr dintre cei patru fii ai Regelui Daeron. Prinţul Aerys era 
studios, iar Rhaegel smintit, sfios și bolnăvicios. Pe niciunul 
dintre ei nu l-ar fi văzut în stare să traverseze regatul pentru a 


lua parte la un turnir. Dar despre Maekar se spunea că era un 
războinic redutabil, deși pus mereu în umbră de frații lui. 

— Dorești să intri în arenă, nu-i așa? l-a întrebat Prinţul 
Baelor. Decizia aceasta îi aparţine maestrului de jocuri, dar nu 
văd niciun motiv să te refuze. 

Ispravnicul și-a înclinat capul. 

— Precum spui, lordul meu. 

Dunk a încercat să bălmăjească niște mulțumiri, dar Prinţul 
Maekar l-a oprit. 

— Prea bine, ser, ești recunoscător. Acum du-te în treaba ta. 

— Trebuie să-l scuzi pe nobilul meu frate, ser, a spus Prinţul 
Baelor. Doi dintre fiii lui s-au rătăcit în drum spre aceste locuri și 
se teme pentru soarta lor. 

— Ploile de primăvară au umflat multe izvoare, a zis Dunk. 
Poate că prinții doar întârzie. 

— Nu am venit aici să ascult părerea unui cavaler rătăcitor, i 
s-a adresat Prinţul Maekar fratelui său. 

— Poţi pleca, ser, i-a ordonat aspru Prinţul Baelor lui Dunk. 

— Da, lordul meu. 

Flăcăul s-a înclinat și s-a întors. 

Dar înainte de a pleca, prinţul a strigat în urma lui. 

— Ser. Încă un lucru. Nu ești din neamul lui Ser Arlan? 

— Da, lordul meu. Adică nu. Nu sunt. 

Prinţul a dat din cap spre scutul lovit pe care-l ducea Dunk și 
pocalul înaripat de pe faţa lui. 

— Prin lege, doar un fiu legitim are dreptul să moștenească 
armele unui cavaler. Trebuie să-ţi găsești propriul însemn, ser, 
propriul sigiliu. 

— Voi face întocmai, a încuviinţat Dunk. Mulţumesc din nou, 
înălțimea ta. Voi lupta cu vitejie, vei vedea. 

La fel de vitejește ca Baelor Sfarmă-Lance, cum spunea 
adesea bătrânul. 

Negustorii de vin și cârnăţarii făceau mare tărăboi lăudându-și 
marfa, iar târfele se plimbau dezinvolte printre tarabe și 
pavilioane. Unele erau destul de drăguţe, mai ales o fată 
roșcată. Dunk nu se putea abţine să se holbeze la sânii ei, la 
felul în care se mișcau sub cămașa largă, când a trecut pe lângă 
el. S-a gândit atunci la arginţii din buzunarul lui. Aș putea să o 


am, dacă aș vrea. l-ar plăcea destul de mult sunetul bănuţilor 
mei. As putea să o duc în tabără și să o posed chiar toată 
noaptea, dacă am chef. Nu se culcase niciodată cu o femeie și 
se putea prea bine să moară încă de la prima încercare. 
Turnirurile se dovedeau primejdioase uneori... dar și târfele erau 
periculoase, doar așa îl avertizase bătrânul. M-ar putea jefui în 
somn și ce m-aș face atunci? Când roșcata l-a privit, peste umăr, 
Dunk a scuturat din cap și s-a îndepărtat. 

L-a găsit pe Egg la spectacolul de păpuși, stând turcește pe 
jos, cu gluga pelerinei trasă de tot peste cap, ca să-și ascundă 
ţeasta goală. Băiatul se temuse să intre în castel, fapt pe care 
Dunk îl pusese parțial pe seama timidităţii și a rușinii. Nu se 
consideră demn să se amestece cu lorzii și cu doamnele, dar 
mai ales cu prinții. La fel i se întâmplase și lui în copilărie. 
Lumea de dincolo de Fundătura Puricilor i se păruse deopotrivă 
înspăimântătoare și palpitantă. Egg are nevoie de timp, atâta 
tot. Pentru moment, i se părea mai frumos să-i ofere băiatului 
câţiva bănuţi de aramă și să-l lase să se bucure printre tarabe, 
decât să-l târască după el, fără voie, la castel. 

In acea dimineaţă, păpușarii puneau în scenă povestea lui 
Florian și a lui Jonquil. Femeia cea grasă din Dorne îl mânuia pe 
Florian, îmbrăcat în armura lui fistichie, iar fata cea înaltă ţinea 
sforile lui Jonquil. 

— Tu nu ești cavaler, rostea ea, în timp ce gura păpușii se 
mișca în sus și în jos. Te cunosc. Tu ești Florian Naivul. 

— Eu sunt, doamna mea, a răspuns cealaltă marionetă, 
îngenunchind. Mai credul decât mine n-a fost nimeni, dar nici 
cavaler mai viteaz. 

— Prostănac și cavaler? a zis Jonquil. N-am mai auzit așa o 
grozăvie. 

— Scumpă doamnă, a spus Florian, toţi bărbaţii sunt naivi și 
toţi sunt cavaleri, acolo unde sunt domniţe la mijloc. 

Era un spectacol bun, dulce-amărui, cu un duel zburdalnic la 
final și un uriaș frumos pictat. Când s-a terminat, femeia cea 
grasă a mers prin mulţime și a strâns monedele, iar fata a 
așezat păpușile la locul lor. 

Dunk l-a luat pe Egg lângă el și s-a îndreptat spre tânără. 

— Domnule? a făcut ea, uitându-se dintr-o parte și zâmbind 
pe jumătate. 

Fata era cu un cap mai scundă decât el, dar tot mai înaltă 


decât orice altă tânără pe care Dunk o văzuse până atunci. 

— A fost frumos, a izbucnit Egg, entuziasmat. Îmi place cum 
le faci să se miște; pe Jonquil și pe dragon și pe ceilalţi. Am 
văzut un spectacol de păpuși anul trecut, dar marionetele parcă 
se cutremurau. Ale tale lunecă. 

— Îţi mulţumesc, i-a răspuns ea politicos băiatului. 

— Și figurinele sunt bine cioplite. Mai ales dragonul. O bestie 
înfricoșătoare. Tu le faci? a întrebat Dunk. 

Fata a dat din cap. 

— Unchiul meu le sculptează. Eu le vopsesc. 

— Ai putea picta ceva pentru mine? Am bani să plătesc. 

Dunk și-a tras scutul de după umăr și l-a întors spre fată. 

— Am nevoie să pictezi ceva peste pocal. 

Fata și-a aruncat privirea la scut, apoi la tânăr. 

— Ce-ai vrea să fie? 

Dunk nu se gândise la asta. Dacă nu avea să fie pocalul 
înaripat al bătrânului, atunci ce altceva? N-avea nicio idee. Dunk 
Nătărăul, prost de dă în gropi. 

— Eu nu... nu sunt sigur. 

Şi-a dat seama, jenat, că urechile începeau să i se înroșească. 

— Prrobabil că mă crezi un mare idiot. 

Fata a zâmbit. 

— Toţi bărbaţii sunt naivi, și toţi sunt cavaleri. 

— Ce vopseluri ai? a întrebat flăcăul sperând ca asta avea să-i 
dea vreo idee. 

— Pot să le amestec și să fac ce culori vrei. 

Maroul bătrânului i se păruse mereu monoton lui Dunk. 

— Fundalul ar trebui să fie de culoarea soarelui la apus, a 
spus el deodată. Bătrânului îi plăceau apusurile. lar însemnul... 

— Un ulm, a intervenit Egg. Un ulm mare, precum cel de 
lângă heleșteu, cu un trunchi maro și ramuri verzi. 

— Da, a aprobat Dunk. Ar fi potrivit. Un ulm. Dar cu o stea 
căzătoare deasupra. Ai putea face asta? 

Fata a încuviinţat din cap. 

— Dă-mi scutul. Îl pictez chiar în noaptea asta și îl ai înapoi 
mâine dimineaţă. 

Dunk i-a întins fetei scutul. 

— Mi se spune Ser Duncan Vlăjganul. 

— Eu sunt Tanselle, a râs ea. Tanselle Lungana, cum 
obișnuiau să mă strige băieţii. 


— Nu ești prea înaltă, a zis Dunk fără să se gândească ce 
spune. Ești potrivită pentru... 

Flăcăul și-a dat seama într-o clipă ce era pe cale să rostească 
și a roșit ca para. 

— Pentru...? a vrut Tanselle să știe, împingându-și capul 
înainte, curioasă. 

— Marionete, a terminat el propoziţia cu stângăcie. 

Zorii primei zile a turnirului au răsărit luminoși și senini. Dunk 
a cumpărat un săculeț cu merinde, astfel că puteau mânca la 
micul dejun ouă de gâscă, pâine prăjită și șuncă. Insă când 
mâncarea a fost gata, flăcăul a realizat că-i pierise pofta. 
Stomacul îi era tare ca o stâncă, deși știa că nu avea să 
călărească în acea zi. Dreptul primei întreceri le revenea 
cavalerilor de rang înalt și de renume, lorzilor și fiilor acestora și 
campionilor din alte turniruri. 

Lui Egg nu i-a tăcut gura în timpul mesei, vorbind încontinuu 
despre unul și despre altul și despre cum aveau să se descurce. 
Nu îşi bătea joc de mine când mi-a spus că știe fiecare cavaler 
din Cele Sapte Regate, s-a gândit Dunk cu tristeţe. | se părea 
umilitor să asculte cu asemenea atenţie cuvintele unui orfan 
jerpelit, dar cunoștințele lui Egg i-ar fi prins bine dacă avea să se 
întreacă în luptă cu vreunul dintre acei bărbați. 

Pajiștea mișuna de oameni, fiecare încercând să-și croiască 
drum spre un loc cu o vedere mai bună. Dunk se descurca la fel 
de bine ca oricare la dat coate, și era mai mare ca majoritatea. 
S-a strecurat înainte, spre un povârniș ce se ridica la cinci metri 
depărtare de gard. Când Egg s-a plâns că tot ce putea vedea 
erau fundurile spectatorilor, Dunk l-a așezat pe băiat pe umerii 
lui. In cealaltă parte a pajiștii, tribuna se umplea de lorzi de rang 
înalt și de doamne, câţiva orășeni bogaţi și un grup de vreo 
douăzeci de cavaleri, care se deciseseră să nu concureze în 
acea zi. Dunk nu l-a zărit pe Prinţul Maekar, dar l-a recunoscut 
pe Prinţul Baelor, stând alături de Lordul Ashford. Lumina 
soarelui se reflecta aurie de pe clema de la umăr, care-i prindea 
pelerina, și de pe cununa subţire din jurul tâmplelor. Altfel, 
bărbatul era mult mai simplu îmbrăcat decât majoritatea 
celorlalți lorzi aflaţi acolo. Cu păru/ ăla negru, nu arată cu 
adevărat ca un Targaryen, i-a zis Dunk lui Egg. 


— Se spune că seamănă cu mama lui, i-a amintit băiatul. A 
fost o prinţesă din Dorne. 

Cei cinci campioni își ridicaseră pavilioanele la capătul din 
nord al arenelor, unde râul curgea în spatele lor. Cel mai mic 
dintre ele era portocaliu, iar scuturile atârnate în faţa intrărilor 
arătau semnul alb al soarelui împletit cu galoane. Aceia erau fiii 
Lordului Ashford, Androw și Robert, fraţii preafrumoasei 
prințese. Dunk nu mai auzise vreun alt cavaler vorbind despre 
iscusinţa lor, ceea ce însemna că probabil erau primii ce aveau 
să fie învinși. 

În afara pavilioanelor portocalii, se afla acolo unul verde- 
închis, mult mai mare. Trandafirul auriu de Highgarden fâlfâia 
deasupra lui și același însemn era zugrăvit și pe marele scut 
verde din faţa ușii. 

— Acela-i Leo Tyrell, lordul de Highgarden, l-a informat Egg. 

— Ştiam, a replicat Dunk, iritat. Bătrânul a servit în 
Highgarden înainte să te fi născut tu. 

De-abia își amintea anul, dar Ser Arlan îi vorbise adesea 
despre Leo Ghimpe-Lung, așa cum i se spunea uneori: un 
aruncător cu lancea de neegalat, în ciuda firelor argintii din 
părul lui. 

— Acela de lângă cort trebuie să fie Lordul Leo. Omul 
subțiratic, cu barba cenușie, îmbrăcat în verde și auriu. 

— Da, a confirmat Egg. L-am văzut o dată la Debarcaderul 
Regelui. N-ai vrea să-l provoci, ser. 

— Băiete, nu am nevoie să-mi spui pe cine ar trebui să provoc 
și pe cine nu. 

Al patrulea pavilion era cusut din bucăţi de pânză în formă de 
diamant, roșii și albe. Dunk nu recunoștea culorile, dar Egg l-a 
informat că aparţineau unui cavaler din Valea lui Arryn, pe 
nume Humfrey Hardyng. 

— A câștigat o mare bătălie la lazul Fecioarei, anul trecut, ser, 
și i-a doborât în arenă pe Ser Donnel de Duskendale și pe lorzii 
Arryn și Royce. 

Ultimul pavilion era al Prințului Valarr. Din mătase neagră, cu 
un șir de flamuri ascuţite, atârnând din acoperiș ca o linie de 
flăcărui alungite și roșii. Scutul era de un negru lucitor, pictat cu 
dragonul cu trei capete al Casei Targaryen. Unul dintre cavalerii 
Gărzii Regelui stătea alături de el, îmbrăcat în armura albă, 
strălucind pe fundalul negru al pânzei de cort. Văzându-l acolo, 


Dunk s-a întrebat dacă vreunul dintre concurenţi va îndrăzni să 
atingă scutul cu dragon. Până la urmă, Valarr era nepotul 
regelui și fiul lui Baelor Sfarmă- Lance. 

N-avea de ce să-și facă griji. Când goarnele au răsunat pentru 
a strânge participanţii, toţi cei cinci campioni ai prinţesei au fost 
chemaţi pentru a o apăra. Dunk putea auzi murmurul de 
entuziasm al mulțimii, pe când oponenții apăreau rând pe rând 
din capătul dinspre sud al arenelor. Heralzii strigau numele 
fiecărui cavaler în parte. Se opreau în faţa tribunei, plecându-și 
lăncile în semn de salut pentru Lordul Ashford, Prinţul Baelor și 
preafrumoasa prinţesă, apoi dădeau ocol spre partea dinspre 
nord a pajiștii, pentru a-și alege adversarului din arenă. Leul 
Cenușiu din Casterly Rock a lovit scutul Lordului Tyrell, în timp 
ce moștenitorul său cu păr auriu, Ser Tybolt Lannister, l-a 
provocat pe fiul mai mare al Lordului Ashford. Lordul Tully de 
Riverrun a lovit scutul cu model în diamant al lui Ser Humfrey 
Hardyng, Ser Abelar Hightower l-a ales pe al lui Valarr, iar cel 
mai tânăr din neamul Ashford a fost chemat la luptă de Ser 
Lyonel Baratheon, cavalerul căruia i se spunea Uraganul 
Râzător. 

Competitorii s-au întors la trap înapoi spre capătul de sud al 
arenelor pentru a-și aștepta adversarii: Ser Abelar purta argint și 
culori întunecate, iar pe scut avea un turn de veghe din piatră, 
înconjurat de o cunună de foc. Cei doi Lannisteri ardeau 
amândoi în roșu aprins, ducând cu ei leul auriu al cetăţii 
Casterly Rock. Uraganul Râzător strălucea în veșmântul ţesut cu 
fir de aur, cerbul negru brodat pe piept și scut și o pereche de 
coarne din oţel pe coif. Lordul Tully se ţinea mândru într-o 
pelerină dungată în albastru și roșu, prinsă cu câte o agrafă din 
argint pe fiecare umăr. Și-au îndreptat cu toţii spre cer lăncile 
lungi de aproape patru metri, iar rafalele de vânt au agitat și au 
smucit flamurile. 

La capătul dinspre nord al pajiștii, scutierii țineau în frâu caii 
de război gătiţi în armuri lucitoare, pregătiţi să fie încălecaţi de 
cavaleri. Stăpânii animalelor și-au pus coifurile, au prins lăncile 
și scuturile, la fel de minunati în înfățișare ca adversarii lor: 
mătăsurile portocalii, umflate de vânt, ale celor din Casa 
Ashford, diamantele roș-alburii ale lui Ser Humfrey, Lordul Leo 
călare pe calul său de cavalerie, acoperit cu un valtrap de satin 
pictat cu trandafiri aurii, și, bineînţeles, Valarr Targaryen. Calul 


tânărului prinţ era negru ca noaptea, pentru a se asorta cu 
armura, lancea, scutul și podoabele. Deasupra coifului se vedea 
un dragon lucitor, cu trei capete, cu aripile întinse, vopsit într-un 
roșu focos; geamănul său era pictat pe suprafaţa lucioasă, 
neagră, a scutului. Fiecare dintre apărătorii prinţesei avea o 
banderolă din mătase portocalie înnodată în jurul braţului, în 
semn de favor oferit de preafrumoasă. 

In timp ce campionii își ocupau la trap poziţiile, Pajiștea 
Ashford a devenit din ce în ce mai neclintită. Apoi a sunat un 
corn, și, cât ai clipi o dată, nemișcarea s-a preschimbat în 
tumult. Zece perechi de pinteni poleiţi cu aur au pătruns în 
coastele a zece cai minunaţi de luptă, o mie de voci au început 
să strige și să ţipe, patruzeci de copite îmbrăcate în fier au 
călcat și au smuls iarba, zece lănci s-au coborât și au rămas 
înţepenite, câmpul părea că tremură, iar campionii și adversarii 
lor s-au ciocnit sfâșiind şi lovind în jurul lor lemnul și oţelul. Într- 
o clipă, călăreţii au trecut unul pe lângă celălalt, întorcând pe 
loc pentru o nouă tură. Lordul Tully s-a clătinat în șa, dar a 
reușit să-și păstreze echilibrul. Când mulţimea și-a dat seama că 
toate cele zece lănci se rupseseră, s-a ridicat un mare vuiet de 
aprobare. Era un semn grozav pentru reușita turnirului și o 
dovadă a priceperii participanţilor. 

Scutierii le-au dat alte lănci jucătorilor, pentru a le înlocui pe 
cele frânte, pe care le aruncaseră deoparte. Pintenii au pătruns 
încă o dată adânc în carne. Dunk simţea pământul tremurându-i 
sub călcâie. Pe umerii săi, Egg striga fericit și-și vântura braţele 
ca fusele. Tânărul prinţ a trecut cel mai aproape de ei. Dunk a 
zărit vârful lăncii lui sărutând turnul de pe scutul adversarului 
său și alunecând într-o parte pentru a i se izbi în piept, chiar în 
timp ce lancea lui Ser Abelar a explodat într-o mie de așchii, la 
impactul cu platoșa lui Valarr. Armăsarul cenușiu cu podoabe 
argintii și întunecate s-a dat în spate din pricina forţei izbiturii, 
iar Ser Abelar Hightower a fost ridicat din scări și aruncat violent 
la pământ. 

Lordul Tully era și el jos, trântit de pe cal, dezarmat de Ser 
Humfrey Hardyng, dar s-a ridicat ca pe arcuri și și-a scos sabia 
lungă, iar oponentul său și-a aruncat într-o parte lancea - 
rămasă întreagă - și a descălecat pentru a continua lupta. Ser 
Abelar nu a reacţionat la fel de repede. Scutierul lui a fugit, i-a 
lărgit coiful și a strigat după ajutor. Doi servitori l-au ridicat de 


braţe pe cavalerul aproape inconștient, pentru a-l conduce 
înapoi la pavilion. În altă parte, pe câmp, cei șase cavaleri 
rămași călare goneau spre a treia lor cursă. S-au spart și mai 
multe lănci, iar de această dată, Lordul Leo Tyrell și-a îndreptat 
vârful atât de iscusit că i-a smuls dintr-odată coiful de pe cap 
Leului Cenușiu. Cu fața neprotejată, lordul din Casterly Rock şi- 
a ridicat mâinile în semn de salut și a descălecat, renunțând. In 
acest timp, Ser Humfrey îl determinase pe Lordul Tully să se 
predea, arătându-se la fel de talentat cu sabia, precum era cu 
lancea. 

Tybolt Lannister și Androw Ashford au călărit unul împotriva 
celuilalt de încă trei ori înainte ca Ser Androw să-și piardă în cele 
din urmă scutul, echilibrul și jocul. Mezinul Ashford a rezistat 
încă și mai mult, rupând nu mai puţin de nouă lănci împotriva lui 
Ser Lyonel Baratheon, Uraganul Râzător. Și campionul și 
adversarul său au căzut de pe cai la a zecea cursă, pentru a se 
ridica împreună și a continua lupta cu sabia și ghioaga. In final, 
Ser Robert Ashford, zdruncinat, s-a recunoscut învins; însă în 
tribună, tatăl său nu părea deloc dezamăgit. Era adevărat că 
ambii fii ai Lordului Ashford fuseseră eliminaţi din rândurile 
campionilor, dar luptaseră cu vitejie împotriva a doi dintre cei 
mai buni cavaleri din Cele Şapte Regate. 

Totuși, trebuie să mă descurc și mai bine de atât, s-a gândit 
Dunk, urmărindu-i pe învingători și învinși cum se îmbrăţișau și 
părăseau împreună pajiștea. Nu e suficient să lupt bine și să 
pierd. Trebuie să câștig cel puțin prima întrecere sau voi pierde 
tot. 

Ser Tybolt Lannister și Uraganul Râzător își ocupau locurile 
printre campioni, înlocuindu-i pe învinși. Pavilioanele portocalii 
coborau deja. La câţiva metri mai încolo, tânărul prinţ ședea 
comod într-un scaun înalt, de călătorie, în faţa cortului său 
negru. Coiful nu-i era pe cap. Avea părul negru, ca tatăl lui, dar 
prin el i se lăţea o dungă mai deschisă la culoare. Un servitor i-a 
adus un pocal din argint și omul a sorbit o dată. Bea apă, dacă e 
destul de înțelept, s-a gândit Dunk, iar vin dacă nu-i. Flăcăul s-a 
pomenit întrebându-se dacă nu cumva Valarr moștenise o parte 
din iscusinţa tatălui său sau dacă își alesese doar cel mai slab 
oponent. 

Surle și trâmbiţe au anunţat că alţi trei oponenți se 
înscriseseră la turnir. Heralzii le-au strigat numele: „Ser Pearse 


din Casa Caron, lord de Cântecul Nopţii.“ Bărbatul avea o harpă 
argintie pictată pe scut, deși pelerina lui era brodată cu 
privighetori. „Ser Joseth din Casa Mallister, din Seagard.“ Ser 
Joseth etala un coif înaripat; pe scut se vedea un vultur, pe cerul 
indigo. „Ser Gawen din Casa Swann, lord de Stonehelm la Capul 
Mâniei.“ O pereche de lebede, una neagră și una albă, se luptau 
furioase pe braţele lui. Armura, pelerina și gătelile calului 
Lordului Gawen erau și ele o simfonie de negru și alb. Contrastul 
mergea până la dungile de pe teaca și lancea lui. 

Lordul Caron, harpist, cântăreţ și cavaler renumit, a atins cu 
vârful lăncii trandafirul Lordului Tyrell. Ser Joseth a pocnit în 
scutul cu diamante al lui Ser Humfrey Hardyng. lar cavalerul în 
alb și negru, Lordul Gawen Swann, l-a provocat pe prinţul negru 
cu gardianul în alb. Dunk și-a frecat bărbia. Lordul Gawen era și 
mai în vârstă decât bătrânul, când murise. 

— Egg, cine-i cel mai puţin ameninţător dintre adversarii 
ăștia? l-a întrebat el pe băiatul de pe umerii lui, care părea să 
știe foarte multe despre cavaleri. 

— Lordul Gawen, a răspuns imediat copilul. Dușmanul lui 
Valarr. 

— Prinţul Valarr, l-a corectat Dunk. Un scutier trebuie să-și 
păstreze manierele, băiete. 

Cei trei concurenţi și-au ocupat locurile, în timp ce campionii 
au încălecat. Oamenii făceau pariuri peste tot prin jur și strigau 
cuvinte de încurajare preferatului, dar Dunk nu avea ochi decât 
pentru prinţ. La prima cursă, el a atins scutul Lordului Gawen cu 
o lovitură oblică. Vârful tocit al lăncii a alunecat într-o parte, așa 
cum se întâmplase și cu Ser Abelar Hightower, numai că de 
această dată a ricoșat în cealaltă latură, în gol. Lancea Lordului 
Gawen s-a frânt, izbindu-se de pieptul prinţului, iar Valarr a 
părut pentru o secundă că stă să cadă, înainte să-și 
redobândească echilibrul. 

Pentru a doua oară în arenă, Valarr și-a legănat lancea spre 
stânga, ţintind pieptul dușmanului, dar nimerind, în schimb, 
umărul. Chiar și așa, lovitura a fost suficientă pentru a-l face pe 
bătrânul cavaler să-și piardă arma. Un braţ s-a agitat căutând 
echilibru, iar Lordul Gawen a căzut. Tânărul prinţ s-a aruncat din 
șa și a tras sabia, dar cel de jos i-a făcut semn cu mâna să se 
îndepărteze și și-a ridicat viziera. 

— Mă predau, lordul meu, a strigat el. Ai luptat bine. 


Lorzii din tribună i-au repetat cuvintele, strigând: Bine /uptat! 
Bine luptat! pe când Valarr a îngenuncheat pentru a-l ajuta pe 
nobilul cu păr cărunt, de la picioarele lui. 

— Ba n-a luptat, s-a plâns Egg. 

— Taci sau te poţi întoarce în tabără. 

Mai departe, Ser Joseth Mallister era scos inconștient de pe 
câmp, pe când harpistul și lordul cu însemnul trandafirului se 
repezeau unul la celălalt cu sete, cu securi cu coada lungă și 
tocite, spre deliciul mulţimii în delir. Dunk era atât de concentrat 
asupra lui Valarr că abia îi zărea pe restul. Este un cavaler 
decent, dar doar atât, s-a pomenit el gândind. Aș avea o șansă 
împotriva lui. Dacă zeii sunt binevoitori, l-as putea chiar da jos 
de pe cal, și odată ce e jos, greutatea mea și forța îşi vor spune 
cuvântul. 

— Pe el! a strigat Egg vesel, foindu-se entuziasmat pe umerii 
lui Dunk. Pe el! Lovește-l! Așa! E chiar acolo, e fix acolo! 

Lordul Caron era cel pe care se părea că-l sprijină. Harpistul 
cânta o altfel de muzică acum, împingându-l tot mai în spate pe 
Lordul Leo, în timp ce oţelul își interpreta aria. Publicul părea să- 
i favorizeze în mod egal pe amândoi, așa că încurajările și 
blestemele se amestecau în aerul dimineţii. Din scutul Lordului 
Leo săreau așchii de lemn și vopsea, pe când securea Lordului 
Pearse reteza, una câte una, petalele trandafirului său auriu, 
până ce scutul s-a spulberat în cele din urmă. Chiar atunci însă, 
lama toporului s-a agăţat pentru o clipă în lemn. lar securea 
Lordului Leo a căzut pe mânerul armei adversarului, tăind-o la 
nici treizeci de centimetri de mâna lui. Și-a aruncat într-o parte 
scutul distrus și brusc el a devenit atacatorul. Peste câteva 
momente, cavalerul harpist se afla într-un genunchi, cântându-și 
retragerea. 

Pentru restul dimineţii și o mare parte a după-amiezii lucrurile 
s-au desfășurat mai mult sau mai puţin la fel. Concurenţii 
ocupau câmpul câte doi sau trei sau uneori chiar cinci. 
Trompetele au răsunat, heralzii au strigat numele, caii de luptă 
au pornit la galop, mulţimea a urlat înnebunită, lăncile s-au frânt 
precum crengile, iar săbiile au sunat metalic, lovindu-se de 
coifuri și zale. A fost, așa cum aveau să spună și nobili, și 
oameni simpli, o minunată zi de întreceri. Ser Humfrey Hardyng 
și Ser Humfrey Beesbury, un tânăr cavaler chel, îmbrăcat în 
dungi galbene și negre, cu trei albine pictate pe scut, au frânt 


nu mai puţin de douăsprezece lănci fiecare, într-o luptă 
memorabilă, pe care poporul avea curând să o numească 
„Bătălia lui Humfrey“. Ser Tybolt Lannister a fost aruncat de pe 
cal de Ser Jon Penrose și și-a rupt sabia în cădere, dar a ripostat, 
având doar scutul, luptând să câștige și să rămână printre 
campioni. Ser Robyn Rhysling, cel cu un singur ochi, un cavaler 
bătrân și grizonant, cu o bărbiţă cenușie, și-a pierdut coiful în 
fața lăncii Lordului Leo de la prima cursă, dar a refuzat să 
renunţe. De trei ori s-au întrecut. Vântul îi biciuia părul lui Ser 
Robyn, pe când așchii de lance zburau în jurul feţei lui 
descoperite, ca niște cuțite din lemn. Lucru pe care Dunk l-a 
găsit cu atât mai impresionant, când Egg i-a povestit că Ser 
Robyn își pierduse ochiul cu cinci ani înainte tot din cauza unui 
fragment de lance. Leo Tyrell ţinea prea mult la cavalerism ca 
să îndrepte o altă lovitură spre capul neprotejat al lui Ser Robyn, 
dar chiar și așa, curajul încăpățânat (sau stupiditatea?) lui 
Rhysling l-a lăsat pe Dunk cu gura căscată. În cele din urmă, 
lordul de Highgarden a lovit platoșa lui Ser Robyn cu un pocnet 
dur, chiar deasupra inimii, și și-a trimis inamicul rostogolindu-se 
la pământ. 

Ser Lyonel Baratheon a făcut, de asemenea, câteva meciuri 
bune. Impotriva dușmanilor mai slabi el izbucnea într-un hohot 
răsunător de fiecare dată când ei îi atingeau scutul și râdea mai 
tot timpul, pe calul său, atacându-și și doborându-și adversarii 
de pe scări. Dacă cei care-l provocaseră purtau vreo creastă la 
coif, Ser Lyonel obișnuia să o reteze și să o arunce spre public. 
Crestele erau ornamente, făcute din lemn cioplit sau piele 
modelată și uneori aurite sau lăcuite sau chiar turnate în argint 
pur. Astfel, bărbaţii care-i picau victimă cavalerului nu apreciau 
foarte mult obiceiul lui, deși îl făcea pe Ser Lyonel unul dintre 
favoriţi. Foarte curând, doar bărbaţi ce aveau coifuri fără creste 
îl alegeau drept oponent. Totuși, pe cât de des râdea Ser Lyonel, 
înfrângându-și câte un inamic, Dunk credea că onorurile pentru 
acea zi aveau să meargă la Ser Humfrey Hardyng, care umilise 
paisprezece cavaleri, fiecare dintre ei un luptător formidabil. 

Intre timp, tânărul prinţ şedea în faţa pavilionului său negru, 
bând din pocalul lui de argint și ridicându-se din când în când 
pentru a-și încăleca animalul de luptă și a distruge încă un 
dușman obscur. Câștigase de nouă ori, dar lui Dunk i se părea 
că victoriile fuseseră seci. /nfrânge bărbați în vârstă și scutieri 


ajunși mai mari și câţiva lorzi de rang înalt și cu talent puțin. Cei 
cu adevărat periculoși trec pe lângă scutul lui, de parcă nici nu l- 
ar vedea. 

Mai târziu, în cursul acelei zile, o fanafară gălăgioasă a 
anunţat intrarea unui nou concurent în arenă. Călărea un 
armăsar mare, roșcat, a cărui armură neagră era despicată 
astfel încât să se vadă bucăţile de galben, roșcat și portocaliu de 
dedesubt. În timp ce se apropia de tribună să salute, Dunk i-a 
zărit chipul în spatele vizierei și l-a recunoscut pe prinţul pe 
care-l întâlnise la grajdurile Lordului Ashford. 

Picioarele lui Egg s-au strâns în jurul gâtului său. 

— Oprește-te, a răbufnit Dunk, dându-le brusc la o parte. Vrei 
să mă sufoci? 

Prințul Aerion Flacără Strălucitoare, a strigat un herald, din 
Fortăreața Roșie de la Debarcaderul Regelui, fiu al lui Maekar, 
prinț de Castelul Verii din Casa Targaryen, nepot al lui Daeron 
cel Bun, Al Doilea pe Numele său, Rege al Anadalilor, al 
Rhoynarilor și al Primilor Oameni și Stăpân al Celor Şapte 
Regate. 

Aerion purta pe scut un dragon cu trei capete, dar era vopsit 
în culori mult mai vii decât al lui Valarr; unul dintre capete era 
portocaliu, altul galben și celălalt roșu, iar flăcările pe care le 
scuipau aveau strălucirea unor frunze de aur. Pelerina lui era 
parcă împletită din fum și foc, iar pe coiful înnegrit trona o 
creastă întruchipând niște flăcări roșii, lăcuite. 

După un moment de pauză, în care și-a plecat lancea către 
Prinţul Baelor - pauză atât de scurtă încât abia a fost remarcată 
- el a pornit la galop spre capătul de nord al pajiștii, trecând de 
pavilioanele lui Ser Leo și al Uraganului Răzător, încetinind doar 
când s-a apropiat de cortul Prințului Valarr. Tânărul prinţ s-a 
ridicat și a rămas înțepenit lângă scutul lui, iar pentru o clipă, 
Dunk a fost sigur că Aerion voia să-l lovească. Dar apoi cavalerul 
a râs, a pornit mai departe și și-a izbit tare vârful lăncii de scutul 
în diamante al lui Ser Humfrey Hardyng. 

— Hai la joacă, micule cavaler, a rostit el cu o voce limpede. E 
timpul să dai piept cu dragonul. 

Ser Humfrey și-a înclinat ţeapăn capul în faţa adversarului 
său, pe când armăsarul lui era scos afară, și apoi nu l-a mai 
băgat în seamă cât timp a încălecat, și-a prins coiful și și-a luat 
lancea și scutul. Spectatorii au amuţit pe când cei doi luptători 


și-au ocupat locurile. Dunk a auzitul pocnetul făcut de viziera 
Prințului Aerion. Cornul a prins să sune. 

Ser Humfrey a pornit încet, prinzând treptat viteză. Dar 
adversarul lui și-a îmboldit armăsarul bine cu pintenii, venind 
tare. Picioarele lui Egg s-au încleștat din nou. 

— Omoară-l! a strigat el deodată. Omoară-l, e chiar acolo, 
ucide-l, ucide-l, ucide-l! 

Dunk nu-și dădea seama spre care dintre cavaleri striga. 

Lancea Prințului Aerion, cu vârful înmuiat în aur și pictată în 
dungi roșii, portocalii și galbene, s-a plecat deasupra barierei. 
Jos, prea jos, s-a gândit Dunk în momentul în care a văzut 
scena. O să-l rateze pe călăreț și va lovi, în loc, armăsarul lui Ser 
Humfrey. Trebuie să o ridice. Apoi, flăcăul a început să 
suspecteze, cuprins de oroare, că Aerion nu intenţiona așa ceva. 
Nu se poate chiar să vrea să... 

In ultima clipă, armăsarul lui Ser Humfrey s-a dat din calea 
ascuţișului ce se apropia, cu ochii lărgiţi de groază. Însă fusese 
mult prea târziu. Lancea lui Aerion a înjunghiat animalul chiar 
deasupra armurii ce îi proteja osul pieptului și a ieșit furtunoasă 
prin spatele gâtului său, odată cu un izvoraș de sânge roșu. 
Nechezând, calul s-a prăbușit într-o parte, făcând bucăţi, în 
cădere, bariera de lemn. Ser Humfrey a încercat să sară, dar un 
picior s-a prins într-una dintre scări și toată lumea i-a auzit 
ţipătul, pe când membrul i-a fost zdrobit între gardul făcut 
fărâme și animalul căzut. 

Pajiștea Ashford era cuprinsă de vuiet. Unii bărbaţi au alergat 
pe terenul de joc, pentru a-l elibera pe Ser Humfrey, dar 
armăsarul, în agonie, arunca din copite spre ei, pe când 
încercau să se apropie. Aerion, care înconjurase victorios locul 
carnagiului, spre capătul culoarului de curse, și-a întors calul și a 
venit, galopând, înapoi. Și el striga ceva, deși Dunk nu reușea să 
distingă cuvintele din marea de zgomote făcute de oameni și 
calul muribund. Sărind din șa, Aerion și-a tras sabia și a înaintat 
spre inamicul căzut. Propriii lui scutieri și unul al lui Ser Humfrey 
au trebuit să-l ţină deoparte. Egg s-a fâţâit pe umerii lui Dunk. 

— Dă-mă jos, a zis băiatul. Săracul cal. Pune-mă jos. 

Și lui Dunk îi era rău. Ce m-aș face dacă o astfel de soartă s-ar 
abate asupra lui Tunet? Un soldat ce ducea o halebardă a ucis 
calul lui Ser Humfrey, punând capăt ţipetelor îngrozitoare. Dunk 
s-a întors și și-a făcut loc prin mulţime. Când a ajuns într-un loc 


liber, l-a dat jos pe Egg de pe umerii lui. Gluga copilului căzuse, 
iar ochii lui erau roșii. 

— Da, o priveliște îngrozitoare, i-a spus el băiatului, dar un 
scutier trebuie să fie puternic. Mi-e teamă că ai să vezi lucruri și 
mai oribile la alte turnee. 

— Nu a fost o întâmplare nefericită, a replicat Egg, cu gura 
tremurândă. Aerion a vrut să o facă. Ai văzut. 

Dunk s-a încruntat. Și el credea asta, dar îi venea greu să 
accepte că un cavaler putea fi atât de nedemn, și cu atât mai 
puţin unul prin ale cărui vene curgea sânge de dragon. 

— Am văzut un cavaler proaspăt ca o zi de vară pierzând 
controlul asupra lăncii, a insistat el, încăpățânat. Și nu mai 
vreau să aud un cuvânt. Cred că întrecerile s-au terminat pe 
ziua de azi. Hai, băiete. 

sp Cea 
a Pa’ G = 

Dunk avusese dreptate în legătură cu finalul concursurilor. 
Până ce haosul s-a stins, soarele se lăsase deja mult spre vest, 
iar Lordul Ashford ceruse o pauză. 

In timp ce umbra serii se lăţea pe câmpie, o sută de torţe s-au 
aprins de-a lungul aleii negustorilor. Dunk a cumpărat un corn 
de bere pentru el și jumătate pentru băiat, pentru a-l înveseli. S- 
au plimbat pentru un timp, ascultând o melodie veselă la fluier 
și tobe și urmărind un spectacol de păpuși despre Nymeria, 
regina războinică, cu o mie de corăbii. Păpușarii nu aveau decât 
două vapoare, dar au reușit să ilustreze oricum o bătălie pe 
mare. Dunk voia să o întrebe pe Tanselle dacă terminase de 
pictat scutul, dar și-a dat seama că era ocupată. Vo; aștepta 
până termină treaba în seara asta, a decis el. Poate o să-i fie 
sete atunci. 

— Ser Duncan, s-a auzit o voce strigând în spatele lui. 

Şi apoi din nou. 

— Ser Duncan. 

Brusc, Dunk a realizat că cel strigat era el. 

— Te-am văzut printre cei din popor azi, cu băiatul ăsta pe 
umeri, a zis Raymun Fossoway, în timp ce se îndrepta spre el, 
zâmbind. Intr- adevăr, eraţi greu de ratat. 

— Băiatul e  scutierul meu. Egg, acesta este Raymun 
Fossoway. 

Dunk a trebuit să-l tragă pe băiat în faţă, și chiar și atunci Egg 


și-a plecat capul și și-a fixat privirea pe cizmele lui Raymun, în 
timp ce a mormăit un salut. 

— Îmi pare bine, tinere, a zis Raymun relaxat. Ser Duncan, de 
ce nu urmărești spectacolul din tribună? Toţi cavalerii sunt 
bineveniţi acolo. 

Dunk se simţea în largul lui printre oamenii simpli și servitori; 
ideea de a pretinde un loc printre lorzi, doamne și cavaleri 
înnobilaţi îl incomoda. 

— Nu mi-aș fi dorit să văd mai de aproape acea ultimă cursă. 

Chipul lui Raymun s-a schimonosit. 

— Nici eu. Lordul Ashford l-a declarat victorios pe Ser Humfrey 
și i-a dat ca premiu calul Prințului Aerion. Dar chiar și așa, nu va 
putea continua. Piciorul i-a fost rupt în două locuri. Prinţul Baelor 
și-a trimis propriul medic să-l îngrijească. 

— Va fi un alt campion în locul lui Ser Humfrey? 

— Lordul Ashford se gândea să-i dea locul Lordului Caron sau 
poate celuilalt Ser Humfrey, cel care a făcut un meci absolut 
splendid cu Hardyng, dar Prinţul Baelor i-a spus că nu ar fi 
indicat să elimine scutul și pavilionul lui Ser Humfrey, date fiind 
împrejurările. Cred că vor continua cu patru campioni, în loc de 
cinci. 

Patru campioni, şi-a spus Dunk. Leo Tyrell, Lyonel Baratheon, 
Tybolt Lannister și Prințul Valarr. Văzuse suficiente în acea 
primă zi pentru a-și da seama ce șanse slabe avea în fața 
primilor trei. Ceea ce însemna că singurul rămas era... 

Un cavaler rătăcitor nu poate să provoace un prinț. Valarr e al 
doilea în succesiunea la Tronul de Fier. Este fiul lui Baelor 
Sfarmă-Lance, iar sângele lui e sângele lui Aegon Cuceritorul și 
al Tânărului Dragon și al Prințului Aegon Cavalerul Dragon, iar 
eu sunt doar un băiat pe care bătrânul l-a găsit în spatele unei 
tarabe de oale, în Fundătura Puricilor. 

Îl apuca durerea de cap doar gândindu-se. 

— Pe cine intenţionează să provoace vărul tău? l-a întrebat el 
pe Raymun. 

— Pe Ser Tybolt, fiind o situaţie echitabilă. Se potrivesc. 
Totuși, vărul meu studiază îndeaproape fiecare întrecere. Dacă 
vreun om este rănit în arenă sau dă semne de oboseală sau de 
slăbiciune, Steffon se va repezi să-i doboare scutul; pe asta poţi 
pune rămășag. Nimeni nu l-a acuzat vreodată de exces de 
cavalerism. 


Omul a prins a râde, ca pentru a-și îndulci cuvintele. 

— Ser Duncan, vrei să mi te alături la un pahar de vin? 

— Am o treabă de rezolvat, a zis Dunk, neplăcându-i ideea de 
a accepta ospitalitatea pe care nu ar fi avut cum să o întoarcă. 

— Aș putea aștepta aici și să îți aduc scutul când se termină 
spectacolul de păpuși, ser, a zis Egg. O să joace Symeon Ochi- 
din- Stele mai târziu și o să facă, de asemenea, dragonul să 
lupte. 

— lată, vezi, treburile îţi vor fi rezolvate, iar vinul ne așteaptă, 
a spus Raymun. E vorba de un Arbor vechi. Cum mă poţi refuza? 

Negăsind alte scuze, Dunk s-a văzut nevoit să dea curs 
invitaţiei, lăsându-l pe Egg la spectacolul de marionete. Mărul 
Casei Fossoway fâlfâia deasupra pavilionului auriu, unde 
Raymun își vizita vărul. În spatele lui, servitorii ungeau o capră 
cu miere și ierburi, deasupra unui foc mic, de gătit. 

— E și mâncare, dacă ţi-e foame, a zis Raymun într-o doară, 
pe când ţinea ridicată clapa cortului, pentru Dunk. 

O tipsie plină de cărbuni lumina interiorul și făcea aerul cald și 
plăcut. Raymun a umplut două cupe cu vin. 

— Se spune că Aerion ar fi furios pe Lordul Ashford pentru că 
i-a dat armăsarul lui Ser Humfrey, a comentat el, pe când turna. 
Dar pun pariu că ideea i-a aparţinut unchiului. 

Raymun i-a dat lui Dunk băutura. 

— Prinţul Baelor e un om onorabil. 

— Şi Prinţul Strălucitor nu e? a râs Raymun. Nu mai fi atât de 
speriat, Ser Duncan, nu e nimeni aici, în afară de noi. Nu e 
niciun secret că Aerion e un om de nimic. Mulţumesc zeilor că e 
abia la coada liniei de succesiune. 

— Chiar crezi că a vrut să omoare calul? 

— Mai există îndoială? Dacă ar fi fost acolo Prinţul Maekar, 
lucrurile ar fi stat cu totul altfel, îţi spun eu. Aerion e tot un 
zâmbet și cavalerism atât timp cât îl vede taică-său, dacă e să 
mă iau după ce se povestește. Dar când nu e... 

— Am observat că scaunul Prințului Maekar era gol. 

— A plecat din Ashford, să-și caute fiii, împreună cu Roland 
Crakehall din Garda Regelui. Se spun istorii năstrușnice despre 
cavaleri-tâlhari ce umblă brambura, dar aș paria că prinţul doar 
rătăcește beat pe undeva, din nou. 

Vinul era atât de bun și de savuros. Cea mai bună băutură din 
care Dunk gustase vreodată. Tânărul a plimbat lichidul în gură, 


a înghiţit și a rostit. 

— Despre ce prinţ este vorba? 

— Moștenitorul lui Maekar. Daeron. Poartă numele regelui. | 
se spune Daeron Beţivul, deși nu de faţă cu tatăl lui. Mezinul îl 
însoțea. Au plecat din Castelul Verii împreună, dar nu au ajuns 
în Ashford. 

Raymun și-a golit cupa și a pus-o deoparte. 

— Sărmanul Maekar. 

— Sărmanul? a făcut Dunk, debusolat. Fiul regelui? 

— Cel de-al patrulea fiu al regelui, l-a corectat Raymun. Nu 
tocmai la fel de îndrăzneț precum Prinţul Baelor, nici isteţ ca 
Prinţul Aerys, nici blând ca Prinţul Rhaegel. lar acum trebuie să 
îndure rușinea de a-și vedea propriii copii aruncaţi în umbra 
nepoților. Daeron e alcoolic, Aerion e înfumurat și crud, al treilea 
fiu era dintr-o plămadă așa de proastă că a trebuit să-l dea la 
Citadelă pentru a face maester din el, iar cel mai tânăr... 

— Ser! Ser Duncan! s-a auzit deodată vocea lui Egg, ce 
tocmai dădea buzna, gâfâind. 

Gluga îi căzuse pe spate, iar lumina din tipsie strălucea în 
ochii lui mari și întunecați. 

— Trebuie să te grăbești, îi face rău! 

Dunk s-a ridicat clătinându-se pe picioare. 

— Îi face rău? Cine? 

— Aerion! a strigat băiatul. Îi face rău fetei. Fata cu 
marionetele. Grăbește-te. 

Întorcându-se pe călcâie, băiatul a pornit înapoi în noapte, ca 
săgeata. 

Dunk a dat să-l urmeze, dar Raymun l-a prins de braţ. 

— Ser Duncan. Aerion, a zis băiatul. Un prinţ. Ai grijă. 

Flăcăul știa că e un sfat bun. Bătrânul ar fi spus la fel. Dar el 
nu putea să asculte. S-a eliberat din încleștarea lui Raymun și și- 
a făcut loc cu umărul afară din pavilion. Auzea strigăte din 
direcția aleii negustorilor. Egg aproape că nu se mai vedea. 
Dunk a alergat după el. Picioarele lui erau lungi, iar ale băiatului 
scurte; a recuperat rapid distanţa. 

Un zid de privitori se adunase în jurul păpușarilor. Dunk și-a 
croit drum printre ei, ignorându-le înjurăturile. Un soldat în livrea 
regală a ieșit înainte să-l oprească. Dunk și-a pus o mână uriașă 
în pieptul lui și a împins, aruncându-l pe bărbat înapoi în fund, în 
noroi. 


Standul păpușarilor fusese dărâmat într-o parte. Femeia cea 
grasă din Dorne ședea pe jos, jelind. Un soldat bălăngănea în 
mâini păpușile lui Florian și a lui Jonquil, pe când un altul le 
dădea foc cu o torță. Alţi trei bărbaţi deschideau cufere, 
aruncând pe jos și mai multe marionete și călcând pe ele. 
Păpușa-dragon fuse împrăștiată peste tot: o aripă ruptă aici, un 
cap colo, coada îi era frântă în trei. lar în mijlocul haosului 
stătea Prinţul Aerion, arătând superb într-o tunică roșie, cu 
mâneci lungi, crăpate, sucind cu ambele mâini braţul lui 
Tanselle. Fata stătea în genunchi, implorându-l. Aerion o ignora. 
A forţat-o să deschidă pumnul și i-a prins unul dintre degete. 
Dunk a rămas acolo ca trăsnit, nevenindu-i să creadă ce vedea. 
Apoi a auzit un trosnet, iar Tanselle a scos un țipăt. 

Unul dintre oamenii lui Aerion a încercat să-l prindă și s-a 
pomenit zburând cât colo. Din trei pași lungi, Dunk a apucat 
umărul prinţului și l-a întors spre el cu putere. Uitase de sabie și 
de pumnal, dar și de toate învăţțămintele bătrânului. Pumnul lui 
l-a doborât pe Aerion din picioare, iar vârful cizmei s-a oprit 
izbind în burta nobilului. Când Aerion a dat să-și apuce cuțitul, 
Dunk l-a călcat pe încheietură și apoi l-a lovit încă o dată cu 
piciorul, direct în gură. Se simţea în stare să dea în el până îl 
omora, chiar acolo, pe loc, dar l-au înconjurat oamenii 
prinţișorului. Avea câte un inamic de fiecare braţ, iar un altul îl 
lovea din spate. Nici nu se elibera bine de unul dintre ei, că alți 
doi se și repezeau asupra lui. 

În cele din urmă, l-au făcut grămadă și l-au imobilizat. Aerion 
era din nou în picioare. Gura prinţului era plină de sânge. Nobilul 
și-a vârât un deget printre buze. 

— Mi-ai slăbit unul dintre dinţi, s-a plâns el, așa că voi începe 
prin a ţi-i sparge pe toţi ai tăi. 

Prinţul și-a dat părul de pe faţă. 

— Îmi pari cunoscut. 

Aerion a zâmbit cu gura-i roșie. 

— Îmi amintesc. Ai refuzat să-mi iei calul. De ce ţi-ai irosit 
viaţa? Pentru curva asta? 

Tanselle era ghemuită la pământ, legănându-și în poală mâna 
mutilată. Bărbatul a împins-o cu vârful cizmei. 

— Nu merită. O trădătoare. Dragonul nu pierde niciodată. 

E furios, s-a gândit Dunk, dar tot fiu de prinț este, și vrea să 
mă omoare. S-ar fi putut ruga atunci, dacă ar fi știut vreo 


rugăciune pe de-a-ntregul, dar nu mai avea timp. De-abia îi mai 
rămăsese o clipă să-i fie frică. 

— Nu mai ai nimic de zis? a spus Aerion. Mă plictisești, ser. 

Bărbatul și-a pipăit iar gura. 

— Adu un ciocan și scoate-i toți dinţii, Wate, a ordonat el. Și 
apoi hai să-l spintecăm și să-i arătăm ce culoare are pe 
dinăuntru. 

— Nu! s-a auzit o voce de copil. Nu-i face rău! 

Zeilor, aveti milă; băiatul, sărmanul băiat curajos, s-a gândit 
Dunk. Flăcăul s-a luptat cu braţele care-l ţintuiau, dar nu ajuta 
cu nimic. 

— Tine-ți gura, idiotule. Fugi. Te vor răni! 

— Ba n-o vor face. 

Egg s-a apropiat. 

— Dacă se ating de mine vor răspunde în faţa tatălui meu. Și 
a unchiului, deopotrivă. Daţi-i drumul, am zis. Wate, Yorkel, mă 
cunoașteţi. Faceţi cum vă spun. 

Mâinile care ţineau braţul stâng au dispărut, apoi și celelalte. 
Dunk nu pricepea ce se întâmpla. Soldaţii se dădeau înapoi. 
Unul a și îngenuncheat. Apoi mulțimea s-a dat la o parte din faţa 
lui Raymun Fossoway. Işi pusese cămașa de zale și coiful, iar 
mâna îi era pregătită pe sabie. Vărul lui, Ser Steffon, îl urma 
îndeaproape, cu tăișul deja scos, iar împreună cu ei mai veneau 
vreo șase soldați cu însemnul mărului roșu cusut în piept. 

Prinţul Aerion i-a ignorat. 

— Nerușinat amărât, i-a zis el lui Egg, scuipând o gură plină 
de sânge pe piciorul băiatului. Ce s-a întâmplat cu părul tău? 

— L-am tuns, frate, a răspuns Egg. N-am vrut să arăt ca tine. 

sp C 
a Pa) G Dw 

A doua zi de turnir a fost înnorată, iar din vest a bătut un vânt 
furios. Ar trebui să fie mai putin public într-o zi ca asta, și-a spus 
Dunk. Le-ar fi venit mai ușor să aibă un loc lângă gard, pentru a 
vedea întrecerile de aproape. Egg ar fi putut sta pe balustradă, 
iar eu în spatele lui. 

În loc de asta, Egg avea să primească un loc la tribună, 
îmbrăcat în mătăsuri și blană, pe când priveliștea lui Dunk urma 
să se limiteze la cei patru pereţi ai celulei în care-l aruncase 
Lordul Ashford. Camera avea o fereastră, dar era îndreptată în 
direcția greșită. Chiar și așa, Dunk s-a strecurat spre pervaz, pe 


când răsărea soarele, și și-a fixat încruntat privirea peste oraș, 
câmp și pădure. li luaseră centura din funie, pentru sabie, și 
împreună cu ea și spada și pumnalul și îl mai lăsaseră și fără 
arginţi. Spera ca Egg sau Raymun să-și aducă aminte de 
Castană sau de Tunet. 

— Egg, a murmurat el încet. 

Scutierul lui, un biet băiat cules de pe străzile din 
Debarcaderul Regelui. Oare se mai făcuse vreodată un cavaler 
atât de tare de râs? Dunk Nătărăul, mare cât un zid și încet ca 
un Zimbru. 

Nu i se permisese să-l vadă pe Egg după ce soldaţii Lordului 
Ashford îi adunaseră pe toţi, de la spectacolul cu păpuși. Nici pe 
Raymun, nici pe Tanselle; pe nimeni, nici măcar pe Lordul 
Ashford. Se întreba dacă avea să-i mai întâlnească vreodată. Se 
putea la fel de bine ca ei să vrea să-l ţină închis în acea 
cămăruţă până își dădea duhul. Oare ce am crezut că o să se 
întâmple? s-a întrebat, cu amărăciune. L-am doborât pe fiul unui 
prinț și l-am lovit în faţă. 

Sub cerul plumburiu, dantelăria văluroasă a nobilimii și a 
marilor campioni nu avea să mai pară la fel de splendidă cum 
fusese cu o zi înainte. Soarele, blocat de nori, nu le mai mângâia 
coifurile cu strălucirea lui, și nici nu le mai făcea podoabele aurii 
sau argintii să scânteieze și să fulgere, dar, chiar și așa, Dunk își 
dorea să fi fost în mulţime, pentru a urmări întrecerea. Ar fi fost 
o zi bună pentru cavalerii rătăcitori, pentru bărbaţii 
înveșmântaţi în zale simple și călare pe armăsari fără armură. 

Cel puţin îi putea auzi. Goarnele heralzilor duceau sunetul 
departe, iar din când în când, câte un vuiet al mulțimii îi spunea 
că cineva căzuse sau se ridicase sau făcuse ceva deosebit de 
îndrăzneţ. Auzea până și ropote înfundate de copite, iar din când 
în când, la foarte mult timp, zăngănitul săbiilor sau trosnetul 
lăncilor. Dunk se crispa de fiecare dată când îl auzea pe ultimul. 
li amintea de sunetul scos de degetul lui Tanselle, când îi fusese 
rupt de Aerion. Mai distingea și alte zgomote, mai apropiate: 
pași pe holul din faţa ușii sale, tropăitul cailor în curtea de 
dedesubt, strigăte și voci din incinta castelului. Uneori ele 
acopereau tumultul luptei. „Cavalerul rătăcitor este cel mai 
adevărat cavaler, Dunk“, îi spusese bătrânul, cu mult, mult timp 
în urmă. „Alţi cavaleri servesc lorzilor care-i ţin pe lângă ei sau 
care le dau pământuri, dar noi slujim unde ne e voia, oamenilor 


și cauzelor în care ne încredem. Fiecare cavaler jură să-i apere 
pe cei slabi și inocenți, dar cred că noi ne ţinem promisiunea cel 
mai bine.“ 

Ciudat cât de proaspătă i se părea amintirea. Dunk putea 
spune că aproape uitase acele cuvinte. Și poate că și bătrânul le 
uitase, la rândul lui, spre finalul vieţii. 

Dimineaţa s-a prefăcut în amiază. Sunetele depărtate ale 
turnirului au început să scadă și să se stingă. Apusul a prins a se 
scurge în celulă, dar Dunk ședea tot pe pervaz, uitându-se la 
bezna ce se aduna și încercând să-și ignore stomacul gol. 

Apoi a auzit pași și un zăngănit de chei. S-a îndreptat și s-a 
ridicat în picioare, chiar în timp ce se deschidea ușa. Au intrat 
doi paznici. 

Unul dintre ei ţinea o lampă cu ulei. În spatele lor venea un 
servitor cu o tavă de mâncare, iar la urmă, Egg. 

— Lăsaţi lampa și mâncarea, le-a ordonat băiatul. 

Ei s-au conformat, deși Dunk a observat că lăsaseră ușa grea 
din lemn întredeschisă. Mirosul mâncării l-a făcut să-și dea 
seama cât de înfometat era. Avea acolo pâine caldă și miere, un 
castron de terci din mazăre, o frigăruie cu ceapă și carne bine 
făcută. Dunk s-a așezat lângă tavă, a rupt pâinea și și-a îndesat 
câteva bucăţi în gură. 

— Nu e niciun cuţit, a remarcat el. S-au gândit că te voi 
înjunghia, băiete? 

— Nu mi-au spus la ce s-au gândit. 

Egg purta o tunică strâmtă, din lână neagră, bufantă la talie și 
cu mâneci lungi, cu satin roșu. Pe piept avea cusut dragonul cu 
trei capete al Casei Targaryen. 

— Unchiul meu zice că trebuie să-ţi cer iertare pentru faptul 
că te-am indus în eroare. 

— Unchiul tău, a spus Dunk. Adică Prinţul Baelor. 

Băiatul arăta îngrozitor. 

— Nu am vrut să mint. 

— Dar asta ai făcut. Cu totul. Începând cu numele. Nu am 
auzit în viaţa mea de un Prinţ Egg. 

— E prescurtarea de la Aegon. Fratele meu Aemon mi-a zis 
Egg. E plecat la Citadelă acum; învaţă să fie maester. lar Daeron 
îmi zice și el câteodată Egg, la fel ca surorile mele. 

Dunk a ridicat frigăruia și a mușcat dintr-o bucată de carne. 
Capră, asezonată cu o mirodenie nobilă, pe care nu o mai 


gustase până atunci. Grăsimea i se scurgea pe bărbie. 

— Aegon, a repetat el. Bineîntes că Aegon. Precum Aegon 
Dragonul. Câţi Aegoni au fost regi? 

— Patru, a răspuns băiatul. Patru Aegoni. 

Dunk a mestecat, a înghiţit și a mai rupt niște pâine. 

— De ce ai făcut-o? A fost vreo poantă ca să-ţi baţi joc de un 
biet cavaler rătăcitor? 

— Nu. 

Ochii băiatului s-au umplut de lacrimi, dar a rămas acolo, 
bărbătește. 

— Trebuia să-i fiu scutier lui Daeron. El e fratele meu mai 
mare. Am învăţat tot ce a trebuit ca să fiu un scutier bun, dar 
Daeron nu e un cavaler grozav. Nu a vrut să călărească la turnir, 
așa că după ce am plecat din Castelul Verii, ne-am furișat de 
lângă escorta noastră, numai că în loc să ne întoarcem, am 
pornit direct spre Ashford, crezând că astfel nu o să ne caute 
nimeni. El m-a ras în cap. Ştia că tata va trimite oameni să ne 
prindă. Daeron are părul de o culoare obișnuită, un fel de 
castaniu-deschis, dar al meu e ca al lui Aerion și ca al tatei. 

— Sângele dragonului, a zis Dunk. Păr auriu-argintiu și ochi 
violeți, toată lumea știe asta. 

Mare și prost de dă-n gropi, Dunk. 

— Da. Așa că Daeron l-a ras. A vrut să ne ascundem până se 
termina turnirul. Doar că atunci m-ai luat drept grăjdar și... 

Băiatul și-a plecat privirea. 

— Nu-mi păsa dacă Daeron lupta sau nu, dar eu voiam să fiu 
scutierul cuiva. Îmi pare rău, ser. Regret sincer. 

Dunk s-a uitat la el gânditor. Ştia cum e să-ţi dorești ceva așa 
de tare că ai fi în stare să spui o minciună monstruoasă doar 
pentru a te apropia de visul tău. 

— Am crezut că ești ca mine, a spus el. Poate că totuși ești. 
Doar că nu așa cum am crezut. 

— Venim amândoi de la Debarcaderul Regelui, a replicat 
băiatul, plin de speranţă. 

Dunk a izbucnit în râs. 

— Da, tu de pe coama Dealului lui Aegon, iar eu de la poalele 
lui. 

— Nu e așa departe, ser. 

Dunk a mușcat dintr-o ceapă. 

— Trebuie să-ți spun /ordul/ meu sau înălțimea ta sau altfel? 


— La curte, a admis băiatul, dar altfel poţi să mă numești Egg 
în continuare, dacă îţi place. Ser. 

— Ce-o să se întâmple cu mine, Egg? 

— Unchiul vrea să te vadă. După ce termini masa, ser. 

Dunk a împins farfuria deoparte și s-a ridicat. 

— Am terminat. Deja am lovit un prinţ în gură, nu vreau să-l 
fac pe un altul să mă aștepte. 

Lordul Ashford își cedase propriile camere Prințului Baelor pe 
durata șederii lui, astfel încât Egg - nu, Aegon; trebuia să se 
obișnuiască - l-a condus pe Dunk spre solarul lordului, nu al 
celuilalt. Baelor stătea așezat, citind la o lumânare din ceară. 
Dunk a îngenuncheat în faţa lui. 

— Ridică-te, a zis prinţul. Ti-ar plăcea niște vin? 

— Cum îţi e voia, lordul meu. 

— Toarnă-i lui Ser Duncan o cupă de vin roșu, dulce, de 
Dorne, Aegon, a ordonat prinţul. Incearcă să nu-l verși pe el; i-ai 
pricinuit deja destule necazuri. 

— Băiatul n-o să-l verse, lordul meu, a spus Dunk. E un tânăr 
de ispravă. Un bun scutier. Și știu că nu a vrut să mă rănească. 

— Nu e nevoie de intenţie ca răul să fie făcut. Aegon ar fi 
trebuit să vină la mine când a văzut ce le făcea fratele lui 
femeilor acelora cu marionetele. In schimb a dat fuga la tine. 
Asta nu-i bunătate. Ce ai făcut tu, ser... ei bine, e posibil să fi 
făcut la fel în locul tău, dar eu sunt prinţ al regatului, nu un 
cavaler rătăcitor. Nu e niciodată înţelept să-l lovești la furie pe 
nepotul regelui, indiferent de motiv. 

Dunk a dat din cap sumbru. Egg i-a oferit un pocal din argint, 
plin- ochi cu vin. Flăcăul l-a acceptat și a luat o înghiţitură mare. 

— Îl urăsc pe Aerion, a zis Egg cu patos. Și, unchiule, am fost 
nevoit să merg la Ser Duncan; castelul e prea departe. 

— Aerion e fratele tău, a replicat prinţul scurt, iar septonii 
spun că trebuie să ne iubim fraţii. Lasă-ne acum, Aegon. Vreau 
să vorbesc cu Ser Duncan între patru ochi. 

Băiatul a pus jos carafa de vin și s-a înclinat rigid. 

— Cum dorești, lordul meu. 

Egg s-a îndreptat spre ușa solarului și a închis-o ușurel în 
urma lui. 

Baelor Sfarmă-Lance a studiat pentru o clipă ochii lui Dunk. 


— Ser Duncan, dă-mi voie să-ţi pun o întrebare: Cât de bun 
cavaler ești tu de fapt? Cât de priceput la arme? 

Dunk nu știa ce să răspundă. 

— Ser Arlan m-a învăţat să mânuiesc sabia și scutul și cum să 
arunc la cercuri și la ţinte. 

Prinţul Baelor părea preocupat de răspuns. 

— Fratele meu, Maekar, s-a întors la castel acum câteva ore. 
Și-a găsit moștenitorul beat într-un han dinspre sud, după o zi 
de călărit. Maekar n-ar recunoaște niciodată, dar cred că în 
secret spera ca fiii lui să-i eclipseze pe ai mei în turneu. În 
schimb, l-au făcut amândoi de rușine, dar ce poate face? Sunt 
sânge din sângele lui. Maekar este furios și are nevoie de o ţintă 
pentru mânia lui. Te-a ales pe tine. 

— Pe mine? a zis Dunk, pe un ton plin de amărăciune. 

— Aerion i-a împuiat deja urechile tatălui său. Și nici Daeron 
nu prea ţi-a venit în ajutor. Ca să-și ascundă propria lașitate, el 
i-a spus fratelui meu că un cavaler uriaș, rătăcitor, tâlhar, 
întâlnit pe drum, a fugit cu Aegon. Mi-e teamă că ai fost pus în 
rolul acestui cavaler tâlhar, ser. În povestea lui Daeron, a fost 
toate aceste zile pe urmele tale, pentru a-și salva fratele. 

— Dar Egg îi va spune adevărul. Aegon, vreau să zic. 

— Egg îi va spune, într-adevăr, a recunoscut Prinţul Baelor, 
dar și băiatul e cunoscut ca un mincinos, așa cum poate ai vrea 
să-ți amintești. Pe care dintre fiii lui îl va crede fratele meu? Și în 
ce le privește pe femeile cu marionetele, până ce Aerion va fi 
terminat de răstălmăcit povestea, totul se va transforma într-un 
caz de trădare. Dragonul e blazonul Casei Regale. Să 
portretizezi unul ucis, cu rumeguș roșu ţâșnindu-i din gât.. ei 
bine, a fost, fără îndoială, ceva nevinovat, dar departe de a fi 
înțelept. Aerion consideră asta ca fiind un atac subtil la adresa 
Casei Targaryen, o incitare la revoltă. Maekar va fi, cel mai 
probabil, de acord. Fratele meu are o fire irascibilă și și-a pus 
toate speranţele în Aerion, din moment ce Daeron l-a dezamăgit 
atât de mult. 

Prinţul a sorbit o dată din vin, apoi a pus pocalul deoparte. 

— Orice ar crede sau nu fratele meu, un adevăr rămâne de 
netăgăduit. Ai atins sângele dragonului. Pentru o asemenea 
ofensă, trebuie să fii pus la încercare, judecat și pedepsit. 

— Pedepsit? 

Lui Dunk nu-i plăcea ce auzea. 


— Aerion și-ar dori capul tău, cu sau fără dinţi. Îţi promit că nu 
se va întâmpla așa ceva, dar nu-i pot nega dreptul la judecată. 
Din moment ce nobilul meu tată e la sute de leghe depărtare, 
fratele meu și cu mine trebuie să-ţi fim judecători, împreună cu 
Lordul Ashford, pe ale cărui domenii ne aflăm, și Lordul Tyrell de 
Highgarden, lord suzeran. Ultima oară când un om a fost găsit 
vinovat de a fi lovit un membru al Casei Regale, s-a hotărât că 
ar trebui să-și piardă mâna vinovată. 

— Mâna mea?a făcut Dunk, panicat. 

— Şi piciorul. L-ai lovit și cu piciorul, nu-i așa? 

Dunk nu mai putea vorbi. 

— Te asigur că am să încerc să-i conving pe ceilalţi judecători 
să fie miloși. Eu sunt Mâna Regelui și moștenitorul tronului, 
cuvântul meu are ceva greutate. Dar la fel este și al fratelui 
meu. Riscul există. _ 

— Eu, a început Dunk, eu... lnălţimea ta, eu... 

Nu a fost un act de trădare, ci doar un dragon din lemn, nu un 
prinț, ar fi vrut el să spună, însă cuvintele îl părăsiseră o dată 
pentru totdeauna. Nu se pricepuse niciodată la vorbe. 

— Mai ai o opţiune, totuși, a adăugat repede Prinţul Baelor. 
Nu pot spune că este o variantă mai bună sau mai rea, dar 
vreau să-ţi amintesc că orice cavaler acuzat de crimă are 
dreptul de a-și cere judecata prin luptă. Așa că te întreb din nou, 
Ser Duncan Vlăjganul, cât de bun cavaler ești? Cu adevărat? 

— Judecată prin luptă, a zis Prințul Aerion, zâmbind. Ăsta, 
cred, e dreptul meu. 

Prințul Baelor a bătut darabana în masă și s-a încruntat. La 
stânga lui, Lordul Ashford dădea ușurel din cap a aprobare. 

— De ce? a vrut să știe Prinţul Maekar, aplecându-se înainte 
spre fiul lui. 

— Ţi-e teamă să-l înfrunţi singur pe cavalerul ăsta rătăcitor și 
să-i lași pe zei să hotărască adevărul acuzațiilor tale? 

— Teamă? a spus Aerion. De unul ca el? Nu fi absurd, tată. 
Gândul mi-e la bunul meu frate. Duncan i-a greșit și lui Daeron, 
iar el are primul dreptul să ceară satisfacţie. Un proces în arenă 
ne va permite amândurora să-l înfruntăm. 

— Nu-mi face favoruri, frate, a bombănit Daeron Targaryen. 

Fiul mai mare al Prințului Maekar arăta încă și mai rău decât 


atunci când îl văzuse Dunk prima oară, la han. De data aceasta 
părea să fie treaz, cu tunica roșie și neagră nepătată de vin. Dar 
ochii îi erau injectaţi, iar fruntea-i era acoperită de o peliculă 
lucioasă de sudoare. 

— Mă mulţumesc să îţi cânt în strună de pe margine, pe când 
îl măcelărești pe vagabond. 

— Ești prea generos, dragă frate, a replicat Prinţul Aerion, tot 
un zâmbet, dar ar fi egoist din partea mea să-ţi neg dreptul de 
a-ţi demonstra adevărul vorbelor, punându-i trupul rămășag. 
Insist pentru duelul judiciar de șapte. 

Dunk era pierdut. 

— Înălţimea ta, lorzii mei, a zis el, grăind către estradă. Nu 
înţeleg. Ce-i acest duel de șapte? 

Prinţul Baelor s-a foit, jenat, în scaun. 

— E o altă formă de judecată prin luptă. Antică și rareori 
folosită. A venit la noi de peste Marea Îngustă, de la Andali și cei 
șapte zei ai lor. În orice proces prin luptă, acuzatorul și acuzatul 
cer zeilor să rezolve problema dintre ei. Andalii credeau că dacă 
cei șapte campioni luptau de fiecare parte, zeii, fiind astfel 
onorați, s-ar fi simţit mai înclinați să intervină și să aibă grijă ca 
rezultatul să fie unul drept. 

— Sau poate le plăcea doar să mânuiască spadele, a zis 
Lordul Leo Tyrell, cu un zâmbet cinic, întins pe buze. În orice 
caz, Ser Aerion are dreptul lui. O judecată a celor șapte este 
ceea ce vom face. 

— Trebuie, atunci, să mă lupt cu șapte bărbaţi? a întrebat 
Dunk, fără speranţă. 

— Nu singur, ser, a replicat Prinţul Maekar nerăbdător. Nu 
face pe prostul, căci nu te va ajuta. Trebuie să fie șapte contra 
șapte. Trebuie să găsești alţi șase cavaleri care să lupte alături 
de tine. 

Sase cavaleri, și-a zis Dunk. Puteau la fel de bine să-i fi spus 
să găsească șase sute. Nu avea fraţi, veri, foști tovarăși care să-i 
stea alături în luptă. De ce și-ar fi riscat șase străini vieţile 
pentru a apăra un cavaler rătăcitor în faţa a doi prinţișori? 

— Înălţimea ta, lorzii mei, a zis el, dacă nu mi se alătură 
nimeni? 

Maekar Targaryen l-a privit de sus, cu răceală. 

— Dacă o cauză este dreaptă, oamenii buni vor lupta pentru 
ea. Dacă nu vei găsi campioni, ser, va fi pentru că ești vinovat. 


Se poate ceva mai simplu de atât? 

Dunk nu se simţise niciodată atât de singur pe cât o făcuse 
atunci când a ieșit pe porțile Castelului Ashford și a auzit bariera 
trântindu- se în urma lui. Cădea o ploaie ușoară, fină ca roua, pe 
pielea lui, și cu toate astea, Dunk s-a cutremurat la atingerea ei. 
Peste râu, inele colorate înconjurau cele câteva pavilioane 
împrăștiate unde mai ardeau încă focuri. Noaptea era deja pe 
jumătate dusă, i se părea lui. 

Zorile aveau să se reverse asupra lui în câteva ore. Jar cu 
Zorile vine și moartea. 

Îi dăduseră înapoi sabia și arginţii, însă pe când trecea vadul 
spre tabără, gândurile îi erau înnegurate. Se întreba dacă se 
așteptau de la el să pună șaua pe un cal și să fugă. Ar fi putut, 
dacă și-ar fi pus în cap. Cu siguranţă că acela ar fi fost finalul 
poveștii lui de cavaler; n-ar fi fost altceva decât un fugar, până 
în ziua în care l-ar fi găsit un lord și i-ar fi zburat capul. Mai bine 
să mor cavaler, decât să trăiesc așa, şi-a zis, cu încăpățânare. 
Ud până la genunchi, a înaintat cu greu de-a lungul pistelor 
pustii. Majoritatea pavilioanelor erau întunecate. Proprietarii lor 
dormeau de mult, dar din loc în loc, încă ardeau câteva 
lumânări. Dunk a auzit gemete ușoare și ţipete de plăcere 
venind dinspre unul dintre ele. Asta l-a făcut să se întrebe dacă 
nu cumva avea să moară fără să fi cunoscut vreodată o femeie. 

Apoi a auzit pufăitul unui cal, un pufăit pe care îl cunoștea 
cumva ca fiind al lui Tunet. Și-a întors pașii și a luat-o la goană. 
În cele din urmă l-a găsit, legat împreună cu fratele lui, Castană, 
în faţa unui pavilion rotund, luminat dinăuntru de o lucire vagă, 
aurie. Pe stâlpul central, flamura atârna udă, dar Dunk tot mai 
putea distinge curbura întunecată a mărului Casei Fossoway. 
Părea că-i surâde o rază de speranţă. 

— O judecată prin luptă, a rostit greu Raymun. Zeii să aibă 
milă, Duncan, asta înseamnă lănci de război, buzdugane, 
topoare de luptă... săbiile nu vor fi tocite; pricepi toate asta? 

— Raymun Reticentul, a făcut batjocoritor vărul lui, Ser 
Steffon. 

Un măr din aur și granate îi încheia pelerina din lână aurie. 

— Nu trebuie să-ţi fie teamă, vere; este o luptă cavalerească. 


Din moment ce tu nu ești cavaler, nu riști nimic. Ser Duncan, te 
poţi baza pe cel puţin un Fossoway. Pe cel mai copt. Am văzut 
ce l-a făcut Aerion femeilor ălora. Sunt de partea ta. 

— Și eu, s-a repezit Raymun, cu furie. Am vrut doar să spun 
că... 
Vărul lui i-a tăiat vorba. 

— Cine mai luptă cu noi, Ser Duncan? 

Dunk și-a deschis brațele, descurajat. 

— Nu cunosc pe nimeni. Ei bine, cu excepţia lui Ser Manfred 
Dondarrion. El n-a vrut nici măcar să garanteze că sunt cavaler; 
nu și-ar risca niciodată viaţa pentru mine. 

Ser Steffon nu părea deloc deranjat. 

— Atunci mai avem nevoie de cinci bărbaţi viteji. Din fericire, 
am mai mult de cinci prieteni. Leo Ghimpe-Lung, Uraganul 
Râzător, Lordul Caron, Lannisterii, Ser Otho Bracken. Da, și cei 
din Casa Blackwood, deși n-ai să-i prinzi pe Blackwood și pe 
Bracken de aceeași parte a baricadei. Voi discuta cu unii dintre 
ei. 

— Nu se vor bucura să fie treziţi, a obiectat vărul lui. 

— Excelent, a încheiat Ser Steffon. Dacă sunt furioși, vor lupta 
cu și mai multă îndârjire. Poţi să te bazezi pe mine, Ser Duncan. 
Vere, dacă nu mă întorc până la ziuă, ia-mi armura și vezi ca 
Furie să fie înșeuat și gătit. Ne întâlnim la padocul concurenţilor. 
Bărbatul a râs. Cred că asta va fi o zi de care-și va aminti toată 
lumea. 

Când s-a depărtat de cort părea aproape fericit. 

Nu același lucru se putea spune despre Raymun. 

— Cinci cavaleri, a zis el cu un aer posomorât, după plecarea 
vărului lui. Dunk, urăsc să-ţi spulber speranţele, dar... 

— Dacă vărul tău poate aduce oamenii despre care a vorbit. 

— Leo Ghimpe-Lung? Bruta din Bracken? Uraganul Râzător? 

Raymun s-a ridicat în picioare. 

— Nu mă îndoiesc că îi cunoaște pe toţi, dar n-aș fi atât de 
sigur că e; îl cunosc pe el. Steffon vede asta ca pe o șansă la 
glorie, dar în joc este viaţa ta. Ar trebui să-ţi găsești propriii tăi 
oameni. Te voi ajuta. Mai bine mai mulţi campioni, decât prea 
puţini. 

Un zgomot de afară l-a făcut pe Raymun să-și întoarcă 
privirea. 

— Cine-i acolo? a întrebat el, pe când un băiat se strecura prin 


deschizătura cortului, urmat de un bărbat slab într-o pelerină 
neagră, îmbibată de apă. 

— Egg? Dunk s-a ridicat. Ce faci aici? 

— Sunt scutierul tău, a răspuns băiatul. Vei avea nevoie de 
cineva care să te pregătească, ser. 

— Nobilul tău tată știe că ai părăsit castelul? 

— Sper că nu, cu voia zeilor. 

Daeron Targaryen și-a desfăcut agrafa pelerinei și a lăsat-o 
să-i alunece de pe umerii slăbănogi. 

— Tu? Eşti nebun, să vii aici? 

Dunk și-a tras cuțitul din teacă. 

— Ar trebui să-ţi înfig ăsta în pântece. 

— Probabil, a recunoscut Prinţul Daeron. Deși aș prefera să-mi 
torni o cupă de vin. Uită-te la mâinile mele. 

Bărbatul și-a întins una dintre palme și i-a lăsat pe toţi să 
vadă cum tremura. 

Dunk a pășit spre el, privindu-l furios. 

— Nu-mi pasă de mâinile tale. Ai spus minciuni despre mine. 

— A trebuit să spun ceva când m-a întrebat tata unde a fost 
frăţiorul meu, a replicat prinţul. 

Bărbatul a luat loc, nemaiașteptând să fie invitat, ignorându-l 
pe Dunk și cuțitul lui. 

— Dacă e să grăim adevărul, nici măcar nu mi-am dat seama 
că Egg lipsește. Nu se afla pe fundul cănii cu vin, iar în altă 
parte nu mă mai uitasem, așa că... 

Prinţul a oftat. 

— Ser, tata are de gând să se alăture celor șapte acuzatori, a 
izbucnit Egg. L-am implorat să nu o facă, dar nu a vrut să 
asculte. A spus că e singura cale de a repara onoarea lui Daeron 
și a lui Aerion. 

— Nu că aș fi cerut vreodată să-mi fie reparată onoarea, a 
intervenit Prinţul Daeron, cu acreală în glas. În ce mă privește, 
oricine ar avea-o, poate să o ţină sănătos. Şi totuși, ne aflăm 
aici. Ser Duncan, dacă te ajută cu ceva, să știi că n-ai de ce te 
teme din partea mea. Singurul lucru care îmi displace mai mult 
decât caii sunt săbiile. Grele obiecte, și ascuţite de moarte. Voi 
face tot posibilul să par viteaz în prima cursă, dar după aceea... 
ei bine, poate îmi dai o lovitură frumușică de o parte a coifului. 
Să-l faci să sune, dar nu prea tare, dacă înţelegi ce vreau să 
spun. Fraţii mei mă întrec la luptă, dans, gândire, citit cărți, dar 


niciunul nu este nici pe jumătate la fel de priceput ca mine la 
zăcut fără suflare în nămol. 

Dunk nu putea decât să se holbeze la el, întrebându-se dacă 
nu cumva vlăstarul princiar încerca să-l ia peste picior. 

— De ce ai venit? 

— Să te avertizez de ce te așteaptă, a zis Daeron. Tatăl meu 
le-a ordonat membrilor Gărzii să lupte pentru el. 

— Garda Regelui? a făcut Dunk, înspăimântat. 

— Ei bine, cei trei care se află aici. Mulţumește zeilor că 
unchiul Baelor i-a lăsat pe ceilalți patru la Debarcaderul Regelui, 
cu bunicul nostru. 

Egg i-a spus numele lor. 

— Ser Roland Crakehall, Ser Donnel de Duskendale și Ser 
Willem Wylde. 

— Nu prea au de ales în situaţia noastră, a zis Daeron. Au 
jurat să apere vieţile regelui și ale familiei regale, iar eu și fraţii 
mei avem sânge de dragon, așa să ne ajute zeii. 

Dunk a numărat pe degete. 

— Cu ei sunt șase. Cine este al șaptelea? 

Prinţul Daeron a ridicat din umeri. 

— Aerion va găsi pe cineva. Dacă va fi nevoie, va cumpăra un 
campion. Nu duce lipsă de aur. 

— Tu pe cine ai? a întrebat Egg. 

— Vărul lui Raymun, Ser Steffon. 

Daeron a tresărit. 

— Doar unul? 

— Ser Steffon s-a dus să vorbească cu câţiva dintre prietenii 
lui. 

— Pot să aduc oameni, a spus Egg. Cavaleri. Chiar pot. 

— Egg, a rostit Dunk, mă voi lupta cu propriii tăi fraţi. 

— Totuși, nu-l vei răni pe Daeron, a replicat băiatul. Ti-a 
explicat că va cădea. lar Aerion... îmi amintesc că atunci când 
eram mic obișnuia să intre noaptea în dormitorul meu și să-și 
pună cuțitul între picioarele mele. Avea prea mulţi fraţi, așa 
zicea, iar într-o noapte poate că avea să mă transforme într-o 
surioară, și apoi să mă ia de soţie. Ba mi-a aruncat și pisica în 
fântână. El zice că nu, dar minte. 

Prinţul Daeron a ridicat plictisit din umeri. 

— Egg spune adevărul. Aerion e un monstru. Ştii, el crede că 
e un dragon în corp omenesc. De asta s-a înfuriat la spectacolul 


cu păpuși. Păcat că nu s-a născut Fossoway; atunci s-ar fi crezut 
măr și am fi fost cu toţii mai în siguranţă, dar ce să-i faci? 

Aplecându-se, și-a cules de pe jos pelerina căzută și a 
scuturat apa de pe ea. 

— Trebuie să mă strecor înapoi în castel, până nu începe tata 
să se întrebe de ce durează atât de mult să-mi ascut sabia. Dar 
înainte să plec, mi-aș dori să vorbim între patru ochi, Ser 
Duncan. Vii cu mine? 

Dunk s-a uitat o clipă suspicios la prinţ. 

— Cum dorești, lordul meu. 

Tânărul și-a strecurat cuțitul în teacă. 

— Trebuie să-mi iau și scutul. 

— Egg și cu mine vom căuta cavaleri, a promis Raymun. 

Prinţul Daeron și-a înnodat pelerina în jurul gâtului și și-a tras 
gluga. Dunk l-a urmat prin ploaia ușoară. Au început să 
pășească spre căruțele negustorilor. 

— Te-am visat, a început prinţul. 

— Așa ai spus și la han. 

— Serios? Ei bine, așa a fost. Visele mele nu sunt ca ale tale, 
Ser Duncan. Ale mele se adeveresc. Mă sperie. Tu mă sperii. 
Vezi tu, te-am visat pe tine și un dragon mort. O bestie uriașă, 
cu aripi atât de întinse că puteau să acopere câmpia. Căzuse 
peste tine, dar erai încă viu, iar dragonul mort. 

— L-am omorât? 

— Asta n-aș putea să o spun, dar te aflai acolo, și dragonul la 
fel. Noi, Targaryenii, am fost odată maeștrii bestiilor. Acum au 
dispărut cu totul, dar neamul nostru dăinuie. Nu-mi pasă dacă 
mor azi. Doar zeii știu de ce, eu nu. Așa că fă-mi o favoare și 
asigură-te că fratele meu, Aerion, va fi cel pe care-l vei dobori. 

— Nici mie nu-mi pasă dacă mă duc, a răspuns Dunk. 

— Ei bine, nu te voi omori, ser. Îmi voi retrage și acuzaţia, dar 
nu va fi de niciun folos dacă Aerion nu și-o retrage pe alui. 
Prinţul a oftat. Se prea poate să te fi ucis cu minciuna mea. 
Dacă-i așa, regret. Sunt condamnat la vreun soi de iad, știu 
asta. Cel mai probabil unul unde nu există vin. 

Daeron s-a cutremurat și așa s-au despărțit acolo, în ploaia 
rece și măruntă. 

pajiștii, sub un acoperământ de mesteceni și frasini. Dunk s-a 
așezat sub copaci și s-a uitat deznădăjduit spre locul unde 
fusese standul păpușarilor. P/ecați. Se temuse că așa avea să se 
întâmple. Aș fugi și eu, dacă n-as fi mare ca un zid de castel. Se 
întreba ce avea să facă acum în lipsa unui scut. Bănuia că mai 
avea suficienţi arginţi să cumpere unul, dacă reușea să 
găsească unul de vânzare. 

— Ser Duncan, a strigat o voce, din întuneric. 

Dunk s-a întors și l-a văzut pe Cap de Oțel stând în picioare în 
spatele lui, ţinând în mână un felinar din fier. Sub o pelerină 
scurtă din piele, armurierul era gol de la brâu în sus, iar pieptul 
lat și braţele groase îi erau acoperite de un păr aspru și negru. 

— Dacă ai venit după scut, să știi că fata mi l-a lăsat mie. 

Bărbatul l-a măsurat pe Dunk din cap până-n picioare. 

— Văd că ai încă două mâini și două picioare. Atunci trebuie 
să fie judecată prin luptă, nu-i așa? 

— Judecata celor șapte. Cum de ai știut? 

— Păi, te puteau pupa și face lord, dar nu prea îmi venea a 
crede, iar dacă nu era în felul cestălalt, atunci trebuie să-ţi fi 
lipsit niște părticele din trup. Acum, urmează-mă. 

Căruţa lui era ușor de recunoscut după sabia și nicovala 
pictate pe o latură. Dunk l-a urmat pe bărbat înăuntru. 
Armurierul a agăţat felinarul într-un cârlig, și-a scuturat de 
umeri pelerina udă și și-a tras peste cap o tunică din pânză de 
sac. O scândură prinsă în balamale sa desprins de pe perete, 
formând o masă. 

— Stai jos, a zis el, împingând spre Dunk un scăunel jos. 

Dunk s-a conformat. 

— Unde a plecat fata? 

— Se îndreaptă spre Dorne. Unchiul ei e înţelept. Ochii care 
nu se văd se uită. Stai și arată-te și cel mai probabil dragonul își 
va aminti de tine. În plus, omul a crezut că nu trebuie să te vadă 
murind. 

Cap de Oțel s-a îndreptat către capătul căruţei, a scotocit un 
moment în umbră și s-a întors cu scutul. 

— Scutul tău era din oţel ieftin și vechi, fragil și ruginit, a zis 
el. Ti-am făcut unul nou, de două ori mai gros, și i-am pus niște 
fâșii în cruce, pe spate. Va fi mai greu acum, dar și mai 
rezistent. Fata l-a vopsit. 

Se descurcase mult mai bine decât ar fi sperat Dunk 


vreodată. Chiar și la lumina felinarului, culorile apusului erau 
bogate și luminoase, copacul se profila înalt, puternic și nobil. 
Steaua căzătoare era o crestătură strălucitoare de vopsea, 
deasupra cerului de stejar. Cu toate acestea, acum că Dunk ÎI 
ţinea în mâini, i se părea greșit. Steaua cădea. Ce fel de însemn 
mai era și acela? Oare avea și el să se prăbușească la fel de 
repede? lar apusul anunţă noaptea. 

— Trebuia să fi păstrat cupa, a zis el, nefericit. Măcar avea 
aripi, ca să zboare, iar Ser Arlan spunea că pocalul e plin de 
credinţă, tovărășie și lucruri bune de băut. Scutul ăsta parcă 
poartă fața morţii. 

— Ulmul e viu, l-a atenţionat armurierul. Vezi cât de verzi sunt 
frunzele? Frunze de vară, cu siguranță. Și am văzut scuturi 
pictate cu hârci și lupi și corbi, ba chiar spânzurați și oameni 
însângeraţi. Au fost de folos, și așa va fi și al tău. Ştii poezia 
vechiului scut? Stejar și fier, fiți al meu scut... 

— ... astfel pier și în iad mă duc, a încheiat Dunk. 

Nu se mai gândise la acele versuri de ani buni. Bătrânul îl 
învățase cu mult timp în urmă. 

— Cât vrei pentru cadrul nou și toate celelalte? l-a întrebat 
flăcăul pe armurier. 

— De la tine? Meșterul s-a scărpinat în barbă. Un bănuț de 
aramă. 

Ploaia aproape se oprise când primul semn palid de lumină a 
inundat cerul la est, dar umezeala își făcuse deja treaba. 
Oamenii Lordului Ashford îndepărtaseră barierele, iar câmpul 
era acum o mlaștină de nămol maro-cenușiu și iarbă ruptă. 
Braţele fantomatice ale ceţii se încolăceau deasupra pământului 
ca niște șerpi albi pe când Dunk își croia cale înapoi spre arene. 
Cap de Otel era cu el. 

Tribuna începuse deja să se umple de lorzi și doamne care-și 
strângeau pelerinele pe trupuri, protejându-se de răcoarea 
dimineţii. Oamenii din popor se deplasau de asemenea spre 
câmp, iar sute dintre ei se aliniaseră deja de-a lungul gardului. 
Au venit atât de mulţi să mă vadă murind, s-a gândit Dunk cu 
amărăciune. Însă greșea. Câţiva pași mai departe, o femeie i-a 
strigat. 

— Noroc! 

Un moșneag s-a apropiat de el să-i ia mâna și i-a spus. 

— Fie ca zeii să-ţi dea putere, ser. 


Un frate-întru-puţin, îmbrăcat într-o robă maro zdrenţuită i-a 
binecuvântat sabia, iar o fecioară l-a sărutat pe obraz. 

Sunt aici pentru mine. 

— De ce? l-a întrebat pe meșter. Ce sunt eu pentru ei? 

— Un cavaler care nu și-a uitat jurămintele, a răspuns fierarul. 

L-au găsit pe Raymun în faţa padocului concurenţilor, la sud 
de arene, așteptând împreună cu armăsarul vărului său și cu al 
lui Dunk. Tunet se scutura neliniștit sub greutatea armurii și a 
acoperitorii din zale. Cap de Oțel a controlat armura și a decis 
că era o lucrătură bună, deși o făurise altcineva. Oricare ar fi 
fost armurierul, Dunk îi era recunoscător. 

Apoi i-a văzut pe ceilalţi: omul chior cu o barbă cenușie, 
tânărul cavaler cu tunica în dungi galbene și negre, cu faguri pe 
scut. Robyn Rhysling și Humfrey Beesbury, și-a zis, uimit. Și Ser 
Humfrey Hardyng. Hardyng era călare pe armăsarul roșcat al lui 
Aerion, acum gătit în diamantele lui roș-albe. 

Dunk s-a îndreptat către ei. 

— Vă sunt îndatorat. 

— Datoria e a lui Aerion, a răspuns Ser Humfrey Hardyng, iar 
noi vrem să o recuperăm. 

— Am auzit că ţi-ai fi rupt piciorul. 

— Este adevărul, a confirmat Hardyng. Nu pot merge. Dar 
atât timp cât stau pe cal, pot lupta. 

Raymun l-a tras pe Dunk deoparte. 

— Am sperat că Hardyng va dori să-și ia revanșa în faţa lui 
Aerion și am avut dreptate. După cum stau lucrurile, celălalt 
Humfrey este fratele lui prin căsătorie. Egg răspunde de Ser 
Robyn, pe care-l cunoaște din alte turniruri. Deci sunteţi cinci. 

— Şase, a spus Dunk, mirat, arătându-i. 

Un cavaler tocmai intra în padoc, iar scutierul lui îi mâna 
armăsarul de căpăstru, în spatele lui. 

Uraganul Răzător. 

Cu un cap peste Ser Raymun și aproape la fel de înalt ca 
Dunk, Ser Lyonel purta o tunică ţesută cu aur, având ca însemn 
cerbul Casei Baratheon, iar sub braț își ducea coiful încornorat. 
Dunk s-a întins să-i atingă mâna. 

— Ser Lyonel, nu îţi pot mulţumi suficient că ai venit, și nici lui 
Ser Steffon că te-a adus aici. 

— Ser Steffon? 

Ser Lyonel l-a privit nedumerit. 


— Scutierul tău a venit după mine. Băiatul, Aegon. Propriul 
meu fecior a încercat să-l alunge, dar i s-a strecurat printre 
picioare și mi-a turnat o carafă de vin în cap. 

Bărbatul a râs. 

— Nu s-a mai ţinut o judecată a celor șapte de mai bine deo 
sută de ani, știai asta? Doar nu era să pierd ocazia de a lupta 
împotriva cavalerilor din Garda Regelui și să-i ajustez nasul 
Prințului Maekar cu ocazia asta. 

— Şase, a zis Dunk plin de speranţă, către Raymun Fossoway, 
pe când Ser Lyonel li se alătura celorlalţi. 

— Vărul tău îl va aduce pe ultimul, fără îndoială. 

Un urlet s-a auzit dinspre mulţime. La capătul de nord al 
pajiștii, o coloană de cavaleri veneau în galop, ieșind din ceața 
râului. Cei trei cavaleri ai Gărzii Regelui deschideau coloana ca 
niște strigoi, înveșmântaţi în armura lor strălucitoare și albă și 
pelerinele imaculate ce fâlfăiau în urma lor. Până și scuturile le 
erau albe, curate ca un câmp acoperit de zăpadă nouă. In 
spatele lor veneau Prinţul Maekar și fiii lui. Aerion încălecase pe 
un amăsar sur, iar printre crestăturile de pe ambele părți ale 
harnașamentului răzbătea o lucire portocalie și roșie. Calul de 
luptă al fratelui său era un murg mai mic, acoperit în solzi negri 
și aurii. Din coiful lui Daeron se ițea o pană verde, ca mătasea. 
Totuși, tatăl lor părea cel mai înspăimântător. Pe deasupra 
umerilor, a crestei coifului și pe spate i se ițeau colţi curbați de 
dragon, iar ghioaga uriașă, cu ţepi, prinsă la șa era la fel de 
amenințătoare ca orice altă armă pe care o mai văzuse Dunk. 

— Şase, a exclamat Raymun deodată. Sunt doar șase. 

Dunk a văzut că așa era. Trei cavaleri negri și trei albi. Și lor 
le lipsește un om. Era oare posibil ca Aerion să nu fi fost în stare 
să găsească un al șaptelea luptător? Ce însemna asta? Aveau să 
se lupte șase contra șase, dacă niciunul nu-și rezolva problema? 

Egg i s-a strecurat pe la spate, în timp ce flăcăul încerca să 
pună totul cap la cap. 

— Ser, e timpul să-ţi îmbraci armura. 

— Mulţumesc, scutierule. Dacă ești așa de bun. 

Cap de Oțel i-a dat tânărului o mână de ajutor. Tunica din zale 
și grumăjerul, armura pentru picioare și mănușile, coiful și 
suspensorul; l-au preschimbat în oţel, verificând fiecare 
cataramă și clemă de trei ori. Ser Lyonel şedea ascuțindu-și 
spada de o piatră, iar Ser Humfrey turuia, Ser Robyn se ruga, iar 


Raymun Fossoway se plimba de colo-colo, întrebându-se unde 
dispăruse vărul lui. 

Până când, într-un târziu, Ser Steffon și-a făcut apariția, Dunk 
era complet echipat. 

— Raymun, a strigat el, cămașa de zale, dacă ești bun. 

Se schimbase într-o tunică bufantă pentru a o purta pe sub 
oţel. 

— Ser Steffon, a zis Dunk. Unde sunt prietenii tăi? Mai avem 
nevoie de un luptător pentru a fi șapte. 

— Mi-e teamă că ai nevoie de doi, a răspuns Ser Steffon. 

Raymun a prins în șireturi cămașa. 

— Cum? a făcut Dunk, neînţelegând. Doi? 

Ser Steffon a luat o mănușă din plăci de oţel și și-a strecurat 
mâna stângă în ea, îndoindu-și degetele. 

— Văd cinci acolo, a spus el, pe când Raymun îi încheia 
centura sabiei. Beesbury, Rhysling, Hardyng, Baratheon și cu 
tine. 

— Şi tu, a completat Dunk. Tu ești al șaselea. 

— Eu sunt al șaptelea, a replicat Ser Steffon, zâmbind, dar de 
partea cealaltă. Lupt cu Prinţul Aerion și cu acuzatorii. 

Raymun se pregătea să-i dea coiful vărului său. S-a oprit, ca 
trăsnit. 

— Nu. 

— Ba da, a ridicat Ser Steffon din umeri. Sunt sigur că Ser 
Duncan va înțelege. Am o datorie faţă de prinţul meu. 

— l-ai spus să se bazeze pe tine, a zis Raymun, care se albise 
la faţă. 

— Așa am făcut? 

Bărbatul a luat coiful din mâna vărului său. 

— Cu siguranţă că am fost sincer atunci. Adu-mi calul. 

— la-ţi-l singur, a răspuns Raymun, furios. Dacă ai impresia că 
vreau să iau parte la asta în vreun fel, înseamnă că ești la fel de 
netot, pe cât ești de rău. 

— Rău? a zis Ser Steffon, plescăind apoi din limbă. Măsoară-ţi 
cuvintele, Raymun. Suntem amândoi mere, din același pom. lar 
tu ești scutierul meu. Sau ţi-ai uitat jurămintele? 

— Nu. Dar tu ţi le-ai uitat pe ale tale? Ai jurat să fii cavaler. 

— Voi fi mai mult decât atât până la sfârșitul acestei zile. Lord 
Fossoway. Îmi place cum sună. 

Zâmbind, și-a tras cealaltă mănușă, s-a întors cu spatele și a 


traversat padocul către armăsarul lui. Deși ceilalți apărători se 
uitau la el cu dezgust, nimeni nu a încercat să-l oprească. 

Dunk l-a privit pe Ser Steffon mânându-și calul înapoi pe 
câmp. Mâinile lui s-au strâns în pumni, dar gâtul îi era prea 
uscat să vorbească. Oricum, nicio vorbă nu l-ar face să se 
răzgândească. 

— Fă-mă cavaler, a zis Raymun, punându-și o palmă pe 
umărul lui Dunk și întorcându-și fața către el. O să iau locul 
vărului meu. Ser Duncan, fă-mă cavaler. 

Raymun s-a așezat într-un genunchi. 

Încruntat, Dunk și-a îndreptat o mână către mânerul sabiei lui, 
apoi a ezitat. 

— Raymun, eu... nu s-ar cuveni. 

— Trebuie. Fără mine sunteţi doar cinci. 

— Tânărul are dreptate, a intervenit Ser Lyonel Baratheon. Fă- 
o, Ser Duncan. Orice cavaler poate învesti pe un altul. 

— Pui la îndoială curajul meu? a întrebat Raymun. 

— Nu, a replicat Dunk. Nu-i asta, dar... 

Tot mai ezita. 

Un cor de trâmbiţe a pătruns aerul difuz al dimineţii. Egg a 
venit alergând la el. 

— Ser, te cheamă Lordul Ashford. 

Uraganul Răzător a dat nerăbdător din cap. 

— Mergi la el, Ser Duncan. Am să-l fac eu pe scutierul 
Raymun cavaler. 

Bărbatul și-a scos sabia și l-a împins deoparte pe Dunk cu 
umărul. 

— Raymun din Casa Fossoway, a început el pe un ton solemn, 
atingând tăișul sabiei de umărul drept al scutierului, în numele 
Războinicului îţi ordon să fii curajos. 

Sabia s-a mutat de la dreapta la stânga. 

— În numele Tatălui, îţi ordon să fii drept. 

Înapoi la umărul drept. 

— În numele Mamei, îţi ordon să-i aperi pe cei inocenți. 

Stângul. 

— În numele Fecioarei, îți ordon să protejezi toate femeile. 

Dunk i-a lăsat acolo, simțindu-se pe atât de ușurat pe cât de 
vinovat se credea. Tot ne mai lipsește unul, s-a gândit flăcăul, 
pe când Egg îl ţinea pe Tunet, pentru ca el să încalce. Unde mai 
găsesc un luptător? A întors calul și a pornit la trap ușor spre 


tribună, acolo unde Lordul Ashford îl aștepta în picioare. De la 
capătul de nord al arenelor, Prinţul Aerion înainta spre el. 

— Ser Duncan, a zis el vesel, s-ar părea că ai doar cinci 
campioni. 

— Şase, a replicat Dunk. Ser Lyonel îl învestește cavaler pe 
Raymun Fossoway. Ne vom bate noi șase contra șapte. 

Ştia că se câștigase și în situaţii mai defavorabile. 

Dar Lordul Ashford a scuturat din cap. 

— Imposibil, ser. Dacă nu poţi găsi un alt cavaler de partea ta, 
trebuie să te declari vinovat de fărădelegile de care ești acuzat. 

Vinovat, s-a gândit Dunk. Vinovat că am slăbit un dinte; iar 
pentru asta trebuie să mor. 

— Înălţimea ta, te implor, doar un moment. 

— Îl ai. 

Dunk a călărit încet de-a lungul gardului. Tribuna era ticsită 
de cavaleri. 

— Lorzii mei, a strigat el, nu-și mai aduce niciunul dintre voi 
aminte de Ser Arlan de Pennytree? Eu i-am fost scutier. Am 
servit multora dintre voi. Am adus bere la mese și am dormit în 
sălile voastre. 

Printre ei l-a zărit pe Manfred Dondarrion, așezat în cel mai 
înalt jilt. 

— Ser Arlan a fost rănit în slujba tatălui înălțimii tale. 

Cavalerul i-a spus ceva doamnei de lângă el, neacordându-i 
atenţie lui Dunk. 

— Lord Lannister, Ser Arlan te-a dat jos de pe cal odată, în 
turnir. 

Leul Cenușiu își studia cu atenţie mâinile acoperite de 
mănuși, refuzând să-și ridice privirea. 

— A fost un om bun și m-a învăţat să fiu cavaler. Nu doar cu 
sabia și lancea, ci să am și onoare. Spunea că un cavaler îi 
apără pe cei nevinovaţi. Asta e tot ce am făcut. Mai am nevoie 
doar de un cavaler să lupte alături de mine. Unul, doar atât. 
Lord Caron? Lord Swann? 

Lordul Swann a râs ușor, în timp ce Lordul Caron i-a șoptit 
ceva la ureche. 

Dunk și-a oprit calul în faţa lui Ser Otho Bracken, coborându-și 
glasul. 

— Ser Otho, toţi te cunosc ca pe un mare campion. Te implor, 
vino cu noi. În numele zeilor celor vechi și al celor noi. Cauza 


mea e dreaptă. 

— S-ar putea să fie, a zis Bruta din Bracken, care a arătat cel 
puţin curtoazia de a răspunde, dar e cauza ta, nu a mea. Nu te 
cunosc, băiete. 

Mâhnit, Dunk l-a întors în loc pe Tunet și a pornit în galop 
înainte și înapoi, prin faţa rândurilor suprapuse de oameni 
glaciali și palizi. Disperarea l-a făcut să strige. , 

— NU SE AFLĂ PRINTRE VOI NICIUN CAVALER ADEVĂRAT? 

Ca răspuns nu a primit decât liniștea profundă. 

Din colţul celălalt al pajiștii a răsunat râsetul Prințului Aerion. 

— Dragonul nu e batjocorit, a strigat el. 

Apoi s-a auzit o voce. 

— lau eu partea lui Ser Duncan. 

Un armăsar negru a ieșit din ceața râului, iar pe spatele lui se 
afla un cavaler înveșmântat în negru. Dunk a observat scutul cu 
dragon și creasta roșie, lăcuită, de pe coiful lui, cu cele trei 
capete urlătoare. Tânărul prinț. Zei, aveţi milă, oare chiar el să 
fie? 

Lordul Ashford a făcut și el aceeași greșeală. 

— Prinţe Valarr? 

— Nu. 

Cavalerul cel negru și-a ridicat viziera. 

— Nu m-am gândit să mă înscriu în turnir, domnul meu, așa 
că nu mi-am adus o armură. Fiul meu s-a arătat generos să mi-o 
împrumute pe alui. 

Prinţul Baelor a zâmbit aproape trist. 

Dunk a remarcat că acuzatorii erau debusolaţi. Prinţul Maekar 
și-a îmboldit armăsarul mai în faţă. 

— Frate, ţi-ai ieșit din minţi? a spus, arătând cu degetul spre 
Dunk. Acest om mi-a atacat fiul. 

— Acest om i-a apărat pe cei neajutoraţi, așa cum e de 
datoria fiecărui cavaler, a replicat Prinţul Baelor. Lasă zeii să 
hotărască dacă a avut dreptate sau nu. 

A smucit de frâie, a întors armăsarul enorm și negru al lui 
Valarr și a plecat la trap spre capătul de sud al pajiștii. 

Dunk l-a dus pe Tunet lângă calul prinţului, iar ceilalţi 
apărători s-au strâns în jurul lor; Robyn Rhysling și Ser Lyonel, 
cei din familia Humfrey. Toţi sunt oameni buni, dar oare 
suficient de pricepuţi? 

— Unde-i Raymun? 


— Ser Raymun, te rog, a spus el, pe când se apropia în galop 
ușor, cu un zâmbet sumbru ce-i lumina faţa de sub coiful dichisit 
cu pană. lertare, ser. Am simţit nevoia să aduc o mică 
schimbare blazonului meu, ca să nu fiu confundat cu ingratul 
meu văr. 

Tânărul le-a arătat tuturor noul scut. Fundalul lucios, auriu, 
rămăsese același, și la fel și mărul Fossoway, dar fructul acesta 
era verde, și nu roșu. 

— Mi-e teamă că tot nu m-am copt. Dar mai bine verde decât 
viermănos, nu? 

Ser Lyonel a izbucnit în râs, iar Dunk a rânjit în ciuda voinţei 
lui. Chiar și Prinţul Baelor părea să aprobe gestul. 

Septonul Lordului Ashford înaintase în faţa tribunei și-și 
ridicase cristalul pentru a chema mulţimea la rugăciune. 

— Ascultaţi cu toţii la mine, a spus Baelor, în șoaptă. La 
primul atac, acuzatorii vor fi înarmaţi cu lănci grele de război. 
Lănci din frasin, lungi de doi metri și jumătate, întărite să nu se 
rupă și la vârf cu cioc de oţel, suficient de ascuţit cât să intre 
prin platoșă, având în spate greutatea unui armăsar de luptă. 

— Vom folosi și noi aceleași arme, atunci, a zis Ser Humfrey 
Beesbury. 

În spatele lui, septonul îi invoca pe Cei Șapte să-i privească, 
să judece disputa și să acorde victoria celor a căror cauză era 
dreaptă. 

— Nu, a replicat Baelor. Noi ne vom înarma cu lănci de turnir. 

— Lăncile de turnir sunt făcute să se rupă, a obiectat Raymun. 

— Dar au și aproape patru metri. Dacă vârfurile noastre își 
ating ţinta, ale lor nu au cum să ne ajungă. Țintiţi coiful sau 
pieptul. Într-un turnir, e galant să-ţi rupi lancea de scutul 
inamicului, dar aici ne jucăm cu moartea. Dacă îi putem da jos 
de pe cai și să ne păstrăm echilibrul, atunci suntem în avantaj. 

Baelor i-a aruncat o privire lui Dunk. 

— Dacă Ser Duncan e ucis, se va spune că zeii l-au considerat 
vinovat, iar concursul se încheie. Dacă ambii săi acuzatori sunt 
omorâţi sau își retrag plângerile, se întâmplă la fel. Altfel, toţi 
cei șapte de o parte ori alta trebuie să moară sau să renunţe, 
pentru ca procesul să ia sfârșit. 

— Prinţul Daeron nu va lupta, a zis Dunk. 

— Nu va lupta bine, în orice caz, a râs Ser Lyonel. Cu toate 
astea, avem trei Săbii Albe cărora să le purtăm de grijă. 


Baelor a primit cu răceala remarca. 

— Fratele meu a greșit când a cerut ca membrii Gărzii Regelui 
să lupte pentru fiul lui. Jurământul le interzice să rănească un 
prinţ de sânge regal. Din fericire, eu sunt un asemenea prinţ. 

Le-a zâmbit tuturor. 

— Ţineţi-i pe ceilalţi departe de mine suficient timp și voi 
avea eu grijă de Garda Regelui. 

— Prinţul meu, dar este un gest cavaleresc? a întrebat Ser 
Lyonel Baratheon, pe când septonul își termina cuvântarea. 

— Zeii ne vor da de știre, a răspuns Baelor Sfarmă-Lance. 

O liniște apăsătoare, ce striga a așteptare, s-a așternut peste 
Pajiștea Ashford. 

Şaptezeci de metri mai departe, armăsarul sur al lui Aerion 
necheza de nerăbdare și bătătorea solul mâlos. Tunet era, prin 
comparaţie, extrem de liniștit; era un cal mai bătrân, veteran 
din mai mult de cincizeci de bătălii, și știa ce se aștepta de la el. 
Egg i-a dat lui Dunk scutul. 

— Zeii fie cu tine, ser, i-a urat băiatul. 

Flăcăul s-a îmbărbătat văzând imaginea ulmului și a stelei 
căzătoare. Dunk și-a strecurat braţul stâng prin cataramă și și-a 
strâns degetele în jurul mânerului. Stejar și fier, fiti al meu scut, 
altfel eu pier și în iad mă duc. Cap de Otel i-a adus lancea, dar 
Egg a insistat că el trebuia să fie cel care i-o dă cavalerului. 

De fiecare parte, tovarășii se înarmau cu propriile lor lănci și 
se așezau într-o linie lungă. Prinţul Baelor se afla la dreapta lui, 
iar Ser Lyonel la stânga, dar deschizătura îngustă a coifului îl 
împiedica pe Dunk să vadă ce se afla în faţa lui. Tribuna era 
goală și nici lângă gard nu se mai vedeau oameni; nu mai 
rămăseseră decât câmpul mocirlos, ceața ce sufla palidă, râul, 
castelul către nord și prinţul pe armăsarul sur, cu flăcări pe coif 
și un dragon pe scut. Dunk l-a privit pe scutierul Prințului Aerion 
dându-i acestuia o lance de război, lungă de doi metri și 
jumătate și neagră ca noaptea. Dacă va putea, îmi va străpunge 
inima. 

S-a auzit un corn. 

Pentru o secundă, Dunk a rămas neclintit ca o muscă prinsă în 
chihlimbar, deși toţi caii se mișcau. A simţit un fior de panică. 
Am uitat, s-a gândit el, înnebunit, am uitat tot, mă voi face de 


rușine, voi pierde tot. 

Tunet l-a salvat. Armăsarul mare și murg știa ce are de făcut, 
chiar dacă stăpânul lui se pierduse cu firea. Calul a pornit în 
mers ușor. Cunoștinţele i-au revenit atunci lui Dunk. A îmboldit 
animalul cu pintenii și şi-a coborât lancea. În același timp, și-a 
așezat scutul, până ce i-a acoperit aproape în totalitate partea 
stângă a corpului. A ţinut apărătoarea înclinată, pentru a para 
loviturile. Stejar și fier, fiţi al meu scut, altfel eu pier și în iad mă 
duc. 

Zgomotul mulţimii nu era mai tare decât sunetul valurilor 
îndepărtate, ce se sparg de mal. Tunet a trecut la galop. Dinţii 
lui Dunk s-au încleștat în ritmul sălbatic. Flăcăul și-a apăsat 
călcâiele, strângându-și picioarele cu toată forța și lăsându-și 
trupul să devină una cu mișcarea calului de sub el. Eu sunt 
Tunet și Tunet este eu, suntem o singură bestie, suntem uniți, 
suntem unul. Aerul dinăuntrul coifului era deja atât de încins că 
abia mai putea respira. 

Intr-o întrecere cu lancea, inamicul i-ar fi fost la stânga, de 
partea cealaltă a barierei, și ar fi trebuit să-și legene arma peste 
gâtul lui Tunet. Unghiul făcea mult mai probabil ca lemnul să se 
rupă la atingerea cu celălalt. Dar ceea ce jucau acum era un joc 
mult mai periculos. Fără bariere care să-i separe, armăsarii 
goneau direct unul spre celălalt. Calul uriaș și negru al Prințului 
Baelor era mult mai rapid decât Tunet, iar Dunk l-a surprins 
tropăind în faţă printr-un colţ al vizierei. Mai mult îi simţea, 
decât să-i vadă pe ceilalți. Ej nu contează, ci doar Aerion, doar 
el. 

Dunk l-a văzut venind pe dragon. Stropi de noroi săreau în 
urma copitelor armăsarului sur al Prințului Aerion, iar Dunk 
zărea nările dilatate ale calului. Lancea neagră era încă 
îndreptată în sus. Bătrânul îi spusese că un cavaler ce-și ține 
lancea sus și o coboară în ultimul moment riscă întotdeauna să 
o așeze prea târziu în poziţie. Dunk și-a îndreptat propriul lui 
vârf spre centrul pieptului prinţului. Lancea-mi e parte din braț, 
și-a zis el. E degetul meu, un deget de lemn. Tot ce trebuie să 
fac este să-l ating cu degetul meu lung din lemn. 

A încercat să nu se uite cum vârful ascuţit, din oţel, de la 
capătul armei lui Aerion devenea din ce în ce mai mare cu 
fiecare fuleu. Dragonul, iată dragonul, s-a gândit el. Marea 
bestie cu trei capete acoperea scutul prinţului cu aripile-i roșii și 


respirația de foc auriu. Nu, uită-te doar unde trebuie să lovesti, 
și-a amintit el deodată. Însă lancea începuse deja să-i alunece 
de pe linie. Dunk a încercat să-i corecteze poziţia, dar era prea 
târziu. Și-a văzut vârful lovind scutul lui Aerion, împungând 
dragonul între două dintre capete, dăltuind o scobitură într-o 
flăcăruie pictată. La auzul trosnetului înfundat, l-a simţit pe 
Tunet tresărind sub el, tremurând din cauza impactului, iar o 
clipă mai târziu, ceva s-a izbit de scutul lui cu o forţă incredibilă. 
Caii s-au ciocnit violent, armura a scârţâit și a zăngănit, pe când 
Tunet s-a împiedicat, iar lancea i-a căzut lui Dunk din mână. 
Apoi a trecut de adversar, ţinându-se de șa, într-un efort 
disperat de a-și păstra echilibrul. Tunet s-a împleticit în nămol, 
iar Dunk i-a simţit picioarele din spate fugindu-i înapoi. Au 
alunecat, s-au învârtit și apoi picioarele animalului s-au prăbușit 
cu o bufnitură la pământ. Sus! a urlat Dunk, împingându-și 
pintenii. Sus, Tunet! Și cumva, calul de luptă s-a ridicat. 

Dunk simţea o durere ascuţită sub coastă, iar braţul stâng îi 
era greu. Aerion își trecuse lancea prin stejar, lână și oţel; dintr- 
o parte a trupului se itea o bucată de aproape un metru de 
frasin, cu un vârf de oţel în capăt. Dunk a încercat să apuce 
obiectul cu mâna stângă, a prins lancea chiar sub capăt, a 
strâns din dinţi și a tras-o din el cu o smucitură sălbatică. 
Sângele a început să curgă, strecurându-se printre zalele 
cămășii și înroșindu-i tunica. Lumea a părut că îi fuge de sub 
picioare și aproape că a căzut. Vag, ca prin ceaţă, auzea voci 
strigându-i numele. Scutul lui meșterit nu-i mai era de folos. A 
aruncat într-o parte ulmul, steaua căzătoare, lancea ruptă și tot 
restul și și-a tras sabia, însă l-a durut atât de tare că nu credea 
că mai e în stare să o rotească. 

Întorcându-l din scurt pe Tunet, a încercat să vadă ce se 
întâmpla în jurul lui. Ser Humfrey Hardyng se agăţase de gâtul 
calului său, în mod evident rănit. Celălalt Humfrey zăcea 
nemișcat într-un lac de nămol însângerat. Din pântece îi ieșea o 
lance ruptă. L-a văzut pe Prinţul Baelor trecând în goană, cu 
lancea încă intactă, și aruncând-o din șa pe una dintre Gărzile 
Regelui. Un altul dintre cavalerii albi era deja la pământ, iar 
Maekar fusese și el aruncat din șa. Al treilea soldat din Garda 
Regelui se apăra de atacurile lui Ser Robyn Rhysling. 

Aerion, unde este Aerion? Ropotele din spatele lui l-au făcut 
pe Dunk să-și întoarcă brusc privirea. Tunet a nechezat și s-a 


ridicat în două picioare, aruncând în zadar din copite, pe când 
armăsarul lui Aerion gonea spre el cu toată viteza. 

De această dată nu mai exista nicio speranţă ca lucrurile să 
se îndrepte. Sabia i-a zburat rotindu-se din încleștare, iar 
pământul a părut că vine să-l întâmpine. A aterizat violent, iar 
lovitura i-a smuls carnea de pe oase. Durerea l-a împus prin tot 
corpul atât de ascuţită că tânărul a suspinat. Timp de un 
moment nu a putut face altceva decât să zacă acolo. Gustul 
sângelui i-a umplut gura. Dunk Nătărăul a crezut că poate să fie 
cavaler. Ştia că trebuie să se ridice, altfel ar fi fost mort. 
Gemând, s-a forţat să se salte în palme și pe genunchi. Nu 
putea să respire sau să vadă. Fanta vizierei era astupată de 
nămol. S-a ridicat împleticindu-se și a îndepărtat noroiul cu 
degetul înmănușat în oţel. Gata, asta e. 

Printre degete a surprins cu privirea un dragon zburând și un 
buzdugan cu ţepi, ce se rotea la capătul unui lanţ. Apoi capul a 
părut că îi explodează în bucăţi. 

Când a deschis ochii, se afla din nou pe pământ, întins pe 
spate. Noroiul îi fusese spulberat de pe coif, dar acum unul 
dintre ochi rămăsese închis din cauza sângelui. Deasupra nu 
mai era nimic decât cerul plumburiu. Faţa îi pulsa și putea simţi 
metalul rece și umed zdrobindu-i pieptul și tâmpla. Mi-a spart 
capul și sunt pe moarte. Mai rău era că și ceilalţi aveau să 
moară împreună cu el, Raymun și Prinţul Baelor și restul. /-am 
dezamăgit. Nu sunt un campion. Nici măcar un cavaler rătăcitor 
nu sunt. Sunt un nimic. Şi-a adus aminte de Prinţul Daeron care 
se lăudase că nimeni nu poate să rămână nemișcat în noroi atât 
de mult timp ca el. Wu l-a văzut, însă, pe Dunk Nătărăul, nu? 
Rușinea era mai cumplită decât durerea. 

Dragonul a apărut deasupra lui. 

Avea trei capete și aripi luminoase precum focul, roșii, 
galbene și portocalii. Hohotea. 

— Încă nu ai murit, vagabondule? l-a întrebat. Cere îndurare și 
recunoaște-ţi vina. Poate așa nu voi cere decât o mână sau un 
picior. Ah, și dinţii ăia, dar ce înseamnă câţiva dinţi? Cineva ca 
tine poate trăi ani la rândul mâncând terci de mazăre. 

Dragonul a râs din nou. 

— Nu? Atunci mănâncă asta. 

Bila cu ţepi s-a rotit o dată și încă o dată în văzduh și a căzut 
asupra capului său la fel de repede ca o cometă. 


Dunk s-a rostogolit. 

Nu știa de unde mai avusese putere, dar a găsit forță. S-a 
rostogolit spre picioarele lui Aerion, și-a aruncat un braţ 
îmbrăcat în oţel în jurul coapsei lui, l-a trântit blestemând în 
nămol și s-a urcat deasupra adversarului său. Să mai rotească 
buzduganul acum. Prinţul a încercat să-și împingă buza scutului 
spre capul lui Dunk, dar coiful lui uzat a preluat forţa impactului. 
Aerion era puternic, dar Dunk îl întrecea și în mărime și 
greutate. Dunk a apucat scutul cu ambele mâini și l-a învârtit 
până s-au rupt curelele. Apoi l-a coborât asupra creștetului 
prinţului. O dată și încă o dată și apoi iar, zdrobind flăcările 
lăcuite de pe creastă. Scutul era mai gros decât fusese al lui 
Dunk, din stejar solid, întărit cu fier. Una dintre flăcări s-a spart. 
Apoi cealaltă. Prinţul a rămas fără podoabe cu mult înainte ca 
Dunk să se sature de lovit. 

Aerion a dat în cele din urmă drumul buzduganului inutil și s-a 
căznit să-și ia pumnalul de la șold. L-a scos din teacă, dar când 
Dunk i-a lovit mâna cu scutul, cuțitul a zburat cât colo, în noroi. 

Poate să-l distrugă pe Ser Duncan Vlăjganul, dar nu pe Dunk 
din Fundătura Puricilor. Bătrânul îl învățase să se descurce cu 
lancea și cu sabia, dar acel soi de luptă îl deprinsese mai 
devreme, pe străduţele întunecate și aleile întortocheate din 
spatele bodegilor orașului. 

Dunk a aruncat deoparte scutul zdrobit și a ridicat viziera lui 
Aerion. 

Flăcăul și-a adus atunci aminte de vorbele lui Cap de Oțel: 
„Vizorul este un punct sensibil.“ Prinţul aproape că încetase să 
mai lupte. Ochii îi erau violeţi și plini de teroare. Lui Dunk i-a 
venit deodată o poftă nebună de a se repezi asupra unuia dintre 
ei și să-l spargă între degetele înmănușate în oţel ca pe o boabă 
de strugure. Dar așa ceva nu ar fi fost cavaleresc. 

— PREDĂ-TE! a urlat el. 

— Mă predau, a șoptit dragonul, cu buzele albite ce abia se 
mai mișcau. 

Dunk a strâns din ochi. Pentru o clipă nu a putut crede ce-i 
auzeau urechile. Atunci, s-a terminat? Tânărul a întors capul, 
încercând să vadă. Vizorul îi era parţial acoperit de lovitura care- 
i zdrobise partea stângă a feţei. L-a zărit pe Prinţul Maekar, cu 
buzduganul în mână, încercând să-și croiască drum, venind în 
ajutorul fiului său. Baelor Sfarmă-Lance îi zădărnicea eforturile. 


Dunk s-a ridicat clătinându-se în picioare și l-a tras pe Prinţul 
Aerion după el. Dibuind încheietorile coifului, flăcăul și l-a smuls 
de pe cap și l-a aruncat. Vederea și zgomotele i-au inundat 
deodată conștiința; gemete și blesteme, ţipetele mulţimii, un 
armăsar ce necheza, în timp ce un altul gonea fără de călăreț pe 
câmp. De peste tot se auzea zăngănitul oţelului. Raymun și 
vărul lui se repezeau cu săbiile unul la celălalt în faţa tribunei, 
ambii fără cai. Scuturile lor erau ţăndări; mărul verde și cel roșu 
deveniseră o masă de rumeguș. Unul dintre cavalerii Gărzii 
Regelui scotea un camarad rănit de pe pajiște. Parcă erau niște 
gemeni în armura lor albă și pelerinele ca neaua. Al treilea 
cavaler alb zăcea la pământ, iar Uraganul Răzător i se alăturase 
Prințului Baelor împotriva lui Maekar. Buzdugane, securi de 
luptă și paloșe zăngăneau și se ciocneau, sunând pe când se 
loveau de coifuri și scuturi. Maekar încasa câte trei lovituri 
pentru fiecare aplicată de el, iar Dunk își dădea seama că avea 
să se termine curând. Trebuie să-i pun capăt până nu mor mai 
mulți dintre noi. 

Prinţul Aerion s-a aplecat deodată după buzduganul lui. Dunk 
l-a lovit cu piciorul în spate și l-a doborât cu faţa la pământ, apoi 
l-a apucat de unul dintre picioare și l-a târât după el pe câmp. 
Până să ajungă la tribună, acolo unde se afla Lordul Ashford, 
Prinţul Strălucitor devenise maro ca o latrină. Dunk l-a smucit, 
astfel încât să stea în picioare, și l-a scuturat, împroșcând nămol 
spre Lordul Ashford și preafrumoasa prinţesă. 

— Spune-i! 

Aerion Flacără Strălucitoare a scuipat iarbă și noroi. 

— Îmi retrag acuzaţiile. 

După aceea, Dunk n-ar fi putut să spună dacă a ieșit singur de 
pe câmp sau a avut nevoie de ajutor. Avea dureri peste tot, iar 
unele locuri îl chinuiau mai tare decât altele. Sunt acum, cu 
adevărat, un cavaler? își aducea el aminte că se întreba. Sunt 
un campion? 

Egg, chiar și Raymun și Cap de Oțel l-au ajutat să-și scoată 
apărătorile pentru picioare și grumăjerul. Era mult prea ameţit 
ca să-i deosebească. Nu deslușea decât degete și voci. Dunk și- 
a dat seama că Oţeliul era cel care se plângea. 

— Uite ce i-a făcut armurii mele, zicea el. E toată ciobită, 


lovită și zgâriată. Da, te întreb, de ce mă interesează? Mi-e 
teamă că va trebui să-i tai cămașa aia de pe el. 

— Raymun, a spus Dunk cu panică în glas, apucând mâinile 
prietenului său. Ceilalţi. Cum au scăpat? 

Trebuia să știe. 

— Au murit cu toţii? 

— Beesbury, a răspuns Raymun. A fost ucis de Donnel de 
Duskendale în prima cursă. Ser Humfrey este și el grav rănit. 
Ceilalţi suntem loviți și însângeraţi, atâta tot. Mai puţin tu. 

— Şi ei? Acuzatorii? 

— Ser Willem Wylde din Garda Regelui a fost scos, 
inconștient, de pe câmp, iar eu cred că i-am rupt câteva coaste 
vărului meu. Cel puţin așa sper. 

— Şi Prinţul Daeron? a cerut Dunk să știe. A supravieţuit? 

— Odată ce l-a doborât Ser Robyn, a rămas nemișcat unde a 
căzut. S-ar putea să aibă un picior rupt. Propriul lui armăsar l-a 
călcat, pe când alerga liber pe câmp. 

Ameţit și confuz cum era, Dunk a simţit cum i se ușurează 
sufletul. 

— Visul lui nu a fost adevărat, atunci. Dragonul mort. Doar 
dacă nu cumva a murit Aerion. Totuși, n-a fost așa, nu? 

— Nu, a răspuns Egg. L-ai cruțat. Nu-ţi amintești? 

— Presupun. 

Amintirile lui erau deja înceţoșate și vagi. 

— Acum mă simt ca beat, acum mă doare așa de tare că 
parcă știu că o să mor. 

L-au făcut să se întindă pe spate și au continuat să vorbească 
în timp ce Dunk se holba în neștire la cerul ca de cenușă de 
deasupra. | se părea că e încă dimineaţă. Se întreba cât durase 
lupta. 

— Zeii să aibă milă, vârful lăncii i-a împins zalele adânc în 
carne, l-a auzit el spunând pe Raymun. O să putrezească dacă 
nu... 

— Îmbată-l și toarnă ulei încins înăuntru, a sugerat cineva. 
Așa fac maesterii. 

— Vin. 

Vocea avea un ton metalic, spart. 

— Nu ulei. Îl va omori. Vin fiert. Îl voi trimite pe Maesterul 
Yormell să vadă de el, după ce termină cu fratele meu. 

Deasupra lui stătea un cavaler înalt, în armură neagră, ciobită 


și zgâriată de numeroasele lovituri în coaste. Prințul Baelor. 
Dragonul roșu de pe coiful lui își pierduse un cap, ambele aripi și 
mare parte din coadă. 

— Înălţimea ta, a zis Dunk. Sunt omul tău. Te rog. Omul tău. 


— Omul meu. 
Prinţul și-a așezat o mână pe umărul lui Raymun, ca să se 
sprijine. 


— Am nevoie de oameni pricepuţi, Ser Duncan. Regatul... 

Vocea îi suna ciudat de bolborositoare. Probabil că-și mușcase 
limba. 

Dunk era îngrozitor de obosit. Îi venea greu să mai stea treaz. 

— Omul tău, a murmurat el încă o dată. 

Prinţul și-a mișcat capul încet, dintr-o parte în alta. 

— Ser Raymun. Coiful meu, dacă ești bun. Viziera... viziera e 
crăpată, iar degetele... Degetele parcă-mi sunt din lemn... 

— Imediat, înălţimea ta. 

Raymun a cuprins coiful prinţului cu ambele mâini și a mârâit. 

— La dracu’, Cap de Oțel, ajută-mă. 

Armurierul a tras lângă el un scăunel pentru încălecat. 

— E zdrobit la spate, înălțimea ta, spre stânga. Unit cu 
grumăjerul. Un oţel foarte bun, de a oprit o asemenea lovitură. 

— Buzduganul fraţilor, fără îndoială, a zis Baelor cu vocea 
îngreunată. E tare. 

Bărbatul a tresărit. 

— Simt ceva... Ciudat, eu... 

— Gata, iese. 

Armurierul a scos coiful lovit. 

— Zei, îndurare. Zeilor, vai, zeilor, aveţi grijă... 

Dunk a văzut ceva roșu și umed căzând din coif. Cineva ţipa 
ascuţit, a oroare. Pe bolta cenușie se legăna un cavaler înalt, 
înveșmântat în negru, ce nu mai avea decât jumătate de ţeastă. 
Putea să vadă sângele roșu și albul osului de dedesubt și mai 
era acolo și altceva, ceva gri-albăstrui și cărnos. O umbră bizară 
i-a trecut Prințului Baelor peste chip, ca un nor ce acoperă 
soarele. Și-a ridicat mâna și și-a atins ceafa cu două degete, cu 
infinită delicateţe. Apoi s-a prăbușit. 

Dunk l-a prins. 

— Sus, i s-a spus mai târziu că ar fi zis, exact așa cum îl 
îndemnase și pe Tunet, în timpul luptei. Sus, sus. 

Însă el nu și-a mai adus aminte după aceea, iar prinţul nu s-a 


mai ridicat. 

Baelor din Casa Targaryen, prinţ de Piatra Dragonului, Mână a 
Regelui, Apărător al Ţinutului și aparent moștenitor al Tronului 
de Fier al Celor Şapte Regate Westeros, s-a dus spre focul din 
curtea Castelului Ashford, pe malul nordic al râului Cockleswent. 
Poate că la alte case mari morţii se îngroapă în pământul negru 
sau se azvârl în marea verde și rece, dar cei din neamul 
Targaryen au fost sângele dragonului și moartea le stă scrisă în 
foc. 

Fusese cel mai bun cavaler dintre cei de vârsta lui și unii 
ziceau că ar fi trebuit să înfrunte bezna în armură, cu sabia în 
mână. Însă dorinţa tatălui său regesc a învins în cele din urmă și 
Daeron al II-lea era o fire pașnică. Când Dunk a trecut pe lângă 
catafalcul lui Baelor, prinţul era într-o tunică din catifea neagră, 
având cusut la piept cu fir stacojiu un dragon cu trei capete. La 
gât avea un lanţ gros, de aur. Purta sabie și un coif de aur, 
subţire, cu o deschizătură care-i lăsa faţa la vedere. 

Valarr, Tânărul Prinţ, stătea de veghe lângă catafalcul pe care 
era trupul neînsufleţit al tatălui său. Era mai scund, mai slab, 
mai arătos decât părintele său, fără nasul acela spart de două 
ori care-l făcuse pe Baelor să pară mai degrabă om decât rege. 
Valarr era brunet, însă păru-i era presărat cu fire aurii-argintii. 
Ele îi aminteau lui Dunk de Aerion, dar știa că nu e drept. Lui 
Egg îi creștea iar părul, strălucitor ca al fratelui său și, pentru un 
prinţ, băiatul era îndeajuns de cumsecade. 

Când s-a oprit să-și exprime cu stângăcie condoleanţele, 
însoţite de mulţumiri din belșug, Prinţul Valarr a clipit spre el din 
ochii lui albaștri și reci, spunând: 

— Tata nu avea decât treizeci și nouă de ani. S-a născut să fie 
un mare rege, cel mai mare după Aegon Dragonul. De ce l-au 
luat zeii, iar pe tine te-au lăsat? A clătinat din cap. la-ţi tălpășiţa, 
Ser Duncan! la-ți tălpășiţa! 

Rămas fără grai, Dunk a plecat de la castel șchiopătând, 
îndreptându-se spre tabăra de la balta verde. N-avea niciun 
răspuns pentru Valarr. Și n-avea răspuns nici la întrebările pe 
care și le punea lui însuși. Maesterii și vinul fiert își făcuseră 
treaba, iar rana i se vindeca, deși avea să se aleagă cu o 
cicatrice adâncă între braţul stâng și sfârc. Ori de câte ori o 
vedea nu putea să nu se gândească la Baelor. O dată m-a salvat 
cu sabia lui, o dată cu un cuvânt, chiar dacă era un om mort. 


Lumea n-avea nicio noimă când un mare prinţ își pierdea viața 
pentru ca un cavaler rătăcitor să trăiască. Dunk s-a așezat sub 
ulm, holbându-se posomorât la propriul lui picior. 

Când, într-o zi, patru gărzi în livrea regală au apărut în tabăra 
lui, a știut că veniseră să-l omoare. Prea slăbit și obosit pentru a 
ajunge la sabie, și-a sprijinit spatele de ulm, așteptând. 

— Prinţul nostru cere să-i acorzi favoarea unei discuţii între 
patru ochi. 

— Care prinţ? a întrebat Dunk, extenuat. 

— Acest prinţ, a zis o voce răstită, înaintea căpitanului. 

Maekar Targaryen a ieșit din spatele ulmului. 

Dunk s-a ridicat încet în picioare. Ce-o mai vrea acum de la 
mine? 

Maekar a făcut un semn, iar gărzile au dispărut la fel de subit 
precum își făcuseră apariţia. Prinţul l-a măsurat pentru o clipă, 
apoi s-a întors cu spatele și s-a îndepărtat de el, oprindu-se 
lângă iaz, unde și-a fixat privirea pe reflexia lui din apă. 

— L-am trimis pe Aerion la Lys, a anunţat el brusc. Câţiva ani 
în Orașele Libere ar trebui să-l schimbe în bine. 

Dunk nu vizitase niciodată Orașele Libere, așa că nu știa ce să 
răspundă. Era mulţumit că Aerion plecase din Cele Şapte Regate 
și spera să nu se mai întoarcă niciodată, dar acesta nu era un 
lucru pe care să-l spui unui părinte despre fiul lui. Dunk a rămas 
tăcut. 

Prinţul Maekar și-a întors faţa spre el. 

— Unii oameni vor spune că am vrut să-mi omor fratele. Zeii 
știu că e o minciună, dar voi auzi asemenea lucruri până în ziua 
morții. Și nu mă îndoiesc că buzduganul meu a fost acela care a 
dat lovitura fatală. Singurii dușmani pe care i-a mai înfruntat în 
bătălie au fost cei trei cavaleri din Garda Regelui, ale căror 
jurăminte le interzic să facă mai mult decât să se apere. Așa că 
eu am fost. Ciudat, însă nu-mi amintesc lovitura care i-a spart 
țeasta. E oare milă divină sau un blestem? Poate puţin din 
amândouă. 

După cum se uita la Dunk, s-ar fi părut că prinţul aștepta un 
răspuns. 

— N-aș putea spune, înălţimea ta. _ 

Poate că ar fi trebuit să-l urască pe Maekar. In schimb, nu 
simţea pentru el decât un soi de compasiune bizară. 

— Ai rotit buzduganul, lordul meu, dar pentru mine a murit 


Prinţul Baelor. Așa că suntem amândoi la fel de vinovaţi. 

— Da, a recunoscut prinţul. Și tu îi vei auzi șoptind. Regele e 
bătrân. Când va muri, Valarr va urca pe Tronul de Fier în locul 
tatălui său. De fiecare dată când se va pierde o bătălie sau o 
recoltă, proștii vor spune: „Baelor n-ar fi permis ca asta să se 
întâmple, dar vagabonul l-a ucis.“ 

Dunk vedea adevărul din spatele cuvintelor lui. 

— Dacă nu aș fi luptat, mi-ai fi tăiat mâna. Și piciorul. Uneori 
stau sub copacul de colo și îmi privesc picioarele și mă întreb 
dacă nu m-aș fi putut lipsi de unul. Cum ar putea un picior să 
valoreze mai mult decât viaţa unui prinţ? Și ceilalţi doi la fel, 
familia Humfrey. Şi ei au fost oameni buni. 

Ser Humfrey Hardyng fusese doborât de răni cu doar o noapte 
înainte. 

— Şi ce răspuns îţi dă copacul tău? 

— Niciunul pe care să-l pot auzi. Dar bătrânul, Ser Arlan, de 
fiecare dată la lăsarea serii zicea așa: „Mă întreb ce ne va aduce 
dimineața.“ Nu știa niciodată, așa cum nu știm nici noi. Ei bine, 
va veni oare o zi când voi avea nevoie de acel picior? Când 
regatul va avea mai multă nevoie de acel picior decât de viața 
unui prinţ? 

Maekar a stat pe gânduri o clipă, cu gura încleștată, încadrată 
de barba argintie, ce-i făcea chipul să pară atât de pătrăţos. 

— Nu-i nici pe departe posibil așa ceva, a zis el, pe un ton 
aspru. Regatul are o grămadă de cavaleri rătăcitori, toţi cu 
ambele picioare. 

— Dacă înălţimea ta are un răspuns mai bun, mi-ar plăcea să-l 
aud. 

Maekar s-a încruntat. 

— S-ar putea ca zeilor să le placă glumele crude. Sau poate 
că nu există niciun zeu. Poate nimic din toate astea nu a avut 
vreun sens. L-aș întreba pe Marele Septon, dar ultima dată când 
am mers la el mi-a zis că niciun om nu poate pricepe cu 
adevărat lucrările zeilor. Poate ar trebui să doarmă sub un 
copac. 

Maekar s-a strâmbat. 

— Cel mai tânăr fiu al meu pare să te fi îndrăgit, ser. A venit 
timpul să fie scutier, dar insistă că nu vrea să slujească unui alt 
cavaler, în afară de tine. E un băiat îndrăzneț, așa cum poate ți- 
ai dat seama. ÎI primești? 


— Eu? 

Gura lui Dunk s-a deschis și s-a închis, apoi s-a deschis din 
nou. 

— Egg... Aegon, vreau să zic... e un tânăr pe cinste, dar, 
înălțimea ta, știu că îmi faci o onoare, dar... eu sunt doar un 
cavaler rătăcitor. 

— Asta se poate schimba, a replicat Maekar. Aegon se va 
întoarce la castelul meu din Castelul Verii. Ai și tu un loc acolo, 
dacă vrei. Cavaler al familiei mele. Îmi vei jura credinţă, iar 
Aegon va putea să te slujească. Cât îl antrenezi pe el, căpitanul 
meu va desăvârși pregătirea ta. Prinţul i-a aruncat o privire 
răutăcioasă. Ser Arlan al tău a făcut tot ce a putut pentru tine, 
n-am nicio îndoială, dar mai ai multe de învăţat. 

— Știu, lordul meu. 

Dunk a trecut cu privirea peste chipul prinţului. A văzut iarba 
verde și trestiile, ulmul cel înalt, undele ce dansau la suprafaţa 
iazului luminat de soare. O altă libelulă a zburat pe deasupra 
apei; ori poate că era aceeași. Ce-o să faci, Dunk? s-a întrebat 
el. Libelule sau dragoni? În urmă cu câteva zile ar fi răspuns fără 
să stea pe gânduri. Era tot ce visase vreodată, dar acum, că 
speranţele erau gata să prindă contur, viitorul îl speria. 

— Chiar înainte ca Prinţul Baelor să moară, am jurat să fiu 
omul lui. 

— Îndrăzneţ din partea ta, a replicat Maekar. Ce-a răspuns? 

— Că regatul are nevoie de oameni buni. 

— E destul de adevărat. Și ce-i cu asta? 

— ÎI voi primi ca scutier pe fiul tău, dar nu la Castelul Verii. Nu 
pentru un an sau doi. Aș zice că a cunoscut suficient viața la 
castel. Îl iau doar dacă mă însoțește în drumurile mele. 

Dunk a arătat spre bătrânul Castană. 

— O să călărească armăsarul meu, îmi va purta pelerina 
veche şi-mi va păstra sabia ascuţită și cămașa curată. Vom 
dormi în hanuri și grajduri și din când în când în sălile vreunui 
cavaler cu pământ sau alt lord de rang mai mic, sau poate chiar 
sub copaci, de va fi nevoie. 

Prinţul Maekar l-a privit ca și cum nu-i venea a crede ce 
auzea. 

— Oare lupta ţi-a sucit minţile, omule? Aegon e prinţ al 
regatului. Are sânge de dragon. Prinții nu sunt făcuți să doarmă 
în canale și să mănânce carne tare și sărată de vită. 


Bărbatul a observat că Dunk ezita. 

— Ce ţi-e teamă să-mi mărturisești? Spune ce gândești, ser. 

— Aș pune rămășag că Daeron nu a dormit nicicând într-un 
canal, a răspuns Dunk, foarte încet, dar toată carnea de vită pe 
care a mâncat-o Aerion era groasă și în sânge. 

Maekar Targaryen, prinţ de Castelul Verii, l-a privit pe Dunk 
din Fundătura Puricilor pentru multă vreme. Maxilarul lui 
tremura sub barba argintie. În cele din urmă s-a întors și a 
început să se îndepărteze, fără să mai spună vreun cuvânt. 
Dunk l-a auzit plecând călare, însoţit de oamenii lui. Când nu s- 
au mai văzut, liniștea s-a așternut deplină, cu excepţia ropotului 
vag al aripilor libelulei ce ștergea faţa apei. 

Băiatul a venit a doua zi, chiar când răsărea soarele. Purta 
niște cizme vechi, pantaloni maro, o tunică maro, din lână, și o 
pelerină veche, de călătorie. 

— Tatăl meu spune că am să-ţi slujesc. 

— Am să te slujesc, ser, i-a amintit Dunk. Poţi începe prin a 
înșeua caii. Castană e al tău, poartă-te cu blândeţe cu el. Nu 
vreau să te prind călare pe Tunet, dacă nu te-am pus eu acolo. 

Egg s-a dus să ia șeile. 

— Unde mergem, ser? 

Dunk s-a gândit un moment. 

— N-am trecut niciodată Munţii Roșii. Ai vrea să vizitezi ținutul 
Dorne? 

Egg a zâmbit larg. 

— Am auzit că se organizează spectacole frumoase de 
marionete acolo, a replicat el. 


SABIA JURATĂ 


Traducere din limba engleză 
Oana Chițu 


Într-o cușcă de fier, la răspântie, doi morţi putrezeau în 
soarele verii. 

Egg se opri dedesubt, să-i privească. 

— Cine crezi c-au fost, ser? 

Catârul său, Maester, recunoscător pentru popas, începu să 
pască iarba-dracului, uscată și maronie, de la marginea 
drumului, fără să se sinchisească de cele două butoaie imense 
cu vin pe care le purta în spinare. 

— Tâlhari, răspunse Dunk. Cocoţat în spinarea lui Tunet, era 
mult mai aproape de cei doi morţi. Violatori. Criminali. 

Două cercuri întunecate îi pătau vechea tunică verde, sub 
braţe. 

Cerul era senin, soarele ardea fierbinte și Dunk vărsase valuri 
de sudoare de când porniseră la drum, în zori. 

Egg își scoase pălăria pleoștită de pai, cu boruri largi. 
Dedesubt, ţeasta îi strălucea pleșuvă. Folosi pălăria ca să alunge 
muștele. Mișunau cu sutele pe cadavre și încă și mai multe 
pluteau leneșe în aerul fierbinte, neclintit. 

— Trebuie să fi făcut ceva rău, de-au fost lăsaţi să moară într- 
o colivie pentru ciori. 

Egg era uneori înţelept ca un maester, dar alteori era doar un 
băieţel de zece ani. 

— Există lorzi și lorzi, punctă Dunk. Unora nu le trebuie prea 
multe motive ca să condamne un om la moarte. 

Colivia de fier abia dacă ajungea pentru un singur om și totuși 
înăuntru fuseseră înghesuiți doi. Stăteau faţă în faţă, cu braţele 
și picioarele de-a valma și spinările lipite de zăbrelele negre și 
fierbinţi de fier. Unul încercase să-l mănânce pe celălalt, 
mușcându-l de gât și de umăr. Ciorile îi vizitaseră pe amândoi. 
Când Dunk și Egg își făcuseră apariţia pe după deal, păsările se 
ridicaseră ca un nor negru, atât de gros, încât Maester se 
speriase. 

— Oricine-au fost, se pare c-au flămânzit, spuse Dunk. 
Schelete cu pielea verde și putredă. Or fi furat niște pâine sau or 
fi vânat o căprioară în pădurea vreunui lord. 

Era al doilea an de secetă și cei mai mulţi dintre lorzi 
deveniseră mai puţin îngăduitori cu braconierii - și nu se 
dovediseră foarte îngăduitori niciodată. 

— Poate c-au făcut parte din cine știe ce grup de haiduci. 

La Dosk, auziseră un harpist cântând „Ziua când l-au 


spânzurat pe Robin cel Negru“. De atunci, Egg începuse să vadă 
haiduci viteji după fiecare tufiș. 

Dunk întâlnise câţiva proscriși pe când era scutierul 
bătrânului. Nu era dornic să mai întâlnească și alții. Niciunul 
dintre cei pe care-i cunoscuse nu era deosebit de viteaz. Își 
amintea de unul care se mândrea că fură inele, spânzurat cu 
sprijinul lui Ser Arlan. Tăia degetele bărbaţilor, ca să le ia 
inelele, dar pe ale femeilor prefera să le muște. Dunk nu auzise 
niciun cântec despre el. Haiduci sau braconieri, totuna. Morţii nu 
sunt o companie plăcută. 

Işi conduse calul încetișor în jurul coliviei. Ochii goi păreau să-l 
urmărească. Unul dintre cadavre avea capul aplecat și gura 
căscată. N-are limbă, remarcă Dunk, presupunând că i-o 
mâncaseră ciorile. Ciorile încep întotdeauna prin a ciuguli ochii, 
așa auzise, dar poate că limba fusese următoarea. Sau poate că 
vreun lord a poruncit să-i fie smulsă, pentru ceva ce-a spus. 

Dunk își trecu degetele prin claia de păr cu șuvițe decolorate 
de soare. Pe morți nu putea să-i ajute și aveau de dus butoaiele 
cu vin la Standfast. 

— Pe unde-am venit? întrebă el, uitându-se de la un drum la 
altul. M-am zăpăcit. 

— Standfast e în direcţia aceea, ser, îi arătă Egg. 

— Pe-acolo ne e drumul, așadar. Am putea ajunge înapoi până 
la căderea nopţii, dar nu și dacă stăm aici toată ziua să 
numărăm muște. 

Dunk dădu pinteni lui Tunet, întorcându-și voinicul cal de 
luptă spre bifurcația din stânga. Egg își puse la loc pe cap 
pălăria pleoștită și smuci de căpăstrul lui Maester. Catărul se 
opri din păscut și îl urmă, fără să se împotrivească, de data asta. 
li e cald și lui, gândi Dunk, și butoaiele alea trebuie să fie grele. 

Incins de soarele verii, drumul era tare ca o cărămidă. Dunk 
avea grijă să ţină calul în zona mai înaltă dintre făgașele adânci 
în care risca să-și rupă picioarele. Işi sucise și el glezna, când au 
plecat de la Dosk, pornind la drum în toiul nopţii, cât mai era 
răcoare. „Un cavaler trebuie să se înveţe cu durerea și 
suferința“, obișnuia să spună bătrânul. Da, băiete, și cu oasele 
rupte și cu cicatricile. Fac parte din viața de cavaler la fel ca 
sabia și scutul. Dar dacă Tunet își rupea un picior... ei, bine, un 
cavaler fără cal nu mai e cavaler. 

Egg venea în spate, la cinci metri, cu Maester și butoaiele de 


vin. Băiatul înainta desculţ, cu un picior într-un făgaș, cu celălalt 
afară, astfel încât se ridica și cobora la fiecare pas. Pumnalul i se 
odihnea pe șold, în teacă, cizmele îi atârnau pe raniţă, iar tunica 
zdrenţuită și-o purta înfășurată și înnodată la brâu. Sub pălăria 
de pai cu boruri largi, avea fața mânjită și ochii mari și negri. 
Avea zece ani și ceva mai puţin de un metru și jumătate 
înălțime. Crescuse repede, în ultimul timp, dar mai avea mult 
până să-l ajungă pe Dunk. Arăta întocmai ca micul grăjdar care 
nu era și nu-și trăda în niciun fel adevărata identitate. 

Morţii dispărură curând în spatele lor, dar Dunk se pomeni 
gândindu-se la ei. Regatul era plin de nelegiuiţi, în ultima 
vreme. Seceta nu dădea semne că se va sfârși, așa că oamenii 
din popor luaseră calea pribegiei cu miile, căutând un loc unde 
încă mai ploua. Corbul Sângelui le poruncise să se întoarcă la 
casele și la stăpânii lor, dar puţini se supuneau. Mulţi îi învinuiau 
pentru secetă pe Corbul Sângelui și pe Regele Aerys. Era o 
pedeapsă a zeilor, spuneau, căci fratricidul e blestemat. Cei 
înţelepţi, însă, n-o spuneau în gura mare. Câţi ochi are Corbul 
Sângelui? suna ghicitoarea pe care o auzise Egg în Orașul Vechi. 
O mie și unul. 

Dunk îl văzuse în carne și oase, cu șase ani în urmă, la 
Debarcaderul Regelui, înaintând pe Strada Oţelului pe calul său 
alb, urmat de cincizeci de Dinţi ai săi. Asta se întâmpla înainte 
ca Aerys să urce pe Tronul de Fier și să-l facă Mână a Regelui, 
dar, chiar și așa, Corbul Sângelui era o apariţie uluitoare, 
înveșmântat în fumuriu și stacojiu, cu Sora Întunecată pe șold. 
Pielea-i palidă și părul alb ca neaua îi dădeau înfățișarea unui 
cadavru viu. Peste obraji și bărbie i se lăbărța un semn din 
naștere, ca o pată de vin, care pasămite semăna cu un corb 
roșu, deși Dunk nu văzuse decât un petic de piele decolorată. 
Atât de intens s-a holbat la el încât acesta i-a simţit privirea. 
Vrăjitorul regelui s-a întors să-l cerceteze, în timp ce trecea. 
Avea un singur ochi, și acela roșu. Celălalt era o orbită goală, 
darul primit de la Oţelul Înverșunat pe Câmpul lerbii Roșii. 
Totuși, Dunk se simţise sfredelit de ambii ochi, până în adâncul 
sufletului. 

În ciuda căldurii dogoritoare, amintirea îl făcu să tremure. 

— Ser? îl strigă Egg. Ţi-e rău? 

— Nu. Sunt înfierbântat și însetat ca ei, răspunse Dunk, 
arătând spre câmpul de dincolo de drum, unde șiruri de pepeni 


se uscau pe vrejuri. 

Pe margini, colţii-babei și smocuri de iarba-dracului se luptau 
să supravieţuiască, dar recoltele n-o duceau nici pe departe la 
fel de bine. Dunk știa exact cum se simțeau pepenii. Ser Arlan 
spunea că un cavaler rătăcitor nu trebuie să sufere niciodată de 
sete. „Câtă vreme are un coif în care să adune ploaia. Apa de 
ploaie e cea mai bună băutură din lume, băiete.“ Ce-i drept, 
bătrânul nu trăise niciodată o vară ca aceasta. Dunk își lăsase 
coiful la Standfast. Era prea încins și prea greu de purtat, și 
plouase extrem de puţin, ca să aibă ce aduna în el. Ce să facă 
un cavaler rătăcitor, când până și tufişurile se usucă si mor? 

Avea să facă o baie, poate, când ajungeau la pârâu. Zâmbi, 
gândindu-se cât de plăcut ar fi să sară direct în el și să iasă ud și 
voios, cu apa șiroind pe obraji și prin păru-i încâlcit și cu tunica 
udă leoarcă, lipită de piele. Poate c-ar vrea și Egg să se scalde, 
deși băiatul părea mai degrabă prăfuit decât încălzit și asudat. 
Nu transpira mult niciodată. Îl plăcea căldura. În Dorne, se 
plimba cu pieptul dezgolit și s-a bronzat ca un dornishean. Are 
sânge de dragon, își spuse Dunk. Cine-a auzit de un dragon 
nădușit? Şi-ar fi scos și el bucuros tunica, dar nu se cuvenea. Un 
cavaler rătăcitor putea să umble gol-pușcă, dacă voia: n-avea 
de cine să se rușineze, în afară de sine. Dar altfel stăteau 
lucrurile cu un cavaler jurat. 

„Când accepţi carnea și miedul unui stăpân, tot ce faci se 
răsfrânge asupra lui, spunea Ser Arlan. Fă întotdeauna mai mult 
decât așteaptă de la tine, niciodată mai puţin. Nu te da înapoi 
de la nicio sarcină ori greutate. Și, mai presus de toate, nu-l face 
niciodată de rușine pe stăpânul pe care-l slujești.“ 

La Standfast, „carne și mied“ însemnau pui și bere, dar Ser 
Eustace mânca și el aceeași hrană simplă. 

Dunk își păstra tunica pe el și nădușea. 

Ser Bennis, Scutul Brun, aștepta la vechiul pod de scânduri. 

— V-aţi întors, așadar! strigă el. Aţi zăbovit atât de mult încât 
credeam c-aţi fugit cu argintul bătrânului. 

Bennis şedea călare pe un cal mic și lăţos, molfăind un 
șomoiog de frunze acrișoare ce-i făceau gura să pară plină de 
sânge. 

— A trebuit să batem drumul tocmai până la Dosk, ca să 
găsim niște vin, îi explică Dunk. Krakenii au prăduit Micul Dosk. 
Au dus cu ei avutul și femeile și au pârjolit jumătate din tot ce n- 


au luat. 

— Dagon Greyjoy ăla ar trebui spânzurat, făcu Bennis. Da, dar 
cine să-l spânzure? Pe bătrânul Pate Dos-Ciupit l-aţi văzut? 

— Am auzit c-a murit. L-au ucis oamenii de fier când s-a 
împotrivit să-i ia fiica. 

— Șapte iaduri! Bennis întoarse capul și scuipă. l-am văzut 
fiica o dată. Nu merită să-ţi dai viaţa pentru ea, dacă mă-ntrebi. 
Neghiobul de Pate îmi datora jumătate de argint. 

Cavalerul brun arăta exact ca ultima oară când îl văzuseră. 
Dar cel mai rău era că și mirosea la fel. Purta aceleași haine în 
fiecare zi: pantaloni maro, o tunică aspră și lălâie, cizme de 
călărie. Când își punea armura, îmbrăca o bluză largă, maro, 
peste cămașa de zale ruginită. Centura sabiei sale era o fâșie de 
piele fiartă, iar faţa-i ridată părea făcută din același material. 
Capul lui arată ca unul dintre pepenii ăia zbârciți pe lângă care 
am trecut. Până și dinţii îi erau maro, sub petele roșii lăsate de 
frunzele acrișoare pe care îi plăcea atât de mult să le mestece. 
Cu atâta maro împrejur, ochii îi ieșeau în evidenţă: erau de un 
verde-deschis, mici, înguști și apropiaţi, și străluceau de răutate. 

— Doar două butoaie? remarcă el. Ser Parazitul voia patru. 

— Noroc că am găsit și două, răspunse Dunk. Seceta a ajuns 
și la Arbor. Am auzit că strugurii se stafidesc pe butucii de viţă, 
iar oamenii de fier jefuiesc... 

— Ser? îl întrerupse Egg. A dispărut apa. 

Dunk fusese atât de absorbit de Bennis încât nu observase. 
Sub scândurile strâmbe de lemn ale podului, mai rămăseseră 
doar pietre și nisip. Ciudat. Când am plecat, apa râului era mică, 
dar curgea. 

Bennis râse. Avea două feluri de râs. Uneori cotcodăcea ca o 
găină, alteori necheza mai zgomotos decât catârul lui Egg. 
Acesta era râsul lui de găină. 

— A secat cât aţi fost plecaţi, pasămite. Așa-i cu seceta. 

Dunk era consternat. Ei, bine, acum n-o să mă mai scald. Sări 
jos de pe cal. Ce-o să se întâmple cu recoltele? jumătate dintre 
fântânile din Reach secaseră și toate râurile se micșorau, până 
și Apa Neagră și măreţul Mander. 

— Urâtă licoare, apa, spuse Bennis. Am băut nițică odată și m- 
am îmbolnăvit ca un câine. Vinu-i mai bun. 

— Nu și pentru ovăz. Nu și pentru orz. Nu și pentru morcovi, 
ceapă, varză. Chiar și strugurii au nevoie de apă. Dunk clătină 


din cap: Cum a putut seca atât de repede? Am lipsit doar șase 
zile. 

— N-a fost prea multă apă acolo de la bun început, Dunk. Pe 
vremuri, când îmi goleam bășica, șuvoiul meu era mai mare 
decât pârâiașul ăsta. 

— Nu Dunk, ţi-am mai spus, îl corectă Dunk, întrebându-se de 
ce se mai sinchisea. Bennis era un om spurcat la gură și îi 
plăcea să facă bășcălie. Mi se spune Ser Duncan Vlăjganul. 

— Cine-ţi spune așa? Căţelușul tău fără blană? Bennis se uită 
la Egg și râse cu râsul lui de găină. Eşti mai înalt decât atunci 
când îl slujeai pe Pennytree, dar în ochii mei tot Dunk ai rămas. 

Dunk se scărpină la ceafă, holbându-se la pietre. 

— Ce-i de făcut? 

— Duceţi vinul acasă și spuneţi-i lui Ser Parazitul că i-a secat 
pârâul. Fântâna de la Standfast mai are apă, n-o să moară de 
sete. 

— Nu-i mai spune Parazitul! protestă Dunk, care ţinea la 
bătrânul cavaler. Dormi sub acoperișul lui, acordă-i puţin 
respect. 

— Lasă că-l respecţi tu pentru amândoi, Dunk, i-o întoarse 
Bennis. Îi zic cum vreau. 

Scândurile cenușii pârâiră când Dunk păși pe pod și se uită 
încruntat la nisipul și la pietrele de dedesubt. Câteva băltoace 
maro luceau printre pietre, niciuna mai mare decât palma lui. 

— Peşti morţi, acolo și acolo, vezi? 

Mirosul lor îi amintea de cadavrele de la răscruce. 

— li văd, ser, spuse Egg. 

Dunk sări jos în albia râului, se ghemui și întoarse o piatră. 
Uscată și caldă deasupra, umedă și noroioasă dedesubt. 

— Apa n-a secat de multă vreme. Ridicându-se în picioare, 
azvârli piatra pe mal, unde stârni un nor de praf brun, uscat, 
când spulberă în cădere o limbă de pământ sfărâmicios. Solul e 
crăpat de-a lungul țărmului, dar moale și mocirlos la mijloc. leri 
peștii ăia erau vii. 

— Dunk Nătărăul, aşa îți zicea Pennytree. Îmi amintesc. Ser 
Bennis scuipă pe pietre un cocoloș de frunze acrişoare, care 
sclipi roșu și lipicios în lumina soarelui. Nătărăii n-ar trebui să 
încerce să gândească, sunt prea grei de cap pentru așa ceva. 

Dunk Nătărăul, prost de dă-n gropi. Venite de la Ser Arlan, 
cuvintele fuseseră ca un alint. Bătrânul fusese un om binevoitor, 


chiar și când îl dojenea. În gura lui Ser Bennis Scutul Brun, 
sunau altfel. 

— Ser Arlan e mort de doi ani, răspunse Dunk, iar mie mi se 
spune Ser Duncan Vlăjganul. 

Il ardeau degetele să-i dea un pumn în față cavalerului brun și 
să-i facă ţăndări dinţii ăia roșii și stricaţi. Putea fi Bennis Scutul 
Brun o brută de om, dar Dunk îl depășea cu aproape jumătate 
de metru în înălţime și cu douăzeci și cinci de kilograme în 
greutate. Era el nătărău, dar era voinic. Ai fi zis că a dat cu 
capul de pragul de sus al mai tuturor ușilor din Westeros, ca să 
nu mai pomenim de fiecare grindă din fiecare han, de la Dorne 
până la Gât. Fratele lui Egg, Aemon, îl măsurase în Orașul Vechi 
și constatase că avea aproape doi metri și zece centimetri, dar 
asta se întâmplase cu un an în urmă. Era posibil să mai fi 
crescut de-atunci. „Să crești este singurul lucru la care te pricepi 
de minune“, obișnuia să spună bătrânul. 

Dunk se întoarse la Tunet și încălecă. 

— Egg, du-te la Standfast cu vinul. Eu merg să văd ce s-a 
întâmplat cu apa. 

— Izvoarele seacă tot timpul, îi aminti Bennis. 

— Vreau doar să arunc o privire... 

— Cum te-ai uitat sub piatra aia? N-ar trebui să-ţi faci un 
obicei din asta, nătărăule. Nu se știe niciodată ce-ar putea să 
iasă de sub pietre. Avem saltele bune de paie la Standfast. Sunt 
ouă aproape în fiecare zi și n-avem mai nimic de făcut, decât să- 
| ascultăm pe Ser Parazitul turuind despre măreţia lui de 
odinioară. Eu zic s-o lași baltă. Pârâul a secat, atâta tot. 

Dunk era, înainte de toate, un încăpățânat. 

— Ser Eustace își așteaptă vinul, îi zise el lui Egg. Spune-i 
unde m-am dus. 

— Așa voi face, ser. 

Băiatul smuci de căpăstrul lui Maester. Catârul dădu din 
urechi, dar porni numaidecât la drum. Vrea să scape de 
butoaiele alea. Dunk nu-l putea învinui. 

Pârâul curgea spre nord-est, asta când curgea, așa că Dunk 
porni călare spre sud-vest. Nici nu străbătu zece metri, că 
Bennis îl ajunse din urmă. 

— Mai bine vin cu tine, să nu te spânzure cumva, spuse el, 
vârându-și altă frunză acrișoară în gură. După pâlcul ăla de 
sălcii, tot malul drept e ţinutul păianjenilor. 


— O să rămân pe malul nostru. 

Dunk nu voia să aibă necazuri cu Lady de Coldmoat. La 
Standfast se auzeau lucruri rele despre ea. Văduva Roșie, așa-i 
ziceau, căci își băgase soţii în mormânt. Sam Gârbovul spunea 
că e vrăjitoare, că folosește otrăvuri și chiar mai rău de-atât. Cu 
doi ani în urmă, femeia își trimisese cavalerii dincolo de pârâu, 
să pună mâna pe un om de-al lui Osgrey fiindcă furase o oaie. 

— Când stăpânul s-a dus la Coldmoat să-și revendice omul, i- 
au spus să-l caute pe fundul șanțului cu apă, povestise Sam. 
Văduva Roșie îl legase pe bietul Dake într-un sac cu bolovani și-l 
înecase. După întâmplarea asta l-a luat Ser Eustace pe Ser 
Bennis în slujba lui, ca să ţină păianjenii la distanţă. 

Tunet înainta cu pas domol, măsurat, sub soarele dogoritor. 
Cerul era albastru și strălucitor, fără urmă de nor cât vedeai cu 
ochii. Râul șerpuia pe după movile stâncoase și sălcii oropsite, 
printre dealuri sterpe și câmpuri de grâne veștejite. La o oră de 
mers în amonte de pod, se pomeniră înaintând la marginea micii 
păduri a Casei Osgrey, numită Pădurea lui Wat. Văzut din 
depărtare, frunzișul era ademenitor și mintea lui Dunk zbură la 
vâlcele umbroase și susur de izvoare, dar, când ajunseră lângă 
copaci, îi găsiră firavi și strâmbi, cu crengile pleoștite. Unii dintre 
falnicii stejari își lepădau frunzele și jumătate dintre pini 
deveniseră la fel de maro ca Ser Bennis, cu salbe de ace moarte 
în jurul trunchiurilor. Din ce în ce mai rău, gândi Dunk. O singură 
scânteie și toată pădurea o să se aprindă ca iasca. 

Deocamdată, însă, de-a lungul Râului Bălţat se întindea un 
desiș încâlcit de mărăcini, urzici, măceși sălbatici și sălcii tinere. 
Decât să-și croiască drum prin acest tufăriș, traversară albia 
uscată pe malul domeniului Coldmoat, unde terenul fusese 
defrișat și transformat în pășune. Printre ierburile uscate și 
florile de câmp ofilite, pășteau câteva oi cu boturile negre. 

— N-am pomenit animal mai prost ca oaia, comentă Ser 
Bennis. Crezi că-s rude cu tine, nătărăâule? 

Cum Dunk nu răspunse, Ser Bennis râse iarăși cu râsul lui de 
găină. 

La vreo doi kilometri spre nord, dădură de stăvilar. 

Nu era mare ca altele, dar părea rezistent. Două stăvilare 
robuste din lemn fuseseră așezate de-a curmezișul râului, de la 
un mal la altul. Erau făcute din trunchiuri de copaci, cu scoarță 
cu tot. Spaţiul dintre ele fusese umplut cu pământ și pietre, 


bătucite bine. Dincolo de baraj, râul se strecura în susul 
malurilor, revărsându-se într-un șanț săpat în câmpurile 
doamnei Webber. Dunk se ridică în scări, să vadă mai bine. 
Sclipirea soarelui pe apă îi dezvălui vreo douăzeci de canale mai 
mici care curgeau în toate direcţiile, ca o pânză de păianjen. Ne 
fură pârâul. Imaginea îl umplu de indignare, mai ales când își 
dădu seama că pomii trebuie să fi fost luaţi din Pădurea lui Wat. 

— Vezi ce-ai făcut, nătărăule? spuse Bennis. N-ai putut 
accepta că râul a secat, nu! Poate că povestea asta începe cu 
apă, dar o să se termine cu sânge. Al tău și-al meu, cel mai 
probabil. Cavalerul brun scoase sabia: Ei, acum nu mai avem ce 
face. Uite-ți acolo săpătorii blestemaţi. Hai să-i băgăm niţel în 
sperieţi. 

Bennis dădu pinteni calului și porni la galop prin iarbă. 

Dunk n-avu de ales decât să-l urmeze. Sabia lungă a lui Ser 
Arlan îi atârna la șold, o armă strașnică de oţel. Dacă săpătorii 
ăștia au un strop de minte, o să fugă. Copitele lui Tunet 
stârneau bulgări de pământ. 

Un om își aruncă lopata, la vederea celor doi cavaleri care se 
apropiau, dar atâta tot. Erau mai mult de douăzeci de săpători, 
tineri și bătrâni, scunzi și înalţi, toți arşi de soare. Când Bennis 
încetini pasul, se aranjară într-un șir dezlânat, strângându-și în 
mâini lopeţile și cazmalele. 

— Asta-i moșia Coldmoat! strigă unul. 

— lar ăla-i un râu Osgrey, răspunse Bennis, arătând cu sabia 
lungă. Cine-a ridicat stăvilarul ăla afurisit? 

— Maester Cerrick l-a construit, răspunse un tânăr. 

— Nu, îl contrazise un bărbat mai în vârstă. Puștanul ne-a zis 
să facem asta și asta, dar noi l-am făcut. 

— Atunci puteţi la fel de bine să-l desfaceţi. 

Ochii săpătorilor erau ursuzi și sfidători. Unul își șterse 
sudoarea de pe frunte cu dosul palmei. Nimeni nu scoase o 
vorbă. 

— Voi n-auziţi prea bine, zise Bennis. Trebuie să tai o ureche 
sau două? Cine-i primul? 

— Asta-i pământul Casei Webber, spuse un bătrân sfrijit, 
gârbovit și îndărătnic. N-aveţi ce căuta aici. N-ai decât să tai 
niște urechi și stăpâna o să te înece legat într-un sac. 

Bennis se apropie. 

— Nu văd nicio stăpână pe-aici, doar niște ţărănoi guralivi. 


Bennis lipi vârful sabiei pe pieptul gol și ars de soare al 
săpătorului, apăsând atât cât să smulgă o picătură de sânge. 

Merge prea departe. 

— Lasă jos sabia, îl preveni Dunk. Nu-i el de vină. Maesterul 
le-a cerut să facă asta. 

— E pentru recolte, ser, vorbi un săpător cu urechile 
clăpăuge. Maesterul zicea că moare grâul. Şi perii. 

— Ei, poate că mor perii sau poate tu. 

— Vorbele tale nu ne sperie, zise bătrânul. 

— Nu? Sabia lui Bennis șuieră, tăindu-i obrazul, de la ureche 
la bărbie. Am spus, mor perii sau mori tu. 

Sângele șiroia roșu pe obrazul bărbatului. 

N-ar fi trebuit să facă asta. Dunk trebuia să-și înăbușe furia. 
Bennis era tovarășul lui. 

— Plecaţi de-aici! le strigă Dunk săpătorilor. Întoarceţi-vă la 
castelul stăpânei voastre. 

— Fugiţi! îi îndemnă Bennis. 

Trei dintre ei își abandonară uneltele și o luară la sănătoasa 
prin iarbă. Dar un altul, musculos și ars de soare, ridică un 
hârleţ și spuse. 

— Nu-s decât doi. 

— Să lupti cu lopeţile împotriva săbiilor e o nebunie, Jorgen, 
replică bătrânul, ţinându-se cu mâna de obraz. Sângele i se 
strecura printre degete. N-o să se termine aici. Să nu credeţi 
asta. 

— Încă o vorbă și s-ar putea să termin eu cu tine. 

— N-am avut de gând să vă facem niciun rău, îi spuse Dunk 
bătrânului cu faţa însângerată. Tot ce vrem e apa noastră. Așa 
să-i spuneţi stăpânei. 

— O, îi spunem, ser, promise bărbatul cel vânjos, continuând 
să strângă hârleţul în mână. Așa o să facem. 

Pe drumul spre casă, trecură prin inima Pădurii lui Wat, 
recunoscători pentru puţina umbră pe care le-o ofereau copacii. 
Chiar și așa, se coceau. Ar fi trebuit să fie căprioare prin pădure, 
dar nu vedeau decât muște. Bâzâiau în preajma feţei lui Dunk și 
se strecurau pe lângă ochii lui Tunet, enervându-l peste măsură. 
Aerul era neclintit, sufocant. În Dorne, cel puțin, nu era 
umezeală peste zi, iar noaptea se făcea atât de frig încât 


tremuram în mantie. În Reach, nopţile nu era aproape deloc mai 
răcoroase decât zilele, nici măcar aici, departe la nord. 

Când se aplecă, să se ferească de o creangă, Dunk culese o 
frunză și o strivi între degete. Se sfărâmă în mâna lui ca un 
pergament vechi de o mie de ani. 

— Nu era nevoie să-l rănești pe omul ăla, îi spuse lui Bennis. 

— O gâdilătură pe obraz, atâta tot a fost, ca să-l învăţ să-și 
țină gura. Ar fi trebuit să-i tai beregata, numai că atunci ceilalţi 
ar fi fugit ca iepurii și ar fi trebuit să-i prindem pe toți. 

— Ai fi în stare să omori douăzeci de oameni? se miră Dunk. 

— Douăzeci și doi. Cu doi mai mulţi decât toate degetele tale, 
nătărăule. Trebuie să-i omori pe toţi, la o adică, altfel se duc și 
spun povești. Ocoliră o capcană și Bennis adăugă: Ar fi trebuit 
să-i zicem lui Ser Parazitul că seceta i-a uscat pârâiașul amărât. 

— Ser Eustace. L-ai fi minţit. 

— Da, și de ce nu? Cine să-i spună altceva? Muștele? Bennis 
rânji, un rânjet roșu, umed. Ser Parazitul nu părăsește niciodată 
turnul, decât ca să-i viziteze pe băieţi, la tufele de muri. 

— Un cavaler îi datorează stăpânului său adevărul. 

— Există adevăruri și adevăruri, nătărăule. Unele nu-s de 
folos. Bennis scuipă: Zeii aduc seceta. Omul nu poate face nimic 
când vine vorba de zei. Dar Văduva Roșie... dacă-i spunem 
Parazitului că nemernica i-a furat apa, o să simtă că onoarea îl 
obligă s-o ia înapoi. Stai numai să vezi. O să fie de părere că 
trebuie să facă ceva. 

— Așa ar trebui. Oamenii noștri au nevoie de apă pentru 
recolte. 

— Oamenii noștri, râse gutural Bennis. Eram cumva plecat să- 
mi fac nevoile când Parazitul te-a făcut moștenitorul lui? Câţi 
oameni îţi închipui tu că ai? Zece? Şi asta cu tot cu fiul nătâng al 
lui Jeyne Chioara, care nu știe din care parte să apuce securea. 
Du-te și fă-i cavaleri pe toţi și n-o să avem decât jumătate din 
câți are Văduva, fără să-i pui la socoteală pe scutieri, arcași și 
pe ceilalţi. Ţi-ar trebui toate degetele de la mâini și de la 
picioare ca să-i numeri, și ale băiatului tău chelios, pe deasupra. 

— N-am nevoie de degetele de la picioare ca să număr. 

Dunk era sătul de căldură, de muște și de compania 
cavalerului brun. O fi fost el cândva tovarăș cu Ser Arlan, dar au 
trecut multi ani de-atunci. Omul a devenit rău, perfid și laş. 
Dădu pinteni calului și o luă înainte, să lase mirosul în urma lui. 


SD Co 

Standfast era un castel doar cu numele. Deși se înălța semet 
pe vârful unui munte stâncos și putea fi zărit de la mare 
depărtare, de jur împrejur, nu era mai mult decât un turn. 
Fusese reconstruit, în urma unei prăbușiri parțiale, cu câteva 
secole în urmă, astfel că, pe laturile de nord și de vest, piatra 
era gri deasupra ferestrelor și neagră dedesubt. In timpul 
reparațiilor, pe linia acoperișului fuseseră adăugate turnulețe, 
dar numai pe laturile reconstruite. In celelalte două colţuri se 
ghemuiau străvechi statui de piatră, atât de tocite de vânturi și 
de vreme încât era greu să-ţi dai seama ce reprezentaseră. 
Acoperișul din lemn de pin era plat, dar puternic deformat și plin 
de crăpături prin care ameninţa să se prelingă apa. 

O cărare anevoioasă ducea de la poalele muntelui spre turn, 
atât de îngustă încât nu putea fi străbătută decât în șir indian. 
Dunk o luă înainte, cu Bennis în spatele lui. Îl vedea pe Egg mai 
sus, stând pe o bucată de stâncă, cu pălăria lui pleoștită de pai 
pe cap. 

Opriră în faţa micului grajd de chirpici de la baza turnului, pe 
jumătate ascuns sub un morman diform de mușchi purpuriu. 
Calul sur al bătrânului era într-una dintre despărțituri, lângă 
Maester. După toate aparențele, Egg și Sam Gârbovul duseseră 
vinul înăuntru. Prin curte se plimbau găini. Egg se apropie în 
goană. 

— Aţi aflat ce s-a întâmplat cu pârâul? 

— L-a stăvilit Văduva Roșie. Dunk descălecă și-i dădu lui Egg 
căpăstrul lui Tunet: Nu-l lăsa să bea prea multă apă deodată. 

— Nu, ser. Nu-l las. 

— Băiete! strigă Ser Bennis. Poţi să iei și calul meu. 

Egg îi aruncă o privire obraznică. 

— Nu sunt scutierul tău. 

Limba aia a lui o să-l bage în bucluc într-o zi, gândi Dunk. 

— li iei calul sau te alegi cu o scatoalcă peste ureche. 

Egg se bosumflă, dar se supuse. Dar, când întinse mâna după 
căpăstru, Ser Bennis horcăi și scuipă. O flegmă roșie, sclipitoare, 
îl lovi pe băiat între două degete de la picioare. Egg se uită la 
cavalerul brun cu o privire de gheaţă. 

— Ai scuipat pe piciorul meu, ser. 

Bennis descălecă. 


— Exact. Data viitoare o să te scuip în faţă. Nu mai vreau să-ţi 
aud gura aia spurcată. 

Dunk vedea furia din ochii băiatului. 

— Ocupă-te de cai, Egg, se grăbi el să spună, înainte ca 
lucrurile să scape de sub control. Noi avem de vorbit cu Ser 
Eustace. 

Singura intrare în Standfast era pe o ușă din stejar și fier, la 
șase metri deasupra lor. Treptele de jos erau din piatră neagră, 
netedă, atât de roasă încât erau adâncite la mijloc. Mai sus, 
continuau cu o scară abruptă de lemn, care putea fi ridicată, ca 
un pod basculant, în caz de primejdie. Dunk hâșâi găinile și urcă 
treptele, câte două o dată. 

Standfast era mai mare decât părea. Beciurile lui adânci 
ocupau o mare parte din muntele pe care era cocoţat castelul. 
Deasupra solului, turnul etala patru niveluri. Cele două de sus 
aveau ferestre și balcoane, cele două de jos, doar guri de 
tragere. Era mai răcoare înăuntru, dar atât de întuneric încât 
Dunk avu nevoie de timp să-și obișnuiască ochii. Nevasta lui 
Sam Gârbovul era în genunchi, lângă șemineu, măturând 
cenușa. 

— Unde-i Ser Eustace, sus sau jos? o întrebă Dunk. 

— Sus, ser. Bătrâna era atât de cocârjată încât capul îi cobora 
mai jos decât umerii. Tocmai s-a întors, după ce i-a vizitat pe 
băieţi, jos, la muri. 

Băieţii erau fiii lui Eustace Osgrey: Edwyn, Harrold și Addam. 
Edwyn și Harrold fuseseră cavaleri, Addam, tânăr scutier. 
Muriseră pe Câmpul lerbii Roșii, cu cincisprezece ani în urmă, la 
sfârșitul Rebeliunii lui Blackfyre. 

— Au murit frumos, luptând vitejește pentru rege, i-a povestit 
Ser Eustace lui Dunk. l-am adus acasă și i-am îngropat printre 
muri. 

Soţia lui era înmormântată tot acolo. Ori de câte ori bătrânul 
desfăcea un nou butoi de vin, cobora dealul să le toarne și fiilor 
săi de băut. 

— În cinstea regelui! striga cât îl ţinea gura, chiar înainte să 
bea. 

Dormitorul lui Ser Eustace ocupa al patrulea etaj al turnului, 
cu salonul imediat dedesubt. Dunk știa că acolo putea fi găsit, 
omorându-și timpul printre cufere și butoaie. Pereţii groși, 
cenușii, ai salonului erau plini de arme ruginite și de flamuri 


capturate, trofee din bătăliile purtate cu lungi secole în urmă, de 
care acum doar Ser Eustace își mai amintea. 

Jumătate din flamuri erau mucegăite și toate erau decolorate 
și pline de praf. Culorile lor, cândva strălucitoare, se 
transformaseră în nuanţe de gri și verde. 

Cu o cârpă în mână, Ser Eustace freca murdăria de pe un scut 
sfărâmat, când Dunk urcă treptele, urmat îndeaproape de 
Bennis. Ochii bătrânului cavaler se luminară parcă puţin, la 
vederea lui Dunk. 

— Bunul meu uriaș, spuse el, și viteazul Ser Bennis. Haideţi, 
uitaţi-vă ce am aici. L-am găsit pe fundul cufărului de colo. O 
comoară, deși lăsat în părăsire. 

Era un scut, sau ce mai rămăsese din el. Destul de puțin. 
Lipsea aproape jumătate, iar restul era gri și crăpat. Marginea 
de fier era mâncată de rugină, iar lemnul plin de găuri. Câteva 
coji de vopsea se agăţau încă de el, dar prea puţine ca să indice 
un blazon. 

— Lordul meu, spuse Dunk. Ce este? 

Cei din familia Osgrey nu mai erau lorzi de secole, dar lui Ser 
Eustace îi plăcea să i se spună așa, căci îi amintea de gloria 
trecută a Casei sale. 

— Scutul Micului Leu. Bătrânul frecă marginea și câteva 
bucăţi de rugină se desprinseră. L-a purtat Ser Wilbert Osgrey în 
bătălia care i-a adus moartea. Sunt sigur că știți povestea. 

— Nu, stăpâne, zise Bennis. Se face că n-o știm. Micul Leu, ai 
spus? Ce, era vreun pitic sau ceva? 

— Nici pomeneală. Mustaţa bătrânului cavaler tremură. Ser 
Wilbert era un bărbat înalt și puternic și un mare cavaler, 
povesti el. Porecla i-a fost dată în copilărie, fiind cel mai mic din 
cei cinci fraţi. Pe vremea lui, încă domneau șapte regi în Cele 
Şapte Regate, iar Highgarden și Casterly Rock se războiau 
adesea. Pe-atunci stăpânii noștri erau regii verzi, Gardenerii. 
Erau din neamul bătrânului Garth Mână-Verde, iar blazonul lor 
era o mână verde pe un fond alb. Gyles al Iil-lea și-a dus 
flamurile la răsărit, să lupte împotriva Regelui Furtunii, iar fraţii 
lui Wilbert l-au însoţit, căci în vremea aceea leul bălţat era 
mereu alături de mâna verde, când Regele Reachului pleca la 
luptă. 

Cu toate acestea, în timp ce Regele Gyles era plecat, 
monarhul de la Casterly Rock a socotit că era șansa lui să 


smulgă o bucată din Reach, așa că a adunat o oaste de oameni 
ai vestului și ne-a atacat. Cei din familia Osgrey erau Mareșali ai 
Hotarului de Nord, așa că Micului Leu i-a revenit misiunea să-i 
întâmpine. În fruntea Lannisterilor era al patrulea Rege Lancel, 
pare-mi-se, sau poate al cincilea. Ser Wilbert i-a ţinut calea 
Regelui Lancel și i-a cerut să se oprească. „Nu te apropia“, i-a 
spus. Nu ești dorit aici. Îţi interzic să pui piciorul în Reach. Dar 
Lancel Lannister le-a poruncit supușilor lui să înainteze. 

Au luptat o jumătate de zi, leul auriu și leul bălțat. Lannister 
era înarmat cu o sabie valyriană pe care nicio sabie obișnuită n- 
o poate egala, așa că i-a dat de furcă Micului Leu, făcându-i 
scutul țăndări. In cele din urmă, sângerând dintr-o mulţime de 
răni cumplite, cu sabia ruptă în mână, s-a năpustit asupra 
dușmanului său. Regele Lancel l-a spintecat aproape în două, 
spun cântăreții, dar Micul Leu, înainte să- și dea ultima suflare, a 
găsit o spărtură în armura regelui, sub braț, și și-a înfipt 
pumnalul în ea. Când acesta a murit, oamenii vestului au făcut 
cale întoarsă și Reachul a fost salvat. 

Bătrânul mângâie drăgăstos scutul, de parcă ar fi fost un 
copil. 

— Da, stăpâne, spuse Bennis, cu glas răgușit, ne-ar prinde 
bine astăzi un asemenea om. Dunk și cu mine am aruncat o 
privire la pârâul tău, stăpâne. Uscat ca iasca și nu din pricina 
secetei. 

Bătrânul puse scutul deoparte. 

— Povestește-mi. N 

Se așeză și le făcu semn să facă la fel. In timp ce cavalerul 
brun își depănă povestea, bătrânul ascultă atent, cu bărbia 
ridicată și umerii împinși spre spate, drept ca o lance. 

In tinereţe, Ser Eustace Osgrey trebuie să fi fost întruchiparea 
cavalerismului, înalt, voinic și chipeș. Timpul și suferinţa își 
lăsaseră amprenta asupra lui, dar încă avea spatele drept - un 
bărbat osos, voinic, lat în umeri, cu trăsături puternice și aspre 
de vultur bătrân. Părul lui tuns scurt era alb ca laptele, dar 
mustaţa groasă, care-i ascundea gura, rămăsese cenușie. 
Aceeași culoare o aveau și sprâncenele, iar sub ele, ochii, de un 
gri mai deschis, erau plini de tristeţe. Se întristară parcă și mai 
tare când Bennis povesti despre stăvilar. 

— Pârâul e cunoscut drept Apa Bălțată, de o mie de ani și mai 
bine, spuse bătrânul cavaler. Am prins acolo pești, pe când 


eram copil și fiii mei au făcut la fel. Lui Alysanne îi plăcea să se 
bălăcească în valuri, în zilele fierbinţi de vară, ca aceasta. 
(Alysanne fusese fiica lui, care pierise în timpul primăverii.) Pe 
malurile acestei ape am sărutat pentru prima oară o fată. Era o 
verișoară, mezina unchiului meu, din familia Osgrey de la Lacul 
Frunzos. Sunt morţi cu toţii acum, până și ea. Mustaţa lui Ser 
Eustace tremură. Asta nu poate fi tolerat. Femeia nu-mi va lua 
apa. Nu va lua apa mea bă/țată. 

— Stăvilarul e solid, stăpâne, îl preveni Ser Bennis. Prea solid 
ca eu și Ser Dunk să-l putem dobori într-o oră, chiar și cu 
ajutorul băiatului chelios. Vom avea nevoie de funii, de cazmale 
și topoare. Şi de o duzină de oameni. Doar pentru muncă, nu și 
pentru luptă. 

Ser Eustace se holba la scutul Micului Leu. 

Dunk își drese glasul. 

— Stăpâne, cât despre asta, când am dat peste săpători, ei 
bine... 

— Dunk, nu-l tulbura pe stăpânul cu fleacuri, interveni Bennis. 
l-am dat o lecţie unui nătărău, atâta tot. 

Ser Eustace ridică brusc privirea. 

— Ce fel de lecţie? 

— Cu sabia, cum ar veni. Niţel sânge pe obraz, nimic altceva, 
stăpâne. 

Bătrânul cavaler îl privi lung. 

— A fost... un gest necugetat, ser. Femeia aia are inimă de 
păianjen. Şi- a omorât trei dintre soţi. Și toţi fraţii ei au murit în 
faşă. Cinci au fost. Sau poate șase, nu-mi amintesc. Îi stăteau în 
cale, castelul n-ar mai fi fost al ei. Nu mă îndoiesc că pune biciul 
pe spinarea oricărui ţăran care nu-i e pe plac, dar să rănești tu 
unul... nu, n-o să tolereze o asemenea insultă. Poţi să fii sigur, o 
să-ţi ceară socoteală. Așa cum i-a cerut și lui Lem. 

— Dake, stăpâne, îl corectă Ser Bennis. Îmi cer scuze, nobile 
stăpân, tu l-ai cunoscut și eu nu, dar îl chema Dake. 

— Dacă-mi poţi îngădui, stăpâne, aș putea să mă duc la 
Crângul Auriu și să-i spun Lordului Rowan despre stăvilar, 
propuse Dunk. 

Rowan era lordul senior al bătrânului cavaler. Văduva Roșie 
era și ea vasala Lordului Rowan. 

— Rowan? Nu, nu căuta ajutor acolo. Sora Lordului Rowan s-a 
măritat cu vărul Lordului Wyman, Wendell, așa că acum e rudă 


cu Văduva Roșie. În plus, nu mă agreează. Ser Duncan, mâine 
trebuie să faci un tur prin toate satele mele și să găsești toţi 
tinerii apți de luptă. Sunt bătrân, dar nu sunt mort. Femeia va 
descoperi curând că leul bălțat mai are încă gheare! 

Două, gândi Dunk, posac, și eu sunt una dintre ele. 

= C 
a O G = 

Pământurile lui Ser Eustace hrăneau trei cătune. Fiecare 
dintre ele nu era decât o mână de bordeie, ţarcuri de oi și de 
porci. Cel mai mare cătun se mândrea cu un sept cu acoperișul 
de paie, format dintr-o singură încăpere, cu pereţii mâzgăliți cu 
reprezentări grosolane în cărbune ale Celor Şapte. Mudge, o 
îngrijitoare de porci bătrână și cocârjată, care fusese cândva în 
Orașul Vechi, făcea acolo rugăciuni, o dată la șapte zile. De 
două ori pe an, venea un septon adevărat, să ierte păcatele în 
numele Mamei. Oamenii din popor erau bucuroși să primească 
iertarea, dar în același timp urau vizitele septonului, căci li se 
cerea să-l hrănească. 

Nu părură mai încântați să-i vadă pe Dunk și pe Egg. Sătenii îl 
cunoșteau pe Dunk, chiar dacă doar drept noul cavaler al lui Ser 
Eustace, însă nimeni nu-i oferi nici măcar o cană cu apă. 
Majoritatea bărbaţilor erau pe câmp, astfel că la venirea lor cei 
care ieșiră din bordeie erau majoritatea femei și copii, alături de 
câţiva bătrâni, prea infirmi ca să muncească. 

Egg purta flamura familiei Osgrey, cu leul bălţat, în carouri 
verzi și aurii, ridicat pe picioarele din spate, pe un fond alb. 

— Venim de la Standfast, cu poruncă din partea lui Ser 
Eustace, le spuse Dunk sătenilor. Toţi bărbaţii apți de luptă, 
între cincisprezece și cincizeci de ani, sunt convocați la turn, 
mâine în zori. 

— E război? întrebă o femeie firavă, cu doi copii ascunși pe 
după fuste și un prunc la sân. A venit iarăși dragonul negru? 

— Nu-i vorba despre niciun dragon, negru ori roșu, îi răspunse 
Dunk. Ci despre leul bălţat și păianjeni. Văduva Roșie v-a luat 
apa. 

Femeia clătină aprobator din cap, dar se uită pieziș când Egg 
își scoase pălăria, să-și facă vânt. 

— Băiatul n-are păr. E bolnav? 

— Sunt ras în cap, răspunse Egg. 

Își puse pălăria înapoi, întoarse capul lui Maester și se 


îndepărtă încet. 

Băiatul e ţâfnos astăzi. Abia dacă scosese o vorbă de când 
porniseră la drum. Dunk îi dădu pinteni lui Tunet și curând 
ajunse catârul din urmă. 

— Eşti supărat că ieri nu ţi-am luat partea împotriva lui Ser 
Bennis? își întrebă Dunk posomorâtul scutier, în timp ce se 
apropiau de următorul sat. Nu-mi place omul ăla mai mult ca ţie, 
dar este cavaler. Ar trebui să-i vorbești cu respect. 

— Sunt scutierul tău, nu al lui, zise băiatul. E murdar și 
spurcat la gură și mă ciupește. 

Dacă ar avea habar cine ești, ar face pe el inainte să te atingă 
cu un deget. 

— Mă ciupea și pe mine. 

Dunk uitase asta, până când cuvintele lui Egg i-au adus 
aminte. Ser Bennis și Ser Arlan se număraseră printre cavalerii 
tocmiţi de un negustor dornishean să-l ducă de la Lannisport la 
Trecătoarea Prințului. Dunk era cam de vârsta lui Egg pe-atunci, 
deși mai înalt. Mă ciupea de subrat atât de tare încât mă 
învinețeam. Avea niște degete ca niște clești de otel, dar nu i- 
am spus niciodată lui Ser Arlan. Unul dintre ceilalți cavaleri 
dispăruse lângă Septul de Piatră și se zvonea că Bennis îi 
scosese maţele într-o încăierare. 

— Dacă te mai ciupește, spune-mi și o să-l fac să înceteze. 
Până atunci, nu te costă prea mult să ai grijă de calul lui. 

— Cineva trebuie s-o facă, fu de acord Egg, Bennis nu-l perie 
niciodată. Nu-i curăţă culcușul. Nici măcar nu i-a dat un nume! 

— Unii cavaleri nu dau niciodată nume cailor lor, îi explică 
Dunk. Astfel, când mor în bătălie, durerea e mai ușor de 
suportat. Un cal găsești oricând, dar e greu să pierzi un prieten 
credincios. Sau cel puțin așa spunea bătrânul, dar nu și-a urmat 
niciodată propriul sfat. A dat nume fiecărui cal pe care l-a avut. 
La fel ca el. O să vedem câţi oameni se înfățișează la turn, dar 
fie că sunt cinci, fie cincizeci, va trebui să te ocupi și de ei. 

Egg păru indignat. 

— Trebuie să slujesc oameni de rând? 

— Nu să-i slujești. Să-i ajuţi. Trebuie să facem luptători din ei. 
Dacă Văduva ne dă timp destul. Dacă zeii sunt buni, câţiva vor fi 
având ceva experiență militară. Dar cei mai mulţi vor fi 
nepricepuţi cu totul, mai învăţaţi cu sapa decât cu lancea. Chiar 
și așa, s-ar putea să vină o zi când viaţa noastră va depinde de 


ei. Câţi ani aveai când ai luat prima oară sabia în mână? 

— Eram mic, ser. Sabia era din lemn. 

— Şi băieţii de rând se luptă cu săbii de lemn, doar că ale lor 
sunt bețe și crengi rupte din pomi. Egg, poate că oamenii ăștia 
îți par proști. Nu cunosc părţile armurii ori blazoanele marilor 
Case, sau care rege a abolit dreptul stăpânului la prima 
noapte... dar, oricum, tratează-i cu respect. Ești un scutier cu 
sânge nobil, dar tot copil ești. Majoritatea vor fi oameni în toată 
firea. Un bărbat are mândria lui, indiferent de obârșie. Tu ai 
părea la fel de pierdut și de nătărău în satul lor. Dacă te 
îndoiești de asta, du-te de sapă un strat, tunde o oaie și spune- 
mi numele tuturor buruienilor și florilor sălbatice din Pădurea lui 
Wat. 

Băiatul cugetă o clipă. 

— Aș putea să-i învăţ blazoanele marilor Case și să le spun 
cum l-a convins Regina Alysanne pe Regele Jaehaerys să 
abolească prima noapte. lar ei m-ar putea învăţa care sunt cele 
mai bune ierburi pentru prepararea otrăvurilor și dacă boabele 
alea verzi sunt bune de mâncat. 

— Ar putea, fu de acord Dunk, dar înainte să ajungi la Regele 
Jaehaerys, mai bine ne-ai ajuta să-i învăţăm să mânuiască o 
lance. Și să nu te apuci să mănânci nimic ce n-ar mânca 
Maester. 

sp C 
SID GEN 

A doua zi, o duzină de doritori sosiră la Standfast şi se 
adunară printre găini. Unul era prea bătrân, doi prea tineri și un 
băiat sfrijit se dovedi a fi o fată sfrijită. Pe aceștia Dunk îi trimise 
înapoi în satele lor, lăsând doar opt: trei pe nume Wat, doi Will, 
un Lem, un Pat și Voinicul Rob cel slab de minte. /a/nic grup, nu 
putu Dunk să nu gândească. Vânjoșii feciori de ţărani din 
cântece, care cucereau inimile fecioarelor de viţă nobilă, nu se 
zăreau nicăieri. Erau unul mai murdar ca altul. Lem avea cel 
puţin cincizeci de ani, iar lui Pate îi lăcrimau ochii. Erau singurii 
care mai puseseră mâna pe arme. Amândoi plecaseră cu Ser 
Eustace și fiii lui, să lupte în Rebeliunea Blackfyre. Ceilalţi șase 
erau novici, așa cum se temuse Dunk. Toţi opt aveau păduchi. 
Doi dintre cei ce purtau numele de Wat erau fraţi. 

— Probabil că mama voastră n-a știut alt nume, remarcă 
Bennis, cotcodăcind. 


Cât despre arme, aduseseră o coasă, trei săpăligi, un cuţit 
vechi și niște ciomege zdravene de lemn. Lem avea un băț 
ascuţit, care ar fi putut sluji drept suliță și unul dintre cei doi Will 
recunoscu că era priceput la aruncatul cu pietre. 

— Foarte bine, spuse Bennis, avem un afurisit de trebușet. 

După asta, omului i s-a spus Treb. 

— Ştie careva să mânuiască arcul? îi întrebă Dunk. 

Bărbaţii scurmau în pământ, în timp ce găinile ciuguleau în 
jurul lor. În cele din urmă, Pate, cel cu ochii înlăcrimaţi, 
răspunse. 

— Să-mi fie cu iertare, ser, dar stăpânul nu ne dă voie să 
punem mâna pe arcuri. Căprioarele familiei Osgrey sunt pentru 
leii bălțaţi, nu pentru unii ca noi. 

— O să primim săbii și coifuri și zale? vru să știe cel mai tânăr 
dintre cei cu numele de Wat. 

— Păi, sigur că da, răspunse Bennis, după ce-l omorâţi pe 
unul dintre cavalerii Văduvei și-i despuiaţi cadavrul. Să nu uitaţi 
să vă băgaţi mâna în fundul calului său. Acolo o să-i găsiţi 
argintul. 

ÎI ciupi pe micul Wat de subraţ, până când acesta scânci de 
durere, apoi îi trimise pe toţi în Pădurea lui Wat, să taie niște 
sulițe. Când se întoarseră, aveau opt sulițe călite, de lungimi 
considerabil diferite, și scuturi confecţionate din crengi 
împletite. Ser Bennis își făcuse și el o suliță și le arătă cum să 
atace cu vârful, cum să pareze cu mânerul... și unde să înfigă 
vârful, ca să ucidă. 

— Pântecele și beregata sunt cele mai nimerite, după părerea 
mea. Se lovi cu pumnul în piept: Aici e inima; e bună și asta. 
Problema e că stau coastele-n cale. Dar om cu maţele pe-afară 
să supravieţuiască n-am pomenit. lar dacă vreun nătărău apucă 
să vă întoarcă spatele, vârâţi-i sulița între omoplaţi ori în rinichi. 
Ăștia-s aici. Nimeni nu trăiește mult dacă-l înţepi în rinichi. 

Cu trei pe nume Wat în grup, ieșea o încurcătură de fiecare 
dată când Bennis încerca să le spună ce să facă. 

— Ar trebui să le dăm nume de sate, ser, sugeră Egg, ca Ser 
Arlan de Pennytree, fostul tău stăpân. 

Ar fi mers, numai că satele lor n-aveau niciunul nume. 

— Ei, bine, spuse Egg, am putea să-i numim după recoltele 
lor, ser. 

Un sat era așezat între câmpuri de fasole, altul semăna mai 


ales orz, iar al treilea cultiva straturi de varză, morcovi, ceapă, 
sfeclă și pepeni. Nimeni nu voia să fie Varză sau Sfeclă, așa că 
ultimii deveniră Pepenii. Sfârșiră prin avea patru ziși Bob-de-Orz, 
doi Pepeni și doi Fasole. Și cum fraţii Wat erau ambii Bob-de- 
Orz, se impunea un alt mod de a-i deosebi. Când mezinul aminti 
că a căzut cândva în fântâna satului, Bennis îl porecli Wat Udul 
și cu asta se isprăvi tărășenia. Oamenii erau încântați să aibă 
„nume de lorzi“, cu excepţia lui Bob Voinicul, care nu părea să-și 
poată aminti dacă era Bob-de-Fasole sau Bob-de-Orz. 

Odată ce avură cu toţii nume și sulițe, Ser Eustace ieși din 
Standfast să le vorbească. Bătrânul cavaler stătea în faţa porţii 
turnului, purtându-și armura și platoșa sub o bluză lungă de 
lână, îngălbenită de vreme. Pe piept și pe spate purta leul 
bălţat, cusut în mici carouri verzi și aurii. 

— Flăcăi, grăi el, vi-l amintiţi cu toţii pe Dake. Văduva Roșie l- 
a băgat într-un sac și l-a înecat. l-a luat viaţa și acum crede că 
ne poate lua și apa, Apa Bălţată care ne hrănește recoltele... 
Dar nu va reuși! Ser Eustace ridică sabia deasupra capului: 
Pentru Osgrey! strigă el cu glas răsunător. Pentru Standfast! 

— Osgrey! repetă Dunk. 

Egg și recruţii preluară strigătul. 

— Osgrey! Osgrey! Pentru Standfast! 

Dunk și Bennis antrenară micul pluton printre porci și găini, în 
timp ce Ser Eustace privea de la balconul de deasupra. Sam 
Gârbovul îndesase paie murdare în niște saci vechi. Aceștia 
deveniră inamicii lor. Recruţii începură să se antreneze cu sulița, 
în timp ce Bennis răcnea la ei. 

— Înfigi, răsucești, smulgi. Înfigi, răsucești, smulgi, dar scoate 
naibii sulița aia afurisită! O să ai nevoie de ea curând, pentru 
următorul. Prea încet, Treb, prea al naibii de încet. Dacă nu poți 
s-o faci mai repede, întoarce-te la aruncatul pietrelor. Lem, 
apasă cu toată puterea. Bravo, băiete. Vâri, scoţi, vări, scoţi. Le- 
o tragi cu sulița, așa se face, vâri, scoţi, rupe-i, rupe-i, rupe-i. 

După ce sacii fură sfârtecaţi de sute de împunsături de suliță 
și toate paiele se împrăștiaseră pe pământ, Dunk își îmbrăcă 
zalele și platoșa și luă o sabie din lemn, să vadă cum s-ar 
descurca oamenii împotriva unui dușman mai vioi. 

Nu prea bine, veni răspunsul. Doar Treb era destul de iute ca 
să înfigă sulița prin scutul lui Dunk și o făcu o singură dată. 
Dunk para lovitură stângace după lovitură, le dădea suliţele 


deoparte și îi înghesuia. Dacă sabia lui n-ar fi fost din pin, ci din 
oţel, i-ar fi omorât pe fiecare de mai multe ori. 

— Sunteţi morti dacă trec de vârful suliţei, îi preveni el, 
ciomăgindu-i peste braţe și peste picioare, ca să-și înveţe bine 
lecţia. 

Treb, Lem și Wat Udul învăţară curând cum să se retragă, cel 
puţin. Rob Voinicul își aruncă sulița și o luă la sănătoasa, iar 
Bennis fu nevoit să fugă după el și să-l târască înapoi, în lacrimi. 
Sfârșitul după-amiezii îi găsi pe toţi bătuţi măr și plini de 
vânătăi, cu bășici noi umflându-li-se pe palmele bătătorite, acolo 
unde ţinuseră strâns sulițele. 

Cât despre Dunk, el nu avea nicio urmă, dar, când Egg îl ajută 
să-și scoată armura, era lac de sudoare. 

Pe când soarele cobora, Dunk duse micul pluton jos, în beci, și 
îi obligă pe toţi să facă o baie, chiar și pe cei care tocmai 
făcuseră asta iarna trecută. După aceea, nevasta lui Sam 
Gârbovul aduse pentru toţi străchini cu tocană fierbinte, plină de 
morcovi, ceapă și orz. Oamenii erau sleiți de oboseală, dar când 
îi auzeai vorbind, ai fi zis că fiecare avea să fie curând de două 
ori mai aprig decât un cavaler din Garda Regelui. Abia așteptau 
să-și dovedească vitejia. Ser Bennis îi încuraja, povestindu-le 
despre bucuriile vieţii de soldat, mai cu seamă despre pradă și 
despre femei. Cei doi bătrâni slujitori îi ţineau isonul. Lem se 
lăuda că adusese cu el un cuţit și o pereche de cizme bune de la 
Rebeliunea Blackfyre. Cizmele îi erau prea mici ca să le poarte, 
dar le atârnase pe perete. lar Pate nu mai termina de povestit 
despre unele dintre vivandierele pe care le cunoscuse urmând 
dragonul. 

Sam Gârbovul le pregătise opt saltele de paie în beci, așa că, 
imediat ce-și puseră burta la cale, se duseră la culcare. Bennis 
mai zăbovi destul ca să-i arunce lui Dunk o privire dezgustată. 

— Ser Parazitul ar fi trebuit să tăvălească mai multe 
ţărăncuţe, cât timp mai avea ceva sevă în boașele alea bătrâne, 
spuse el. Dacă ar fi însămânţat atunci o recoltă frumușică de 
bastarzi, poate că acum am avea ceva soldaţi. 

— Nu par mai răi decât alţi țărani luaţi la oaste. 

Dunk mărșăluise cu câţiva pe când îi fusese scutier lui Ser 
Arlan. 

— Da, spuse Ser Bennis. În două săptămâni s-ar putea pune 
cu alt grup de ţărani. Dar cavaleri? 


Scutură din cap și scuipă. 
sp Cea 
a O G = 

Fântâna castelului Standfast se afla în beci, într-o încăpere 
umedă, zidită din piatră și pământ. Acolo, nevasta lui Sam 
Gârbovul înmuia și freca și bătea hainele, înainte să le ducă pe 
acoperiș, la uscat. Imensa covată de piatră era folosită și la 
îmbăiat. Pentru baie, apa trebuia scoasă din fântână, găleată cu 
găleată, și încălzită deasupra focului, într-un cazan uriaș de fier, 
care era golit în cadă, după care operaţiunile se reluau. Patru 
găleți umpleau cazanul, iar trei cazane umpleau cada. Până 
când apa din ultimul cazan era fierbinte, cea din ultimul era 
călâie, dacă nu chiar rece. Ser Bennis fusese auzit spunând că 
tărășenia era prea mare, fapt pentru care era plin de purici și 
păduchi și mirosea a brânză stricată. 

Dunk măcar îl avea pe Egg să-l ajute când trebuia neapărat să 
se spele cum se cuvine, ca în seara asta. Băiatul scoase apa 
într-o tăcere ursuză și nu rosti o vorbă cât timp se încălzea. 

— Egg? făcu Dunk, când cazanul dădea în clocot. Te supără 
ceva? Cum Egg nu răspunse, Dunk zise: Ajută-mă cu cazanul. 

Împreună, îl cărară de la șemineu la covată, având grijă să nu 
se stropească. 

— Ser, întrebă băiatul, ce crezi că are de gând Ser Eustace? 

— Să doboare stăvilarul și să se lupte cu oamenii Văduvei, 
dacă încearcă să ne împiedice. 

Dunk vorbi tare, ca să fie auzit peste răpăitul apei, când o 
turnară. Un abur se înălță, ca o cortină albă, înroșindu-i fața. 

— Au scuturi din lemn împletit, ser. O lance ar putea să-i 
străpungă, sau arcul unei arbalete. 

— Poate o să găsim câteva bucăţi de armură pentru ei, când 
vor fi pregătiţi. 

La mai mult nu puteau spera. 

— Ar putea fi uciși, ser. Wat Udul e încă un băieţandru. Will 
Bob-de-Orz plănuiește să se însoare data viitoare când vine 
septonul. lar Rob Voinicul nici măcar nu știe care-i piciorul stâng 
și care-i dreptul. 

Dunk lăsă cazanul gol să cadă cu o bufnitură pe podeaua 
bătătorită de pământ. 

— Roger de Pennytree a fost mai tânăr decât Wat Udul când a 
murit pe Câmpul lerbii Roșii. lar în oastea tatălui tău au existat 


bărbaţi pe cale să se însoare și alţii care nici măcar n-au sărutat 
vreodată o fată. Erau cu sutele cei care nu știau care-i piciorul 
stâng și care-i dreptul, poate cu miile. 

— A fost a/tceva, insistă Egg. Era război. 

— Așa e și acum. Același lucru, doar că unul mai mic. 

— Mai mic și mai stupid, ser. 

— Asta nu hotărâm tu și cu mine, îi zise Dunk. E datoria lor să 
se ducă la război, când îi cheamă Ser Eustace... și să moară, 
dacă-i nevoie. 

— Atunci n-ar fi trebuit să le dăm nume, ser. Asta doar o să ne 
facă suferința mai grea, când o să moară. Egg se strâmbă: Dacă 
am fi folosit cizma mea... 

— Nu. 

Stând într-un picior, Dunk își scoase o cizmă. 

— Da, dar tatăl meu... 

— Nu. 

A doua cizmă luă drumul primeia. 

— Noi... 

— Nu. Dunk își scoase peste cap tunica pătată de transpiraţie 
și i-o azvârili lui Egg: Spune-i nevestei lui Sam Gârbovul să mi-o 
spele. 

— Bine, ser, dar... 

— Nu, am spus. Vrei o scatoalcă peste ureche, s-auzi mai 
bine? Dunk își desfăcu pantalonii. Dedesubt, era doar el: era 
prea cald pentru izmene. E bine că-ţi faci griji pentru Wat și Wat 
și Wat și ceilalţi, dar cizma trebuie folosită doar la mare 
ananghie. Câţi ochi are Corbul Sângelui? O mie și unul. Ce ţi-a 
spus tatăl tău, când te-a trimis să-mi fii scutier? 

— Să-mi rad părul sau să-l vopsesc și să nu spun nimănui 
numele meu adevărat, răspunse băiatul, fără tragere de inimă. 

Egg îl slujise pe Dunk un an și jumătate, deși în unele zile i se 
păreau douăzeci. Urcaseră Trecătoarea Prințului împreună și 
traversară nesfârșitele nisipuri din Dorne, pe cele albe și pe cele 
roșii. O luntre îi dusese în josul Sângelui Verde către Orașul 
Colibelor, de unde au plecat spre Orașul Vechi, pe galera 
Doamna Albă. Dormiseră în grajduri, la hanuri și prin șanțuri, își 
mâncaseră pâinea împreună cu fraţi cucernici, cu târfe și 
comedianţi și alergaseră după o sută de spectacole de 
marionete. Egg îi îngrijise calul, îi ascuţise sabia lungă, îi 
curăţase armura de rugină. Fusese un tovarăș bun, așa cum și- 


ar dori oricine, iar cavalerul rătăcitor ajunsese să-l privească 
aproape ca pe un frate mai mic. 

Dar nu e. Egg era un ou clocit de dragoni, nu de găini. Egg 
poate că era scutierul unui cavaler rătăcitor, dar Aegon din Casa 
Targaryen era al patrulea și cel mai mic dintre fiii lui Maekar, 
prinţ de Castelul Verii, el însuși al patrulea fiu al răposatului 
Rege Daeron cel Bun, al Doilea pe Numele Său, care a stat pe 
Tronul de Fier douăzeci și cinci de ani, până când l-a răpus 
Marea Epidemie de Primăvară. 

— Cei mai mulţi oameni știu că Aegon Targaryen s-a întors la 
Castelul Verii, cu fratele său, după turnirul de pe Pajiștea 
Ashford, îi reaminti Dunk băiatului. Tatăl tău n-a vrut să se știe 
că tu cutreieri Cele Șapte Regate cu un cavaler rătăcitor. Așa că 
hai să nu mai pomenim despre cizma ta. 

O privire fu tot răspunsul pe care-l primi. Egg avea ochi mari 
și, cumva, capul ras îi făcea să pară și mai mari. In obscuritatea 
beciului, păreau negri, dar într-o lumină mai bună, putea fi 
văzută adevărata lor culoare: adânci, întunecaţi și violeţi. Ochi; 
valyrieni, gândi Dunk. În Westeros, puţini, cu excepţia celor din 
sângele dragonului, aveau ochi de culoarea aceea sau un păr 
care strălucește ca aurul bătut, întreţesut cu șuviţe de argint. 

Pe când vâsliseră în josul Sângelui Verde, fetele orfane frecau 
în joacă ţeasta rasă a lui Egg, să le aducă noroc, și el roșea, mai 
ceva ca o rodie. 

— Fetele sunt atât de proaste, spunea Egg. Dacă se mai 
atinge vreuna de mine, ajunge în râu. 

La care Dunk trebuia să-i răspundă: 

— Te-ating ev atunci. O să-ţi trag o scatoalcă peste ureche 
de-o s-auzi clopote o lună întreagă. Asta nu făcea decât să-l 
întărâte și mai mult. 

— Mai bine clopote decât fete proaste, insista el, dar n-a 
aruncat niciodată pe nimeni în râu. 

Dunk păși în cadă și își cufundă ușurel trupul, până când apa 
îl acoperi până la bărbie. Era încă fierbinte la suprafaţă, dar mai 
rece dedesubt. Strânse din dinţi, să nu scâncească. Dacă ar fi 
făcut asta, băiatul ar fi râs. Lui Egg îi plăcea să se îmbăieze în 
apă fierbinte. 

— Să mai fierb niște apă, ser? 

— Ajunge. 

Dunk își frecă braţele și privi cum se desprinde murdăria, în 


lungi nori gri. 

— Adu-mi săpunul. Şi peria cu mâner lung. 

Gândindu-se la părul lui Egg, își aminti că propriu-i păr era 
murdar. Trase adânc aer în piept și alunecă sub apă, să se 
înmoaie bine. Când ieși la suprafaţă, șiroind, Egg stătea lângă 
cadă, în mână cu săpunul și peria cu coadă, din păr de cal. 

— Ai fire de păr pe obraz, remarcă Dunk, luându-i săpunul. 
Două. Acolo, mai jos de ureche. Nu uita să scapi de ele data 
viitoare când te razi în cap. 

— Așa voi face, ser. 

Descoperirea părea să-l încânte pe băiat. 

Fără doar și poate, crede că un pic de barbă îl face bărbat. 
Dunk crezuse la fel când remarcase că-i crește un puf deasupra 
buzei de sus. Am încercat să mă rad cu pumnalul și era să-mi 
scurtez nasul. 

— Acum du-te la culcare, îi spuse Dunk lui Egg. N-o să mai am 
nevoie de tine până dimineaţă. 

Îi luă multă vreme să scape de toată murdăria și transpiraţia. 
După aceea, puse săpunul deoparte, se întinse cât putu și 
închise ochii. Apa se răcise până atunci. După dogoarea 
cumplită a zilei, era o ușurare bine venită. 

Se înmuie până când tălpile și degetele i se încreţiră și apa 
deveni gri și rece, și abia apoi ieși din cadă, fără tragere de 
inimă. 

Deși primiseră saltele groase de paie, jos, în beci, Dunk 
prefera să doarmă pe acoperiș. Aerul era mai proaspăt acolo și 
uneori adia vântul. lar de ploaie nu s-ar zice că trebuiau să se 
teamă. Data viitoare când avea să-i plouă acolo, avea să fie 
prima dată. 

Egg dormea deja când Dunk ajunse pe acoperiș. Se întinse pe 
spate, cu mâinile sub cap, și privi cerul. Era plin de stele, mii și 
mii. Asta îi amintea de o noapte petrecută pe Pajiștea Ashford, 
înainte să înceapă turnirul. Văzuse o stea căzătoare în noaptea 
aceea. Se presupune că stelele căzătoare aduc noroc, așa că îi 
spusese lui Tanselle să i-o picteze pe scut, dar numai de noroc 
n-avusese parte la Ashford. Înainte de sfârșitul turnirului, fusese 
cât pe ce să-și piardă o mână sau un picior și trei oameni 
destoinici își pierduseră viaţa. Însă am câștigat un scutier. Am 
plecat de la Ashford însoţit de Egg. A fost singurul lucru bun din 
toate cele întâmplate. 


Dunk spera să nu cadă nicio stea în noaptea asta. 

În depărtare erau munţi roșii, iar sub picioarele lui, nisipuri 
albe. Dunk săpa, înfigând lopata în pământul uscat și fierbinte. 
Făcea o groapă. Un mormânt, gândi el, un mormânt pentru 
speranță. Trei cavaleri dornisheni îl priveau, zeflemisindu-l cu 
glas scăzut. Ceva mai departe, niște negustori așteptau, cu 
catării lor, cu căruţe și sănii de nisip. 

Voiau să plece, dar Dunk nu putea până când nu-l îngropa pe 
Castană. Nu voia să-și lase bătrânul prieten pradă șerpilor, 
scorpionilor și câinilor. Murise pe drumul lung și arid dintre 
Trecătoarea Prințului și Vaith, cu Egg în spinare. Picioarele din 
faţă se îndoiseră pur și simplu sub el și calul a îngenuncheat, s-a 
rostogolit pe-o parte și a murit. Trupul lui zăcea lângă groapă. 
Era deja ţeapăn. Curând, avea să înceapă să miroasă. 

Dunk săpa și plângea, spre amuzamentul cavalerilor 
dornisheni. 

— Apa e prețioasă în deșert, spuse unul, n-ar trebui s-o 
irosești, ser. 

Celălalt chicoti. 

— De ce plângi? Era doar un cal amărât. 

Castană, gândi Dunk, săpând, // chema Castană și m-a purtat 
în spinare ani la rândul, fără să lovească ori să muște. Bătrânul 
cal păruse jigărit pe lângă arătoșii armăsari ai nisipurilor pe care 
îi călăreau dornishenii, cu capul lor elegant, cu gâtul lung și 
coama graţioasă, dar dăduse tot ce avea de dat. 

— Plângi după o mârţoagă cocoșată? spuse Ser Arlan, cu 
glasul lui de om bătrân. Păi, băiete, n-ai plâns deloc după mine, 
care te-am pus pe spinarea lui. Chicoti, ca să-i arate că nu i-o 
lua în nume de rău: Dunk nătărăul, prost de dă-n gropi. 

— N-a vărsat nici pentru mine vreo lacrimă, spuse Baelor 
Sfarmă- Lance, din mormânt. Deși eram prinţul lui, speranţa 
Westerosului. Zeii nu mi-au hărăzit să mor atât de tânăr. 

— Tatăl meu avea doar treizeci și nouă de ani, interveni 
Prinţul Valarr. Era făcut să fie un mare rege, cel mai mare de la 
Aegon Dragonul încoace. Se uită la Dunk cu ochi albaștri și reci: 
De ce l-au luat zeii pe el și te-au lăsat pe tine? 

Tânărul Prinţ avea părul-șaten deschis al tatălui său, dar 
străbătut de o șuviţă argintiu-aurie. 


Sunteţi morți, îi venea lui Dunk să strige, toți trei sunteţi 
morți, de ce nu mă lăsaţi în pace? Ser Arlan murise din pricina 
unei răceli, Prinţul Baelor de lovitura pe care i-a dat-o fratele său 
în timpul unui duel de șapte, fiul său Valarr, în timpul Marii 
Epidemii de Primăvară. Nu-s eu de vină pentru asta. Eram în 
Dorne, nici măcar n-am știut. 

— Eşti nebun, îi spuse bătrânul. N-o să-ţi săpăm nicio groapă, 
când o să te sinucizi cu nebunia asta. Pe tărâmul nisipurilor, 
omul trebuie să-și păstreze cu grijă apa. 

— Pleacă, Ser Duncan, spuse Valarr. Pleacă. 

Egg îl ajută la săpat. Băiatul nu avea lopată, doar mâinile 
goale și nisipul curgea înapoi în mormânt, de îndată ce reușeau 
să-l arunce afară. Era ca și cum ar fi încercat să sape o groapă 
în mare. Trebuie să continui să sap, își spuse Dunk, deși îl 
dureau spatele și umerii din pricina efortului. Trebuie să-l îngrop 
adânc, unde nu-l pot găsi câinii nisipului. Trebuie să... 

—... mori? zise nătângul Rob Voinicul, din fundul 
mormântului. 

Cum zăcea acolo, cu rana roșie și zdrenţuită ce i se căsca în 
pântece, nu părea deloc voinic. Dunk se opri și se holbă la el. 

— Nu ești mort. Ești adormit, jos, în beci. Se uită spre Ser 
Arlan, căutând ajutor: Spune-i, ser, se rugă el, spune-i să iasă 
din mormânt. 

Numai că nu era nicidecum Ser Arlan de Pennytree cel care se 
înălța deasupra lui, ci Ser Bennis, Scutul Brun. Cavalerul brun 
chicoti. 

— Dunk nătărăul, spuse el. O rană în burtă te omoară încet, 
dar sigur. N-am pomenit pe nimeni să supravieţuiască cu maţele 
pe-afară. 

O spumă roșie i se adună pe buze. Se întoarse și scuipă, iar 
nisipul alb îi înghiţi saliva. Treb stătea în spatele lui, cu o 
săgeată roșie în ochi, plângând cu lacrimi molcome de sânge. 
Wat Udul era și el acolo, cu capul despicat aproape în două, 
împreună cu bătrânul Lem și Pate ochi-roșii și toţi ceilalţi. Au 
mestecat cu toţii frunze acrișoare, cu Bennis, gândi Dunk la 
început, dar apoi își dădu seama că din gură li se prelingea 
sânge. Morti, își spuse, morți cu toții, iar cavalerul brun zbieră. 

— Da, așa că ai face bine să-i dai bătaie. Mai ai morminte de 
săpat, nătărăule. Opt pentru ei, unul pentru mine și unul pentru 
Ser Parazitul, iar ultimul pentru flăcăul tău chelios. 


Lopata îi alunecă lui Dunk din mâini. 

— Egg! strigă el, fugi! Trebuie să fugim! 

Dar nisipul le aluneca de sub picioare. Când băiatul încercă să 
se caţăre afară, marginile sfărâmicioase ale gropii cedară și se 
prăbușiră. Dunk văzu nisipul căzând peste Egg, îngropându-l 
tocmai când deschidea gura să strige. Incercă să-și croiască 
drum spre el, dar nisipurile se înălțau de jur împrejurul lui, 
trăgându-l în mormânt, umplându-i gura, nasul, ochii... 

Când se lumină de ziuă, Ser Bennis se apucă să-i înveţe pe 
recruți să formeze un zid de apărare. li alinie pe toţi opt umăr 
lângă umăr, cu scuturile lipite și vârfurile sulițelor întinse între 
ele, ca niște dinţi lungi și ascuţiţi de lemn. Apoi Dunk și Egg 
încălecară și-i atacară. 

Când ajunse la câţiva pași de sulițe, Maester refuză să se 
apropie și se opri brusc, dar Tunet fusese antrenat pentru asta. 
Voinicul cal de război galopă înainte, prinzând viteză. Găinile 
fugeau printre picioarele lui și se îndepărtau ţipând și dând din 
aripi. Panica lor trebuie să fi fost molipsitoare. Și de data asta, 
Rob Voinicul fu primul care își aruncă sulița și o luă la 
sănătoasa, lăsând o breșă în mijlocul zidului. In loc să închidă 
spărtura, ceilalţi războinici de la Standfast îi urmară exemplul. 
Tunet tropăi peste scuturile lor abandonate, înainte ca Dunk să 
reușească să-l strunească. Pârâind, crengile împletite se făcură 
arșice sub potcoavele lui de fier. Ser Bennis dezlănţui un potop 
de înjurături acide, în timp ce găinile și ţăranii se împrăștiau în 
toate direcţiile. Egg se luptă bărbătește să-și ţină râsul în frâu, 
dar, în cele din urmă, pierdu bătălia. 

— Ajunge! Dunk trase de hăţurile lui Tunet, își desfăcu coiful, 
apoi și-l smulse de pe cap. Dacă fac așa în bătălie, o să fie cu 
toţii omorâţi. La fel ca și noi doi, cel mai probabil. 

Era cald deja și își simțea pielea murdară și lipicioasă de 
parcă nici nu s-ar fi spălat. li bubuia capul și nu putea să-și 
scoată din minte visul pe care-l avusese noaptea trecută. Nu s-a 
întâmplat așa, încercă să-și spună. N-a fost așa. 

Castană murise în timpul unei călătorii lungi și aride către 
Vaith, partea asta era adevărată. El și Egg călăriseră același cal, 
până când fratele lui Egg i l-a dat pe Maester. Dar restul... 

N-am plâns defel. Poate că mi-a venit, dar n-am plâns. Voise 


să îngroape și calul, dar dornishenii nu acceptaseră să aștepte. 

— Câinii nisipului trebuie să mănânce și să-și hrănească puii, 
îi spusese unul dintre cavalerii dornisheni, în timp ce-l ajuta să 
scoată şaua și căpăstrul de pe calul mort. Carnea lui va hrăni 
câinii sau va hrăni nisipul. Într-un an, oasele lui vor fi curate și 
lustruite. Asta-i Dorne, prietene. 

Amintindu-și, Dunk nu putea să nu se întrebe cine se va hrăni 
cu carnea lui Wat, a lui Wat și a lui Wat. Poate că pe funaul Apei 
Bălțate sunt pești bălțați. 

Conduse calul înapoi la turn și descălecă. 

— Egg, ajută-l pe Ser Bennis să-i adune și să-i aducă înapoi 
aici. 

Dunk îi azvârli băiatului coiful său și porni cu pași mari spre 
trepte. 

Ser Eustace îl întâmpină în semiîntunericul salonului său. 

— N-a fost bine. 

— Nu, stăpâne, răspunse Dunk. Nu ne vor fi de folos. Un 
cavaler jurat îi datorează stăpânului său slujire și supunere, dar 
asta e o nebunie. 

— A fost prima dată. Taţii și fraţii lor au fost la fel de 
nepricepuţi sau chiar mai rău, când și-au început 
antrenamentul. Fiii mei au lucrat cu ei, înainte să ne ducem în 
ajutorul regelui. În fiecare zi, timp de două săptămâni încheiate. 
Au făcut din ei soldaţi. 

— Şi când a venit bătălia, stăpâne? întrebă Dunk. Cum s-au 
descurcat atunci? Câţi dintre ei s-au întors acasă cu tine? 

Bătrânul cavaler îl privi îndelung. 

— Lem, spuse el, în cele din urmă, Pate și Dake. Dake umbla 
după hrană pentru noi. Era cel mai priceput la asta din câţi am 
cunoscut. N-am mărșăluit niciodată cu burţile goale. Trei s-au 
întors, ser. Trei și cu mine. Mustaţa îi tremură: S-ar putea să fie 
nevoie de mai mult de două săptămâni. 

— Stăpâne, zise Dunk, femeia ar putea fi aici ca mâine, cu toţi 
oamenii ei. Sunt băieţi buni, gândi el, dar curând vor fi băieţi 
morți, dacă se luptă cu cavalerii de la Coldmoat. Trebuie să 
existe o altă cale. 

— Altă cale. Ser Eustace își trecu degetele ușor peste scutul 
Micului Leu. Nici Lordul Rowan, nici regele lui nu-mi vor face 
dreptate... Îl apucă pe Dunk de braţ: Îmi amintesc că, în 
vremurile de demult, pe când domneau cavalerii verzi, dacă 


omorai animalele sau ţăranii cuiva, puteai să plătești un preţ al 
sângelui. 

— Un preţ al sângelui? întrebă Dunk neîncrezător. 

— Altă cale, ai spus. Am niște bani puși deoparte. Ser Bennis 
zicea c-a fost doar o mică zgărietură pe obraz. Aș putea să-i dau 
omului un cerb de argint și trei femeii, pentru insultă. Aș putea 
și aș face-o... dacă asta ar îndepărta stăvilarul. Bătrânul se 
încruntă: Însă nu mă pot duce la ea. Nu la Coldmoat. O muscă 
neagră și grasă îi bâzâi în jurul capului și îi poposi pe braţ. 
Castelul a fost cândva al nostru, continuă el. Ştiai asta, Ser 
Duncan? 

— Da, stăpâne. 

Sam Gârbovul îi spusese. 

— Vreme de o mie de ani, înainte de Cucerire, am fost 
Mareșali ai Hotarului de Nord. Douăzeci de lorzi mărunți ne erau 
vasali și o sută de cavaleri împroprietăriți. Aveam patru castele 
pe atunci și turnuri de veghe pe dealuri, să ne înștiinţeze de 
apropierea dușmanilor. Coldmoat era cea mai mare reședință a 
noastră. Lordul Perwyn Osgrey a ridicat-o. Perwyn cel Mândru, i 
se spunea. După Câmpul de Foc, Highgarden a trecut de la regi 
la administratori, iar clanul Osgrey s-a împuţinat și a dispărut. 
Cel care ne-a luat Coldmoat a fost Regele Maegor, fiul lui Aegon, 
atunci când Lordul Ormond Osgrey s-a împotrivit suprimării 
Stelelor și Săbiilor, cum erau numiţi Fraţii Sărmani și Fiii 
Războinicului. Glasul îi răgușise: La Coldmoat, deasupra porților, 
există un leu bălţat sculptat în piatră. Mi l-a arătat tatăl meu, 
când m-a luat prima dată cu el în vizită la bătrânul Reynard 
Webber. La rândul meu, l-am arătat fiilor mei. Addam... Addam 
a slujit la Coldmoat, ca paj și scutier și... între el și fiica Lordului 
Wyman s-a născut o anumită... afecțiune. Așadar, într-o iarnă, 
mi-am îmbrăcat cele mai de soi veșminte și m-am dus la Lordul 
Wyman să-i propun o căsătorie între cei doi. Refuzul său a fost 
politicos, dar, când am plecat, l-am auzit râzând cu Ser Lucas 
Inchfield. Nu m-am mai dus la Coldmoat după aceea decât o 
dată, când femeia aia a îndrăznit să-mi ucidă un om. Când mi-au 
spus să-l caut pe bietul Lem pe fundul șanțului cu apă... 

— Dake, îl corectă Dunk. Bennis zice că-l chema Dake. 

— Dake? Musca i se strecurase în josul mânecii, oprindu-se 
să-și frece picioarele, așa cum fac muștele. Ser Eustace o 
alungă și își frecă buza, sub mustață. Dake. Așa am zis și eu. Un 


om de nădejde, mi-l amintesc bine. Umbla după hrană pentru 
noi, în timpul războiului. N-am mărșăluit niciodată cu burţile 
goale. Când Ser Lucas m-a informat ce i-au făcut sărmanului 
Dake, am jurat pe tot ce am mai sfânt că n-o să mai calc 
niciodată în castelul ăla, decât ca să-l iau în stăpânire. Așadar, 
vezi tu, Ser Duncan, nu mă pot duce acolo. Nici ca să plătesc 
preţul sângelui, nici pentru orice alt motiv. Nu pot. 

Dunk înţelegea. 

— M-aș putea duce eu, stăpâne. Eu n-am făcut niciun 
jurământ. 

— Eşti un om bun, Ser Duncan. Un cavaler viteaz și 
credincios. Ser Eustace îi strânse braţul: Mi-aș dori ca zeii s-o fi 
cruțat pe Alysanne a mea. Eşti genul de om pe care mi l-am 
dorit întotdeauna ca soţ pentru ea. Un cavaler adevărat, Ser 
Duncan. Un cavaler adevărat. 

Dunk se îmbujoră. 

— O să-i spun doamnei Webber ce-ai spus despre preţul 
sângelui, dar... 

— Îl vei salva pe Ser Bennis de soarta lui Dake. Știu asta. Mă 
pricep bine la oameni și tu ești oţel curat. O să le tai elanul, ser. 
Numai când te vor vedea. Când femeia aceea va vedea că 
Standfast are un asemenea campion, s-ar putea să deschidă 
stăvilarul de bunăvoie. ` 

Dunk nu știa ce să spună la toate acestea. Ingenunche. 

— Stăpâne, voi merge mâine și voi face tot ce-mi stă în 
putere. 

— Mâine. Musca se întoarse zburând în cercuri și poposi pe 
mâna stângă a lui Ser Eustace. Bătrânul ridică dreapta și o 
strivi. Da. Mâine. 

— Încă o baie? se miră Egg, exasperat. Numai ce te-ai spălat 
ieri. 

— După care am petrecut o zi în armură, lac de sudoare. 
Tacă-ți gura și umple cazanul. 

— Te-ai spălat în seara în care Ser Eustace ne-a luat în slujba 
lui, sublinie Egg. Şi aseară. Și acum. Asta e a treia oară, ser. 

— Trebuie să tratez cu o doamnă de viță nobilă. Vrei să mă 
înfăţișez în faţa jilțului ei mirosind ca Ser Bennis? 

— Ar trebui să te rostogolești într-o cadă plină de balega lui 


Maester ca să duhnești așa, ser. Egg umplu cazanul. Sam 
Gârbovul spune că la Coldmoat e un castelan înalt ca tine. Lucas 
Inchfield îl cheamă, dar i se spune Găliganul. Crezi că e chiar la 
fel de înalt ca tine, ser? 

— Nu. 

Dunk nu mai întâlnise pe nimeni la fel de înalt ca el, de ani 
buni. Luă cazanul și-l agăţă deasupra focului. 

— O să te lupţi cu el? 

— Nu. 

Dunk aproape că-și dorea ca lucrurile să fi stat altfel. Nu era 
el cel mai mare luptător din ţinut, dar dimensiunea și puterea 
puteau să compenseze multe lipsuri. Dar nu și lipsa istețimii. La 
cuvinte și la femei nu se pricepea nici atât. Uriașul Lucas 
Găliganul nu-l intimida nici pe jumătate cât perspectiva de a da 
ochii cu Văduva Roșe. 

— O să vorbesc cu Văduva Roșie, atâta tot. 

— Ce-o să-i spui, ser? 

— Că trebuie să deschidă stăvilarul. Trebuie să desfaci zidul, 
stăpână, altminteri... Să-i cer să desfacă stăvilarul, adică. Te 
rog, dă-ne apa bălțată înapoi. Dacă binevoiește. Niţică apă, 
stăpână, dacă binevoiești. 

Ser Eustace nu voia ca el să cerșească. Cum să vorbesc, 
atunci? 

Apa începu curând să scoată aburi și să clocotească. 

— Ajută-mă să car asta la cadă, îi spuse Dunk băiatului. 
Împreună ridicară cazanul de pe foc și traversară beciul către 
copaia mare de lemn. Nu știu cum să vorbesc cu doamnele de 
viţă nobilă, mărturisi Dunk, în timp ce turnau. Puteam să fim 
omorâţi amândoi în Dorne, pentru ce i-am spus doamnei Vaith. 

— Lady Vaith era nebună, îi reaminti Egg, dar ai fost cât se 
poate de galant. Doamnelor le place când ești galant. Dacă ar fi 
s-o salvezi pe Văduva Roșie așa cum ai salvat-o de Aerion pe 
păpușară... 

— Aerion e în Lys, iar Văduva Roșie n-are nevoie să fie 
salvată. 

Dunk nu voia să vorbească despre Tanselle. Tanselle Lungana 
i se zicea, dar pentru mine nu era prea înaltă. 

— Ei, zise băiatul, unii cavaleri le cântă doamnelor lor cântece 
galante, din voce ori lăută. 

— N-am nicio lăută, răspunse Dunk cu un aer ursuz. Și în 


seara aia când am băut prea mult în Orașul Colibelor, tu mi-ai 
spus că rag ca un bou într-o băltoacă. 

— Am uitat, ser. 

— Cum ai putut să uiţi? 

— Mi-ai cerut să uit ser, răspunse Egg, nevinovat. Mi-ai spus 
că mă aleg cu o scatoalcă peste ureche data viitoare când mai 
pomenesc de asta. 

— N-o să cânte nimeni. 

Chiar dacă ar fi avut voce, singurul cântec pe care îl știa Dunk 
era „Ursul și frumoasa fecioară“. Se îndoia că i-ar fi de mare 
folos ca s-o câștige pe Lady Webber. Cazanul scotea iarăși aburi. 
ÎI ridicară deasupra căzii și îl răsturnară. Egg scoase apă ca să-l 
umple, pentru a treia oară, apoi se cățără pe fântână. 

— Ai face bine să nu mănânci și să nu bei nimic la Coldmoat, 
ser. Văduva Roșie și-a otrăvit toți soții. 

— Nu am cum să mă mărit cu ea. Ea e o doamnă cu sânge 
nobil, iar eu sunt Dunk din Fundătura Puricilor, ai uitat? Se 
încruntă: Câţi soţi a avut, știi cumva? 

— Patru, răspunse Egg, dar niciun copil. Ori de câte ori naște, 
vine noaptea un demon să-i ia pruncul. Nevasta lui Sam 
Gârbovul zice că și-a vândut copiii nenăscuţi Lordului de Șapte 
laduri, ca s-o înveţe magia neagră. 

— Doamnele de obârşie nobilă nu se încurcă cu magia 
neagră. Dansează, cântă și brodează. 

— Poate că dansează cu demonii și brodează vrăji malefice, 
zise Egg încântat. Și de unde știi tu, ser, ce fac doamnele de 
obârșie nobilă? Lady Vaith e singura pe care ai cunoscut-o. 

Era o remarcă obraznică, dar adevărată. 

— Poare că nu cunosc nicio doamnă nobilă, dar știu un băiat 
care cere o scatoalcă zdravănă peste ureche. Dunk își masă 
ceafa. Era întotdeauna tare ca lemnul după o zi în cămașa de 
zale. Ai cunoscut multe regine și prințese, continuă el. Dansau 
cu demonii și practicau magia neagră? 

— Lady Shiera da, ţiitoarea Lordului Corbul Sângelui. Se 
îmbăiază în sânge, ca să-și păstreze frumuseţea. Și sora mea 
Rhae mi-a pus odată poţiunea iubirii în băutură, ca să mă 
căsătoresc cu ea și nu cu sora mea Daella. 

Egg vorbea de parcă un asemenea incest ar fi fost cel mai 
firesc lucru din lume. Pentru el, este. Targaryenii se căsătoreau 
frate cu soră de sute de ani, ca să păstreze pur sângele 


dragonului. Deși ultimul dragon adevărat murise înainte să se 
nască Dunk, regii dragoni continuau să domnească. Poate că 
Zeii nu se supără că se însoară cu surorile lor. 

— Şi a avut efect poţiunea? întrebă Dunk. 

— Ar fi avut, răspunse Egg, dar am scuipat-o. Nu vreau să mă 
însor, vreau să fiu cavaler al Gărzii Regelui și să trăiesc doar ca 
să-l slujesc și să-l apăr pe rege. Cei din Garda Regelui se leagă 
prin jurământ să nu se căsătorească. 

— E un lucru nobil, dar când o să fii mai mare s-ar putea să 
descoperi că ai prefera o fată în locul unei mantii albe. Dunk se 
gândea la Tanselle Lungana și la felul în care îi zâmbise la 
Ashford. Ser Eustace mi-a zis că sunt genul de om cu care i-ar fi 
plăcut să se mărite fiica lui, adăugă el. O chema Alysanne. 

— E moartă, ser. 

— Știu că-i moartă, zise Dunk, iritat. Dacă ar fi trăit, a zis. 
Dacă ar fi trăit, bătrânului i-ar fi plăcut s-o știe măritată cu mine. 
Sau cu cineva ca mine. Niciun lord nu mi-a mai oferit până acum 
mâna fiicei sale. 

— A fiicei sale moarte. Și or fi fost Osgreyii lorzi pe vremuri, 
dar Ser Eustace nu e decât un cavaler împroprietărit. 

— Ştiu ce e. Vrei o scatoalcă peste ureche? 

— Păi, zise Egg, aș prefera o scatoalcă decât o soție. Mai ales 
una moartă, ser. Fierbe apa. 

Cărară apa la cadă și Dunk își trase tunica peste cap. 

— O să îmbrac tunica dornisheană la Coldmoat. 

Era cel mai de soi veșmânt pe care îl avea, din mătase 
ușoară, pictată cu ulmul său și cu steaua căzătoare. 

— Dacă o porţi la drum o să fie toată transpirată, ser, zise 
Egg. Îmbrac-o pe cea pe care ai avut-o azi. O s-o aduc pe 
cealaltă și te poţi schimba când ajungi la castel. 

— Înainte să ajung la castel. Aș arăta ca un nătărău dacă mi- 
aș schimba hainele pe podul basculant. Şi cine-a zis că vii cu 
mine? 

— Un cavaler face impresie mai bună când e însoţit de un 
scutier. 

Era adevărat. Băiatul avea o judecată sănătoasă când venea 
vorba de asemenea lucruri. 

Ar trebui să aibă. A slujit doi ani ca paj la Debarcaderul 
Regelui. Chiar și așa, Dunk nu prea voia să-l ia cu el. Nu știa 
cum avea să fie întâmpinat la Coldmoat. Dacă această Văduvă 


Roșie era atât de periculoasă precum se spunea, putea sfârși 
într-o colivie de ciori, precum cei doi bărbaţi pe care-i văzuseră 
pe drum. 

— Tu rămâi să-l ajuţi pe Bennis cu ţăranii, îi spuse el lui Egg. 
Și nu te bosumfla. Dunk își lepădă pantalonii și intră în apa 
fierbinte. Du-te și te culcă acum și lasă-mă să fac baie. Nu vii cu 
mine și cu asta am terminat. 

Egg era sculat și plecase când Dunk se trezi, cu lumina zorilor 
pe faţă. ferească zeii, cum poate fi așa de cald atât de 
devreme? Se ridică în capul oaselor și se întinse, căscând, apoi 
se săltă în picioare și se împletici adormit către fântână, unde 
aprinse o lumânare de seu, își stropi fața cu apă rece și se 
îmbrăcă. 

Când ieși în lumina soarelui, Tunet aștepta lângă grajd, 
înșeuat și înhămat. Egg aștepta și el, cu Maester, catârul său. 

Băiatul își încălțase cizmele. Arăta și el în sfârșit ca un 
adevărat scutier, cu o frumoasă jiletcă în carouri verzi și aurii și 
cu o pereche de pantaloni strâmţi de lână albă. 

— Pantalonii erau rupţi în dos, dar nevasta lui Sam Gârbovul 
mi i-a cusut, anunţă el. 

— Hainele au fost ale lui Addam, explică Ser Eustace, 
scoţându-și calul sur din despărţitura grajdului. Un leu bălţat 
împodobea mantia zdrenţuită de mătase care se revărsa de pe 
umerii bătrânului. Jiletca e niţel mucegăită din cufăr, dar e bună. 
Un cavaler face impresie mai bună dacă e însoţit de un scutier, 
așa că am decis ca Egg să te însoţească Coldmoat. 

Păcălit de un băiat de zece ani. Dunk se uită la Egg și îi 
articulă mutește cuvintele scatoal/că peste ureche. Băiatul zâmbi 
larg. 

— Am ceva și pentru tine, Ser Duncan. Vino. 

Ser Eustace scoase la iveală o mantie, fluturând-o. 

Era din lână albă, tivită cu carouri de satin verde și brocart 
auriu. O mantie de lână era ultimul lucru de care avea nevoie pe 
o arșiță ca asta, dar când Ser Eustace i-o puse pe umeri, Dunk îi 
văzu mândria de pe chip și fu incapabil să-l refuze. 

— Mulţumesc, stăpâne. 

— Îţi şade bine. Mi-aș dori să-ţi pot da mai mult. Mustaţa 
bătrânului zvâcni. L-am trimis pe Sam Gârbovul în beci, să 
scotocească prin lucrurile fiilor mei, dar Edwyn și Harrold erau 
mai mărunți, mai subţiri peste piept și mult mai scurţi în 


picioare. Nimic din ce-a rămas de la ei nu ţi s-ar potrivi, din 
păcate. 

— Mantia e de-ajuns, stăpâne. N-o voi pângări. 

— Nu mă îndoiesc de asta, zise bătrânul, mângâindu-și calul. 
M-am gândit să vin cu voi o parte din drum, dacă n-ai nimic 
împotrivă. 

— Nicidecum, stăpâne. 

Egg îi conduse pe deal în jos, stând cu spatele drept în 
spinarea lui Maester. 

— Trebuie neapărat să poarte pălăria aia pleoștită de pai? îl 
întrebă Ser Eustace pe Dunk. Arată puţin ridicol, nu crezi? 

— Nu așa de ridicol ca atunci când i se cojește pielea capului, 
stăpâne. 

Chiar și atât de devreme, cu soarele abia ivit deasupra 
orizontului, era foarte cald. Până după-masă, seile vor fi atât de 
încinse încât vor face bășici. Poate că Egg arăta elegant în 
veșmintele alese ale băiatului mort, dar până seara avea să fie 
un ou fiert. Dunk putea cel puţin să se schimbe. Avea tunica lui 
cea bună în desaga de șa și cea veche, verde, pe el. 

— Vom merge pe drumul dinspre vest, anunţă Ser Eustace. E 
puţin folosit în ultimii ani, dar e cea mai scurtă cale de la 
Standfast la Castelul Coldmoat. Cărarea îi duse pe după deal, pe 
lângă mormintele în care odihneau soţia și fiii bătrânului 
cavaler, într-un desiș de muri. Le plăcea să culeagă mure aici, 
băieților mei, le explică el. Când erau mici, veneau la mine 
mânijiţi pe faţă și zgăriaţi pe braţe și știam exact unde-au fost. 
Zâmbi drăgăstos: Egg al tău îmi amintește de Addam al meu. Un 
băiat curajos, pentru unul așa de tânăr. Addam încerca să-și 
apere fratele rănit, pe Harrold, când bătălia a năvălit peste ei. 
Un riveran cu șase ghinde pe scut i-a tăiat braţul cu o secure. 
Ochii triști, cenușii, ai bătrânului îi găsiră pe ai lui Dunk: Fostul 
tău stăpân, cavalerul de Pennytree... a luptat în Rebeliunea 
Blackfyre? $ 

— Da, stăpâne. Inainte să mă ia în slujba lui. 

Dunk avusese pe-atunci trei sau patru ani, alergând dezbrăcat 
pe ulițele din Fundătura Puricilor. 

— A fost de partea Dragonului Roșu sau a Dragonului Negru? 

Roșu sau Negru? Periculoasă întrebare, chiar și acum. Incă din 
vremea lui Aegon Cuceritorul, oștirile Casei Targaryen purtaseră 
dragonul cu trei capete, roșu pe fond negru. Daemon 


Pretendentul inversase acele culori pe stindardele lui, așa cum 
făceau mulţi bastarzi. Ser Eustace e stăpânul meu, își reaminti 
Dunk. Are dreptul să întrebe. 

— A luptat sub stindardul Lordului Hayford, stăpâne. 

— Grilaj verde pe fond auriu, cu o dungă vălurită, de un 
verde- deschis? 

— S-ar putea, stăpâne. Egg trebuie să știe. 

Băiatul știa pe dinafară blazoanele a jumătate dintre cavalerii 
din Westeros. 

— Lordul Hayford a fost un /oia/ist de seamă. Regele Daeron l- 
a uns Mână chiar înainte de bătălie. Butterwell își făcuse treaba 
atât de jalnic încât mulţi i-au pus la îndoială loialitatea, dar 
Lordul Hayford fusese neclintit de la bun început. 

— Ser Arlan a fost lângă el când a căzut. L-a doborât un lord 
cu trei castele pe scut. 

— Mulţi oameni de nădejde au murit în ziua aceea, de ambele 
părţi. larba n-a fost roșie înainte de bătălie. Ţi-a spus asta Ser 
Arlan? 

— Lui Ser Arlan nu-i plăcea să vorbească despre bătălie. 
Atunci i-a murit și scutierul. Roger de Pennytree îl chema, fiul 
surorii lui Ser Arlan. 

Chiar și rostindu-i numele, Dunk se simţea vinovat. /-am furat 
locul. Doar prinții și marii lorzi își permit să întreţină doi scutieri. 
Dacă Aegon cel Netrebnic i-ar fi dat sabia sa moștenitorului său 
Daeron în loc să i-o dea bastardului său Daemon, poate că n-ar 
mai fi existat o Rebeliune Blackfyre și Roger de Pennytree ar fi 
fost astăzi în viaţă. Ar fi cavaler pe undeva, un cavaler mai 
adevărat decât mine. Eu aș fi sfârșit în spânzurătoare sau aș fi 
fost trimis la Rondul de Noapte, să patrulez pe Zid până la 
moarte. 

— O mare bătălie e un lucru îngrozitor, zise bătrânul cavaler, 
dar în mijlocul sângelui și al măcelului există uneori și 
frumuseţe, o frumuseţe care poate să-ţi frângă inima. Nu voi 
uita niciodată cum arăta soarele când a apus peste Câmpul 
lerbii Roșii... zece mii de oameni muriseră și aerul era încărcat 
de gemete și de tânguieli, dar deasupra noastră cerul a devenit 
auriu, roșu și portocaliu, atât de frumos încât am plâns știind că 
fiii mei nu-l vor vedea niciodată. Bătrânul oftă. Bătălia a fost mai 
strânsă decât vor să te facă să crezi, în zilele noastre. Dacă n-ar 
fi fost Corbul Sângelui... 


— Eu auzisem mereu că Baelor Sfarmă-Lance a fost cel care a 
câștigat bătălia. El și Prinţul Maekar. 

— Ciocanul și nicovala. Mustaţa bătrânului zvâcni. Cântăreţii 
lasă multe deoparte. Daemon a fost Războinicul însuși, în ziua 
aceea. Nimeni nu i-ar fi putut ţine piept. A nimicit avangarda 
Lordului Arryn și i-a ucis pe Cavalerul de Nouă Stele și pe 
Sălbaticul Wyl Waynwood înainte să se năpustească asupra lui 
Ser Gwayne Corbray din Garda Regelui. Aproape o oră au 
dansat împreună, pe caii lor, răsucindu-se și învârtindu-se și 
lovind cu săbiile în timp ce oamenii mureau în jurul lor. Se spune 
că de fiecare dată când cele două săbii, Blackfyre și Doamna 
Deznădejdii, se ciocneau, puteai auzi zăngănitul de la doi 
kilometri depărtare. Era pe jumătate cântec, pe jumătate țipăt, 
se spune. Dar când Doamna a șovăit, Blackfyre a străpuns coiful 
lui Ser Gwayne și l-a lăsat orb și însângerat. Daemon a 
descălecat, să aibă grijă ca dușmanul său căzut să nu fie călcat 
în picioare și i-a poruncit lui Redtusk să-l ducă la maesterii din 
ariergardă. Şi aceasta a fost greșeala lui fatală, căci Dintele 
Corbului ajunsese în vârful Crestei Plângerii și Corbul Sângelui a 
văzut flamura regală a fratelui său vitreg la trei sute de metri 
distanţă și pe Daemon cu fiii lui sub ea. Prima oară l-a omorât 
pe Aegon, întâiul născut dintre cei doi gemeni, căci știa că 
Daemon n-avea să-l părăsească pe băiat atât timp cât mai avea 
sângele cald în trup, deși săgețile albe cădeau ca grindina. Și, 
într-adevăr, nu l-a abandonat, cu toate că șapte săgeți l-au 
străpuns, conduse spre ţintă deopotrivă de arcul Corbului 
Sângelui și de vrăjitorie. Tânărul Aemon a înșfăcat sabia 
Blackfyre, când a alunecat din degetele tatălui său muribund, 
așa că atunci Corbul Sângelui l-a omorât și pe el, cel de-al doilea 
născut dintre gemeni. Astfel au pierit Dragonul Negru și fiii săi. 

Multe s-au mai întâmplat după aceea, știu. Am apucat să văd 
și eu câte ceva... rebelii fugind care încotro. Oţelul Înverșunat 
reorganizându-i și conducându-și atacul nebun... lupta lui cu 
Corbul Sângelui, întrecută doar de cea a lui Daemon cu Gwayne 
Corbray... Atacul Prințului Baelor împotriva ariergărzii rebelilor, 
dornishenii ţipând în timp ce umpleau aerul de sulițe... dar, 
până la urmă, nimic n-a mai contat. Războiul se sfârșise odată 
cu moartea lui Daemon. 

O luptă atât de strânsă... dacă Daemon ar fi trecut călare 
peste trupul lui Gwayne Corbray și l-ar fi lăsat în soarta lui, 


poate că ar fi străpuns flancul stâng al lui Maekar înainte să 
ajungă Corbul Sângelui pe creastă. lzbânda ar fi fost atunci de 
partea dragonilor negri, cu Mâna Regelui ucisă și drumul către 
Debarcaderul Regelui deschis în faţa lor. Poate că Daemon ar fi 
stat pe Tronul de Fier, când Prinţul Baelor va fi venit cu lorzii 
furtunii și dornishenii lui. 

Cântăreţii pot să-i dea înainte, ser, cu ciocanul și nicovala lor, 
dar soarta a făcut-o fratricidul, cu o săgeată albă și o vrajă 
neagră. Stăpânește peste noi și acum, fii sigur. Regele Aerys e 
paiaţa lui. Nu m-ar surprinde să aflu că Lordul Corbul Sângelui l- 
a vrăjit ca să-l supună voinţei sale. Nu e de mirare că suntem 
blestemați. 

Ser Eustace clătină din cap și rămase tăcut, dus pe gânduri. 
Dunk se întreba cât auzise Egg, dar n-avea cum să-l întrebe. 
Câţi ochi are Corbul Sângelui? gândi el. 

Se făcea din ce în ce mai cald. Până și muștele au fugit, 
observă Dunk. Muștele au mai multă minte decât cavalerii. Se 
feresc de soare. Se întreba dacă el și Egg vor fi întâmpinați cum 
se cuvine la Coldmoat. O stacană cu bere rece ar aluneca bine. 
Dunk cugeta la această perspectivă cu plăcere, când își aminti 
ce spusese Egg despre Văduva Roșie care-și otrăvise soţii. Setea 
îi trecu pe dată. Existau lucruri mai rele decât un gâtlej uscat. 

—A fost o vreme când Casa Osgrey stăpânea toate 
pământurile, pe mii de kilometri de jur împrejur, de la Nunny, la 
est, până la Adăpostul Pietruit Cobble Cover, spuse Ser Eustace. 
Coldmoat a fost al nostru, și Dealurile Potcoavelor, peșterile de 
la Derring Downs, satele Dosk și Micul Dosk și Bradybottom, de 
ambele părţi ale Lacului Frunzos... Fecioarele din familia Osgrey 
se măritau cu băieţi din familiile Florent, Swann și Tarbeck, chiar 
și Hightower și Blackwood. 

Marginea Pădurii lui Wat se zărea deja. Dunk își umbri ochii cu 
o mână și privi frunzișul. Acum îl invidia pe Egg pentru pălăria 
lui pleoștită. Ce/ puțin vom avea puțină umbră. 

— Cândva Pădurea lui Wat se întindea chiar până la 
Coldmoat, îi explică Ser Eustace. Nu-mi amintesc cine-a fost 
Wat. Inainte de Cucerire, însă, găseai zimbri în pădurea asta și 
elani uriași. Erau mai mulţi cerbi roșii decât putea lua un om 
într-o viaţă, căci numai regelui și leului bălţat le era îngăduit să 
vâneze aici. Chiar și pe vremea tatălui meu, erau copaci pe 
ambele maluri ale râului, dar păianjenii au defrișat pădurile să 


facă pășuni pentru vacile, oile și caii lor. 

Un firișor de transpiraţie se prelinse pe pieptul lui Dunk. Se 
pomeni dorindu-și din tot sufletul ca stăpânul lui să tacă. E prea 
cald să vorbești. E prea cald să călărești. E pur și simplu prea al 
naibii de cald. 

În pădure, dădură peste hoitul unei uriașe pisici sălbatice 
maro, mișunând de viermi. 

— Oribil, făcu Egg, ocolind-o pe departe, călare pe Maester. 
Duhnește mai rău ca Ser Bennis. 

Ser Eustace își opri calul. 

— O pisică sălbatică. Nu știam c-a mai rămas vreuna în 
pădurea asta. Mă întreb ce-a omorât-o. Când nimeni nu 
răspunse, adăugă: Aici eu fac cale întoarsă. Mergeţi mai departe 
spre vest și drumul vă va duce direct la Coldmoat. Ai banii? 
Dunk încuviinţă. Bine. Întoarce-te cu apa mea, ser. 

Bătrânul cavaler se îndepărtă la trap, înapoi pe unde 
veniseră. Când dispăru, Egg spuse. 

— M-am gândit cum ar trebui să vorbești cu Lady Webber, 
ser. Ar trebui s-o câștigi de partea ta cu complimente galante. 

Băiatul arăta la fel de vioi și neîncălzit în tunica lui bălțată ca 
Ser Eustace în mantia lui. Oare sunt singurul care nădușește? 

— Complimente galante, repetă Dunk. Ce fel de complimente 
galante? 

— Ştii tu, ser, spune-i cât de frumoasă și de atrăgătoare e. 

Dunk avea îndoieli. 

— A îngropat patru soţi, trebuie să fie bătrână ca Lady Vaith. 
Dacă spun că e frumoasă și atrăgătoare când e bătrână și plină 
de negi, o să mă ia drept mincinos. 

— Trebuie doar să găsești ceva adevărat de spus despre ea. 
Așa face fratele meu Daeron. Chiar și târfele bătrâne și urâte 
pot avea păr strălucitor sau urechi frumos conturate, așa zice. 

— Urechi frumos conturate? 

Îndoielile lui Dunk sporeau. 

— Sau ochi frumoși. Spune-i că rochia îi scoate în evidenţă 
culoarea ochilor. Băiatul cugetă o clipă: Dar numai dacă nu are 
un singur ochi, ca Lordul Corbul Sângelui. 

Doamna mea, rochia aceea îţi scoate în evidență culoarea 
ochiului. Dunk auzise cavaleri și lorzi mărunți făcând asemenea 
complimente unor doamne. Dar nu se exprimaseră niciodată 
chiar în asemenea hal. Bună doamnă, rochia aceea e frumoasă. 


Scoate în evidență culoarea ambilor tăi ochi superbi. Unele 
dintre doamne erau bătrâne și sfrijite, sau grase și rumene, sau 
cu faţa ciupită de vărsat și lipsite de graţie, dar toate purtau 
rochii și toate aveau doi ochi și, din câte își amintea Dunk, 
fuseseră  încântate de cuvintele bombastice. Ce rochie 
încântătoare, doamna mea. Scoate în evidenţă încântătoarea 
frumusețe a frumoșilor tăi ochi colorați. 

— Viaţa unui cavaler rătăcitor e mai simplă, constată Dunk, 
posomorât. Dacă spun ce nu trebuie, e în stare să mă vâre într- 
un sac cu bolovani și să mă arunce în șanțul ei cu apă. 

— Mă îndoiesc că are un sac atât de mare, ser, zise Egg. Am 
putea, în schimb, să folosim cizma mea. 

— Nu, mârâi Dunk. N-am putea. 

Când ieșiră din Pădurea lui Wat, se pomeniră destul de 
departe în amonte de stăvilar. Apele se ridicaseră destul de 
mult pentru ca Dunk să se ude, așa cum se temuse. Destul de 
adânci ca să îneci un om, gândi el. În capătul celălalt, malul 
fusese străpuns și fusese săpat un șanț care să devieze o parte 
din cursul apei spre vest. Canalul se întindea de-a lungul 
drumului, alimentând o mulţime de canale mai mici care 
șerpuiau pe câmpuri. După ce trecem pârâul, suntem în mâinile 
Văduvei. Dunk se întreba în ce se vârâse. Era singur, cu un băiat 
de zece ani, să-i ţină spatele. 

Egg își făcu vânt. 

— Ser? De ce ne-am oprit? 

— Nu ne-am oprit. 

Dunk dădu pinteni calului și cobori în pârâu, împroșcând apa. 
Egg îl urmă, călare pe catâr. Apa era înaltă până la burta lui 
Tunet, înainte să înceapă să scadă din nou. leșiră șiroind pe 
malul Văduvei. În faţă, șanțul curgea drept ca o lance, cu sclipiri 
verzi și aurii în lumina soarelui. 

Când văzură turnurile Castelului Coldmoat, multe ore mai 
târziu, Dunk se opri să-și pună tunica lui cea bună, dornisheană, 
și să-și miște sabia lungă în teacă. Nu voia ca lama să fie 
înţepenită, dacă cumva avea nevoie s-o scoată. Egg scutură și 
el plăselele pumnalului său, cu faţa solemnă, sub pălăria-i 
pleoștită. Înaintară alături, Dunk pe voinicul cal de luptă, băiatul 
pe catâr, cu stindardul familiei Osgrey atârnând fără vlagă pe 
suportul lui. 

Coldmoat fu oarecum o dezamăgire, după toate câte le 


povestise despre el Ser Eustace. În comparaţie cu Capătul 
Furtunii sau Highgarden și celelalte reședințe de lorzi pe care le 
văzuse Dunk, era un castel modest... dar era un castel, nu un 
turn de veghe fortificat. Zidurile sale exterioare crenelate erau 
înalte de zece metri, cu turnuri în fiecare colţ, fiecare dintre ele 
o dată și jumătate cât Standfast. De pe fiecare turn și turnuleţ 
atârnau grele flamurile negre ale familiei Webber, purtând 
blazonul păianjenului pătat pe o pânză argintie. 

— Ser? zise Egg. Apa. Uite unde merge. 

Canalul se oprea sub zidurile exterioare ale castelului, 
revărsându-se în șanțul de apărare care îi dăduse numele. 
Clipocitul apei îl făcu pe Dunk să scrâșnească din dinţi. N-o să 
aibă apa mea bălțată. 

— Haide, îi spuse el lui Egg. 

Deasupra arcului porţii principale, un șir de flamuri cu 
blazonul păianjenului atârnau în aerul neclintit, deasupra mai 
vechiului blazon cioplit adânc în piatră. Secole de vânt și vreme 
rea îl tociseră, dar forma lui era încă distinctă: un leu ridicat pe 
picioarele din spate, făcut din careuri în șah. Porţile de dedesubt 
erau deschise. Când traversară, troncănind, podul basculant, 
Dunk observă cât de jos era șanțul cu apă. Un metru optzeci, cel 
puțin, estimă el. 

Doi lăncieri le ţinură calea, la bariera-ghilotină. Unul avea o 
barbă mare și neagră, altul nu. Bărbosul ceru să știe care e 
scopul prezenţei lor aici. 

— Stăpânul meu, Lordul Osgrey, m-a trimis să tratez cu Lady 
Webber, îi explică Dunk. Mi se spune Ser Duncan Vlăjganul. 

— Ei, bine, știam că nu ești Bennis, zise cel fără barbă. L-am fi 
mirosit de la distanţă. 

Bărbatul avea un dinte lipsă și blazonul păianjenului pătat 
cusut deasupra inimii. 

Bărbosul îl cerceta cu suspiciune pe Dunk. 

— Nimeni n-o întâlnește pe nobila stăpână fără permisiunea 
Găliganului. Tu vii cu mine, grăjdarul tău poate să rămână cu 
caii. 

— Sunt scutier, nu grăjdar, ţinu morţiș Egg să spună. Eşti orb 
sau doar prost? 

Străjerul fără barbă izbucni în râs. Bărbosul atinse beregata 
băiatului cu vârful suliței. 

— Mai spune o dată. 


Dunk îi trase lui Egg o scatoalcă peste ureche. 

— Nu, tacă-ţi gura și vezi de cai. Dunk descălecă. Mă duc 
acum să vorbesc cu Ser Lucas. 

Bărbosul cobori sulița. 

— E în curte. 

Trecură pe sub ţepușele barierei-ghilotină și pe sub o gură de 
tragere, înainte să iasă în curtea exterioară. In adăposturi lătrau 
dulăi, iar dinspre ferestrele plumbuite ale unui sept de lemn cu 
șapte laturi Dunk auzea glasuri cântând. In faţa fierăriei, un 
fierar potcovea un cal, ajutat de un ucenic. In apropiere, un 
scutier trăgea la ţintă cu arcul, în timp ce o fată pistruiată, cu 
părul împletit într-o coadă lungă, îl egala lovitură după lovitură. 
Tinta mobilă se învârtea și ea, în timp ce câţiva cavaleri în haine 
vătuite o doborau rând pe rând. 

Îl găsi pe Ser Lucas Găliganul printre privitori, vorbind cu un 
septon mare și gras care nădușea mai rău decât Dunk, un 
caltaboș mare și alb în veșminte ude leoarcă, de parcă fi făcut 
baie cu ele. Inchfield era la o lance distanţă în spatele lui, băţos 
și drept și foarte înalt... deși nu atât de înalt ca Dunk. Doi metri, 
estimă Dunk, și fiecare centimetru mai mândru decât celălalt. 
Deși purta mătase neagră și brocart, Ser Lucas nu părea încălzit, 
de-ai fi zis că patrula pe Zid. 

— Stăpâne! îl strigă străjerul. Omul ăsta vine de la turnul 
găinii pentru o audienţă la nobila doamnă. 

Septonul se întoarse primul, cu un chiuit de încântare care-l 
făcu pe Dunk să se întrebe dacă era beat. 

— Şi ce-i ăsta? Un cavaler rătăcitor? Aveţi o mulţime de 
tufișuri în Reach. Septonul făcu semnul binecuvântării: Fie ca 
Războinicul să lupte veșnic și alături de tine. Sunt Septonul 
Sefton. Un nume nefericit, dar e al meu. lar tu? 

— Ser Duncan Vlăjganul. 

— Modest, omul ăsta, îi spuse Septonul lui Ser Lucas. De-aș fi 
eu așa de înalt, mi-aș spune Ser Sefron Imensul. Ser Sefton 
Turnul. Ser Sefron cu Norii la Urechi. 

Faţa lui, ca o lună plină, era îmbujorată, iar pe robă avea pete 
de vin. 

Ser Lucas îl cercetă pe Dunk. Era un bărbat mai în vârstă, de 
patruzeci de ani, cel puţin, poate chiar de cincizeci, mai degrabă 
zvelt decât musculos, cu o faţă deosebit de urâtă. Avea buzele 
groase, dinţii, o harababură gălbejită, nasul mare și cărnos, ochii 


bulbucaţi. Si e furios, sesiză Dunk, chiar înainte ca omul să 
vorbească. 

— Cavalerii sunt în cel mai bun caz cerșetori cu săbii și în cel 
mai rău, tâlhari. Pleacă. Nu vrem aici oameni ca tine. 

Faţa lui Dunk se întunecă. 

— M-a trimis Ser Eustace de la Standfast să tratez cu doamna 
castelului. 

— Osgrey? Septonul îi aruncă o privire Găliganului. Osgrey cel 
cu leul bălțat. Credeam că a dispărut Casa Osgrey. 

— Aproape de tot, atât cât să nu mai conteze. Bătrânul e 
ultimul dintre ei. Îl lăsăm să păstreze un turn dărăpănat la 
câţiva kilometri spre est. Ser Lucas se încruntă la Dunk: Dacă 
Ser Eustace vrea să stea de vorbă cu nobila stăpână, n-are 
decât să vină el. Ochii i se îngustară: Tu ai fost la stăvilar cu 
Bennis. Nu te osteni să negi. Ar trebui să te spânzur. 

— Cei Șapte să ne apere. Septonul își șterse sudoarea de pe 
frunte cu mâneca. Un brigand, nu-i așa? Și încă unul voinic. Ser, 
căiește-te pentru păcatele tale și Mama o să aibă îndurare. 
Pledoaria pioasă a septonului fu întreruptă când trase câteva 
vânturi. Vai, mie. lartă-mă, ser. Așa se întâmplă când mănânci 
fasole și pâine de orz. 

— Nu sunt brigand, le spuse Dunk celor doi, cu toată 
demnitatea de care era în stare. 

Găliganul nu părea impresionat de această negare. 

— Nu-mi pune răbdarea la încercare, ser... dacă ești un ser. 
Fugi înapoi la turnul tău cu găini și spune-i lui Ser Eustace să ni-l 
predea pe Ser Bennis Duhoare-Brună. Dacă ne scutește de 
osteneala de a-l scoate noi cu forţa din Standfast, s-ar putea ca 
nobila stăpână să fie mai dispusă la clemenţă. 

— Voi vorbi cu nobila stăpână despre Ser Bennis și necazurile 
de la stăvilar. Și despre furtul apei noastre. 

— Furt? se miră Ser Lucas. Spune-i asta stăpânei noastre și 
vei înota într-un sac înainte de apusul soarelui. Ești sigur că vrei 
să vorbești cu ea? 

Singurul lucru de care era sigur Dunk era că-i venea să-și vâre 
pumnul printre dinţii strâmbi și galbeni ai lui Lucas Inchfield. 

— Ti-am spus ce vreau. 

— O, lasă-l să-i vorbească, îl îndemnă septonul. Ce rău ar 
putea face? Ser Duncan a străbătut cale lungă sub soarele ăsta 
necruţător, lasă-l să spună ce are de spus. 


Ser Lucas îl măsură din nou pe Dunk. 

— Septonul nostru e un om credincios. Vino. Am să-ți fiu 
recunoscător dacă vei fi scurt. 

Găliganul străbătu curtea cu pași mari și Dunk fu nevoit să 
alerge în urma lui. 

Ușile septului de la castel se deschiseseră și credincioșii 
coborau scările. Erau cavaleri și scutieri, vreo douăzeci de copii, 
mai mulţi bătrâni, trei septe în veșminte albe cu glugă... și o 
doamnă elegantă, durdulie, de viță nobilă, înveșmântată într-o 
rochie de damasc bleumarin, tivită cu dantelă myrisheană, atât 
de lungă încât tivul se târa în praf. Dunk aprecie că avea cam 
patruzeci de ani. Sub o plasă de păr din fir de argint, părul ei 
castaniu-roșcat era ridicat, dar mai roșie decât părul era faţa ei. 

— Stăpână, spuse Ser Lucas, când ajunseră în faţa ei și a 
septelor sale, acest cavaler rătăcitor susţine că aduce un mesaj 
de la Ser Eustace Osgrey. Vrei să-l auzi? 

— Dacă vrei tu, Ser Lucas. 

Se uită atât de insistent la Dunk încât acesta nu putu să nu-și 
amintească vorbele lui Egg despre vrăjitorie. Wu cred că face 
baie în sânge ca să rămână frumoasă. Văduva era corpolentă și 
ţeapănă, cu un cap ciudat de ţuguiat pe care părul ridicat nu-l 
putea ascunde cu totul. Avea nasul prea mare și gura prea mică. 
Dunk fu ușurat să vadă că avea, într-adevăr, doi ochi, dar 
abandonase deja toate gândurile despre galanterie. 

— Ser Eustace m-a rugat să-ţi vorbesc despre recentele 
necazuri de la stăvilar. 

Femeia clipi. 

— Stăvilar, spui? 

În jurul lor se aduna un grup de oameni. Dunk simţea ochi 
dușmănoși aţintiţi asupra lui. 

— Pârâul, spuse el, Apa Bălţată. Nobilă stăpână, ai construit 
un stăvilar de-a curmezișul lui... 

— O, sunt foarte sigură că n-am construit. Păi, eu mi-am făcut 
rugăciunile toată dimineaţa, ser. 

Dunk îl auzi pe Ser Lucas chicotind. 

— N-am vrut să spun că ai construit zidul cu mâinile tale, 
nobilă stăpână, doar că... fără apa aceea culturile noastre vor 
muri... ţăranii au fasole și orz pe câmpuri, și pepeni... 

— Zău? Imi plac pepenii foarte mult. Gura ei mică se curbă 
într-un zâmbet fericit. Ce fel de pepeni? 


Dunk privi stânjenit la cercul de feţe din jurul lui și simţi cum i 
se înfierbântă obrajii. Ceva e putred aici. Găliganul mă ia de 
prost. 

— Stăpână, ne-am putea continua discuţia într-un loc... mai 
retras? 

— Marele mocofan vrea să se culce cu ea! glumi cineva și un 
val de hohote se stârni în jurul lui. 

Femeia se dădu înapoi, înspăimântată, și-și ridică ambele 
mâini, să-și ascundă fața. Una dintre septe se duse iute lângă ea 
și o cuprinse pe după umeri cu un braţ protector. 

— Ce-i toată veselia asta? Un glas curmă râsetele, rece și 
ferm. Nu-mi spune nimeni și mie care-i gluma? Cavalere, cine 
ești de-mi necăjești sora? 

Era fata pe care o văzuse mai devreme trăgând cu arcul. Avea 
o tolbă cu săgeți la șold și ţinea în mână un arc lung, înalt cât 
ea, adică nu foarte înalt. Dacă Dunk avea mai bine de doi metri, 
ea avea un metru și jumătate. Ar fi putut să-i cuprindă talia cu 
palmele. Părul ei roșu era prins într-o coadă împletită atât de 
lungă încât îi trecea de coapse. Avea o gropiţă în bărbie, nasul 
cârn și o pulbere ușoară de pistrui pe obraji. 

— lartă-ne, Lady Rohanne. Cel care vorbi era un chipeș lord 
tânăr, cu centaurul Casei Caswell brodat pe tunică. Acest mare 
mocofan te-a confundat cu Lady Helicent. 

Dunk se uită de la o femeie la alta. 

— Tu ești Văduva Roșie? se auzi rostind. Dar ești prea... 

— Tânără? Fata îi aruncă arcul flăcăului lungan pe care Dunk 
îl văzuse la ţinte împreună cu ea. Se face că am douăzeci și 
cinci de ani. Sau voiai să spui mică? 

— ... frumoasă. Frumoasă voiam să spun. Dunk nu știa de 
unde îi venise asta, dar se bucura că-i venise. li plăceau nasul 
ei, culoarea blond-căpșunie a părului și sânii mici, dar bine 
conturaţi, sub jiletca de piele. Credeam că ești... vreau să zic... 
am auzit că ești de patru ori văduvă, așa că... 

— Primul meu soţ a murit pe când aveam zece ani. El avea 
doisprezece, scutierul tatălui meu. A fost călcat de copitele 
cailor pe Câmpul lerbii Roșii. Mă tem că soții mei nu zăbovesc 
niciodată prea mult. Ultimul a murit primăvara. 

Așa se spunea mereu despre cei care muriseră în timpul Marii 
Epidemii de Primăvară, cu doi ani în urmă. A murit primăvara. 

Câteva zeci de mii muriseră primăvara, printre care un rege 


bătrân și înţelept și doi tineri prinți foarte promiţători. 

— Îmi... îmi pare rău pentru toate pierderile tale, stăpână. Un 
compliment, nătărăule, fă-i un compliment. Vreau să spun... 
rochia ta... 

— Rochie? Tânăra privi în jos, la cizmele și pantalonii ei, la 
tunica largă de pânză și la jiletca de piele. Nu port nicio rochie. 

— Părul, voiam să spun... e moale și... 

— Și de unde știi tu asta, ser? Dacă mi-ai fi atins vreodată 
părul, cred că mi-aș aminti. 

— Nu moale, se corectă Dunk, nefericit. Roșu, voiam să spun. 
Părul tău e foarte roșu. 

— Foarte roșu, ser? O, nu așa de roșu ca faţa ta, nădăjduiesc. 

Râse și spectatorii râseră cu ea. 

Toţi, în afară de Ser Lucas Găliganul. 

— Stăpână, interveni el, acest om este unul dintre mercenarii 
de la Standfast. A fost cu Bennis Scutul Brun când i-a atacat pe 
săpătorii tăi, la stăvilar, și a ciopârţit faţa lui Wolmer. Bătrânul 
Osgrey l-a trimis să trateze cu tine. 

— Așa e, stăpână. Mi se spune Ser Duncan Vlăjganul. 

— Ser Duncan Prostovanul, mai degrabă, zise un cavaler cu 
barbă, care purta cele trei fulgere ale Casei Leygood. 

Alte hohote răsunară. Până și Lady Helicent își revenise 
suficient ca să scoată un chicot. 

— Oare curtoazia de la Coldmoat a murit odată cu tatăl meu? 
întrebă fata. Nu, nu e o fată, e femeie în toată firea. Cum a ajuns 
Ser Duncan să facă o asemenea greșeală, mă-ntreb? 

Dunk îi aruncă lui Inchfield o privire dușmănoasă și spuse. 

— Vina a fost a mea. 

— Chiar așa? Văduva Roșie îl examină pe Dunk din cap până- 
n picioare: Un copac și o stea căzătoare. N-am mai văzut 
niciodată blazonul ăsta. Îi atinse tunica, trecându-și două degete 
peste o creangă a ulmului. Și pictat, nu cusut. Dornishenii își 
pictează mătăsurile din câte-am auzit, dar ești prea înalt ca să 
fii dornishean. 

— Nu toţi dornishenii sunt scunzi, stăpână. Dunk îi simţea 
degetele prin mătase. Avea pistrui și pe mână. Pun rămășag că 
are pistrui peste tot. Gura lui Dunk era neobișnuit de uscată. Am 
petrecut un an în Dorne, adăugă el. 

— Toţi stejarii cresc așa de înalţi acolo? întrebă ea, în timp ce 
își trecea degetele peste o creangă din jurul inimii lui Dunk. 


— Vrea să fie un ulm, stăpână. 

— O să ţin minte. Işi retrase mâna, solemnă, zicând: E prea 
cald și prea mult praf în curte, pentru o conversaţie. Septonule, 
condu-l pe Ser Duncan în sala mea de audienţe. 

— Va fi o mare plăcere pentru mine, buna mea soră. 

— Oaspetelui nostru trebuie să-i fie sete. Poţi să trimiţi și o 
carafă cu vin. 

— Trebuie neapărat? Grăsanul radia. Ei, bine, dacă dorești. 

— Voi veni de îndată ce mă schimb. Desfăcându-și 
cingătoarea și tolba, i le dădu însoţitorului său. Vreau să ni se 
alăture și Maesterul Cerrick. Ser Lucas, du-te și spune-i să se 
înfățișeze. 

— II aduc de îndată, stăpână, răspunse Lucas Găliganul. 

Femeia îi aruncă o privire rece castelanului său. 

— Nu-i nevoie să-l aduci. Știu că ai multe sarcini de îndeplinit 
prin castel. Va fi de-ajuns să-l trimiţi pe Maesterul Cerrick în 
apartamentele mele. 

— Stăpână! strigă Dunk după ea. Scutierul meu a fost obligat 
să aștepte la porţi. Ar putea să ne însoţească și el? 

— Scutierul tău? Când zâmbea, arăta ca o fetișcană de 
cincisprezece ani, nu ca o femeie de douăzeci și cinci. O fată 
frumoasă, răutăcioasă și zeflemitoare. Desigur, dacă îţi face 
plăcere, adăugă ea. 

sp Ca 
a O G = 

— Nu bea vinul, ser, îi șopti Egg, în timp ce așteptau în sala 
de audienţe. 

Podelele de piatră erau acoperite cu rogojini parfumate, 
pereţii cu tapiserii reprezentând scene de turnir și bătălie. Dunk 
pufni. 

— Nu-i nevoie să mă otrăvească, răspunse el în șoaptă. Vrei 
să spui că mă crede un mare mocofan, cu terci de mazăre între 
urechi? 

— Bunei surori îi place terciul de mazăre, la drept vorbind, 
spuse Septonul Sefton, când își făcu din nou apariţia, cu o 
carafă de vin, una cu apă și trei cupe. Da, da, am auzit, sunt 
gras, nu surd. Septonul umplu două cupe cu vin și una cu apă. A 
treia i-o dădu lui Egg, care o cercetă cu o privire lungă și 
neîncrezătoare și o puse deoparte. Septonul nu băgă de seamă. 
E un vin vechi de Arbor, îi explică lui Dunk. Foarte bun, iar 


otrava îi dă o aromă deosebită, adăugă el, făcându-i lui Egg cu 
ochiul. Arareori mă ating de struguri, dar așa am auzit. Îi întinse 
cupa lui Dunk. 

Era un vin bogat și dulce, dar Dunk sorbi cu grijă, și asta abia 
după ce septonul goli cu nesaţ, din trei înghiţituri mari și 
zgomotoase, jumătate din cupa sa. Egg își încrucișă braţele și 
continuă să-și ignore apa. 

— Chiar îi place terciul de mazăre, spuse septonul. Și tu îi 
placi, ser. O cunosc pe buna mea soră. Când te-am văzut prima 
oară în curte, aproape că am sperat că ești vreun peţitor venit 
de la Debarcaderul Regelui, să ceară mâna stăpânei. 

Dunk își încreţi fruntea. 

— De unde-ai știut că sunt de la Debarcaderul Regelui, 
septonule? 

— Oamenii de-acolo au un anume fel de a vorbi. Septonul 
trase o dușcă de vin, învârti licoarea în gură, înghiţi și oftă de 
plăcere. Am slujit acolo mulţi ani, în serviciul Înaltului nostru 
Septon, în Marele Sept al lui Baelor. Suspină. N-ai mai 
recunoaște orașul, de când cu primăvara. Focurile l-au schimbat. 
Un sfert din case au dispărut și încă un sfert sunt goale. Și 
șobolanii au dispărut. Nu mi-aș fi imaginat niciodată c-am să văd 
un oraș fără șobolani. 

Dunk auzise și el asta. 

— Ai fost acolo în timpul Marii Epidemii de Primăvară? 

— O, da, am fost. O perioadă îngrozitoare, ser, îngrozitoare. 
Oameni în putere umblau sănătoși în zori și erau morți până la 
apusul soarelui. Mureau atât de mulţi și atât de repede încât n- 
aveau timp să-i îngroape. În schimb, i-au așezat morman în 
Groapa Dragonilor și, când cadavrele au ajuns la trei metri 
adâncime, Lordul Rivers a poruncit piromanţilor să le ardă. 
Lumina focurilor a strălucit prin ferestre, ca în vremurile de 
demult, pe când dragonii aveau cuib sub marea cupolă. Noaptea 
puteai vedea strălucirea în tot orașul, lumina verde-întunecată a 
focului sălbatic. Culoarea verde continuă să mă bântuie și acum. 
Se spune că primăvara a fost rea în Lannisport, și mai rea în 
Orașul Vechi, dar la Debarcaderul Regelui a secerat patru din 
zece. N-au fost cruţaţi nici tineri, nici bătrâni, nici bogaţi, nici 
săraci, nici mari, nici umili. Bunul nostru Înalt Septon, glasul 
zeilor pe pământ, a pierit și el, cu o treime dintre Cei Mai 
Cucernici și aproape toate surorile noastre tăcute. Înălţimea Sa 


Regele Daeron, dulcele Matarys și viteazul Vallar, Mâna... O, au 
fost vremuri îngrozitoare. Până la sfârșit, jumătate din oraș se 
ruga la Străin. Septonul mai luă o înghiţitură. lar tu unde-ai fost, 
ser? 

— În Dorne, răspunse Dunk. 

— Mulţumește-i Mamei pentru îndurarea ei, atunci. 

Marea Epidemie de Primăvară nu ajunsese niciodată la Dorne, 
poate pentru că dornishenii își închiseseră graniţele și porturile, 
așa cum făcuseră și Arrynii din Vale, care fuseseră cruţaţi și ei. 

— Toată discuţia asta despre moarte e de-ajuns să lase omul 
fără vin, dar veselia vine greu în vremuri precum cele pe care le 
trăim. Seceta nu se lasă înduplecată, în ciuda tuturor 
rugăciunilor noastre. Pădurea Regelui e o imensă cutie de iască 
și focurile se dezlănţuie acolo zi și noapte. Oţelul Înverșunat și 
fiii lui Daemon Blackfyre pun la cale comploturi în Tyrosh, iar 
krakenii lui Dagon Greyjoy cutreieră Marea Apusului ca nișe lupi 
înfometați, năvălind până departe spre sud, la Arbor. Au luat 
jumătate din bogăţia Insulei Frumoase, se spune, și o sută de 
femei. Lordul Farman își repară zidurile de apărare, deși mi se 
pare că face ca omul care-i pune fiicei sale gravide o centură de 
castitate, când are pântecele mare cât al meu. Lordul Bracken 
moare încet pe Trident și întâiul său născut a pierit primăvara. 
Asta înseamnă că Ser Otho e cel care trebuie să-i urmeze. Casa 
Blackwood nu va înghiţi niciodată Bruta de la Bracken ca vecin. 
Asta va însemna război. 

Dunk cunoștea vechea dușmănie dintre Casele Blackwood și 
Bracken. 

— Lordul lor senior nu va impune o pace? 

— Din păcate, spuse Septonul Sefton, Lordul Tully e un copil 
de opt ani, înconjurat de femei. Riverrunul va face puţin, iar 
Regele Aerys și mai puţin. Dacă nu se găsește vreun maester să 
scrie o relatare despre asta, toată chestiunea va scăpa atenţiei 
regale. Nu uita, rogu-te, Mâna noastră s-a născut pe jumătate 
Blackwood. Dacă va acţiona în vreun fel, va fi doar ca să-și ajute 
verii să încolțească Bruta. Mama din Ceruri l-a însemnat pe 
Lordul Rivers în ziua în care s-a născut, iar Oţelul Inverșunat l-a 
însemnat din nou, pe Câmpul lerbii Roșii. 

Dunk știa că septonul se referea la Corbul Sângelui. Brynden 
Rivers era adevăratul nume al Mâinii Regelui. Mama lui fusese 
născută Blackwood, tatăl fusese Regele Aerys al IV-lea. 


Grăsanul își bău vinul și turui mai departe. 

— Cât despre Aerys, Înălţimii Sale îi pasă mai mult de vechile 
pergamente și de profeţiile prăfuite decât de lorzi și de legi. Nici 
măcar nu se ostenește să zămislească un moștenitor. Regina 
Aelinor se roagă zi de zi în Marele Sept, implorând-o pe Mama 
din Ceruri s-o binecuvânteze cu un copil, dar rămâne fecioară. 
Aerys are camerele lui separate și se spune că mai degrabă ar 
lua în pat o carte decât orice femeie. Septonul își umplu cupa 
din nou: De bună seamă, cel care ne conduce este Lordul 
Rivers, cu vrăjile și cu spionii lui. Nu e nimeni să i se opună. 
Prinţul Maekar stă îmbufnat în Castelul Verii, cultivându-și 
nemulțumirile împotriva fratelui său, regele. Prinţul Rhaegal e 
pe cât de nebun pe-atât de blajin, iar copiii lui sunt... ei, bine, 
copii. Prietenii și favoriţii Lordului Rivers ocupă toate posturile, 
lorzii micului consiliu îi ling mâna, iar acest nou Mare Maester e 
la fel de vârât în vrăjitorie ca el. Fortăreaţa Roșie e păzită de 
Dinţii Corbului și nimeni nu-l vede pe rege fără permisiunea lui. 

Dunk se foi stânjenit în scaun. Câţi ochi are Corbul Sângelui? 
O mie și unul. Spera că Mâna Regelui nu avea și o mie și una de 
urechi. Unele dintre lucrurile pe care le spunea Septonul Sefton 
sunau a trădare. Dunk aruncă o privire spre Egg, să vadă cum 
reacţiona la toate acestea. Băiatul se străduia din răsputeri să 
tacă. 

Septonul se ridică în picioare. 

— Buna mea soră va mai întârzia puţin. Ca toate marile 
doamne, va găsi că primele zece rochii pe care le încearcă nu se 
potrivesc cu starea ei de spirit. Mai vrei niște vin? 

Fără să mai aștepte răspunsul, umplu ambele cupe. 

— Doamna pe care am confundat-o, întrebă Dunk, nerăbdător 
să schimbe vorba, e sora ta? 

— Suntem cu toţii copii ai Celor Șapte, ser, dar în afară de 
asta... o, nu! Lady Helicent e sora regretatului Ser Rolland 
Uffering, cel de-al patrulea soţ al doamnei Rohanne, care a 
murit primăvara. Fratele meu a fost predecesorul lui, Ser Simon 
Staunton, care a avut marele ghinion să se înece cu un os de 
pui. Coldmoat mișună de fantome, trebuie spus. Soții mor, dar 
rudele lor rămân, să bea vinurile stăpânei și să-i mănânce 
cofeturile, ca o invazie de lăcuste rozalii și  dolofane 
împopoţonate în mătase și catifea. Septonul se șterse la gură și 
continuă: Și, totuși, trebuie să se mărite din nou, și asta repede. 


— Trebuie? întrebă Dunk. 

— Testamentul nobilului său tată o cere. Lordul Wyman voia 
nepoți, să-i ducă mai departe numele. Când s-a îmbolnăvit, a 
încercat s-o mărite cu Găliganul, ca să poată muri știind-o cu un 
bărbat puternic alături, s-o apere, dar Rohanne l-a refuzat. 
Lordul s-a răzbunat prin testamentul său: Dacă Rohanne rămâne 
nemăritată la doi ani de la moartea tatălui ei, Coldmoat și 
pământurile lui îi revin vărului Wendell. Probabil că ai apucat să- 
| vezi în curte. Un bărbat scund, cu gușă, foarte predispus la 
flatulență. Deși nu se cuvine s-o spun, sunt eu însumi blestemat 
cu vânturi în exces. Fie cum o fi. Ser Wendell e prost și hrăpăreţ, 
dar nevasta lui e sora Lordului Rowan... și e grozav de fertilă, 
asta nu poate fi tăgăduit. Fată la fel de des cum trage el vânturi. 
Fiii lor sunt pe măsura tatălui, fiicele, mai rele și cu toții au 
început să numere zilele. Lordul Rowan a confirmat testamentul, 
așa că stăpâna mai are timp doar până la următoarea lună 
nouă. 

— De ce-a așteptat atât de mult? se întrebă Dunk cu voce 
tare. 

Septonul ridică din umeri. 

— La drept vorbind, a cam dus lipsă de peţitori. Buna mea 
soră nu-i de lepădat, după cum probabil ai observat, iar un 
castel solid, cu proprietăţi întinse, nu face decât să-i sporească 
farmecul. Ai putea crede că în jurul ei roiesc ca muștele mezinii 
unor lorzi și cavaleri fără pământ. Te-ai înșela. Cei patru soți 
morți îi ţin la distanţă, iar unii spun că-i și stearpă... dar 
niciodată în preajma ei, dacă nu cumva își doresc să vadă o 
colivie de ciori pe dinăuntru. A născut doi prunci, un băiat și o 
fată, dar niciunul n-a trăit până la prima sa aniversare. Puţinii pe 
care zvonurile despre otrăviri și vrăjitorie nu-i îndepărtează nu 
vor să aibă de-a face cu Găliganul. Lordul Wyman l-a însărcinat, 
pe patul de moarte, să-i apere fiica de peţitori nevrednici, 
cuvinte prin care el a înţeles toți peţitorii. Cel ce vrea să aibă 
mâna ei va trebui să înfrunte mai întâi sabia lui. Septonul își 
termină vinul și puse cupa deoparte. Asta nu înseamnă că n-a 
existat niciunul, adăugă el. Cleyton Caswell și Simon Leygood au 
fost cei mai insistenţi, dar par mai interesaţi de pământurile 
decât de persoana ei. Dacă ar fi să mă pretez la rămășaguri, mi- 
aș pune aurul pe Gerold Lannister. Încă nu și-a făcut apariţia, 
dar se spune că are părul auriu și mintea iute. Şi că are mai 


mult de un metru optzeci... 

— ... iar Lady Webber e fascinată de scrisorile lui. Doamna în 
cauză stătea în pragul ușii, lângă un maester tânăr și slut, cu un 
nas mare și coroiat. Ai pierde rămășagul, bunule frate. Gerold 
nu va renunţa niciodată de bunăvoie la plăcerile de la 
Lannisport și la splendorile de la Casterly Rock pentru un titlu de 
lord mărunt. Are mai multă influență ca frate și sfetnic al 
Lordului Tybolt decât ar putea spera să aibă ca soț al meu. Cât 
despre alții, Ser Simon ar trebui să vândă jumătate din 
pământul meu ca să-și plătească datoriile, iar Ser Cleyton 
tremură ca o frunză ori de câte ori catadicsește Găliganul să se 
uite la el. În plus, e mai frumos ca mine. lar tu, septonule, ai cea 
mai mare gură din Westeros. 

— Un pântece mare cere o gură mare, răspunse Septonul 
Sefton, deloc tulburat. Altfel se face mic curând. 

— Tu ești Văduva Roșie? întrebă Egg, uluit. Sunt aproape la 
fel de înalt ca tine! 

— A mai făcut un băiat aceeași remarcă, acum o jumătate de 
an. L-am trimis la roata de tortură, să-l facă mai înalt. Când Lady 
Rohanne se așeză pe jilțul de pe dais, își trase cosița lungă în 
faţă, peste umărul stâng. Era atât de lungă încât capătul îi 
odihnea încolăcit în poală, ca o pisică adormită. Ser Duncan, 
spuse ea, n-ar fi trebuit să te tachinez în curte, când tu încercai 
să fii atât de amabil. Numai că ai roșit așa de tare... N-a fost 
nicio fată să te tachineze, în satul unde-ai crescut așa de înalt? 

— Satul a fost Debarcaderul Regelui. Dunk trecu sub tăcere 
Fundătura Puricilor. Erau fete, dar... 

Tachinările din Fundătura Puricilor însemnau uneori tăiatul 
unui deget de la picior. 

— Presupun că se temeau să te tachineze, spuse Lady 
Rohanne, mângâindu-și cosița. Fără doar și poate, erau speriate 
de statura ta. Să nu i-o iei în nume de rău lui Lady Helicent, 
rogu-te. Buna mea soră e o făptură slabă de minte, dar e 
inocentă. E atât de pioasă încât n-ar putea să se îmbrace fără 
septele ei. 

— N-a fost vina ei. Greșeala îmi aparţine. 

— Minţi aproape galant. Știu că a fost Ser Lucas. E un om 
crud, iar tu l-ai jignit pe loc. 

— Cum? întrebă Dunk, nedumerit. Nu i-am făcut niciun rău. 

Rohanne zâmbi cu un zâmbet care-l făcu să-și dorească să fi 


fost mai urâtă. 

— Te-am văzut lângă el, zise ea. Ești mai înalt cu o palmă sau 
aproape. De multă vreme n-a mai întâlnit Ser Lucas pe cineva la 
care să nu se poată uita de sus. Câţi ani ai, ser? 

— Aproape douăzeci, dacă-mi îngădui, doamna mea. 

Lui Dunk îi plăcea cum sună douăzeci, deși probabil era mai 
tânăr cu un an, poate cu doi. Nimeni nu știa precis, cu atât mai 
puţin el însuși. Avea, pesemne, o mamă și un tată, ca toată 
lumea, dar nu-i cunoscuse. Nu le știa nici măcar numele și 
nimănui în Fundătura Puricilor nu-i păsase vreodată când s-a 
născut sau cine-i sunt părinţii. 

— Ești așa de puternic precum pari? 

— Cât de puternic par? 

— O, destul de puternic ca să-l iriţi pe Ser Lucas. E castelanul 
meu, deși nu eu mi l-am ales. L-am moștenit de la tatăl meu, 
așa cum am moștenit Coldmoat. Ai devenit cavaler pe-un câmp 
de luptă, Ser Duncan? Vorba ta sugerează că nu te-ai născut cu 
sânge de nobil, dacă-mi îngădui s-o spun. 

M-am născut cu sânge de canal. 

— Un cavaler rătăcitor pe nume Ser Arlan de Pennytree m-a 
luat ca scutier, pe când eram doar copil. M-a învăţat 
cavalerismul și artele războiului. 

— Şi același Ser Arlan te-a făcut cavaler? 

Dunk se foi. Observă că una dintre ghetele sale era pe 
jumătate desfăcută. 

— Nimeni altcineva nu m-ar fi făcut, probabil. 

— Unde-i Ser Arlan acum? 

— A murit. Dunk ridică ochii. Putea să-și lege gheata mai 
târziu. L-am îngropat pe coama unui deal. 

— A căzut vitejește în bătălie? 

— Erau ploi. A răcit. 

— Bătrânii sunt firavi, știu. Am învăţat asta de la al doilea soț 
al meu. Aveam treisprezece ani când l-am urmat. El ar fi împlinit 
cincizeci și cinci, dacă ar fi trăit până la următoarea sa 
aniversare. Când era de jumătate de an în pământ, i-am dăruit 
și un fiu. A venit Străinul și după el. Septonii spun că tatăl lui l-a 
vrut alături. Tu ce părere ai, ser? 

— Păi, șovăi Dunk, s-ar putea, stăpână. 

— Aiureli, făcu ea, băiatul s-a născut prea plăpând. O făptură 
atât de micuță. N-avea putere nici să sugă. Și totuși Zeii i-au 


dăruit cincizeci și cinci de ani tatălui său. Ai crede că i-ar fi putut 
dărui mai mult de trei zile fiului. 

— Așa este. 

Dunk nu știa mai nimic despre zei. Se ducea uneori la sept și 
se ruga la Războinic, să-i dea putere în braţe, dar în rest îi lăsa 
pe Cei Şapte în treaba lor. 

— Imi pare rău că Ser Arlan al tău a murit, zise ea, și încă și 
mai rău că ai intrat în slujba lui Ser Eustace. Nu toţi bătrânii sunt 
la fel, Ser Duncan. Ai face mai bine să te duci acasă, la 
Pennytree. 

— Casa mea e acolo unde mi-e jurată sabia. 

Dunk nu fusese niciodată la Pennytree. Nici măcar nu știa 
dacă era în Reach. 

— Jur-o aici, atunci. Vremurile sunt tulburi. Am nevoie de 
cavaleri. După cum arăţi, s-ar spune că ai poftă de mâncare, Ser 
Duncan. Câţi pui poţi să înfuleci? La Coldmoat ai avea carne 
caldă și rozalie din belșug și tarte dulci cu fructe. Scutierul tău 
trebuie și el hrănit, mi se pare. E așa de sfrijit că i-a căzut tot 
părul. O să-i dăm o cameră cu alţi băieți de vârsta lui. O să-i 
placă. Instructorii mei de arme l-ar putea antrena în toate artele 
războiului. 

— İl antrenez eu, spuse Dunk, încercând să se apere. 

— Şi mai cine? Bennis? Bătrânul Osgrey? Găinile? 

Fuseseră zile când Dunk îl pusese pe Egg să vâneze găini. // 
ajută să devină mai iute, gândi el, dar știa că, dacă i-ar spune 
asta, Lady Rohanne ar râde. îl tulbura, cu nasul ei cârn și 
pistruii. Dunk fu nevoit să-și reamintească de ce îl trimisese 
acolo Ser Eustace. 

— Sabia mi-e jurată Lordului Osgrey, stăpână, declară el, și 
așa va rămâne. 

— Așa să fie, ser. Hai să vorbim despre lucruri mai puţin 
plăcute. Lady Rohanne își smuci cosiţa, adăugând: Nu tolerăm 
atacuri la adresa Castelului Coldmoat sau a oamenilor lui. Așa 
că, spune-mi, de ce nu te-aș lega într-un sac? 

— Am venit să negociez, stăpână, îi aminti Dunk și am băut 
din vinul tău. Gustul îi stăruia încă în gură, bogat și dulce. Nu-l 
otrăvise, până acum. Poate că vinul îi făcea așa de îndrăzneţ: Şi 
n-ai un sac destul de mare pentru mine. 

Spre ușurarea lui, gluma lui Egg o făcu să zâmbească. 

— Am, însă, cu duiumul din cei destul de mari pentru Bennis. 


Maester Cerrick spune că i-a despicat faţa lui Wolmer aproape 
până la os. 

— Ser Bennis și-a pierdut cumpătul cu el, stăpână. Ser 
Eustace m-a trimis să plătesc preţul sângelui. 

— Preţul sângelui? Văduva Roșie râse. E un om bătrân, știu, 
dar nu mi-am dat seama că e chiar atât de bătrân. Are impresia 
că trăim în Epoca Eroilor, când viaţa unui om nu preţuia mai 
mult de-un sac de arginţi? 

— Omul n-a fost ucis, stăpână, îi reaminti Dunk. N-am văzut 
să fie omorât nimeni. l-a zgâriat faţa, atâta tot. 

Degetele ei dansau leneșe de-a lungul cosiţei. 

— Şi cât socotește Ser Eustace că valorează faţa lui Wolmer, 
mă rog? 

— Un cerb de argint. Și trei pentru tine, stăpână. 

— Ser Eustace pune un preţ meschin pe onoarea mea, deși 
trei cerbi de argint sunt mai buni decât trei găini, recunosc. Ar 
face mai bine să mi-l trimită aici pe Bennis, să-și capete 
pedeapsa. 

— Asta ar implica sacul pe care l-ai pomenit? 

— S-ar putea. Lady Rohanne își înfășură cosiţa în jurul mâinii. 
Osgrey poate să-și păstreze argintul, decretă ea. Sângele se 
plătește doar cu sânge. 

— Bine, spuse Dunk, poate că-i așa cum spui, stăpână, dar de 
ce nu trimiţi după omul acela pe care l-a rănit Bennis, să-l 
întrebi ce preferă, un cerb de argint sau pe Bennis într-un sac? 

— O, ar alege argintul, dacă nu le-ar putea avea pe 
amândouă. De asta nu mă îndoiesc, ser. Dar alegerea nu-i 
aparţine. Aici e vorba despre leu și păianjen, nu despre obrazul 
unui ţăran. Pe Bennis îl vreau și pe Bennis îl voi avea. Nimeni nu 
pătrunde pe pământurile mele, rănindu-mi unul dintre oameni, 
și scapă râzând. 

— Nobilă stăpână, tu ai pătruns pe proprietatea Standfast și ai 
rănit un om de-al lui Ser Eustace, zise Dunk, fără să se 
gândească. 

— Oare? Lady Rohanne își smuci din nou cosiţa. Dacă te referi 
la hoţul de oi, omul era notoriu. M-am plâns de două ori la 
Osgrey, dar n-a făcut nimic. Nu cer de trei ori. Legea regelui îmi 
acordă puterea pedepsei cu moartea. 

De data asta, cel care îi răspunse fu Egg. 

— Pe pământurile care îţi aparţin, sublinie băiatul. Legile 


regelui îți acordă puterea pedepsei cu moartea pe propriile 
pământuri. 

— Isteţ băiat, remarcă ea. Dacă știi atâta, atunci știi și că, fără 
permisiunea stăpânului lor, cavalerii n-au drept de pedeapsă. 
Ser Eustace e stăpân în cetatea Standfast a Lordului Rowan. 
Bennis a încălcat pacea regelui când a vărsat sânge și trebuie să 
răspundă pentru asta. Văduva Roșie se uită la Dunk: Dacă Ser 
Eustace mi-l trimite pe Bennis, o să-i tai nasul și cu asta s-a 
terminat. Dacă va trebui să vin eu după el, nu fac o asemenea 
promisiune. 

Dunk fu cuprins dintr-odată de o senzaţie de greață în 
adâncul stomacului. 

— Eu îi spun, dar n-o să renunţe la Ser Bennis. Șovăi. 
Stăvilarul a fost cauza tuturor necazurilor. Dacă ai fi de acord 
să-l deschizi, nobilă stăpână... 

— Imposibil, declară tânărul maester aflat lângă Lady 
Rohanne. Coldmoat hrănește de douăzeci de ori mai mulţi ţărani 
decât Standfast. Stăpâna are câmpuri de grâu, porumb și orz, 
toate uscate de secetă. Are multe livezi: meri, piersici și trei 
feluri de peri. Are vaci pe cale să fete, cinci sute de capete de oi 
cu botul negru și crește cei mai buni cai din Reach. Avem o 
duzină de iepe gestante. 

— Ser Eustace are și el oi, răspunse Dunk. Are pepeni pe 
câmp, fasole și orz și... 

— Voi luaţi apă pentru sant, interveni Egg în gura mare. 

Ajungeam și la șanț, gândi Dunk. 

— Șanțul e vital pentru apărarea castelului, afirmă maesterul. 
Sugerezi că Lady Rohanne ar trebui să se lase descoperită în 
faţa unui atac, în vremuri atât de tulburi? 

— Păi, rosti Dunk rar, un șanț fără apă e tot un șanț. Și 
stăpâna are ziduri puternice, cu oameni vânjoși să le apere. 

— Ser Duncan, interveni Lady Rohanne. Aveam zece ani când 
s-a ridicat dragonul negru. L-am implorat pe tatăl meu să nu-și 
riște viața, sau măcar să-mi lase soţul. Cine să mă fi apărat, 
dacă ambii bărbaţi din familia mea erau plecaţi? Așa că m-a dus 
sus, pe metereze, și mi-a arătat punctele puternice ale 
Castelului Coldmoat: „Păstrează-le puternice și te vor apăra“, 
mi-a spus. „Dacă te îngrijești de ele, nimeni nu-ţi poate face 
niciun rău.“ Primul lucru pe care mi l-a arătat a fost șanțul cu 
apă. Văduva Roșie își mângâie obrazul cu capătul cosiţei: Primul 


meu soţ a pierit pe Câmpul lerbii Roșii. Tatăl meu mi-a găsit 
alţii, dar Străinul i-a luat și pe ei. Nu mai am încredere în 
bărbaţi, oricât de vânjoși ar părea. Am încredere în piatră, în 
oţel și în apă. Am încredere în șanțuri de apărare, ser, și al meu 
nu va seca. 

— Ce-a spus tatăl tău e bine și frumos, răspunse Dunk, dar 
asta nu-ţi dă dreptul să iei apa familiei Osgrey. 

Lady Rohanne își smuci cosiţa. 

— Presupun că Ser Eustace ţi-a spus că pârâul e al lui. 

— De o mie de ani, întări Dunk. E numit Apa Bălţată. E 
limpede. 

— Așa-i. Smuci din nou cosiţa: o dată, de două ori, de trei. Așa 
cum râul se numește Mander, deși cei din Casa Manderly au fost 
alungaţi de pe malurile lui acum o mie de ani. Highgarden e tot 
Highgarden, deși ultimul Gardener a murit pe Câmpul de Foc. 
Casterly Rock mișună de Lannisteri și nu e nicăieri de găsit 
vreun Casterly. Lumea se schimbă, ser. Această Apă Bălţată 
izvorăște în Dealurile Potcoavei, care au fost numai și numai ale 
mele, ultima oară când le-am cercetat. Apa e tot a mea. Maester 
Cerrick, arată-i. 

Maesterul cobori de pe dais. Avea cam vârsta lui Dunk, nu 
mai mult, dar veșmintele gri și colanul din zale îi dădeau un aer 
de sumbră înţelepciune care îi dezminţea anii. Tinea în mâini un 
vechi pergament. 

— Convinge-te singur, ser, spuse el, desfășurându-l și 
înmânându-i-l lui Dunk. 

Dunk nătărăul, prost de dă-n gropi. Își simţi iarăși obrajii 
roșind. Luă cu băgare de seamă pergamentul și privi scrisul 
încruntat. Nu putea citi o iotă, dar recunoștea sigiliul de ceară 
de sub semnătura cu înflorituri: dragonul cu trei capete al Casei 
Targaryen. Sigiliul regelui. Avea în faţă un fel de decret regal. 
Dunk își mișcă dintr-o parte în alta capul, ca să dea impresia că 
citește. 

— Aici e un cuvânt pe care nu-l pot desluși, mormăi el, după o 
clipă. Egg, vino și aruncă o privire, ai ochi mai ageri decât mine. 

Băiatul țâșni lângă el. 

— Care cuvânt, ser? 

Dunk îi arătă. 

— Acela? 

Egg citi repede, apoi ridică ochii și îi întâlni pe-ai lui Dunk, cu 


un mic semn al capului. 

E pârâul ei. Are un document. Dunk se simţea de parcă 
tocmai ar fi primit un pumn în stomac. Sigiliul personal al 
regelui. 

— Acest... Trebuie să fie o greșeală. Fiii bătrânului au murit în 
slujba regelui, de ce să-i fi luat Maiestatea Sa pârâul? 

— Dacă Regele Daeron ar fi fost un om mai puţin iertător, 
stăpânul tău și-ar fi pierdut și capul. 

Preţ de o clipă, Dunk rămase descumpănit. 

— Ce vrei să spui? 

— Vrea să spună, interveni Maester Cerrick, că Ser Eustace 
Osgrey e un rebel și un trădător. 

— Ser Eustace a ales Dragonul Negru în locul celui Roșu, în 
speranţa că un rege Blackfyre îi va reda pământurile și castelele 
pe care Casa Osgrey le-a pierdut sub Targaryeni, îi explică Lady 
Rohanne. Voia mai cu seamă Coldmoat. Fiii lui au plătit cu viaţa 
pentru trădarea lui. Când le-a adus oasele acasă și a dat-o pe 
fiica sa oamenilor regelui, ca ostatică, soţia lui s-a aruncat de pe 
turnul Standfast. Ţi-a spus asta Ser Eustace? Zâmbetul ei era 
trist. Nu, nu cred. 

— Dragonul Negru. Ti-ai pus sabia în slujba unui trădător, 
nătărăule. Ai mâncat pâinea trădătorului și ai dormit sub 
acoperișul unui rebel. Stăpână, spuse el, căutându-și cuvintele, 
Dragonul Negru... asta a fost acum cincisprezece ani. Acum e 
secetă. Chiar dacă a fost cândva rebel, Ser Eustace tot are 
nevoie de apă. 

Văduva Roșie se ridică și-și netezi fustele. 

— Atunci ar face bine să se roage să plouă. 

In clipa aceea, Dunk își aminti cuvintele de despărţire rostite 
de Osgrey în pădure. 

— Dacă nu vrei să-i acorzi o parte din apă de dragul lui, fă-o 
pentru fiul său. 

— Fiul său? 

— Addam. A slujit aici ca paj și scutier al tatălui tău. 

Faţa Rohannei era de piatră. 

— Apropie-te. 

Nu putea decât să se supună. Daisul adăuga mai bine de un 
sfert de metru înălţimii ei, dar chiar și așa, Dunk o domina cu 
statura lui. 

— Ingenunchează, spuse ea. 


Dunk se conformă. 

Văduva Roșie îi dădu o palmă cu toată puterea, și era mai 
puternică decât părea. Obrazul îi ardea și Dunk simţea în gură 
gustul sângelui din buza spartă, dar Rohanne nu-l rănise cu 
adevărat. Preţ de o clipă, nu-i trecu altceva prin cap decât s-o 
înhaţe de cosiţa roșie, s-o tragă în poală și să-i dea una peste 
fund, ca unui copil răsfăţat. 

Dar dacă fac asta, o să tipe și douăzeci de cavaleri o să se 
repeadă să mă omoare. 

— Îndrăznești să apelezi la mine în numele lui Addam? întrebă 
ea, cu nările fremătând. Părăsește Coldmoat, ser. Numaidecât. 

— N-am vrut să... 

— Pleacă, sau am să găsesc un sac destul de mare pentru 
tine, și dacă trebuie să cos unul cu mâna mea. Spune-i lui Ser 
Eustace să mi-l aducă pe Bennis Scutul Brun mâine în zori, 
altminteri voi veni eu după el, cu foc și sabie. Pricepi ce spun? 
Foc și sabie! 

Septonul Sefton îl înhăţă pe Dunk de braţ și-l trase repede 
afară din încăpere. Egg îi urmă îndeaproape. 

— Ai fost cât se poate de nechibzuit, ser, șopti grăsanul 
septon, conducându-i pe scări în jos. Să pomenești de Addam 
Osgrey... 

— Ser Eustace mi-a spus că ţinea la băiat. 

— 'Ţinea? pufni septonul. Il iubea. Și el pe ea. N-au mers mai 
departe de-un sărut ori două, dar... pe Addam l-a jelit ea, după 
larba Roșie, nu pe soţul pe care abia dacă-l cunoștea. Il 
învinuiește pe Ser Eustace pentru moartea lui, și pe bună 
dreptate. Băiatul avea doisprezece ani. 

Dunk știa ce înseamnă să porţi o rană. Ori de câte ori 
pomenea cineva despre Pajiștea Ashford, se gândea la cei trei 
oameni destoinici care muriseră ca să-l salveze pe el și suferea 
de fiecare dată. _ 

— Spune-i stăpânei că n-a fost în intenţia mea s-o rănesc. Imi 
cer iertare. 

— Voi face tot ce pot, ser, promise Septonul Sefton, dar 
spune-i lui Ser Eustace să-l aducă pe Ser Bennis, și asta repede. 
Altminteri, am să-l fac să-i pară rău. Foarte rău. 

Abia când zidurile și turnurile Castelului Coldmoat dispărură în 
spatele lor, spre apus, se întoarse Dunk spre Egg și spuse. 

— Ce cuvinte erau scrise pe hârtia aia? 


— Era o acordare de drepturi, ser. Către Lordul Wyman 
Webber, din partea regelui. Pentru serviciile lui loiale în ultima 
rebeliune, le-a acordat Lordului Wyman și urmașilor lui toate 
drepturile asupra Apei Bălţate, de unde izvorăște, în Dealurile 
Potcoavei, până la malurile Lacului Frunzos. Mai scria că Lordul 
Wyman și urmașii lui vor avea dreptul să ia cerbi roșii, mistreți și 
iepuri din Pădurea lui Wat, ori de câte ori poftesc, și să taie 
douăzeci de copaci în fiecare an. Băiatul își drese glasul. Însă 
drepturile au fost acordate doar pentru o perioadă limitată. 
Pergamentul spune că, dacă Ser Eustace moare cumva fără un 
moștenitor zămislit din trupul său, Standfast va reveni coroanei 
și privilegiile Lordului Webber vor înceta. 

Au fost Mareșalii Hotarului de Nord vreme de o mie de ani. 

— Bătrânului nu i-au lăsat decât un turn în care să moară. 

— Și capul, adăugă Egg, Maiestatea Sa i-a lăsat capul, ser. 
Deși a fost un rebel. 

Dunk îi aruncă o privire băiatului. 

— Tu i l-ai fi luat? 

Egg se gândi câteva clipe. 

— Uneori, la curte, participam la micul consiliu al regelui. 
Obișnuiau să se certe în privinţa asta. Unchiul Baelor spunea că 
clemenţa e cea mai bună atunci când ai de-a face cu un dușman 
onorabil. Dacă un om înfrânt se așteaptă să fie iertat, ar putea 
să lase jos sabia și să plece genunchiul. Altfel, va lupta până la 
moarte și va omori alţi și alți oameni loiali și nevinovaţi. Dar 
Corbul Sângelui spunea că atunci când cruţi rebelii, nu faci 
decât să semeni sămânţa următoarei rebeliuni. Glasul lui Egg 
era încărcat de îndoieli: De ce-a ridicat sabia Ser Eustace 
împotriva Regelui Daeron? Era un rege bun, toată lumea spune 
asta. A adus Dorne în regat și i-a atras pe dornisheni de partea 
noastră. 

— Va trebui să-l întrebi pe Ser Eustace, Egg. 

Dunk credea că știe răspunsul, dar nu era unul pe care băiatul 
să vrea să-l audă. Voia un castel cu un leu deasupra porții, dar 
nu s-a ales decât cu morminte între muri. Când îţi pui sabia în 
slujba unui om, îi promiţi să-l slujești și să i te supui, să lupţi 
pentru el, la nevoie, nu să-ţi vâri nasul în treburile lui și să-i pui 
sub semnul întrebării legăturile de vasalitate... dar Ser Eustace îl 
luase de prost. Mi-a spus că fiii lui au murit luptând pentru rege 
și m-a lăsat să cred că pârâul îi aparține. 


Noaptea îi prinse în Pădurea lui Wat. 

Era vina lui Dunk. Ar fi trebuit să se ducă direct acasă, pe 
același drum, dar el o luase spre nord, să se mai uite o dată la 
stăvilar. Se gândise să încerce să-l doboare, cu mâinile goale. 
Dar Cei Şapte și Ser Lucas nu se dovediră atât de amabili. Când 
ajunseră la stăvilar, îl găsiră păzit de doi oameni cu arbalete, cu 
blazonul păianjenului cusut pe jiletci. Unul stătea cu picioarele 
goale în apa furată. Dunk l-ar fi sugrumat bucuros fie și numai 
pentru asta, dar omul îi auzi venind și își înșfăcă repede 
arbaleta. Tovarășul lui, și mai iute decât el, avea o săgeată gata 
pregătită de tragere. Dunk se mulţumi să se încrunte 
ameninţător la ei. 

După aceea, nu le mai rămase nimic de făcut decât să se 
întoarcă pe unde veniseră. Dunk nu cunoștea ţinutul la fel de 
bine ca Ser Bennis. Ar fi fost umilitor să se rătăcească într-o 
pădure așa de mică. Când traversară pârâul, împroșcând apa, 
soarele cobora la orizont și primele stele începeau să răsară, 
împreună cu nori de insecte. Printre copacii înalţi și întunecaţi, 
Egg prinse glas din nou. 

— Ser? Septonul ăla gras a spus că tata stă îmbufnat la 
Castelul Verii. 

— Vorbele sunt vânt. 

— Tata nu se îmbufnează. 

— Păi, zise Dunk, poate că da. Tu te îmbufnezi. 

— Ba nu. Ser. Egg se încruntă: Sau da? 

— Puțin. Dar nu prea des. Altfel ţi-aș da mai multe scatoalce 
peste ureche. 

— Mi-ai tras, la poartă. 

— Aia a fost, cel mult, o jumătate de scatoalcă. Dacă o să-ţi 
dau vreodată una zdravănă, o să știi. 

— Văduva Roșie ţi-a dat ție o palmă zdravănă. 

Dunk își atinse buza umflată. 

— Nu trebuie să fii așa de încântat de asta. Nimeni, însă, nu i- 
a tras vreo scatoalcă peste ureche tatălui tău. Poate că de 
aceea e Prințul Maekar așa cum e. Când regele l-a făcut Mâna 
sa pe Corbul Sângelui, nobilul tău tată a refuzat să facă parte 
din consiliul său și a părăsit Debarcaderul Regelui, îi reaminti el 
lui Egg. Stă în Castelul Verii de un an și jumătate. Cum numești 
tu asta, dacă nu îmbufnare? 

— O numesc mânie, declară Egg, semet. Maiestatea Sa ar fi 


trebuit să-l facă Mână pe tatăl meu. Fratele lui și cel mai bun 
comandant de oști din regat, de la moartea unchiului Baelor. 
Corbul Sângelui nici măcar nu-i un lord adevărat, asta e doaro 
politeţe stupidă. E vrăjitor și de obârșie joasă, pe deasupra. 

— Bastard, nu de obârșie joasă. 

Poate că Lordul Corbul Sângelui nu era un lord adevărat, dar 
era nobil dinspre ambii părinţi. Mama lui fusese una dintre 
numeroasele ţiitoare ale Regelui Aegon cel Netrebnic. Bastarzii 
lui Aegon fuseseră năpasta Celor Șapte Regate, de când murise 
bătrânul rege. Îi recunoscuse pe mulţi dintre ei, pe patul de 
moarte. Nu doar pe Marii Bastarzi, precum Corbul Sângelui, 
Oţelul Înverșunat și Daemon Blackfyre, născuţi din mame de 
viță nobilă, dar chiar și bastarzii mai mici, pe care-i zămislise cu 
târfe și crâșmăriţe, fiice de negustori ori comedianţi și cu fiecare 
ţărăncuţă care avusese norocul să-i atragă privirea. Foc și sânge 
era sloganul Casei Targaryen, dar Dunk îl auzise odată pe Ser 
Arlan spunând că ar fi trebuit să fie Spă/ați-o și aduceţți-o în 
patul meu. 

— Regele Aegon i-a șters Corbului Sângelui numele de 
bastard, așa cum a făcut și cu ceilalţi, îi reaminti Dunk lui Egg. 

— Bătrânul Înalt Septon i-a spus cândva tatălui meu că legile 
regelui sunt una, iar legile zeilor, alta, răspunse băiatul, cu 
încăpățânare. Copiii legitimi sunt zămisliți în patul căsniciei și 
binecuvântaţi de Tată și de Mamă, dar bastarzii sunt născuţi din 
desfrâu și slăbiciune, spunea el. Regele Aegon a decretat că 
acești bastarzi nu sunt bastarzi, dar n-a putut să le schimbe 
firea. Înaltul Septon spunea că toţi bastarzii sunt născuţi 
trădători... Daemon Blackfyre, Oţelul Înverșunat, până și Corbul 
Sângelui. Lordul Rivers e mai isteţ decât ceilalți doi, spunea el, 
dar, în cele din urmă se va dovedi și el trădător. Inaltul Septon l- 
a povăţuit pe tatăl meu să nu se încreadă în el, nici în ceilalţi 
bastarzi, mari sau mici. 

Născuţi trădători, gândi Dunk. Născuţi din desfrâu și 
slăbiciune. Să nu te încrezi niciodată în ei, fie mari, fie mici. 

— Egg, întrebă el, nu te-ai gândit niciodată că aș putea fi 
bastard? 

— Tu, ser? Asta îl luă pe băiat prin surprindere. Nu ești, 
adăugă el. 

— Aș putea să fiu. N-am știut niciodată cine mi-e mamă ori ce 
s-a ales de ea. Poate că m-am născut prea mare și a murit din 


pricina mea. Probabil era vreo târfă ori cârciumăreasă. Nu 
găsești domniţe nobile la Fundătura Puricilor. Și dacă s-ar fi 
măritat cu tata... Ei, bine, ce s-a ales de el după aceea? Lui 
Dunk nu-i plăcea să i se aducă aminte de viaţa lui de dinainte 
să-l găsească Ser Arlan. Exista o tavernă la Debarcaderul 
Regelui unde obișnuiam să le vând șobolani, pisici și porumbei, 
pentru bere. Bucătarul susținea mereu că tatăl meu era un 
tâlhar sau un pungaș. „Sunt aproape sigur că l-am văzut 
spânzurat“, obișnuia să-mi spună, „dar poate că doar l-au trimis 
la Zid.“ Pe când eram scutierul lui Ser Arlan, îl întrebam dacă nu 
putem merge într-o bună zi acolo, să intrăm în slujba 
Winterfellului sau a vreunui alt castel din Nord. Imi închipuiam 
că dacă aș ajunge la Zid, poate că aș da de vreun bătrân, un om 
cu adevărat înalt, care seamănă cu mine. Dar nu ne-am dus 
niciodată. Ser Arlan spunea că nu sunt cavaleri rătăcitori în Nord 
și că toate pădurile sunt pline de lupi. Dunk clătină din cap: Ca 
să nu mai lungim vorba, aproape sigur ești scutierul unui 
bastard. ` 

O dată în viață, Egg nu avu nimic de spus. intunericul se 
adâncea în jurul lor. Printre copaci se mișcau alene licurici și 
luminițele lor arătau ca o puzderie de stele călătoare. Erau stele 
și pe cer, mai multe decât poate spera un om să numere 
vreodată, chiar dacă ar trăi până ar ajunge bătrân ca Regele 
Jaehaerys. Dunk nu trebuia decât să ridice privirea ca să-și 
găsească vechii prieteni: Armăsarul și Ursa, Coroana Regelui și 
Felinarul Babei, Galera, Năluca și Fecioara Lunii. Dar spre nord 
erau nori și nu putea zări ochiul albastru al Dragonului de 
Gheaţă, ochiul albastru care arăta nordul. 

Luna răsărise când ajunseră la Standfast. Turnul se înălța 
întunecat în vârful muntelui său. O palidă lumină gălbuie se 
revărsa dinspre ferestrele de sus. De obicei Ser Eustace se culca 
imediat după cină, dar nu și în seara asta, se părea. Ne 
așteaptă, știu Dunk. _ 

Bennis Scutul Brun îi aștepta și el. II găsiră așezat pe treptele 
castelului, mestecând frunze acrișoare și ascuţindu-și sabia 
lungă cu o cute, în lumina lunii. Sunetul pietrei pe oţel se auzea 
din depărtare. Oricât de mult își neglija Ser Bennis hainele și 
propria persoană, de armele lui se îngrijea. 

— Nătărăul se întoarce, spuse Bennis. Tocmai îmi ascuțeam 
sabia să vă salvez de Văduva Roșie. 


— Unde sunt oamenii? 

— Treb și Wat Udul sunt pe acoperiș, de strajă, în caz că vine 
văduva să ne viziteze. Ceilalţi s-au târât în paturile lor, scâncind. 
li dor toate alea, atâta i-am muncit. l-am smuls câteva picături 
de sânge voinicului cel nătâng, doar ca să-l înfurii. Luptă mai 
bine când e furios. Bennis zâmbi, cu zâmbetul roșu-brun: Te-ai 
ales cu o buză frumușică. Data viitoare, nu te mai apuca să 
întorci pietre. Ce-a spus femeia? 

— Are de gând să păstreze apa și te vrea și pe tine, fiindcă |- 
ai tăiat la stăvilar pe săpătorul ăla. 

— Mă gândeam eu. Bennis scuipă. Mare zarvă pentru un 
ţărăânoi. Omul ar trebui să-mi mulţumească. Femeilor le plac 
bărbaţii cu cicatrici. 

— Așadar, n-o să te superi dacă-ţi taie nasul. 

— La naiba. Dacă aș vrea să am nasul tăiat, mi l-aș tăia 
singur. Bennis ridică un deget. Il găsești pe Ser Parazitul sus, în 
camerele lui, cugetând asupra măreției lui de odinioară. 

— A luptat pentru Dragonul Negru, interveni Egg. 

Dunk i-ar fi tras o scatoalcă, dar cavalerul brun doar râse. 

— Bineînţeles. Uită-te numai la el. Ti se pare omul care alege 
tabăra câștigătoare? 

— Nu mai mult ca tine. Altfel n-ai fi aici, cu noi. Dunk se 
întoarse spre Egg: Ocupă-te de Tunet și de Maester și apoi vino 
sus, la noi. 

Când Dunk ieși sus prin trapă, bătrânul cavaler stătea lângă 
șemineu, în cămașă de noapte, deși focul nu fusese aprins. 
Tinea în mână cupa tatălui său, o cupă grea de argint care 
fusese făcută pentru vreun Lord Osgrey, înainte de Cucerire. Un 
leu bălţat împodobea pocalul, lucrat din solzi de jad și aur, dar 
unii dintre solzii de jad se desprinseseră. La auzul pașilor lui 
Dunk, bătrânul cavaler ridică privirea și clipi ca un om trezit din 
somn. 

— Ser Duncan, te-ai întors. Cum a reacţionat Ser Lucas 
Inchfield când te-a văzut, i s-a tăiat elanul? 

— Nu, din câte-am văzut, stăpâne. Mai degrabă s-a înfuriat. 

Dunk povesti totul cum se pricepu mai bine, dar omise partea 
despre Lady Helicent, care îl făcea să pară un mare nătărău. Ar 
fi sărit și peste partea cu scatoalca, dar buza spartă i se umflase 
și era de două ori mai mare decât în mod obișnuit, iar Ser 
Eustace nu putea să nu remarce. Când observă, se încruntă. 


— Buza ta... 

Dunk și-o atinse ușurel. 

— Nobila doamnă m-a pălmuit. 

— Te-a /ovit? Gura i se deschise și i se închise. Mi-a lovit 
mesagerul, care a venit la ea sub flamura leului bălțat? A 
îndrăznit să pună mâinile pe tine? 

— Numai una, ser. Până am ieșit din castel, sângele s-a și 
oprit. Dunk strânse pumnul. Îl vrea pe Ser Bennis, nu argintul 
tău. Și nu vrea să desfacă stăvilarul. Mi-a arătat un pergament 
pe care scria ceva, cu pecetea personală a regelui. Susţine că 
pârâul e al ei. Și... Dunk șovăi. Spune că ai fost cândva... că te- 
ai... 

— ... ridicat la luptă alături de Dragonul Negru? Ser Eustace 
se făcu parcă mai mic. Mă temeam eu că s-ar putea să-ţi spună. 
Dacă vrei să pleci din slujba mea, n-am să te opresc. 

Bătrânul cavaler rămase cu privirea pierdută în cupă, dar ce 
anume căuta, Dunk nu putea spune. 

— Mi-ai zis că fiii tăi au murit luptând pentru rege. 

— Așa a și fost. Pentru regele de drept. Daemon Blackfyre. 
Regele Care a Purtat Sabia. Mustaţa bătrânului zvâcni. Oamenii 
Dragonului Roșu își zic loialiști, dar noi, cei care am ales 
Dragonul Negru, am fost la fel de loiali, cândva. Deși acum... toți 
cei care au mărșăluit alături de mine, să-l așezăm pe Prinţul 
Daemon pe Tronul de Fier, s-au topit ca roua zorilor. Poate că i- 
am visat. Sau, mai degrabă, Corbul Sângelui și Dinţii lui au 
băgat spaima în ei. N-au cum să fie morți cu toţii. 

Dunk nu putea nega acest adevăr. Până în clipa asta, nu 
întâlnise niciodată un om care luptase pentru Pretendent. 
Trebuie să fi întâlnit, totuși. Au fost cu miile. Jumătate din regat 
a luptat pentru dragonul roșu și jumătate pentru cel negru. 

— Ambele tabere au luptat vitejește, spunea mereu Ser Arlan. 

Dunk se gândea că bătrânului cavaler i-ar plăcea să audă 
asta. 

Ser Eustace strânse cupa cu vin cu ambele mâini. 

— Dacă Daemon l-ar fi strivit pe Gwayne Corbravy sub copitele 
calului... dacă Globul de Foc n-ar fi fost ucis în ajunul bătăliei... 
dacă Hightower și Tarbeck și Oakheart și Butterwell ne-ar fi dat 
toată puterea, în loc să încerce să ţină un picior în fiecare 
tabără... dacă Manfred Lothson n-ar fi fost un trădător... dacă 
furtunile ar fi întârziat corăbiile Lordului Bracken, care venea cu 


arbaletrierii myrisheni... Dacă Quickfinger n-ar fi fost prins cu 
ouăle de dragon furate... O mulţime de „dacă“, ser... de s-ar fi 
petrecut altfel măcar ceva din toate astea, deznodământul ar fi 
fost altul. Atunci noi am fi fost consideraţi loialiștii, iar cei care 
au fost de partea Dragonului Roșu ar fi rămas în amintire drept 
oamenii care au luptat să-l ţină pe tronul său furat pe 
uzurpatorul Daeron Bastardul, și au pierdut. 

— Se prea poate, stăpâne, zise Dunk, dar lucrurile au fost așa 
cum au fost. Totul s-a întâmplat cu ani în urmă și aţi fost iertaţi. 

— Da, am fost iertaţi. Atât timp cât am plecat genunchiul și i- 
am dat un ostatic, ca zălog al loialității noastre viitoare. Daeron 
i-a iertat pe trădători și pe rebeli. Glasul lui Ser Eustace era plin 
de amărăciune: Mi-am răscumpărat capul cu viaţa fiicei mele. 
Alysanne avea șapte ani când au luat-o la Debarcaderul Regelui 
și douăzeci când a murit, ca soră tăcută. M-am dus o dată la 
Debarcaderul Regelui, s-o văd, și nici măcar nu mi-a vorbit, mie, 
propriului ei tată. Îndurarea unui rege e un dar otrăvit. Daeron 
Targaryen mi-a cruțat viața, dar mi-a luat mândria, năzuinţele și 
onoarea. Mâna îi tremură și vinul i se vărsă roșu în poală, dar 
bătrânul nu observă. Aș fi putut să plec în exil cu Oţelul 
Înverșunat sau să mor alături de fiii mei şi de iubitul meu rege. 
Ar fi fost o moarte demnă de un leu bălţat, descendent al atâtor 
lorzi mândri și războinici puternici. Îndurarea lui Daeron m-a 
înjosit. 

În inima lui, Dragonul Negru n-a murit, își dădu seama Dunk. 

— Stăpâne? 

Era glasul lui Egg. Băiatul intrase în timp ce Ser Eustace 
vorbea despre propria-i moarte. Bătrânul cavaler îl privi clipind, 
de parcă l-ar fi văzut pentru întâia oară. 

— Da, băiete? Ce-i? 

— Dacă-mi îngădui... Văduva Roșie spune că te-ai ridicat 
împotriva Dragonului Roșu ca să obţii castelul. Nu-i adevărat, 
nu-i așa? 

— Castelul? Bătrânul părea nedumerit. Coldmoat... Daemon 
mi-a promis Coldmoat, da, dar... n-a fost pentru câștig, nu... 

— Atunci de ce? întrebă Egg. 

— De ce? 

Ser Eustace se încruntă. 

— De ce-ai fost trădător dacă n-a fost la mijloc doar castelul? 

Ser Eustace se uită lung la Egg înainte să răspundă. 


— Ești doar un copil. N-ai înţelege. 

— Păi, răspunse Egg, poate că da. 

— Trădarea... e doar o vorbă. Când doi prinți se luptă pentru 
un tron pe care doar unul poate să șadă, marii lorzi și oamenii 
de rând deopotrivă trebuie să aleagă. lar când bătălia se 
sfârșește, învingătorii vor fi aclamaţi ca oameni loiali și cinstiţi, 
în timp ce învinșii vor rămâne cunoscuţi pe vecie ca rebeli și 
trădători. Asta a fost soarta mea. 

Egg cugetă o vreme la asta. 

— Da, stăpâne. Numai că... Regele Daeron a fost un om bun. 
De ce l-ai ales pe Daemon? 

— Daeron.. Ser Eustace abia bălmăji numele și Dunk își dădu 
seama că bătrânul era pe jumătate beat. Daeron era rotofei, cu 
nițică burtă care tremura când umbla. Daemon era drept și 
mândru, cu pântecele plat și tare ca un scut de stejar. Și știa să 
lupte. Cu securea, cu lancea ori cu biciul, era mai iscusit decât 
orice cavaler pe care l-am văzut vreodată, dar cu sabia era 
însuși Războinicul. Când Prinţul Daemon avea sabia Blackfyre în 
mână, nu era altul ca el... nici măcar Ulrick Dayne cu Zorile, nu, 
nici măcar Regele Dragon cu Sora Întunecată. Cunoști un om 
după prieteni, Egg. Daeron s-a înconjurat de maesteri, septoni și 
cântăreţi. Mereu avea femei în preajma lui, șoptindu-i la ureche, 
și curtea lui era plină de dornisheni. Cum nu, când luase în patul 
lui o dornisheană și i-a vândut-o prinţului din Dorne pe draga lui 
surioară, deși ea îl iubea pe Daemon? Daeron a purtat același 
nume cu Tânărul Dragon, dar când nevasta lui dornisheană i-a 
dăruit un fiu, el i-a dat numele Baelor, după cel mai nevolnic 
rege care a stat pe Tronul de Fier. Daemon, însă... Daemon n-a 
fost mai virtuos decât trebuia să fie un rege și toți marii cavaleri 
din regat s-a adunat în jurul lui. l-ar conveni Corbului Sângelui 
dacă numele lor ar fi toate uitate, așa că ne-a interzis să le 
folosim, dar eu mi-i amintesc pe Robb Reyne, Gareth Cenușiul, 
Aubrey Ambrose, Lordul Gormon Peake, Byren Flowers cel 
Negru, Colţul Roșu, Globul de Foc... Otelul Înverșunat! A existat 
vreodată o pleiadă mai nobilă, o asemenea listă de eroi? De ce, 
băiete? Mă întrebi de ce? Pentru că Daemon a fost mai bun. 
Bătrânul rege a văzut și el asta. Lui Daemon i-a dat sabia. Sabia 
Blackfyre, sabia lui Aegon Cuceritorul, cea pe care a mânuit-o 
fiecare rege Targaryen de la Cucerire încoace... A pus-o în mâna 
lui Daemon în ziua când l-a făcut cavaler - un copil de 


doisprezece ani. 

— Tatăl meu spune că bătrânul rege a făcut asta pentru că 
Daemon era un bun săbier, pe când Daeron n-a fost niciodată, 
zise Egg. De ce să dai un cal unuia care nu știe să călărească? El 
spune că sabia nu era regatul. 

Mâna bătrânului cavaler tresări atât de tare încât vinul se 
revărsă din cupa lui de argint. 

— Tatăl tău e un prost. 

— Ba nu, răspunse băiatul. 

Faţa lui Osgrey se strâmbă de furie. 

— Mi-ai pus o întrebare și eu ţi-am răspuns, dar nu voi tolera 
insolența. Ser Duncan, ar trebui să-l baţi mai des pe flăcăul ăsta. 
Manierele lui lasă mult de dorit. Dacă trebuie s-o fac eu, am să... 

— Nu, îl întrerupse Dunk. N-ai s-o faci. Ser. Dunk se hotărâse: 
E întuneric. Vom pleca mâine în zori. 

Ser Eustace se holbă la el, îndurerat. 

— Să plecaţi? 

— De la Standfast. Din slujba ta. 

Ne-ai minţit. Spune-i cum vrei, dar a fost lipsit de onoare. 
Dunk își desfăcu mantia, o rulă și o așeză în poala bătrânului. 

Ochii lui Osgrey se îngustară. 

— Ti-a propus femeia să te ia în slujba ei? Mă părăsești pentru 
patul acelei târfe? 

— Nu știu dacă-i târfă, spuse Dunk, ori vrăjitoare, ori ucigașă, 
ori nimic din toate astea. Dar n-are nicio importanţă. Plecăm în 
pădure, nu la Coldmoat. 

— La stăvilar, vrei să spui. Mă părăsești ca să umbli prin 
păduri ca lupii, să pândești oamenii cinstiți pe drum. Mâna îi 
tremura. Cupa îi căzu dintre degetele, vărsând vinul în timp ce 
se rostogolea pe podea. Plecaţi, atunci. Plecaţi. Nu vă vreau pe 
niciunul. N-ar fi trebuit să vă iau niciodată în slujba mea. Plecaţi! 

— Cum spui, ser. Dunk îi făcu semn cu capul și Egg îl urmă. 

= Ca 
a a) G Dw 

În acea ultimă noapte, Dunk voia să fie cât mai departe putea 
de Eustace Osgrey, aşa că dormiră jos, în beci, alături de ceilalți 
membri ai modestei oștiri de la Standfast. Fu o noapte agitată. 
Lem și Pate ochi-roșii sforăiau amândoi, unul zgomotos, celălalt 
monoton. Aburi umezi umpleau beciul, ridicându-se prin trapa 
dinspre galeriile mai adânci de dedesubt. Dunk se foia în patul 


A 


aspru, aţipind câte puţin, doar ca să se trezească brusc în 
beznă. Inţepăturile de insecte cu care se alesese în pădure îl 
mâncau îngrozitor, iar paiele erau și ele pline de purici. O să fiu 
bucuros c-am scăpat de locul ăsta, c-am scăpat de bătrân, de 
Ser Bennis și de ceilalți. Poate că era timpul să-l ducă pe Egg 
înapoi la Castelul Verii, să-și vadă tatăl. Avea să-l întrebe pe 
băiat despre asta dimineaţa, când vor fi deja pe drum... 

Insă dimineaţa părea departe. Mintea lui Dunk mișuna de 
dragoni, roșii și negri... de lei bălțaţi, scuturi vechi, cizme 
tocite... de pâraie și șanțuri cu apă, de stăvilare și pergamente 
cu marele sigiliu al regelui, pe care el nu le putea citi. 

Era și ea acolo, Văduva Roșie, Rohanne de Coldmoat. Îi vedea 
faţa pistruiată, braţele subţiri, cosiţa lungă și roșie. Asta îl făcea 
să se simtă vinovat. Ar trebui să visez la Tanselle. Tanselle 
Lungana, i se spunea, dar nu era prea înaltă pentru mine. Ea îi 
pictase blazonul pe scut, iar el o salvase de Prinţul Strălucitor, 
dar ea dispăruse înainte de duelul de șapte. W-a putut suporta 
să mă vadă murind, își spuse Dunk, dar ce știa el? Era prost de 
dădea-n gropi. Doar faptul că se gândea la Văduva Roșie era o 
dovadă suficientă. Tanselle mi-a zâmbit, dar nu ne-am 
îmbrățișat niciodată, nu ne-am sărutat niciodată, nici măcar pe 
obraz. Rohanne cel puţin îl atinsese, avea buza aia umflată 
drept dovadă. Wu fi tolomac, nu e ea de nasul tău. E prea 
scundă, prea deșteaptă și mult prea periculoasă. 

Adormind, în sfârșit, Dunk visă. Alerga printr-un luminiș, în 
inima Pădurii lui Wat, alerga către Rohanne, iar ea trăgea cu 
săgeți spre el. Fiecare săgeată pe care o slobozea zbura drept la 
ţintă și i se înfigea în piept, dar durerea era ciudat de dulce. Ar fi 
trebuit să se întoarcă pe călcâie și să fugă, dar alerga spre ea, 
încet, așa cum se întâmplă în vise, de parcă aerul însuși s-ar fi 
transformat în miere. Incă o săgeată veni și încă una. Tolba ei 
părea să aibă săgeți fără număr. Avea ochii gri-verzui și plini de 
răutate. Rochia iţi scoate în evidență culoarea ochilor, se 
pregătise să-i spună, dar ea nu purta rochie sau alte veșminte. 
Sânii mici îi erau acoperiţi de pistrui, ca o mulţime de stropi 
palizi, cu sfârcurile roșii și tari ca niște boabe de zmeură. 
Săgeţile îl făceau pe Dunk să arate ca un arici uriaș. Se apropia 
de ea clătinându-se, dar tot găsi cumva puterea să-i înhaţe 
cosița. Cu o singură smucitură puternică, o trase jos, peste el și 
o sărută. 


Dunk se trezi brusc, din pricina unui strigăt. 

În beciul întunecat, totul era un haos. Din toate părţile 
răsunau înjurături și bombăneli. Oamenii se împiedicau unii de 
alţii, orbecăind după sulițe ori nădragi. Nimeni nu știa ce se 
petrece. Egg găsi o lumânare de seu și o aprinse, să facă puţină 
lumină. Dunk fu primul care urcă scările. Aproape se ciocni de 
Sam Gârbovul care cobora în goană, gâfâind ca niște foale și 
îndrugând vorbe fără noimă. Dunk trebui să-l ţină de umeri ca 
să nu cadă. 

— Sam, ce se petrece? 

— Cerul, scânci bătrânul. Cerul. 

Nu putură scoate de la el nimic coerent, așa că urcară toţi pe 
acoperiș, să arunce o privire. Ser Eustace era acolo, în faţa lor, 
stând lângă metereze în cămașă de noapte și privind în zare. 

Soarele răsărea dinspre apus. 

Trecu un lung moment până când Dunk pricepu ce însemna 
asta. 

— Pădurea lui Wat arde, spuse el, cu glas răgușit. 

De jos, de la baza turnului, se auzea Ser Bennis înjurând, un 
potop de cuvinte murdare care l-ar fi făcut să roșească până și 
pe Aegon cel Netrebnic. Sam Gârbovul începu să se roage. 

Erau prea departe ca să distingă flăcări, dar strălucirea roșie 
înghiţea jumătate din orizontul dinspre vest, iar deasupra luminii 
stelele  piereau. Coroana Regelui dispăruse pe jumătate, 
ascunsă sub un văl de fum ce se înălța. 

Foc și sabie, a spus. 

Focul arse până dimineaţă. Nimeni nu dormi la Standfast în 
noaptea aceea. In scurt timp, simţiră mirosul de fum și văzură 
flăcările dansând în depărtare, ca niște fecioare în fuste stacoijii. 
Se întrebau cu toţii dacă focul avea să-i înghită. Dunk stătea în 
spatele parapetelor, cu ochii arzând, căutând din priviri călăreţii 
în noapte. 

— Bennis, spuse el, când cavalerul brun urcă, molfăindu-și 
frunzele acrișoare. Pe tine te vrea. Poate c-ar trebui să pleci. 

— Ce, să fug? răcni Bennis. Cu calul meu? E ca și cum aș 
încerca să zbor pe una dintre găinile astea blestemate. 

— Atunci, pregătește-te. N-o să-ţi taie decât nasul. 

— Imi place nasul meu așa cum e, nătărăule. Să încerce 
numai să pună mâna pe mine și-o să vedem noi care pe care. 

Bennis se așeză cu picioarele încrucișate și spatele sprijinit de 


un merlon, scoțând o gresie din pungă, ca să-și ascută sabia. 
Ser Eustace stătea în picioare lângă el. Cu glas scăzut, cei doi 
făcură planuri de război. 

— Găliganul o să ne aștepte la stăvilar, îl auzi Dunk pe 
bătrânul cavaler spunând, așa că noi o să-i pârjolim recoltele, în 
schimb. Foc pentru foc, adăugă el. 

Ser Bennis socotea că tocmai asta trebuiau să facă, doar că 
poate era bine să-i ardă și moara. 

— E la șase leghe în cealaltă parte a castelului, Găliganul n-o 
să ne caute acolo. Ardem moara și-l omorâm pe morar, asta o s- 
o coste scump. 

Egg asculta și el. Tuși și se uită la Dunk cu ochi mari. 

— Ser, trebuie să-i oprești. 

— Cum? întrebă Dunk. 

Văduva Roșie o să-i oprească. Ea și Lucas Găliganul. 

— Doar dau din gură, Egg, ca să nu-și ude pantalonii de frică. 
Și noi nu mai avem nicio treabă cu asta. 

Zorile sosiră cu un cer gri, înnorat, și un aer care îţi ardea 
ochii. Dunk avea de gînd să pornească devreme, deși, după 
noaptea de nesomn, nu știa cât de departe vor ajunge. El și Egg 
mâncară ouă fierte, în timp ce Bennis îi muncea pe ceilalţi afară, 
cu un nou antrenament. Sunt oamenii lui Osgrey, iar noi nu, își 
spuse. Mâncă patru ouă. Considera că Ser Eustace îi datora 
măcar atât. Egg mâncă două. Băură și niște bere, ca să alunece 
mai bine. 

— Am putea merge pe Insula Frumoasă, ser, spuse băiatul, în 
timp ce-și strângeau lucrurile. Dacă sunt atacați de oamenii de 
fier, s-ar putea ca Lordul Farman să caute niște săbii. 

Era o idee bună. 

— Ai fost vreodată pe Insula Frumoasă? 

— Nu, ser, răspunse Egg, dar se spune că-i frumoasă. Şi 
reședința Lordului Farman e frumoasă. Se numește Castelul 
Frumos. 

Dunk râse. 

— Castelul Frumos să fie! Se simţea ca și cum o imensă 
povară i s-ar fi ridicat de pe umeri. Mă duc să mă ocup de cai, 
spuse el, după ce-și legă strâns armura într-un mănunchi, cu 
funie de cânepă. Du-te pe acoperiș și adu sacii de dormit, 
scutier! Ultimul lucru pe care și-l dorea Dunk în dimineaţa asta 
era o nouă confruntare cu leul bălţat. Dacă-l vezi pe Ser 


Eustace, adăugă el, nu-l lua în seamă. 

— Așa voi face, ser. 

Afară, Bennis își aliniase recruţii cu sulițe și scuturi și încerca 
să-i înveţe să înainteze la unison. Cavalerul brun nu-i acordă nici 
cea mai mică atenţie lui Dunk, când traversă curtea. O să-; 
conducă pe toți la moarte. Văduva Roșie ar putea fi aici în orice 
moment. Egg veni în goană dinspre poarta turnului și cobori 
troncănind treptele de lemn, cu sacii de dormit. Deasupra lui, 
Ser Eustace stătea ţeapăn la balcon, cu mâinile sprijinite de 
parapet. Când ochii lui îi întâlniră pe-ai lui Dunk, mustaţa îi 
zvâcni și întoarse repede privirea. Aerul era ceţos, din pricina 
fumului adus de vânt. 

Bennis avea scutul atârnat pe spate, un scut înalt, în formă de 
zmeu, din lemn nevopsit, înnegrit de nenumărate straturi de lac 
învechit și întărit de jur împrejur cu fier. Nu purta niciun blazon, 
doar o protuberanţă în mijloc care i se părea lui Dunk un uriaș 
ochi închis. Orb ca el. 

— Cum ai de gând să lupţi cu ea? îl întrebă Dunk. 

Ser Bennis se uită la soldaţi, cu gura înroșită de frunze 
acrișoare. 

— Nu putem apăra muntele cu atât de puţine săbii. Trebuie să 
ne retragem în turn. Ne ascundem toţi înăuntru. Făcu semn cu 
capul spre poartă: Nu-i decât o singură intrare. Ridicăm treptele 
de lemn și n-au cum să ajungă la noi. 

— Până nu-și construiesc și ei niște scări. S-ar putea să aducă 
funii și gheare și să năvălească peste voi prin acoperiș. Dacă nu 
cumva hotărăsc să stea la distanţă cu arbaletele și să vă umple 
de săgeți, în timp ce încercaţi să apăraţi poarta. 

Pepenii, Boabele de Fasole și Boabele de Orz ascultau tot ce 
spunea. Toate vorbele lor viteze se risipiseră în vânt, deși nu era 
nicio adiere. Stăteau strângându-și în mâini beţele ascuţite, 
uitându-se când la Dunk, când la Bennis și schimbând priviri 
între ei. 

— Oamenii ăștia n-o să-ţi slujească la nimic, continuă Dunk, 
făcând semn cu capul către jerpelita oștire Osgrey. Cavalerii 
Văduvei Roșii o să-i facă fărâme, dacă-i lași în câmp deschis, iar 
în turnul de colo, sulițele lor nu vor fi de niciun folos. 

— Pot să arunce obiecte de pe acoperiș, zise Bennis. Treb se 
pricepe la azvârlitul pietrelor. 

— Ar putea arunca o piatră sau două, presupun, insistă Dunk, 


până când unul dintre arbaletrierii Văduvei vâră în el o săgeată. 

— Ser? Egg era lângă el. Ser, dacă vrem să plecăm, ar fi mai 
bine să nu fim aici dacă vine Văduva. 

Poate că băiatul avea dreptate. Dacă mai zăbovim, o să fim 
prinși aici în capcană. Dar Dunk șovăia. 

— Lasă-i să plece, Bennis. 

— Ce, să ne pierdem oștenii viteji? Bennis se uită la ţărani și 
râse răgând ca un măgar. Să nu vă treacă vreo idee prin cap, îi 
avertiză el. O să-i scot maţele oricui încearcă să fugă. 

— Încearcă numai și-am să ţi le scot eu ţie. Dunk scoase sabia 
din teacă. Plecaţi acasă, toţi! le spuse ţăranilor. Întoarceţi-vă în 
satele voastre și vedeţi dacă focul v-a cruțat casele și recoltele. 

Nimeni nu se clinti. Cavalerul brun se holba la Dunk, cu gura 
tremurând. Acesta îl ignoră. 

— Plecaţi, îi îndemnă el din nou pe ţărani. Avea senzaţia că 
vreun zeu îi pusese vorba în gură. Nu Războinicul. Există oare 
vreun zeu al nătărăilor? PLECAŢI! repetă el, răcnind de data 
asta. Luaţi-vă sulițele și scuturile, dar plecaţi, sau nu veţi trăi să 
vedeţi ziua de mâine. Vreţi să vă mai sărutațţi nevestele? Vreţi 
să vă mai strângeţi copiii în braţe? Mergeti acasă! Aţi surzit cu 
toții? 

Nu surziseră. O agitaţie nebună se stârni printre găini. Rob 
Voinicul călcă pe o găină când o luă la sănătoasa, iar Pate fu cât 
pe ce să-i scoată maţele lui Will Fasole când se împiedică de 
propria-i suliță, dar plecară toţi mâncând pământul. Pepenii o 
luară într-o direcţie, Boabele de Fasole în alta, Boabele de Orz 
într-a treia. Ser Eustace striga la ei de pe balcon, dar nimeni nu 
se sinchisea. Sunt surzi la el, cel puțin, gândi Dunk. 

Când bătrânul cavaler ieși din turnul lui și cobori treptele 
valvârtej, doar Dunk, Egg și Bennis mai rămăseseră printre 
găini. 

— Veniţi înapoi! le strigă Ser Eustace oștenilor săi care fugeau 
de le sfârâiau călcâiele. Nu v-am îngăduit să plecaţi. Nu v-am 
îngăduit să plecați! 

— Zadarnic, stăpâne, spuse Bennis. Au plecat. 

Ser Eustace se întoarse spre Dunk, cu mustaţa tremurând de 
furie. 

— N-aveai niciun drept să-i alungi. Niciun drept! Le-am spus 
să nu plece. Le-am interzis. Ti-am interzis ţie să le dai drumul. 

— Nu te-am auzit, stăpâne, zise Egg, scoţându-și pălăria, să 


alunge cu ea fumul. Găinile cotcodăceau prea tare. 

Bătrânul se prăbuși pe ultima treaptă a turnului. 

— Ce ţi-a oferit femeia ca să mă dai pe mâinile ei? îl întrebă 
pe Dunk, cu glas mohorât. Cât aur ţi-a dat ca să mă trădezi, să- 
mi alungi oștenii și să mă lași singur aici? 

— Nu ești singur, stăpâne. Dunk vâri sabia în teacă. Am 
dormit sub acoperișul tău și ţi-am mâncat mâncarea azi- 
dimineaţă. lţi sunt încă dator. N-am să plec cu coada între 
picioare. Sabia mea e încă aici, spuse el, mângâind mânerul. 

— O singură sabie. Bătrânul cavaler se ridică încet în picioare: 
Ce poate spera să facă o singură sabie împotriva acelei femei? 

— Să încerce s-o ţină departe de pământurile tale, pentru 
început. 

Dunk și-ar fi dorit să fie atât de convins pe cât sunau vorbele 
lui. 

Mustaţa bătrânului cavaler tremura cu fiecare răsuflare. 

— Da, spuse el, în cele din urmă. Mai bine să mergi cu curaj la 
luptă decât să te ascunzi în spatele unor ziduri de piatră. Mai 
bine să mori leu decât iepure. Am fost Mareșalii Hotarului de 
Nord vreme de o mie de ani. Imi trebuie armura, adăugă Ser 
Eustace, începând să urce treptele. 

Egg ridică privirea spre Dunk. 

— Nu știam că ai coadă, ser, zise băiatul. 

— Vrei o scatoalcă peste ureche? 

— Nu, ser. Vrei armura? 

— Da, răspunse Dunk, și încă ceva. 

Discutară dacă să vină și Ser Bennis cu ei, dar în cele din 
urmă Ser Eustace îi porunci să rămână și să apere turnul. Sabia 
lui ar fi fost prea puţin folositoare, în înfruntarea care îi aștepta, 
iar Văduva s-ar fi înfuriat și mai mult, văzându-l. 

Cavalerul brun nu se lăsă greu convins. Dunk îl ajută să 
desfacă scoabele de fier care susțineau treptele de sus. Bennis 
urcă, dezlegă vechea funie gri de cânepă și trase scara cu toată 
puterea. Pârâind și trosnind, scara de lemn se basculă în sus, 
lăsând trei metri de aer între treapta de piatră din vârf și singura 
intrare a turnului. Sam Gârbovul și nevasta lui erau amândoi 
înăuntru. Găinile trebuiau să se apere singure. Călare pe calul 
lui sur, Ser Eustace strigă. 


— Dacă nu ne întoarcem până la căderea nopţii... 

— ... pornesc spre Highgarden, stăpâne, și-i spun Lordului 
Tyrell cum ţi-a pârjolit femeia aia pădurea și cum te-a omorât. 

Dunk cobora muntele în urma lui Egg și a lui Maester. 
Bătrânul venea după el, cu armura zăngănind încetișor. Vântul 
se stârnea și Dunk îi auzea mantia fâlfâind. 

Pe locul unde se aflase Pădurea lui Wat, găsiră un pustiu 
fumegând. Focul se domolise aproape de tot când ajunseră la 
pădure, dar ici și colo, câteva petice încă ardeau, insule de 
flăcări într-o mare de cenușă. În alte părţi, trunchiurile copacilor 
arşi se înălțau ca niște sulițe înnegrite spre cer. Alţi copaci 
căzuseră și zăceau de-a curmezișul drumului, cu crengile 
carbonizate și rupte și focuri arzând mocnit în scorburile lor. 
Existau zone incandescente și pe covorul pădurii și locuri unde 
fumul atârna în aer ca o ceaţă fierbinte și gri. Ser Eustace fu 
cuprins de un acces de tuse și, preț de câteva momente, Dunk 
se temu că bătrânul va trebui să se întoarcă, dar în cele din 
urmă tusea se potoli. 

Trecură pe lângă hoitul unei căprioare roșii și, mai departe, de 
ceea ce ar fi putut să fie un viezure. Totul era mort, cu excepţia 
musștelor. Muștele supraviețuiau în orice situație, se părea. 

— Așa trebuie să fi arătat Câmpul de Foc, remarcă Ser 
Eustace. Acolo au început nenorocirile, acum două sute de ani. 
Ultimul dintre regii verzi a pierit pe câmpul acela, cu toată 
floarea Reachului în jurul lui. Tatăl meu spunea că focul 
dragonilor a pârjolit atât de tare încât le-a topit mâinile. După 
aceea, au adunat săbiile și au făcut din ele Tronul de Fier. 
Highgarden a trecut de la regi la administratori, iar Casa Osgrey 
s-a împuţinat, până când Mareșalii Hotarului de Nord n-au mai 
fost decât niște cavaleri împroprietăriți, vasali ai Casei Rowan. 

Dunk n-avea ce să spună la toate acestea, așa că o vreme 
înaintară în tăcere, până când Ser Eustace tuși, apoi zise. 

— Ser Duncan, îţi amintești povestea pe care ţi-am spus-o? 

— S-ar putea, ser, răspunse Dunk. Care dintre ele? 

— Micul Leu. 

— Îmi amintesc. Era cel mai tânăr din cinci fii. 

— Bun. Tuși din nou. Când l-a omorât pe Lancel Lannister, 
oamenii apusului au făcut cale întoarsă. Fără rege, nu era 
război. Inţelegi ce spun? 

— Da, zise Dunk, fără tragere de inimă. Oare aș putea omori o 


femeie? Pentru prima oară în viaţă, Dunk își dorea să fie prost 
de dă-n gropi. Wu trebuie să se ajungă la asta. Nu trebuie să 
îngădui să se ajungă la asta. 

Câţiva copaci verzi erau încă în picioare, acolo unde drumul 
vestului traversa Apa Bălţată. Trunchiurile lor erau carbonizate 
într-o parte. Dincolo de ele, apa licărea întunecată. A/bastră- 
verzuie, gândi Dunk, dar sclipirea aurie a dispărut. Fumul 
învăluise soarele. 

Ser Eustace se opri când ajunseră la malul apei. 

— Am făcut un jurământ sfânt. N-am să traversez pârâul ăsta, 
atât timp cât pământul de dincolo este a/ ei. 

Bătrânul cavaler purta zale și platoșă pe sub bluza de vânt 
îngălbenită. Avea sabia la șold. 

— Dacă nu vine, ser? întrebă Egg. 

Cu foc și sabie, își aminti Dunk. 

— Va veni. 

Nu trecu nici o oră și Văduva Roșie veni. Mai întâi îi auziră 
caii, apoi clinchetul metalic al armurii, din ce în ce mai sonor. 
Din pricina fumului purtat de vânt, le era greu să-și dea seama 
cât de departe se aflau, până când stegarul ei trecu prin cortina 
cenușie. Flamura neagră a Casei Webber atârna moale pe coada 
încununată de un păianjen de fier, pictat în alb și roșu. Când îi 
văzu dincolo de apă, stegarul se opri pe mal. Ser Lucas Inchfield 
își făcu apariția o clipă mai târziu, în armură din cap până-n 
picioare. 

Abia apoi apăru Lady Rohanne în persoană, călare pe o iapă 
neagră ca tăciunele înfășurată în fâșii de mătase argintie, ca 
într-o pânză de păianjen. Mantia Văduvei era făcută din același 
material. | se unduia pe umeri și în preajma taliei, ușoară ca 
aerul. Purta și ea armură, o armură făcută din zale verzi, 
smălţuite, gravată cu argint și aur. | se potrivea ca o mănușă și 
o făcea să pară îmbrăcată în frunzele verii. Cosiţa-i lungă și roșie 
îi atârna pe spate, săltând în ritm cu pasul calului. Septonul 
Sefton venea îmbujorat lângă ea, pe spinarea unui imens cal 
sur. În cealaltă parte a stăpânei era tânărul ei maester, Cerrick, 
călare pe un măgar. 

Alţi cavaleri veneau în urma lor, o jumătate de duzină, însoţiţi 
de tot atâţia scutieri. Ariergarda era formată dintr-o coloană de 
arbaletrieri care se răspândiră de-o parte și de alta a drumului, 
când ajunseră la Apa Bălţată și îl văzură pe Dunk așteptând pe 


celălalt mal. Erau treizeci și trei de luptători cu toţii, fără septon, 
maester și fără Văduva Roșie. Unul dintre cavaleri îi atrase 
atenţia lui Dunk: un butoiaș de om, mic și pleșuv, în zale și piele, 
cu o față furioasă și o gușă urâtă. 

Văduva Roșie își conduse iapa la malul apei. 

— Ser Eustace! Ser Duncan! strigă ea peste pârâu. V-am 
văzut focul arzând în noapte. 

— L-aţi văzut? îi strigă înapoi Ser Eustace. Da, l-aţi văzut... 
după ce l-aţi stârnit. 

— E o acuzaţie mârșavă. 

— Pentru o faptă mârșavă. 

— Dormeam în patul meu, astă-noapte, cu toate doamnele 
mele împrejur. Strigătele de pe ziduri m-au trezit, după cum au 
trezit aproape pe toată lumea. Bătrânii au urcat în turnuri, pe 
scări abrupte, ca să se uite, iar pruncii de țâță au văzut lumina 
roșie și au plâns de spaimă. Şi asta-i tot ce știu despre focul tău, 
ser. 

— A fost focul tău, femeie, insistă Ser Eustace. Lemnul meu s- 
a dus. S-a dus, zic! 

Septonul Sefton își drese glasul. 

— Ser Eustace, tună el, sunt focuri și în pădurea regelui și 
chiar și în pădurea ploii! Seceta a transformat toate pădurile 
noastre în vreascuri de foc. 

Lady Rohanne ridică un braț și arătă. 

— Uită-te la câmpurile mele, cât de uscate sunt. Aș fi fost 
nebună să pun foc. Dacă vântul și-ar fi schimbat direcţia, 
flăcările ar fi putut să sară peste pârâu și să-mi ardă jumătate 
din recolte. 

— Ar fi putut?! strigă Ser Eustace. Pădurile mele sunt cele 
care au ars, iar tu le-ai dat foc. Probabil ai făcut vreo vrajă să 
conduci vântul, așa cum ţi-ai folosit magia neagră ca să-ţi omori 
soţii și fraţii! 

Faţa Rohannei se aspri. Dunk mai văzuse expresia aceea la 
Coldmoat, chiar înainte să-l pălmuiască. 

— Flecăreli, îi spuse bătrânului. N-am să mai pierd vremea cu 
tine, ser. Adu-mi-l pe Scutul Brun sau voi veni eu după el. 

— Asta nu vei face, declară Ser Eustace, cu glas răsunător. 
Asta nu vei face niciodată. Mustaţa îi zvâcni. Nu te apropia! 
Malul ăsta e al meu și nu ești dorită aici. Nu vei avea parte de 
ospitalitatea mea. N-am să-ți dau pâine și sare, nici măcar 


umbră și apă. Ai venit nepoftită. Îţi interzic să pui piciorul pe 
pământ Osgrey. 

Lady Rohanne își trase cosiţa peste umăr, spunând doar atât. 

— Ser Lucas. 

La un semn al Găliganului, arbaletrierii descălecară, întinseră 
corzile, cu piciorul proptit în suport, și smulseră săgeți din tolbă. 

— Acum, ser, strigă nobila doamnă, când fiecare arc era 
ridicat și cu săgeata pregătită, ce anume mi-ai interzis? 

Dunk auzise destul. 

— Dacă traversezi râul fără permisiunea mea, încalci pacea 
regelui. 

Septonul Sefton își îndemnă calul să înainteze un pas. 

— Regele nici nu va afla, nici nu se va sinchisi! strigă el. 
Suntem cu toţii copiii Mamei, ser. De dragul ei, stai deoparte. 

Dunk se încruntă. 

— Nu știu prea multe despre zei, septonule... dar nu suntem 
cumva și copiii Războinicului? Dunk se scărpină la ceafă: Dacă 
încercaţi să treceţi, o să vă opresc. 

Ser Lucas Găliganul râse. 

— lată un cavaler rătăcitor care visează să devină arici, 
stăpână, îi spuse el Văduvei Roșii. Dă poruncă și vâr în el o 
duzină de săgeți. De la distanţa asta, o să intre în armură ca-n 
brânză. 

— Nu. Nu încă, ser. Lady Rohanne îl cercetă de pe malul 
celălalt: Sunteţi doi bărbaţi și-un băiat. Noi suntem treizeci și 
cinci. Cum crezi că ai să ne împiedici să traversăm? 

— Păi, zise Dunk, îți spun. Dar numai ţie. 

— Cum dorești. Dădu pinteni calului și intră în pârâu. Când 
apa ajunse la burta iepei, Lady Rohanne se opri, așteptând: Aici 
sunt. Vino mai aproape, ser. Promit să nu te cos într-un sac. 

Ser Eustace îl apucă pe Dunk de braţ, înainte ca el să apuce 
să răspundă. 

— Du-te la ea, îl îndemnă bătrânul cavaler, dar adu-ţi aminte 
de Micul Leu. 

— Cum spui, stăpâne. Dunk îl conduse pe Tunet în apă. Opri 
lângă Văduva Roșie și spuse: Stăpână. 

— Ser Duncan. Femeia întinse mâna și așeză două degete pe 
buza lui umflată. Eu am făcut asta, ser? 

— Nu m-a mai pălmuit nimeni în ultimul timp, stăpână. 

— A fost urât din partea mea. Am încălcat legea ospitalităţii. 


Bunul septon m-a dojenit. Lady Rohanne se uită peste apă, la 
Ser Eustace: Abia mi-l mai amintesc pe Addam. S-a întâmplat cu 
mai mult de-o jumătate de viaţă în urmă. Dar îmi amintesc că-l 
iubeam, cum n-am iubit pe nimeni altul. 

— Tatăl său l-a așezat între muri, cu fraţii lui, spuse Dunk. Îi 
plăceau murele. 

— Îmi amintesc. Obișnuia să mi le culeagă și le mâncam din 
castron, cu smântână. 

— Regele l-a iertat pe bătrân pentru Daemon, zise Dunk. E 
timpul să-l ierţi și tu pentru Addam. 

— Dă-mi-l pe Bennis și-o să mă gândesc la asta. 

— Bennis nu-i al meu, ca să ţi-l dau. 

Femeia suspină. 

— Aș fi fericită să nu fiu nevoită să te omor. 

— Aș fi fericit să nu mor. 

— Atunci dă-mi-l pe Bennis. Îi tăiem nasul și vi-l înapoiem și 
cu asta s-a terminat. 

— Dar n-o să se termine, stăpână, spuse Dunk. Mai e și 
stăvilarul la mijloc. Și focul. Ni-i dai pe oamenii care au aprins 
focul? 

— Erau licurici în pădure, răspunse ea. Poate că au aprins ei 
focul, cu micile lor felinare. 

— Gata acum cu glumele, stăpână, o preveni Dunk. N-avem 
timp de asta. Doboară stăvilarul și dă-i apa lui Ser Eustace, 
pentru pădure. E corect, nu? 

— Ar putea fi, dacă aș fi ars eu pădurea. Ceea ce n-am făcut. 
Eram la Coldmoat, în patul meu. Lady Rohanne cobori privirea 
spre apă: Ce ne împiedică să traversăm râul? Aţi pus ţepușe de 
fier printre pietre? Aveţi arcași ascunși în cenușă? Spune-mi, ce 
crezi că ne va opri? N 

— Eu. Dunk își scoase o mănușă. In Fundătura Puricilor am 
fost mereu mai mare și mai puternic decât alţi băieţi, așa că îi 
băteam măr și îi jefuiam. Bătrânul m-a învăţat să nu fac asta. Nu 
era bine, spunea, unde mai pui că uneori băieţii mici au fraţi 
mari. Hai, uită-te la asta. Dunk își răsuci inelul, și-l scoase de pe 
deget și i-l întinse. 

Lady Rohanne fu nevoită să-și lase cosița din mână, ca să-l ia. 

— Aur? întrebă ea, când îi simţi greutatea. Ce este, ser? Il 
răsuci în mână: Un sigiliu. Aur și onix. Ochii ei verzi se îngustară, 
examinând sigiliul. Unde l-ai găsit, ser? 


— Într-o cizmă. Înfășurat în cârpe și îndesat în vârf. 

Degetele ei se strânseră în jurul inelului. Aruncă o privire spre 
Egg și Ser Eustace. 

— Ai riscat mult să mi-l arăţi, ser. Dar cum ne ajută pe noi? 
Dacă le poruncesc oamenilor mei să traverseze... 

— Ei, bine, zise Dunk, asta ar însemna că ar trebui să lupt. 

— Şİ să mori. 

— Probabil, răspunse Dunk, și atunci Egg o să se întoarcă de 
unde a venit și o să povestească tot ce s-a întâmplat aici. 

— Nu dacă ar muri și el. 

— Nu cred că ai omori un băiat de zece ani, zise Dunk, 
sperând că avea dreptate. Nu băiatul ăsta. Ai treizeci și trei de 
oameni acolo, după cum ai spus. Oamenii vorbesc. Mai cu 
seamă cel gras. Oricât de adânc ai săpa gropile, povestea ar ieși 
la suprafaţă. Şi apoi, ei, bine... poate că mușcătura unui 
păianjen pătat poate ucide un leu, dar un dragon e altfel de 
lighioană. 

— Aș prefera să fiu prietena dragonului. Lady Rohanne 
încercă inelul. Era prea larg, chiar și pentru degetul mare. Cu 
sau fără dragon, trebuie să mi-l daţi pe Bennis Scutul Brun. 

— Nu. 

— Ești doi metri și-un sfert de încăpățânare. 

— Ceva mai puțin. 

Văduva Roșie îi înapoie inelul. 

— Nu mă pot întoarce la Coldmoat cu mâinile goale. Se va 
spune că Văduva Roșie și-a pierdut vâna, că e prea slabă să 
facă dreptate, că n-a fost în stare să-și apere oamenii. Inţelegi, 
ser, nu-i așa? _ 

— S-ar putea. Mai bine decât crezi. Imi amintesc că odată un 
lord mărunt din ţinuturile furtunii l-a luat pe Ser Arlan în slujba 
lui, ca să-l ajute să se lupte cu alt lord mărunt. Când l-am 
întrebat pe bătrân pentru ce se războiau, mi-a spus: „Pentru 
nimic, băiete. Ne luăm la întrecere care se pișă mai tare.“ 

Lady Rohanne se uită șocată la el, dar nu putu să reziste mai 
mult de o jumătate de secundă până când expresia ei se 
transformă într-un zâmbet larg. 

— Am auzit la viaţa mea o mie de politeţuri goale, dar ești 
primul cavaler care a rostit vreodată cuvântul ăsta în faţa mea. 
Expresia îi deveni sobră: Aceste dispute mărunte sunt modul 
prin care lorzii își evaluează reciproc puterea și vai de cel care-și 


arată slăbiciunea. O femeie trebuie să se arate de două ori mai 
tare, dacă speră să aibă autoritate. Şi dacă femeia aceea se 
întâmplă să fie mică... Lordul Stackhouse râvnește la Dealurile 
Potcoavei, Ser Clifford Conklyn revendică de mult Lacul Frunzos, 
acei jalnici Durwelli trăiesc furând vite... iar sub acoperișul meu 
îl am pe Găligan. În fiecare zi mă trezesc întrebându-mă dacă 
aceasta ar putea fi ziua când mă va lua de nevastă cu forța. 
Mâna i se strânse pe cosiţă, agăţându-se de ea ca de o sfoară, 
deasupra unei prăpăstii. Ştiu că vrea. Ezită doar de teama furiei 
mele, așa cum Conklyn, Stackhouse și Durwellii umblă cu 
băgare de seamă când vine vorba de Văduva Roșie. Dacă 
vreunul dintre ei ar crede o clipă că am devenit blândă și 
slabă... 

Dunk își puse inelul înapoi pe deget și scoase pumnalul. 
Văduva făcu ochii mari la vederea oţelului dezgolit. 

— Ce faci? întrebă ea. Ţi-ai pierdut minţile? O duzină de 
săgeți sunt îndreptate spre tine. 

— Ai vrut sânge pentru sânge. Dunk își lipi lama de obraz. Te- 
au informat greșit. Nu Bennis l-a tăiat pe omul tău, ci eu. Dunk 
își apăsă tăișul pe faţă și trase în jos. Când scutură sângele de 
pe pumnal, o parte din stropi împroșcară faţa văduvei. Alti 
pistrui, gândi el. lată, Văduva Roșie și-a primit datoria, declară 
el. Obraz pentru obraz. 

— Ești de-a dreptul nebun. Fumul îi umpluse ochii de lacrimi. 
Dacă ai fi de obârșie mai bună, m-aș mărita cu tine. 

— Da, stăpână. Și dacă porcii ar avea aripi și solzi și ar scuipa 
flăcări, ar fi dragoni. Dunk își vâri pumnalul în teacă. Faţa 
începuse să-i zvâcnească. Sângele îi șiroia pe obraz și îi picura 
în grumăjer. Tunet fornăi, simțind mirosul, și lovi apa cu copita. 
Dă-mi oamenii care au dat foc pădurii, spuse Dunk. 

— Nimeni n-a dat foc pădurii, răspunse ea, dar dacă vreun om 
de-al meu ar fi făcut asta, ar fi făcut-o ca să-mi facă mie pe plac. 
Cum aș putea să-ţi dau un asemenea om? Aruncă o privire 
înapoi spre escorta ei: Ar fi cel mai bine dacă Ser Eustace și-ar 
retrage acuzațiile. 

— Mai repede ar scuipa porcii flăcări. 

— În acest caz, trebuie să-mi dovedesc nevinovăția în faţa 
zeilor și a oamenilor. Spune-i lui Ser Eustace că aștept scuze 
sau... un duel. Alegerea îi aparține. 

Văduva Roșie își întoarse calul și se îndreptă spre oamenii ei. 

Pârâul avea să le fie câmpul de luptă. 

Septonul Sefton înaintă în apă și spuse o rugăciune, 
implorându-l pe Tatăl Ceresc să vegheze asupra acestor doi 
oameni și să-i judece drept, cerându-i Războinicului să-i dea 
putere celui a cărui cauză era cinstită și dreaptă, cerând Mamei 
îndurare pentru cel mincinos, ca să poată fi iertat pentru 
păcatele lui. 

Când isprăvi cu rugăciunea, se întoarse către Ser Eustace 
Osgrey pentru ultima dată. 

— Ser, spuse el, te implor încă o dată, retrage-ţi acuzaţiile. 

— Nu mi le retrag, răspunse bătrânul, cu mustaţa tremurând. 

Septonul cel gras se întoarse spre Lady Rohanne. 

— Bună soră, dacă ai făcut acest lucru, mărturisește-ţi 
vinovăția și oferă-i bunului Ser Eustace o despăgubire de vreun 
fel pentru pădurea lui. Altminteri, trebuie să curgă sânge. 

— Campionul meu îmi va dovedi nevinovăția în ochii zeilor și 
ai oamenilor. 

— Duelul nu e singura cale, insistă septonul, vârât în apă 
până la brâu. Haideţi să mergem la Crângul de Aur, vă implor pe 
amândoi, și să apelăm la judecata Lordului Rowan. 

— Niciodată, spuse Ser Eustace. 

Văduva Roșie scutură din cap. 

Ser Lucas Inchfield se uită la Lady Rohanne, cu faţa neagră de 
furie. 

— O să te măriţi cu mine când se termină cu farsa asta. Așa 
cum a vrut nobilul tău tată. 

— Nobilul meu tată nu te-a cunoscut așa cum te cunosc eu, i- 
o întoarse ea. 

Dunk se lăsă pe un genunchi lângă Egg și așeză sigiliul în 
palma băiatului: patru dragoni cu trei capete, doi câte doi, 
oștirea lui Maekar, prinţul de la Castelul Verii. 

— Înapoi în cizmă, spuse el, dar dacă se întâmplă să mor, 
mergi la cel mai apropiat dintre prietenii tatălui tău și cere-i să 
te ducă înapoi la Castelul Verii. Nu încerca să traversezi tot 
Reachul de unul singur. Vezi să nu uiţi, altfel fantoma mea o să 
vină și-o să-ți dea o scatoalcă peste ureche. 

— Am înţeles, ser, zise Egg. Dar aș prefera să nu mori. 

— E prea cald ca să mor. 


Dunk își puse coiful, iar Egg îl ajută să-și lege mai strâns 
grumăjerul. Faţa îi era lipicioasă de sânge, deși Ser Eustace își 
sfâșiase o bucată din mantie ca să-i oprească sângerarea. Dunk 
se ridică și se duse să-și ia calul. Când săltă în șa, observă că 
fumul se risipise aproape cu totul, dar cerul era tot întunecat. 
Nori, gândi el. Nori negri. Trecuse atâta vreme! Poate că-i un 
semn de rău augur. Dar să fie semnul lui sau al meu? Dunk nu 
se pricepea la semne. 

Pe malul celălalt, Ser Lucas încălecase și el. Calul lui era un 
gonaci roib, un animal superb, sprinten și puternic, dar nu așa 
de mare ca Tunet. Dar armura pe care o purta venea în 
compensație: avea apărătoare de gât, fruntar și un veșmânt de 
zale ușoare. Găliganul însuși purta o platoșă smălțuită de zale 
argintii. Un păianjen de onix stătea la pândă dușmănos în vârful 
coifului său, dar pe scut își purta propriul blazon: o dungă 
diagonală, de la stânga la dreapta, în carouri albe și negre, pe 
un fond gri-deschis. Dunk îl privi pe Ser Lucas dându-i-l unui 
scutier. Nu are de gând să-l folosească. |nţelese de ce, când un 
alt scutier îi înmână o halebardă. Halebarda era mortală, cu o 
coadă lungă, întărită cu fier, un cap greu și o ţepușă 
periculoasă, dar era o armă pentru două mâini. Găliganul 
trebuia să se bizuiască pe armură să-l apere. Trebuie să-l fac să 
regrete această alegere. 

Dunk își ţinea scutul în mâna stângă, scutul pe care îl pictase 
Tanselle, cu ulmul și steaua căzătoare. In minte îi răsuna o 
poezie pentru copii: Stejar și fier, fiți al meu scut, altfel eu pier, 
și-n iad mă duc. Îşi scoase sabia lungă din teacă. O simţea grea 
în mâini și asta îi dădea încredere. 

Dădu pinteni calului și Tunet intră la pas în apă. Pe malul 
celălalt, Ser Lucas făcu același lucru. Dunk ţinea dreapta, ca să-l 
aibă pe Găligan în stânga, protejat de scut. Dar Ser Lucas n- 
avea de gând să-l lase. Își întoarse iute calul și cei doi cavaleri 
se ciocniră, într-un tumult de oţel gri și stropi verzi. Ser Lucas 
izbi cu halebarda. Dunk fu nevoit să se răsucească în șa ca să 
pareze cu scutul. Forța loviturii îi dobori braţul și îi încleștă dinţii. 
Răspunse cu sabia, o lovitură laterală care pătrunse subraţul 
ridicat al celuilalt cavaler. Oţelul scrâșni pe oţel. Găliganul își 
învârti calul în cerc, încercând să ajungă în partea neprotejată a 
lui Dunk, dar Tunet se răsuci să-l întâmpine, repezindu-se cu 
botul la celălalt cal. Ser Lucas dădea lovitură după lovitură, una 


mai puternică decât alta, ridicat în scara de șa, ca să-și adune 
toată forța și greutatea în braţele care ţineau halebarda. Dunk 
își mișca scutul, ca să prindă fiecare lovitură. Pe jumătate 
ghemuit sub pavăza lui de stejar, lovea spre braţele, spre 
coasta, spre picioarele lui Inchfield, dar armura Găliganului 
respingea fiecare lovitură. Se învârtiră și se răsuciră, cu apa 
săltând la picioare. Găliganul ataca și Dunk se ferea, căutând 
din priviri un punct slab al adversarului său. 

În cele din urmă, o văzu. De fiecare dată când Ser Lucas ridica 
halebarda, la subraţul lui se căsca o breșă. Era acoperită de zale 
și piele și vătuită dedesubt, dar nu și de oţel. Dunk stătea cu 
scutul ridicat, încercând să planifice atacul. Curând. Curând. 
Halebarda se înfipse în scut, ieși, se înălță. Acum! Dunk vări 
pintenii în coapsa lui Tunet, mânându-l mai aproape, și 
străpunse deschizătura cu vârful sabiei sale lungi. Dar breșa 
dispăru la fel de repede cum apăruse. Vârful sabiei scrâșni pe o 
rondelă, iar Dunk, întins peste măsură, fu cât pe ce să cadă din 
șa. Halebarda cobori cu un trosnet, îndoind marginea de fier a 
scutului lui Dunk, izbind marginea coifului și dându-i lui Tunet o 
lovitură fulgerătoare peste gât. 

Calul necheză și se ridică pe picioarele din spate, dându-și 
ochii peste cap de durere, în timp ce mirosul înţepător al 
sângelui umplea aerul. Lovi cu copitele potcovite cu fier, tocmai 
când Găliganul se apropia. O copită îl izbi pe Ser Lucas în faţă, 
cealaltă în umăr. Apoi calul greu de război se prăbuși peste calul 
Găliganului. 

Totul se petrecu într-o clipă. Cei doi cai căzură de-a valma, 
lovindu-se și mușcându-se unul pe altul, înspumând apa și 
ridicând nămolul de dedesubt. Dunk încercă să sară din șa, dar 
își agăţă un picior în scară. Căzu cu faţa în jos, trăgând o gură 
disperată de aer, înainte ca apa să-i năvălească în coif, prin 
vizieră. Piciorul îi era încă prins și simţi o smucitură sălbatică 
când Tunet aproape că i-l scoase din șold, în zbaterea lui. 
Imediat după aceea Dunk era liber, răsucindu-se, scufundându- 
se. Preţ de o clipă, dădu disperat din mâini și din picioare, prin 
apă. Lumea era albastră și verde și maro. 

Greutatea armurii îl trase în jos, până când umărul atinse 
albia pârâului. Dacă asta e jos, direcția opusă e sus. Mâinile 
înmănușate în oţel bâjbâiră pe pietre și nisip și, cumva, își 
adună picioarele sub el și se ridică. 


Era ameţit, ud leoarcă, cu apa șiroind din orificiile coifului său 
zdrobit, dar era în picioare. Trase aer în piept. 

Scutul stâlcit îi atârna încă de braţul stâng, dar teaca era 
goală și sabia dispăruse. Avea sânge în coif și apă. Când încercă 
să-și mute greutatea de pe un picior pe altul, glezna îi trimise o 
lance de durere pe picior în sus. Văzu că ambii cai reușiseră să 
se ridice în picioare. Intoarse capul, mijindu-și un ochi prin vălul 
de sânge, în căutarea inamicului. A dispărut, gândi el, s-a înecat 
sau poate că Tunet i-a strivit craniul. 

Ser Lucas ţâșni din apă chiar în faţa lui, cu sabia în mână. Izbi 
sălbatic gâtul lui Dunk, care rămase cu capul pe umeri doar 
datorită grumăjerului său gros. Nu avea sabie să riposteze, doar 
scutul. Se retrase și Găliganul veni după el, răcnind și atacând. 
Brațul ridicat al lui Dunk primi o lovitură chinuitoare deasupra 
cotului. O tăietură în șold îl făcu să geamă de durere. In timp ce 
se retrăgea, o piatră i se răsuci sub talpă și căzu într-un 
genunchi, cu apa până la piept. Ridică scutul, dar de data asta 
Ser Lucas izbi atât de tare încât despică stejarul gros chiar pe la 
mijloc, aruncând rămășițele direct în faţa lui Dunk. Urechile îi 
ţiuiau și avea gura plină de sânge, dar, cumva, îl auzi în 
depărtare pe Egg strigând. 

— Omoară-l, ser, omoară-l, omoară-l, e chiar în fața ta! 

Dunk plonjă înainte. Ser Lucas își smulsese sabia, pregătind o 
nouă lovitură. Dunk se năpusti asupra lui și-l dobori de pe 
picioare. Pârâul îi înghiţi iarăși pe amândoi, dar de data asta 
Dunk era pregătit. II cuprinse pe Găligan cu un braţ și îl împinse 
la fund. De sub viziera strâmbă, zdrobită, se ridicau bulbuci, dar 
Găliganul continua să se zbată. Găsi o piatră pe fundul pârâului 
și începu să-l lovească pe Dunk în cap și peste mâini. Dunk își 
pipăi cingătoarea. Oare am pierdut și pumnalul? se întrebă. Nu, 
era acolo. Mâna i se închise pe mâner, smulgând pumnalul din 
teacă și vârându-l încet prin apa înspumată, prin zalele de fier și 
pielea fiartă, subraţul lui Lucas Găliganul, răsucindu-l în timp ce 
împingea. Ser Lucas se zvârcoli până când îl părăsiră puterile. 
Dunk smulse pumnalul și pluti deasupra apei. Pieptul îi ardea. 
Un pește ţâșni pe lângă faţa lui, lung, alb și suplu. Ce-i ăsta? se 
întrebă. Ce-i ăsta? Ce-i ăsta? 

sp Ca 
= LO GI 

Se trezi într-un castel, nu în patul lui. 


Când deschise ochii, nu ştiu unde se afla. În încăpere era o 
răcoare binevenită. Simţea gustul sângelui în gură și avea o 
cârpă peste ochi, o cârpă grea, îmbibată de parfumul unui 
unguent. | se părea că miroase a cuișoare. 

Dunk își pipăi fața și dădu cârpa la o parte. Deasupra lui, 
lumina unei torţe dansa pe tavanul înalt. Pe grinzile de deasupra 
se plimbau corbi, iscodindu-l cu ochi mici și negri și cârâind la el. 
Cel puțin nu sunt orb. Se afla în turnul unui maester. Pereţii erau 
încărcaţi de stelaje cu ierburi și poţiuni, în oale de lut și vase de 
sticlă verzuie. In apropiere, o masă lungă de lemn era acoperită 
cu pergamente, cărţi și ustensile ciudate de bronz, toate 
împroşcate de murdăria corbilor de pe grinzi. Îi auzea 
murmurând unul la altul. 

Încercă să se ridice în capul oaselor. Se dovedi o mare 
greșeală. Capul i se învârtea, iar piciorul stâng îi urlă în agonie 
când lăsă și cea mai mică greutate pe el. Glezna îi era înfășurată 
în pânză, la fel și pieptul și umerii. 

— Stai liniștit. 

O față apăru deasupra lui, tânără și ascuţită, cu ochi căprui- 
închis, de-o parte și de alta a unui nas coroiat. Dunk cunoștea 
chipul acela. Bărbatul căruia îi aparținea era înveșmântat în gri 
din cap până-n picioare, cu un lanţ atârnat la gât: colanul din 
multe metale al unui maester. Dunk îl apucă de încheietură. 

— Unde?... 

— Coldmoat, răspunse maesterul. Ai fost prea grav rănit ca să 
te întorci la Standfast, așa că Lady Rohanne ne-a poruncit să te 
aducem aici. Bea asta. 

Ridică o cupă cu... ceva... la buzele lui Dunk. Poţiunea era 
acră ca oţetul, dar măcar îi spălă gustul de sânge. Dunk se forță 
s-o bea pe toată. După aceea, își îndoi și-și dezdoi degetele 
mâinii drepte, apoi ale mâinii stângi. Ce/ puțin mâinile încă-mi 
sunt tefere. Și brațele. 

— Ce... ce mi-am rănit? 

— Ce nu? Maesterul pufni. O gleznă ruptă, un genunchi 
scrântit, o claviculă ruptă, vânătăi... spinarea ţi-e toată verde și 
galbenă, iar braţul drept e negru-purpuriu. Am crezut că ţi-ai 
spart și capul, dar se pare că nu. Ai o tăietură pe faţă, ser. Mă 
tem că vei rămâne cu o cicatrice. O, și erai înecat când te-am 
scos noi din apă. 

— Înecat? se miră Dunk. 


— Nu mi-am închipuit niciodată că un om poate înghiţi atâta 
apă, nici măcar unul atât de mare ca tine, ser. Socotește-te 
norocos că sunt la origini om de fier. Preoţii Zeului Inecat știu 
cum să înece un om și să-l aducă înapoi la viaţă, iar eu le-am 
studiat credinţele și obiceiurile. 

M-am înecat. Dunk încercă din nou să se ridice, dar nu avea 
putere. M-am înecat într-o apă care nu-mi ajungea nici măcar 
până la gât. Izbucni în râs, apoi gemu de durere. 

— Ser Lucas? 

— Mort. Te îndoiești? 

Nu. Dunk se îndoia de multe lucruri, dar nu și de asta. Își 
amintea cum puterea se scursese din mâinile și picioarele 
Găliganului, toată odată. 

— Egg, izbucni el. Unde-i micul meu ou? 

— Foamea e un semn bun, spuse maesterul, dar tu de somn 
ai nevoie acum, nu de mâncare. 

Dunk scutură din cap și regretă imediat. 

— Micul ou, e scutierul meu... 

— Zău? Curajos flăcău, și mai puternic decât pare. El te-a scos 
din pârâu. Ne-a ajutat să te dezbrăcăm de armura aia și a 
călătorit cu tine în căruţă, când te-am adus aici. N-a vrut să se 
culce și a stat lângă tine, cu sabia ta în poală, în caz că cineva 
ar încerca să-ţi facă vreun rău. M-a suspectat până și pe mine și 
a insistat să gust orice voiam să-ţi dau să înghiţi. Un copil 
ciudat, dar devotat. 

— Unde e? 

— Ser Eustace l-a rugat să-l însoţească la ospăţul de nuntă. 
Nu avea pe nimeni altcineva să-i stea alături. Ar fi fost 
nepoliticos din partea lui să refuze. 

— Ospăţul de nuntă? 

Dunk nu înţelegea. 

— N-ai cum să știi, firește. Coldmoat și Standfast s-au 
reconciliat, după duel. Lady Rohanne l-a rugat pe Ser Eustace s- 
o lase să calce pe pământul lui ca să viziteze mormântul lui 
Addam, iar el i-a acordat acest drept. Ea a îngenuncheat lângă 
muri și a început să plângă, iar el a fost atât de mișcat încât s-a 
dus s-o consoleze. Au petrecut toată noaptea vorbind despre 
Addam și nobilul tată al stăpânei. Lordul Wyman și Ser Eustace 
erau cei mai buni prieteni, până la Rebeliunea Blackfyre. Nobilul 
lord și stăpâna s-au căsătorit azi-dimineaţă, cu binecuvântarea 


Bunului nostru Septon Sefton. Eustace Osgrey e stăpân la 
Coldmoat și leul bălțat flutură lângă păianjenul Casei Webber, 
pe fiecare turn ori zid. 

Lumea se învârtea încet în jurul lui Dunk. Poțiunea aceea. 
Maesterul ma adormit la loc. Închise ochii şi lăsă toată durerea 
să i se scurgă din trup. Auzea corbii croncănind și ţipând unul la 
altul și sunetul propriei sale respiraţii, și încă ceva... un sunet 
mai dulce, domol, apăsat, un sunet liniștitor. 

— Ce se aude? murmură el, adormit. Sunetul acela?... 

— Asta? Maesterul ascultă. E doar ploaia. 

Da2 C 
a PD) G Dw 

N-o văzu până în ziua plecării. 

— E o nebunie, ser, se plânse Septonul Sefton, în timp ce 
Dunk traversa curtea șchiopătând, legănându-și piciorul zdrobit 
și sprijinindu-se într-o cârjă. Maesterul Cerrick spune că nu ești 
nici pe jumătate vindecat, și ploaia asta... o să răcești, dacă nu 
cumva o să te îneci iarăși. Așteaptă măcar să se oprească 
ploaia. 

— Ar putea trece ani. 

Dunk îi era recunoscător septonului cel gras, care îl vizitase 
aproape în fiecare zi... să se roage pentru el, chipurile, deși se 
pare că petreceau mai mult timp cu povești și flecăreli. Aveau 
să-i lipsească gura lui slobodă și compania lui veselă, dar asta 
nu schimba nimic. 

— Trebuie să plec. 

Ploaia se dezlănţuia în jurul lor, o mie de bice gri pe spinarea 
lui. Mantia îi era deja udă leoarcă. Era mantia albă de lână, cu 
tivul în carouri verzi și aurii, pe care i-o dăduse Ser Eustace. 
Bătrânul cavaler îl obligase din nou s-o accepte, ca dar de 
despărţire. 

— Pentru curajul și loialitatea ta, ser, spusese bătrânul. 

Broșa cu care era prinsă mantia pe umăr era tot un dar. Un 
păianjen de fildeș, cu picioare de argint și picăţele de granate 
zdrobite pe spate. 

— Sper că nu e vorba de vreo expediţie nebunească în 
căutarea lui Bennis, zise Septonul Sefton. Eşti așa de grav rănit 
încât m-aș teme pentru tine să-l întâlnești în starea asta. A 

Bennis, gândi Dunk cu amărăciune, afurisitul de Bennis. |n 


timp ce Dunk se dădea de ceasul morţii la pârâu, Bennis îi 


legase pe Sam Gârbovul și pe nevasta lui, jefuise turnul 
Standfast de sus până jos și își luase tălpășița cu toate obiectele 
de valoare pe care le-a putut găsi, de la lumânări, haine și arme, 
până la vechea cupă de argint a lui Osgrey și o mică rezervă de 
monede pe care bătrânul o ascunsese în salonul lui, în spatele 
unei tapiserii mucegăite. Dunk spera să-l întâlnească pe Ser 
Bennis Scutul Brun într-o bună zi, și atunci... 

— Bennis o să mai aștepte. 

— Unde te duci? 

Septonul gâfâia. Chiar dacă Dunk era în cârje, era prea gras 
să ţină pasul cu el. 

— Insula Frumoasă. Harrenhal. Trident. E loc oriunde pentru 
un cavaler rătăcitor. Ridică din umeri: Am vrut întotdeauna să 
văd Zidul. 

— Zidul? Septonul se opri brusc. Mă aduci la disperare, Ser 
Duncan! strigă el, stând în noroi, cu braţele desfăcute, sub 
ploaia care cădea. Te implor, ser, roagă-te Babei să-ţi lumineze 
calea! 

Dunk își văzu mai departe de drum. 

ÎI aștepta în grajd, lângă baloţii galbeni de fân, înveșmântată 
într-o rochie verde ca vara. 

— Ser Duncan, spuse ea, când el intră pe ușă. Cosiţa roșie îi 
atârna în faţă, atingându-i coapsele cu capătul. Mă bucur să te 
văd pe picioarele tale. 

Deși nu m-ai văzut niciodată pe spate, gândi el. 

— Stăpână. Ce te aduce la grajduri? E o zi ploioasă ca să iei 
calul. 

— Ti-aş putea spune același lucru. 

— Ţi-a zis Egg? Îi mai datorez o scatoalcă peste ureche. 

— Bucură-te că mi-a spus, altfel mi-aș fi trimis oamenii după 
tine, să te târască înapoi. A fost crud din partea ta să încerci să 
te furișezi fără ca măcar să-ţi iei bun-rămas. 

Nu venise niciodată să-l vadă cât timp s-a aflat în grija 
Maesterului Cerrick, nici măcar o singură dată. 

— Îţi şade bine verdele, stăpână, spuse el. Îți scoate în 
evidenţă culoarea ochilor. Dunk își mută chinuit greutatea de pe 
un picior pe altul, sprijinindu-se de cârjă. Am venit să-mi iau 
calul. 

— Nu trebuie să pleci. Am un loc pentru tine aici, după ce te 
întremezi. Căpitan al gărzii mele. lar Egg poate să intre în rândul 


celorlalți scutieri. Nimeni nu trebuie să afle vreodată cine e. 

— Mulţumesc, stăpână, dar nu. 

Tunet se afla la vreo zece boxe mai încolo. Dunk porni 
șchiopătând spre el. 

— Te rog, mai gândește-te, ser. Sunt vremuri primejdioase, 
chiar și pentru dragoni și prietenii lor. Rămâi până te vindeci, 
insistă Lady Rohanne, pășind alături de el. Și Lordului Eustace i- 
ar face plăcere. Ţine foarte mult la tine. 

— Foarte mult, o aprobă Dunk. Dacă fiica lui n-ar fi moartă, ar 
vrea să mă însor cu ea. Atunci ai putea fi nobila mea mamă. N- 
am avut mamă niciodată, cu atât mai puţin o nobilă mamă. 

Preţ de o fracțiune de secundă, Lady Rohanne păru că e pe 
cale să-l pălmuiască din nou. Poate că doar o să dea cu piciorul 
în cârjă. 

— Ești supărat pe mine, ser, spuse ea. Trebuie să mă lași să 
te împac. 

— Păi, zise el, ai putea să mă ajuţi să înșeuez calul. 

— La altceva mă gândeam. Întinse mâna după a lui, o mână 
pistruiată, cu degete puternice și subţiri. Pun rămășag că are 
pistrui peste tot. Cât de bine cunoști caii? 

— Călăresc unul. 

— Un cal bătrân, crescut pentru luptă, încet la pas și nărăvaș. 
Nu e un cal pe care să călătorești dintr-un loc în altul. 

— Dacă trebuie să ajung dintr-un loc în altul, mă folosesc de 
el sau de astea, zise Dunk, arătând către picioarele sale. 

— Ai picioare mari, remarcă ea. Şi mâini mari. Cred că trebuie 
să fii mare peste tot. Prea mare pentru cei mai mulţi buiestrași. 
Ar arăta ca niște ponei, cu tine cocoțat în spinarea lor. Totuși, un 
cal mai iute ţi-ar prinde bine. Un gonaci, cu niţică sămânță 
dornisheană, pentru rezistenţă. Lady Rohanne îi arătă către 
despărţitura din faţa celei în care se afla Tunet: un cal ca ea. 

Era o iapă murgă, cu ochi scânteietori și o coamă lungă de 
foc. Lady Rohanne scoase un morcov din mânecă și mângâie 
capul iepei când i-l dădu. 

— Morcovul, nu degetele, îi spuse, înainte să i se adreseze din 
nou lui Dunk: Eu îi zic Flacăra, dar tu poţi să-i dai ce nume 
poftești. Spune-i Împăcarea, dacă vrei. 

Preţ de o clipă, Dunk rămase fără grai. Se sprijini de cârjă și 
se uită la iapa murgă cu alţi ochi. Era minunată. Un animal mai 
bun decât orice cal pe care-l avusese vreodată bătrânul. Nu 


trebuia decât să te uiţi la picioarele ei lungi, netede, ca să vezi 
cât putea fi de ageră. 

— Am crescut-o pentru frumuseţe. Și viteză. 

Dunk se întoarse la Tunet. 

— Nu pot s-o iau. 

— De ce nu? 

— E o iapă prea bună pentru mine. Uită-te numai la ea. 

Obrajii Rohannei se îmbujorară. Își luă cosita în mână și o 
răsuci printre degete. 

— Trebuia să mă mărit, știi asta. Testamentul tatălui meu... o, 
nu fi așa nătărău. 

— Cum altfel să fiu? Sunt prost de dau în gropi și bastard pe 
deasupra. 

— la calul. Refuz să te las să pleci fără ceva care să-ți 
amintească de mine. 

— O să-mi amintesc de tine, stăpână. Nu te teme. 

— la-o! 

Dunk o apucă de cosiță și îi trase fața spre a lui. Era ciudat, cu 
cârja și diferența de înălțime. Fu cât pe ce să se prăbușească, 
înainte să-și lipească buzele de ale ei. O sărută apăsat. Ea îl 
cuprinse cu o mână pe după gât și una pe după spate. Dunk 
învăţă mai multe despre sărut într-o clipă decât învățase 
vreodată privind. Dar când, în cele din urmă, se dezlipiră, el 
scoase pumnalul. 

— Ştiu ce vreau să-mi amintească de tine, stăpână. 

Egg îl aștepta la poartă, călare pe un buiestraș roib, ţinându-l 
pe Maester de căpăstru. 

Când Dunk se apropie la trap, călare pe Tunet, băiatul îl privi 
surprins. 

— Spunea că vrea să-ţi dea alt cal, ser. 

— Nici măcar domniţele de obârşie înaltă nu obţin tot ce vor, 
zise Dunk, în timp ce traversau podul basculant. Nu un cal îmi 
doream. Apa din șanțul de apărare era atât de înaltă încât 
ameninţa să inunde malurile. În schimb, am luat altceva care să- 
mi amintească de ea, adăugă Dunk. O șuviţă din părul ei. Vâri 
mâna sub mantie, scoase cosița și zâmbi. 

boi O G Dw 

În cușca de fier de la răspântie, cadavrele erau tot 

îmbrățişate. Păreau singure, părăsite. Până și muştele le 


abandonaseră, și ciorile la fel. Doar câteva fărâme de piele și 
câteva fire de păr mai rămăseseră pe oasele celor doi morţi. 

Dunk se opri, încruntându-se. Îl durea glezna, după drumul 
călare, dar nu conta. Durerea făcea parte din viața unui cavaler, 
la fel ca sabia și scutul. 

— In care parte e sudul? îl întrebă pe Egg. 

Era greu să-ți dai seama, când lumea întreagă era numai 
ploaie și noroi, iar cerul era cenușiu ca un zid de granit. 

— Acela-i sudul, ser, îi arătă Egg, Acela-i nordul. 

— Castelul Verii e spre sud. Tatăl tău. 

— Zidul spre nord. 

Dunk se uită la el. 

— E cale lungă. 

— Am un alt cal, ser. 

— Aşa e. Dunk nu putu să nu zâmbească. Şi de ce-ai vrea tu 
să vezi Zidul? 

— Păi, răspunse Egg, am auzit că-i înalt. 


CAVALERUL MISTERIOS 


Traducere din limba engleză 
Laura Bocancios 


Cădea o ploaie măruntă de vară când Dunk și Egg părăsiră 
Septul de Piatră. 

Dunk mergea călare pe bătrânul său cal de război, Tunet, cu 
Egg alături, călare și el pe tânărul și agerul său buiestraș pe 
care îl numise Potopul, ducându-l de căpăstru pe Maester, 
catârul lor. Pe spinarea lui Maester erau legate armura lui Dunk 
și cărţile lui Egg, sacii lor de dormit, cortul și hainele, mai multe 
felii de carne de vită sărată și tare, o jumătate de carafă de 
mied și două burdufuri cu apă. Vechea pălărie de pai a lui Egg, 
cu borurile largi și pleoștite, ferea de ploaie capul măgarului. 
Băiatul tăiase găuri pentru urechile lui Maester. lar el purta pe 
cap o nouă pălărie de pai. Cu excepţia găurilor pentru urechi, 
cele două i se păreau lui Dunk aproape identice. 

Când se apropiară de porţile orașului, Egg trase brusc de 
hăţuri. Sus, deasupra casei porţii, capul unui trădător fusese 
înfipt într-o ţeapă de fier. Era proaspăt, după toate aparențele, 
cu carnea mai mult roz decât verde, dar ciorile de hoit se 
puseseră deja pe treabă. Buzele mortului erau sfârtecate și 
zdrenţuite, la fel și obrajii, iar ochii erau două văgăuni maronii, 
din care se prelingeau încet lacrimi roșii, pe măsură ce picăturile 
de ploaie se amestecau cu sângele închegat. 

Gura bărbatului mort atârna căscată, stând parcă să le 
predice drumeţilor care treceau prin poarta de dedesubt. 

Dunk mai văzuse asemenea priveliști. 

— Pe când eram copil, la Debarcaderul Regelui, am furat o 
dată un cap chiar din ţeapă, îi povesti el lui Egg. În realitate, pe 
zid se căţărase Ferret ca să înhaţe capul, după ce Rafe și 
Pudding i-au zis că n-are curaj, dar când au venit în goană 
străjerii, băiatul l-a aruncat jos și Dunk a fost cel care l-a prins. 
Vreun lord rebel sau vreun cavaler tâlhar, asta a fost, continuă 
el. Sau poate doar un criminal de rând. Un cap e un cap. Toate 
arată la fel, după câteva zile în ţeapă. 

El și cei trei prieteni ai săi folosiseră căpăţâna ca să terorizeze 
fetele din Fundătura Puricilor. Le fugăreau pe uliţe și nu le lăsau 
în pace până când nu-i dădeau capului un sărut. Și căpăţâna 
avusese parte de multe sărutări, din câte-și amintea. Nu exista 
fată în Debarcaderul Regelui care să alerge la fel de repede ca 
Rafe. Insă era de preferat ca Egg să nu audă partea aceea. 
Ferret, Rafe și Pudding. Nişte mici monștri, ăia trei, iar eu, cel 
mai afurisit dintre toți. Dunk și amicii lui păstraseră capul până 


când carnea se înnegrise și începuse să cadă. Asta le-a răpit 
distracţia cu hărţuirea fetelor, așa că, într-o seară, au dat buzna 
într-o cârciumă și au aruncat rămășițele în căldare. 

— Ciorile se reped întotdeauna la ochi, îi explică el lui Egg. 
Apoi se scofâlcesc obrajii, carnea se înverzește... Dunk miji 
ochii. la stai! Chipul ăla mi-e cunoscut. 

— Așa e, ser, zise Egg. Mai știi, acum trei zile...? E septonul 
ghebos pe care l-am auzit predicând împotriva Corbului 
Sângelui. 

Atunci își aminti. Era un om sfânt, jurat Celor Șapte, chiar 
dacă propovăduia trădarea. 

— Are mâinile roșii de sângele propriului frate și de-al 
tânărului său nepot, afirmase cocoșatul în fața mulţimii adunate 
în piaţă. O umbră a venit la porunca lui, să-i suprime pe fiii 
bravului Prinţ Valarr în pântecele mamei lor. Unde e tânărul 
nostru prinţ acum? Unde e fratele lui, dulcele Matarys? Unde s- 
au dus Bunul Rege Daeron și neînfricatul Baelor Sfarmă-Lance? 
l-a chemat mormântul pe toţi, însă el dăinuie, acest corb palid, 
cu ciocul mânjit de sânge, care stă cocoţat pe umărul Regelui 
Aerys și îi croncăne la ureche. Poartă semnul iadului pe faţă și în 
ochii pustii, ne-a adus secetă, molimă și sânge. Vă spun: ridicați- 
vă și amintiţi-vă de adevăratul nostru rege de dincolo de apă. 
Şapte zei sunt pe lume și șapte regate, iar Dragonul Negru 
șapte fii a zămislit! Ridicaţi-vă, bărbaţi și femei de viţă nobilă. 
Ridicaţi-vă, bravi cavaleri și dârji ţărani, și alungaţi-l pe Corbul 
Sângelui, odiosul vrăjitor, că de nu, blestemaţi vor fi pe vecie 
copiii și copiii copiilor voștri. 

Fiecare vorbă a fost o trădare. Cu toate acestea, era un șoc 
să-l vadă aici, cu găuri în locul ochilor. 

— El este, da, întări Dunk, alt motiv serios să lăsăm în urmă 
orașul ăsta. 

Dădu ușor pinteni lui Tunet și cei doi, Dunk și Egg, ieșiră pe 
porţile Septului de Piatră, ascultând sunetul molcom al ploii. Câţi; 
ochi are Corbul Sângelui? suna ghicitoarea. O mie și unul. Unii 
ziceau că Mâna Regelui era un discipol al magiei negre, care 
putea să-și schimbe chipul, să ia înfățișarea unui câine cu un 
singur ochi sau chiar să se prefacă în abur. Se spunea că haite 
întregi de lupi cenușii îi vânau dușmanii și că avea ciori negre 
care spionau pentru el și-i șopteau secrete la ureche. Dunk era 
ferm convins că majoritatea acestor povești nu erau adevărate, 


dar nimeni nu putea să pună la îndoială că Lordul Corbul 
Sângelui avea informatori peste tot. 

Cândva, la Debarcaderul Regelui, Dunk îl văzuse cu ochii lui. 
Albe ca osul erau părul și pielea lui Brynden Rivers, iar ochiul 
său - avea un singur ochi, pe celălalt îl pierduse pe Câmpul 
lerbii Roșii, în lupta cu fratele său vitreg, Oţelul Înverșunat - era 
roșu ca sângele. Pe obraz și pe gât purta semnul rubiniu din 
naștere care-i adusese numele. 

Când orașul rămase departe în urma lor, Dunk își drese glasul 
și spuse. 

— Urâtă treabă să tai capetele septonilor. Omul n-a făcut 
decât să dea din gură. Vorbele sunt vânt. 

— Unele vorbe sunt vânt, ser. Unele sunt trădare. 

Egg era slab ca un băț, dar gură avea. 

— Acum vorbeşti ca un adevărat prinţișor. 

Băiatul luă asta drept o insultă, ceea ce și era. 

— O fi fost el septon, dar propovăduia minciuni, ser. Nu 
Corbul Sângelui a adus seceta. Și nici Marea Epidemie de 
Primăvară. 

— Așa o fi, dar dacă ne apucăm să le tăiem capul tuturor 
nebunilor și mincinoșilor, jumătate din orașele Celor Şapte 
Regate vor rămâne goale. 

Şase zile mai târziu, ploaia nu mai era decât o amintire. 

Dunk își lepădase tunica, să-și desfete pielea în căldura 
soarelui. Când se stârni o dulce adiere, proaspătă, răcoroasă și 
înmiresmată ca răsuflarea unei fecioare, suspină. 

— Apă, anunţă el. li simţi mirosul? Lacul nu poate fi departe 
de- acum. 

— Nu simt decât mirosul lui Maester, ser. Duhnește. 

Egg smuci sălbatic de căpăstrul catârului. Acesta se oprise să 
pască iarba de lângă drum, așa cum făcea din când în când. 

— Pe malul lacului se află un vechi han. Dunk poposise acolo 
odată, pe când era scutierul bătrânului. Ser Arlan spunea că fac 
acolo o bere brună pe cinste. Poate că o s-o gustăm, în timp ce 
așteptăm podul plutitor. 

Egg îi aruncă o privire plină de speranţă. 

— Ca să alunece mâncarea, ser? 

— Despre ce mâncare vorbești? 

— O felie de friptură? sugeră băiatul. O bucăţică de rață, o 
strachină de tocană? Orice au, ser. 


Ultima masă caldă o luaseră cu trei zile în urmă. De atunci, își 
potoleau foamea cu fructe căzute din pomi și fâșii de vită 
sărată, tari ca lemnul. Ar fi bine să ne punem burțile la cale cu 
niște mâncare adevărată înainte s-o luăm spre Nord. Zidul ăla e 
strașnic de departe. 

— O să și înnoptăm? întrebă Egg. 

— Stăpânul vrea un pat de puf? 

— Mă pot mulţumi cu unul de paie, ser, răspunse Egg, 
ofensat. 

— N-avem bani pentru paturi. 

— Avem douăzeci și doi de gologani, trei stele, un cerb și 
granatul ăla vechi și ciobit. 

Dunk își scărpină urechea. 

— Credeam că avem doi arginţi. 

— Am avut, da, până ai cumpărat cortul. Acum pe ăsta-l 
avem. 

— N-o să mai avem nimic dacă începem să dormim pe la 
hanuri. Vrei să împarţi patul cu cine știe ce peticar și să te 
trezești cu puricii lui? mârâi Dunk. Eu nu. Am puricii mei și nu le 
plac străinii. Vom dormi sub cerul înstelat. 

— Stelele sunt bune, fu de acord Egg, dar pământul e tare, 
ser, și uneori e plăcut să ai o pernă sub cap. 

— Pernele sunt pentru prinți, răspunse Dunk. 

Egg era cel mai bun scutier pe care și-l putea dori un cavaler, 
dar, din când în când, îl apucau fandoselile. F/lăcăul/ are sânge de 
dragon, nu uita! În ceea ce-l privea, Dunk avea sânge de 
cerșetor... sau cel puţin așa i se spunea adesea în Fundătura 
Puricilor, asta când nu i se trâmbiţa că îl așteaptă negreșit 
spânzurătoarea. 

— Se prea poate să ne permitem niște bere și o masă 
fierbinte, dar n-am de gând să irosesc bani frumoși pentru un 
pat. Trebuie să ne păstrăm banii pentru podul plutitor. 

Ultima oară când traversase lacul, nu-l costase decât câţiva 
gologani, dar asta se întâmplase cu șase ani în urmă... sau 
poate șapte. Totul devenise mai scump de atunci. 

— Ei, bine, zise Egg, am putea să folosim cizma mea ca să 
trecem. 

— Am putea, răspunse Dunk, dar n-o vom face. Era periculos 
să folosească cizma. S-ar răspândi vestea. Veștile se răspândesc 
întotdeauna. Scutierul lui nu era chel din întâmplare. Egg avea 


ochii violeţi ai celor din vechea Valyrie și un păr care strălucea 
ca aurul bătut, întrețesut cu șuviţe de argint. Ar fi fost același 
lucru dacă purta ca broșă un dragon cu trei capete sau dacă-și 
lăsa părul ăla să crească. Erau vremuri primejdioase în Westeros 
și..., ei, bine, era de preferat să nu riște nimic. Încă o vorbă 
despre cizma aia a ta, continuă Dunk, și-ți trag o scatoalcă 
peste ureche de-o să zbori peste lac. 

— Aș prefera să înot, ser. Egg înota bine. Dunk nu. Băiatul se 
răsuci în șa. Ser? Se apropie cineva pe drum, în spatele nostru. 
Auzi caii? 

— Nu sunt surd. 

Dunk vedea și praful pe care-l stârneau. Un grup mare. Și 
foarte grăbit. 

— Crezi că ar putea fi tâlhari, ser? 

Egg se ridică în scară, mai mult nerăbdător decât speriat. Așa 
era el. 

— Tâlharii ar fi mai potoliți. Doar lorzii fac atâta tărăboi. Dunk 
agită, cu un zăngănit, mânerul sabiei, să descleșteze lama din 
teacă. Oricum, ne retragem din drum și-i lăsăm să treacă. Există 
fel și fel de lorzi. 

Nu strica niciodată să fii puţin prevăzător. Drumurile nu mai 
erau la fel de sigure ca pe vremea când pe Tronul de Fier ședea 
Bunul Rege Daeron. 

Dunk și Egg se ascunseră în spatele unui tufiș tepos. Dunk își 
dezlegă scutul și și-l vâri pe braţ. Era un obiect vechi, înalt și 
greu, de formă alungită, făcut din lemn de pin și mărginit cu fier. 
II cumpărase în Septul de Piatră, în locul scutului pe care Ser 
Lucas i-l sfărâmase când se luptaseră. Dunk nu avusese timp să- 
| dea la pictat cu însemnele sale, ulmul și steaua căzătoare, așa 
că scutul purta și acum blazonul ultimului său proprietar, un om 
cu ștreangul de gât, atârnând macabru și cenușiu într-o 
spânzurătoare. Nu era un blazon pe care l-ar fi ales pentru sine, 
dar scutul îl tocmise la un preţ convenabil. 

Primii călăreţi trecură la galop după câteva clipe, doi tineri 
lorzi pe o pereche de cai sprinteni. Cel care călărea murgul 
purta un coif fără vizieră, din oţel aurit, cu trei pene înalte: una 
albă, una roșie și una aurie. Apărătoarea calului pentru ceafă 
era împodobită cu pene identice. Armăsarul negru de lângă el 
purta o armură albastră cu auriu. Valtrapul se undui în aerul 
stârnit de goana furtunoasă a calului. Unul lângă altul, călăreţii 


trecură cu iuțeala fulgerului, chiuind și râzând, cu mantiile lungi 
fluturând în urma lor. 

Un al treilea lord veni după ei, mai potolit, în fruntea unei 
lungi coloane. Erau două duzini în grup, grăjdari, bucătari și 
servitori, toți ca să slujească trei cavaleri, și li se adăugau 
oștenii, arbaletrieri călare și o duzină de care înţesate cu 
armurile, corturile și proviziile lor. De șaua lordului atârna scutul 
lui portocaliu-închis, împodobit cu trei castele negre. 

Dunk cunoștea blazonul acela, dar de unde? Lordul care-l 
purta era un bărbat mai în vârstă, posomorât, cu o expresie acră 
a gurii și o barbă sură, tunsă scurt. S-ar putea să fi fost la 
turnirul de la Ashford, gândi Dunk. Sau poate am slujit în 
castelul său, când eram scutierul lui Ser Arlan. Bătrânul cavaler 
rătăcitor slujise la atâtea fortărețe și castele diferite de-a lungul 
anilor încât nu-și putea aminti nici măcar jumătate. 

Lordul struni dintr-odată calul, privind încruntat spre tufiș. 

— Tu, din tufiș. Arată-te! 

În spatele lui, doi arbaletrieri își potriviră săgețile în arc. 
Ceilalţi își continuară drumul. 

Dunk păși prin iarba înaltă, cu scutul pe braţ și mâna dreaptă 
odihnindu-se pe mânerul sabiei sale lungi. Faţa îi era o mască 
roșie- maronie, din pricina prafului pe care-l stârniseră caii, și 
era gol de la brâu în sus. Avea un aspect soios, știa asta, însă 
pesemne că statura lui îi tăie celuilalt elanul. 

— Nu vrem hartă, stăpâne. Nu suntem decât noi doi, eu și 
scutierul meu. 

Dunk îi făcu semn lui Egg să se apropie. 

— Scutier? Pretinzi că ești cavaler? 

Lui Dunk nu-i plăcea căutătura bărbatului. Ochi; ăia ar putea 
jupui un om. Găsi prudent să-și ia mâna de pe sabie. 

— Sunt un cavaler rătăcitor care-și caută un rost. 

— Fiecare cavaler tâlhar pe care l-am spânzurat a spus 
același lucru. Blazonul tău poate fi profetic, ser... dacă ești, într- 
adevăr, un ser. O spânzurătoare și un om spânzurat. Astea sunt 
însemnele tale? 

— Nu, lordul meu. Trebuie să-mi dau scutul la vopsit. 

— De ce? L-ai furat de pe un cadavru? 

— L-am cumpărat, cu bani frumoși. Trei castele, negre pe 
fond portocaliu... unde le-am mai văzut? Nu sunt hoţ. 

Ochii lordului erau așchii de cremene. 


— Cum te-ai ales cu cicatricea aia de pe obraz? O urmă de 
bici? 

— Un pumnal. Dar faţa mea nu te privește, lordul meu. 

— Am să stabilesc eu ce mă privește. 

Cei doi tineri cavaleri se întorseseră deja la trap, să vadă de 
ce întârziau tovarășii lor. 

— Aici erai, Gormy! strigă călăreţul de pe armăsarul negru, un 
tânăr suplu și mlădios, cu o față plăcută, proaspăt bărbierită, și 
trăsături delicate. Pletele negre îi cădeau, strălucind, până pe 
guler. Purta o jiletcă din mătase de un albastru-închis, tivită cu 
satin auriu. Pe piept, fusese brodată cu fir de aur o cruce cu 
marginile zimţate, cu o scripcă de aur în prima și a treia 
diviziune și o sabie de aur în a doua și a patra. Ochii săi 
oglindeau albastrul hainei și scânteiau amuzaţi. Alyn se temea 
că ai căzut de pe cal, continuă călăreţul. O scuză transparentă, 
mi se pare. Era cât pe ce să-l las în urmă. 

— Cine-s briganzii ăștia doi? întrebă călăreţul de pe murg. 

Egg se zburli la auzul acestei insulte. 

— N-ai niciun drept să ne numești briganzi, lordul meu. Când 
am văzut praful pe care l-aţi stârnit, am crezut că sunteţi tâlhari. 
Este singurul motiv pentru care ne-am ascuns. Acesta este Ser 
Duncan Vlăjganul, iar eu sunt scutierul lui. 

Lorzii nu se sinchisiră de aceste explicaţii nici cât de orăcăitul 
unei broaște. 

— Cred că ăla e cel mai mătăhălos mocofan pe care l-am 
văzut vreodată, declară cavalerul celor trei pene. Avea o faţă 
rotofeie sub o claie de păr cârlionţat de culoarea mierii brune. 
Aș pune rămășag că trece de doi metri. Ce-o să mai duduie 
pământul când o să se prăvălească de pe cal. 

Dunk simţi cum i se ridică roșeața în obraji. A; pierde 
rămășagul, gândi el. Ultima oară când fusese măsurat, Aemon, 
fratele lui Egg, îl declarase cu două degete mai scund de doi 
metri. 

— Ala e calul tău, Uriașule? întrebă lordul cu pene. Cred c-o 
să-l căsăpim pentru carne. 

— Lordul Alyn își uită adesea manierele, interveni cavalerul 
brunet. Ser, iartă-i, rogu-te, vorbele necioplite. Alyn, cere-i scuze 
lui Ser Duncan. 

— Dacă trebuie. Mă vei ierta, ser? 

Nu așteptă răspunsul, ci își întoarse murgul și se îndepărtă pe 


drum la trap. 

Celălalt mai zăbovi puțin. 

— Vă duceţi la nuntă, ser? 

Ceva din tonul lui îl ispiti pe Dunk să-l tragă de ciuf. Rezistă 
pornirii și răspunse. 

— Am venit pentru podul plutitor, lordul meu. 

— Și noi la fel... dar singurii lorzi de pe-aici sunt Gormy și acel 
pierde-vară care tocmai ne-a părăsit, Alyn Cockshaw. Eu sunt 
cavaler rătăcitor, ca și voi. Ser John Scripcarul mi se spune. 

Era genul de nume pe care și l-ar fi putut alege un cavaler 
rătăcitor, dar Dunk nu mai văzuse niciodată vreunul care să 
poarte veșminte ori armură atât de strălucitoare sau călărind un 
asemenea cal. Cavalerul din pădurea de aur, gândi el. 

— Numele meu îl știi. Pe scutierul meu îl cheamă Egg. 

— Imi pare bine să te cunosc, ser. Hai, vino cu noi la Zidurile 
Albe și rupe câteva lănci, în cinstea noii cununii a Lordului 
Butterwell. Sunt sigur că te-ai putea dovedi la înălţime. 

Dunk nu mai luptase în niciun turnir de la Pajiștea Ashford 
încoace. Dacă aș putea să câștig câteva trofee, am mânca bine 
în drumul spre Nord, gândi el, dar lordul cu trei castele pe scut 
spuse. 

— Ser Duncan trebuie să-și vadă de drum. Și noi la fel. 

John Scripcarul nu-l luă în seamă pe mai vârstnicul bărbat. 

— Mi-ar plăcea să-mi încrucișez sabia cu tine, ser. Mi-am 
încercat puterile cu oameni din multe ţări și seminţii, dar 
niciodată cu unul de statura ta. Și tatăl tău a fost la fel de falnic? 

— Nu mi-am cunoscut tatăl, ser. 

— Imi pare rău să aud asta. Și mie mi-a fost răpit tatăl prea 
curând. Scripcarul se întoarse spre lordul celor trei castele: Ar 
trebui să-l invităm pe Ser Duncan să se alăture grupului nostru 
vesel. 

— N-avem nevoie de unul ca el. 

Dunk nu-și găsea cuvintele. Nu adesea era poftit un cavaler 
rătăcitor fără o lețcaie să călătorească alături de înalții lorzi. Aș 
avea mai multe în comun cu servitorii lor. judecând după 
lungimea coloanei, Lordul Cockshaw și Scripcarul luaseră cu ei 
grăjdari să aibă grijă de caii lor, bucătari să-i hrănească, scutieri 
să le curețe armurile, oșteni să-i apere. Dunk îl avea pe Egg. 

— De unul ca el? Scripcarul râse. Cum adică? De unul așa 
mare ca el? Uită-te numai cât e! Avem nevoie de oameni 


puternici. Săbiile tinere preţuiesc mai mult decât numele vechi. 
Am auzit adesea vorba asta. 

— Spusă de nătărăi. Nu știi absolut nimic despre omul ăsta. Ar 
putea fi un brigand sau vreun spion de-al Corbului Sângelui. 

— Nu-s spionul nimănui, protestă Dunk. Și, lordul meu, n-ai 
dreptul să vorbești despre mine de parcă aș fi surd, mort sau 
departe, în Dorne. 

Ochii de cremene îl scrutară. 

— Departe în Dorne ar fi un loc nimerit pentru tine, ser. Din 
partea mea, acolo să te duci. 

— Nu-l lua în seamă, interveni Scripcarul. E un bătrân ursuz... 
suspectează pe toată lumea. Gormy, simt că-mi place omul 
ăsta. Ser Duncan, vii cu noi la Zidurile Albe? 

— Stăpâne, eu... Cum putea să împartă aceeași tabără cu unii 
ca ei? Servitorii aveau să le ridice pavilioanele, grăjdarii să le 
țesale caii, bucătarii să-i servească pe fiecare cu un clapon sau 
o halcă de vită, în vreme ce Dunk și Egg și-ar molfăi bucăţile tari 
de carne sărată. N-aș putea, zise Dunk. 

— Vezi, spuse lordul celor trei castele. Îşi știe locul, și locul lui 
nu e cu noi. Cavalerul își întoarse calul înapoi spre drum. Lordul 
Cockshavw o fi deja la doi kilometri înaintea noastră. 

— Bănuiesc că va trebui să-l ajung iarăși din urmă. Scripcarul 
îi zâmbi lui Dunk, cu un aer de scuză. Poate că ne-om mai întâlni 
cândva. Așa sper. Mi-ar plăcea să-mi încerc lancea pe tine. 

Dunk nu știa ce să răspundă la asta. 

— Succes în turnir, ser, reuși el să îngaime, în cele din urmă, 
dar Ser John se întorsese deja s-o ia pe urmele coloanei. Mai 
vârstnicul lord porni după el. Dunk era bucuros să-l vadă dus. 
Nu-i plăcuseră ochii de cremene, nici aroganţa Lordului Alyn. 
Scripcarul părea un om destul de plăcut, dar avea și el ceva 
ciudat. Două scripci și două săbii, o cruce zimţată, îi spuse Dunk 
lui Egg, în timp ce priveau praful stârnit în urma celor plecaţi. Ce 
casă e asta? 

— Niciuna, ser. N-am văzut blazonul ăsta în niciun armorial. 

Poate, până la urmă, chiar o fi un cavaler rătăcitor. Dunk își 
concepuse propriul blazon la Pajiștea Ashford, când o păpușară 
zisă Tanselle Lungana l-a întrebat ce vrea să aibă pictat pe scut. 

— Să fie lordul mai vârstnic vreo rudă a Casei Frey? 

Cei din Casa Frey purtau castele pe scuturi și proprietăţile lor 
nu erau departe de locul în care se aflau. 


Egg își dădu ochii peste cap. 

— Însemnele Casei Frey sunt două turnuri albastre legate 
între ele de un pod, pe fond gri. Acelea erau trei caste/e negre 
pe fond portocaliu, ser. Ai văzut vreun pod? 

— Nu. Face asta doar ca să mă săâcâie. Și data viitoare când îţi 
mai dai ochii peste cap în faţa mea, îţi trag una peste ureche 
de-o să-ţi rămână întorși în cap pe veci. 

Egg îl privi smerit. 

— N-am vrut să... 

— Lasă ce-ai vrut. Spune-mi numai cine era. 

— Gormon Peake. Lordul de Starpike. 

— Asta e în Reach, nu-i așa? Chiar are trei castele? 

— Doar pe scut, ser. Într-adevăr, Casa Peake a avut cândva 
trei castele, dar le-a pierdut pe două dintre ele. 

— Cum să pierzi două castele? 

— Luptând pentru Dragonul Negru, ser. 

— Oh! Dunk se simţea ca un idiot. Aceeași poveste. 

De două sute de ani, regatul fusese condus de urmașii lui 
Aegon Cuceritorul și de surorile lui, care uniseră Cele Şapte 
Regate și făuriseră Tronul de Fier. Stindardele lor aveau ca 
blazon dragonul cu trei capete al Casei Targaryen, roșu pe fond 
negru. Cu șaisprezece ani în urmă, un fiu bastard al Regelui 
Aegon al IV-lea, pe nume Daemon Blackfyre, se răzvrătise 
împotriva fratelui său, fiul legitim. Daemon folosise și el 
dragonul cu trei capete pe stindarde, dar inversase culorile, așa 
cum făceau mulţi bastarzi. Revolta sa se sfârșise pe Câmpul 
lerbii Roșii, unde Daemon și fiii săi gemeni au murit sub ploaia 
de săgeți a Corbului Sângelui. Rebelii supraviețuitori care au 
plecat genunchiul fuseseră iertaţi, dar unii pierduseră 
pământuri, alţii titluri și alţii aur. Cu toţii au dat ostatici, ca zălog 
al viitoarei lor loialităţi. 

Trei castele, negre pe fond portocaliu. 

— Acum îmi amintesc. Lui Ser Arlan nu i-a plăcut niciodată să 
vorbească despre Câmpul lerbii Roșii, însă odată, când era 
cherchelit, mi-a povestit cum a murit fiul surorii sale. Dunk 
auzea parcă și-acum glasul bătrânului, parcă-i simţea răsuflarea 
cu miros de vin. Roger de Pennytree, așa-l chema, continuă el. 
Capul i-a fost zdrobit de buzduganul unui lord cu trei castele pe 
scut. 

Lordul Gormon Peake. Bătrânul nu i-a știut niciodată numele. 


Sau n-a vrut să i-l știe. Lordul Peake și John Scripcarul nu mai 
erau acum decât o dâră de praf roșu în depărtare. Au trecut 
șaisprezece ani de-atunci. Pretendentul a murit și cei care l-au 
urmat au fost exilați sau iertati. Oricum, eu n-am nicio treabă cu 
asta. 

Merseră alături o vreme, în tăcere, ascultând ţipetele 
tânguitoare ale păsărilor. După vreo doi kilometri, Dunk își drese 
glasul și spuse. 

— Butterwell, zicea. Sunt pe-aproape pământurile lui? 

— În partea cealaltă a lacului, ser. Lordul Butterwell a fost 
maestru trezorier pe vremea când pe Tronul de Fier ședea 
Regele Aegon. Daeron l-a făcut Mână a Regelui, dar nu pentru 
multă vreme. Blazonul lui e în dungi vălurite, verzi, albe și 
galbene, ser. 

Lui Egg îi plăcea nespus să-și etaleze cunoștințele de 
heraldică. 

— E prieten cu tatăl tău? 

Egg se strâmbă. 

— Tata nu l-a agreat niciodată. În timpul Rebeliunii, cel de-a 
doilea născut al Lordului Butterwell a luptat de partea 
Pretendentului, iar fiul cel mare de partea regelui. Astfel, s-a 
asigurat că va fi oricum de partea învingătorului. Lordul 
Butterwell n-a luptat de partea nimănui. 

— Unii ar considera asta o dovadă de prudenţă. 

— Tatăl meu a considerat-o o dovadă de lașitate. 

Da, fără doar și poate. Lordul Maekar era un om aspru, 
mândru și dispreţuitor. 

— Trebuie să trecem pe la Zidurile Albe ca să ajungem la 
drumul regelui. Ce-ar fi să ne punem burţile la cale? Numai 
gândul îi făcea maţele să chiorăie. Poate că vreunul dintre 
nuntaşi va avea nevoie de un însoțitor ca să se întoarcă la locul 
lui. 

— Parcă ziceai că mergem spre nord. 

— Zidul dăinuie de opt mii de ani, va mai rezista încă puţin. 
Sunt două mii de kilometri de-aici până acolo și ne-ar prinde 
bine niște arginţi în plus în pungă. 

Dunk se și vedea călare pe Tunet, doborându-l pe acel acru 
lord bătrân cu trei castele pe scut. Ar fi fost plăcut. „Te-a învins 
scutierul bătrânului Ser Arlan”, i-as putea spune, când ar veni 
să-și răscumpere armele și armura. „Cel care l-a înlocuit pe 


băiatul pe care l-ai ucis.“ Bătrânului i-ar plăcea asta. 

— Nu te gândești să intri în turnir, nu-i așa, ser? 

— Poate că este timpul. 

— Nu este, ser. 

— Poate că este timpul să-ţi trag o scatoalcă peste ureche. 

N-ar trebui să câștig decât două runde. Dac-aș putea aduna 
banii din două răscumpărări și aș plăti doar una, am mânca 
regește timp de un an. 

— Dacă ar fi vreo bătălie cavalerească, s-ar putea să particip. 

Statura și puterea lui Dunk i-ar fi slujit mai bine într-o 
înfruntare colectivă decât într-un duel. 

— Nu se obișnuiește să se organizeze o bătălie la o nuntă, ser. 

— Dar e obiceiul să se organizeze un ospăț. Avem cale lungă 
de mers. De ce să nu plecăm la drum cu burţile pline, măcar o 
dată? 

Soarele cobora la apus când zăriră lacul, cu apele scânteind 
roșietice și aurii, strălucitoare ca o coală de aramă bătută. Când, 
deasupra unor sălcii, zăriră micile turnuri ale hanului, Dunk își 
îmbrăcă din nou tunica îmbibată de sudoare și se opri să-și 
stropească faţa cu puţină apă. Se spălă de praful drumului cât 
putu de bine și își trecu degetele ude prin chica deasă 
întreţesută cu șuviţe decolorate de soare. N-avea ce să facă în 
privinţa staturii sale și nici a cicatricii de pe obraz, dar nu voia 
să arate ca un sălbatic cavaler tâlhar. 

Hanul era mai mare decât se așteptase, o construcţie din 
lemn, cu turnuri, lăbărţată și cenușie, din care jumătate se 
înălța pe piloni deasupra apei. Pe ţărmul mocirlos al lacului 
fusese așternută o cărare din scânduri grosolane, până la 
debarcader, dar nici podul plutitor, nici podarii nu erau de zărit. 
De-a curmezișul drumului se înălța un grajd cu acoperișul de 
stuf. Curtea era înconjurată de un zid construit din piatră brută, 
dar poarta era deschisă. Înăuntru, găsiră o fântână și o 
adăpătoare. 

— Ocupă-te de animale, îi spuse Dunk lui Egg, dar vezi să nu 
bea prea mult. Am să întreb de niște mâncare. 

O găsi pe hangiţă măturând scările. 

— Aţi venit pentru podul plutitor? îl întrebă femeia. Aţi 
întârziat. Apune soarele, și lui Ned nu-i place să traverseze 


noaptea, decât dacă e lună plină. Se întoarce dis-de-dimineaţă. 

— Ştii cumva cât cere? 

— Trei gologani pentru fiecare dintre voi. Şi zece pentru cai. 

— Avem doi cai și un catâr. 

— Tot zece e și pentru catâri. 

Dunk făcu socoteala și ajunse la treizeci și șase, mai mult 
decât se așteptase să cheltuiască. 

— Ultima oară când am trecut pe-aici, era câte doi gologani 
pentru oameni și șase pentru cai. 

— Discută asta cu Ned. Pe mine nu mă privește. Dacă sunteţi 
în căutarea unui pat, n-am niciunul de oferit. Lordul Shawney și 
Lordul Costayne au venit cu alaiul. Suntem plini până la refuz. 

— E și Lordul Peake aici? 

L-a ucis pe scutierul lui Ser Arlan. Era cu Lordul Cockshaw și 
cu John Scripcarul. 

— Ned i-a trecut apa cu ultima tură. Femeia îl cercetă pe 
Dunk din cap până-n picioare. Aţi făcut parte din grupul lor? 

— l-am întâlnit pe drum, atâta tot. Un miros plăcut venea, dus 
de vânt, dinspre ferestrele hanului, un miros de-i lăsa gura apă. 
S-ar putea să vrem și noi din ce frigi acolo, dacă nu e prea 
Scump. 

— E mistreţ, răspunse femeia, cu mult piper, servit cu ceapă, 
ciuperci și piure de napi. 

— Ne descurcăm și fără napi. Câteva felii de mistreţ și o halbă 
din berea aia bună, brună, pe care-o aveţi. Cât ai cere pentru 
asta? Și poate că s-ar găsi un loc în grajdul tău, unde să 
înnoptăm. 

Asta fu o greșeală. 

— Grajdurile sunt pentru cai. De-aia le zicem grajduri. Ești 
mare cât un cal, ce-i drept, dar văd că n-ai decât două picioare. 
Femeia balansă mătura spre el, să-l alunge. N-am cum să 
hrănesc toate Cele Şapte Regate. Mistreţul e pentru oaspeţii 
mei. Berea la fel. N-am de gând să-i aud pe lorzi spunând că nu- 
mi ajunge mâncarea sau băutura ca să-i îndestulez. Lacul e plin 
de pești și veţi găsi și alți vagabonzi adăpostiţi pe lângă 
buturugi. Cavaleri rătăcitori, dacă stai să-i crezi. Din tonul ei se 
deslușea limpede că ea nu-i credea. Poate că au mâncare să vă 
dea. Mie nu-mi pasă. Acum pleacă, am treabă. Ușa se închise cu 
o bufnitură puternică în spatele ei, înainte ca lui Dunk să-i 
treacă măcar prin cap s-o întrebe unde erau buturugile alea. 


ÎI găsi pe Egg așezat pe marginea adăpătorii, înmuindu-și 
picioarele în apă și făcându-și vânt cu pălăria lui mare și 
pleoștită. 

— Fac friptură de porc, ser? Simt miros de carne de porc. 

— Mistreţ, răspunse Dunk pe un ton mohorât, dar cine să vrea 
mistreţ, când avem bunătate de vită sărată? 

Egg se strâmbă. 

— Aș putea, rogu-te, să-mi mănânc mai bine cizmele, ser? O 
să-mi fac altă pereche din vita sărată. E mai rezistentă. 

— Nu, răspunse Dunk încercând să-și stăpânească zâmbetul. 
Nu poţi să-ţi mănânci cizmele. Dar încă o vorbă și o să-mi 
mănânci pumnul. Scoate-ţi picioarele din adăpătoarea aia. Işi 
găsi coiful mare pe catâr și i-l azvârli lui Egg. Trage niște apă din 
fântână și pune la înmuiat vita sărată. Dacă nu era înmuiată 
destul, riscai să-ţi rupi dinţii cu ea. Avea cel mai bun gust când 
era înmuiată în bere, dar mergea și în apă. Şi nu folosi 
adăpătoarea, adăugă Dunk. N-am de gând să-ţi gust picioarele. 

— Picioarele mele i-ar da mai multă savoare, ser, răspunse 
Egg, mișcându-și degetele. 

Dar făcu așa cum i se spusese. 

Cavalerii rătăcitori n-au fost greu de găsit. Egg le zări focul 
licărind în pădure, pe malul lacului, și se îndreptară într-acolo, 
trăgând animalele după ei. Băiatul ducea coiful lui Dunk sub 
braț, împroșcând noroi la fiecare pas. Soarele era de-acum o 
amintire roșie la apus. În scurt timp, copacii se despărţiră și cei 
doi se pomeniră într-un loc care trebuie să fi fost cândva un 
crâng de copaci ai inimii. Doar un cerc de buturugi albe și o 
încrengătură de rădăcini albe ca osul se mai aflau acolo unde se 
înălțaseră copacii pe vremea când copiii pădurii domneau în 
Westeros. 

Printre buturugile de copaci ai inimii, găsiră doi bărbaţi 
ghemuiţi lângă un foc, trecându-și un burduf cu vin de la unul la 
altul. Caii celor doi pășteau dincolo de crâng, iar armurile lor 
fuseseră ordonat stivuite. Undeva, într-o parte, cu spatele 
sprijinit de un castan, ședea un bărbat mult mai tânăr. 

— Bine v-am găsit, cavalerilor! strigă Dunk cu glas voios. Nu 
era niciodată înţelept să iei niște oameni înarmaţi pe 
nepregătite. Mie-mi zice Ser Duncan Vlăjganul. Flăcăul ăsta este 


Egg. Putem să ne așezăm lângă focul vostru? 

Un bărbat trupeș, de vârstă mijlocie, se ridică să-i întâmpine, 
îmbrăcat în veșminte nobile, dar ponosite. Avea fața încadrată 
de perciuni roșcaţi, extravaganțţi. 

— Mă bucur să te cunosc, Ser Duncan. Da' știu că ești mare... 
și ești bine-venit, firește, împreună cu flăcăul tău. Egg ziceai? Ce 
fel de nume e ăsta, rogu-te? 

— Unul scurt, ser. Egg era prea isteţ ca să le mărturisească 
unor necunoscuţi că Egg venea de la Aegon. 

— Chiar așa. Ce s-a întâmplat cu părul tău? 

Păduchi, gândi Dunk. Spune-i că ai avut păduchi, băiete. Era 
cea mai sigură poveste, povestea pe care o spuneau cel mai 
adesea... deși, uneori, lui Egg îi cășuna cine știe ce ghidușie 
copilărească. 

— Mi l-am ras, ser. Am de gând să rămân ras în cap până-mi 
dobândesc titlul de cavaler. 

— Un legământ nobil. Eu sunt Ser Kyle, Motanul din Mlaștina 
Ceţoasă. Sub castanul de colo stă Ser Glendon... Ball. lar acolo-l 
aveţi pe bunul Ser Maynard Plumm. 

Egg își ciuli urechile la auzul acestui nume. 

— Plumm... ești rudă cu Lordul Viserys Plumm, ser? 

— De departe, mărturisi Ser Maynard, un bărbat înalt, subţire, 
cu umerii lăsaţi și un păr lung, drept și bălai. Deși mă îndoiesc 
că nobilul lord ar recunoaște-o. S-ar putea spune că el e o prună 
dulce;, în timp ce eu sunt una acră. 

Mantia lui Plumm era la fel de violet ca numele cu rezonanţă 
de prună pe care-l purta, dar era zdrenţuită la margini și prost 
vopsită. Era prinsă pe umăr cu o broșă dintr-o piatră a lunii, 
mare cât un ou de găină. În rest, mai purta haine din pânză 
aspră, cenușie și piele maro, pătată. 

— Avem vită sărată, anunţă Dunk. 

— Ser Maynard are un sac cu mere, zise Kyle Motanul. lar eu 
am ouă murate și ceapă. Păi, împreună avem toate 
ingredientele unui ospăț! la loc, ser. Avem buturugi de tot felul, 
după placul inimii. Vom rămâne aici până dimineaţa târziu, dacă 
nu cumva am calculat greșit. Există un singur pod plutitor și nu 
e destul de mare să ne ia pe toţi. Lorzii și suitele lor trebuie să 
traverseze primii. 


3 Joc de cuvinte intraductibil, bazat pe omofonia cuvintelor „Plumm“ și 
„plum“; Plum - prună, în limba engleză (n. red.). 


— Ajută-mă la animale, îi spuse Dunk lui Egg. 

Impreună, cei doi au scos șaua de pe Tunet, de pe Potop și 
Maester. 

Abia după ce animalele fură hrănite, adăpate și priponite 
pentru noapte, Dunk acceptă burduful de vin pe care i-l oferi Ser 
Maynard. 

— Până și vinul acru e mai bun decât nimic, zise Kyle Motanul. 
Vom bea vinuri vechi mai de soi la Zidurile Albe. Se zice că 
Lordul Butterwell are cele mai bune vinuri de la nord de Arbor. A 
fost cândva Mâna Regelui, ca și bunicul lui, mai înainte. Pe lângă 
asta, se spune că e un om evlavios și foarte bogat. 

— Toată bogăţia îi vine de la vite, interveni Maynard Plumm. 
Ar trebui să-și ia un uger umflat drept blazon. Celor din Casa 
Butterwell le curge lapte prin vene, iar Frey nu sunt nici ei mai 
buni. Va fi o căsătorie între hoţi de vite și strângători de biruri, o 
clică de zornăitori de bani unindu-se cu alta. Când s-a ridicat 
Dragonul Negru, acest lord al vitelor și-a trimis un fiu la Daemon 
și altul la Daeron, ca să se asigure că are un Butterwell de 
partea învingătoare. Amândoi au pierit pe Câmpul lerbii Roșii, 
iar mezinul a murit în timpul primăverii. De aceea încheie 
această căsătorie. Dacă noua lui soţie nu-i dăruiește un fiu, 
numele Butterwell va pieri odată cu el. 

— Așa cum ar trebui. Ser Glendon Ball trecu încă o dată piatra 
de șlefuit peste lama sabiei. Lașii sunt urâţi de Războinic. 

Dispreţul din glasul tânărului îl făcu pe Dunk să-l cerceteze 
mai atent. Hainele lui Ser Glendon erau din țesătură bună, dar 
foarte uzate și desperecheate, de parcă ar fi fost de căpătat. De 
sub coifu-i de fier ieșeau smocuri de păr castaniu. Flăcăul era 
scund și îndesat, cu ochi mici și apropiaţi, umeri vânjoși și braţe 
musculoase. Avea sprâncenele zburlite, ca două omizi după o 
primăvară umedă, nasul mare, bărbia agresivă. Și era tânăr. 
Saisprezece ani, poate. Nu mai mult de optsprezece. Dunk l-ar fi 
putut lua drept un scutier, dacă Ser Kyle nu l-ar fi numit ser. 
Flăcăul avea coșuri pe obraji în loc de barbă. 

— De când ești cavaler? îl întrebă Dunk. 

— De destulă vreme. Jumătate de an, luna viitoare. M-a făcut 
cavaler Ser Morgan Dunstable de la Cascada Saltimbancului, 
sub privirile a două duzini de oameni, dar mă pregătesc pentru 
asta de când m-am născut. Am mers în șa înainte să știu să 
umblu și i-am smuls dintele din gură unui bărbat în toată firea, 


înainte să-mi cadă mie vreunul. Am de gând să-mi câștig 
renumele la Zidurile Albe și să revendic oul de dragon. 

— Oul de dragon? Asta e recompensa campionului? Zău? 

Ultimul dragon pierise acum o jumătate de secol, o femelă. 
Dar Ser Arlan văzuse câteva ouă de-ale ei. 

„Erau tari ca piatra, zicea, dar frumoase la vedere“, îi spusese 
bătrânul. 

— Cum de-a pus mâna Lordul Butterwell pe un ou de dragon? 
întrebă Dunk. 

— Regele Aegon i l-a dăruit bunicului său, după ce acesta l-a 
găzduit o noapte în vechiul castel, zise Ser Maynard Plumm. 

— A fost o recompensă pentru vreo faptă de vitejie? întrebă 
Dunk. 

Ser Kyle chicoti. 

— Așa ar putea zice unii. Se spune că bătrânul Lord Butterwell 
avea trei tinere fiice fecioare când lnălţimea Sa a trecut pe- 
acolo. Dimineaţa, toate trei aveau bastarzi regali în micile lor 
pântece. O noapte fierbinte, asta a fost. 

Dunk mai auzise asemenea povești. Aegon cel Netrebnic se 
culcase cu jumătate din fecioarele regatului și zămislise bastarzi 
cu multe dintre ele, după cum se vorbea. Mai rău, bătrânul rege 
i-a recunoscut pe toţi pe patul de moarte, bastarzii de joasă 
speţă, născuţi din fetișcane de tavernă, târfe ori păstoriţe, și 
Marii Bastarzi ale căror mame fuseseră de obârșie nobilă. 

— Am fi cu toţii fiii bastarzi ai bătrânului Rege Aegon, dacă 
jumătate din poveștile astea ar fi adevărate. 

— Şi cine poate spune că nu suntem? întrebă sarcastic Ser 
Maynard. 

— Ar trebui să vii cu noi la Zidurile Albe, Ser Duncan, îl 
îndemnă Ser Kyle. Statura ta va atrage negreșit atenţia vreunui 
lord. Ti-ai putea găsi o slujbă bună. Eu, unul, știu că-mi voi găsi. 
Va fi și Joffrey Caswell la nunta asta, Lordul de la Podul Amar. Pe 
când avea trei ani, i-am făcut prima sabie. l-am cioplit-o din 
lemn de pin, pe potriva mâinii sale. In tinereţe, mi-am pus sabia 
în slujba tatălui său. 

— Tot cioplită din pin era și sabia aceea? întrebă Ser Maynard. 

Kyle Motanul avu gentileţea să râdă. 

— Sabia aceea era din oţel bun, te asigur. Aș mânui-o iarăși 
bucuros în slujba centaurului. Ser Duncan, chiar dacă nu 
hotărăști să participi la turnir, vino cu noi la ospăţul de nuntă. 


Vor fi cântăreţi și muzicanți, jongleri și saltimbanci și o trupă de 
pitici comici. 

Dunk se încruntă. 

— Egg și cu mine aveam în faţă o călătorie lungă. Mergem 
spre nord, la Winterfell. Lordul Beron Stark adună săbii ca să 
alunge pentru totdeauna krakenii de pe țărmurile lui. 

— Prea frig acolo pentru mine, zise Ser Maynard. Dacă vreţi 
să ucideţi krakeni, mergeţi în vest. Lannisterii construiesc 
corăbii să-i atace din nou pe oamenii de fier, în insulele lor de 
baștină. Așa-i poţi veni de hac lui Dagon Greyjoy. Să-l înfrunţi pe 
uscat e zadarnic, nu face decât să se strecoare înapoi pe mare. 
Trebuie să-l înfrângi pe mare. 

Părea verosimil, dar perspectiva de a se lupta cu oamenii de 
fier pe mare nu era pe placul lui Dunk. Trăise experienţa asta pe 
Doamna Albă, călătorind din Dorne spre Orașul Vechi, când își 
îmbrăcase armura ca să ajute echipajul să respingă niște 
atacatori. Fusese o bătălie disperată și sângeroasă și, la un 
moment dat, fusese cât pe ce să cadă în apă. Asta i-ar fi adus 
sfârșitul. 

— Tronul ar trebui să înveţe de la Casele Stark și Lannister, 
afirmă Ser Kyle Motanul. Ei luptă, cel puţin. Targaryenii ce fac? 
Regele Aerys se ascunde printre cărţile lui. Prinţul Rhaegel 
țopăie despuiat prin sălile Fortăreţei Roșii, iar Prințul Maekar 
clocește în Castelul Verii. 

Egg ațâţa focul cu un băț, stârnind scântei care pluteau sus, 
pe cerul nopţii. Dunk fu mulţumit să-l vadă ignorând felul în care 
fusese pomenit numele tatălui său. Poate că a învățat, în sfârșit, 
să-și țină gura aia. 

— Eu, unul, îl consider vinovat pe Corbul Sângelui, continuă 
Ser Kyle. E Mâna Regelui, dar nu face nimic, în timp ce krakenii 
răspândesc foc și teroare de-a lungul și de-a latul Mării Apusului. 

Ser Maynard ridică din umeri. i 

— Are ochiul îndreptat spre Tyrosh, unde Oţelul Inverșunat stă 
în exil, uneltind cu fiii lui Daemon Blackfyre. Așa că ţine corăbiile 
regelui aproape, ca să-i împiedice dacă încearcă să treacă. 

— Da, s-ar putea, zise Ser Kyle, dar mulţi ar primi bucuroși 
întoarcerea Oţelului Înverșunat. Corbul Sângelui este sursa 
tuturor nenorocirilor noastre, viermele alb care roade inima 
regatului. 

Dunk se încruntă, amintindu-și de septonul cocoșat de la 


Septul de Piatră. 

— Poţi să plătești cu capul pentru asemenea cuvinte. Unii ar 
putea spune că vorbele tale înseamnă trădare. 

— Cum poate fi adevărul trădare? întrebă Kyle Motanul. Pe 
vremea Regelui Daeron, nu trebuia nimeni să se teamă când 
spunea ce gândește, însă acum? Pufni cu dispreţ. Corbul 
Sângelui l-a așezat pe Regele Aerys pe Tronul de Fier, dar 
pentru câtă vreme? Aerys e neputincios, iar când va muri, va 
izbucni un război sângeros pentru coroană între Lordul Rivers și 
Prinţul Maekar, Mâna împotriva moștenitorului. 

— L-ai uitat pe Prinţul Rhaegel, prietene, obiectă Ser Maynard, 
pe un ton blajin. El e urmașul lui Aerys, nu Maekar, și apoi copiii 
lui. 

— Rhaegel e slab la minte. Ei, bine, nu-i vreau răul, dar omul 
e ca și mort, la fel și gemenii lui, deși nu se știe dacă vor muri 
de buzduganul lui Maekar sau de vrăjile Corbului Sângelui... 

Păzească-ne Cei Sapte, gândi Dunk, când Egg interveni, cu 
glas piţigăiat și sonor. 

— Prinţul Maekar este fratele Prințului Rhaegel. Tine la el. Nu 
i-ar face rău niciodată, nici alor lui. 

— Taci din gură, băiete, mârâi Dunk. Acești cavaleri nu vor să- 
ţi audă părerile. 

— Pot să vorbesc, dacă vreau. 

— Ba nu, i-o reteză Dunk. Nu poţi. Gura aia a ta o să te bage- 
n mormânt într-o bună zi. Și pe mine la fel, foarte probabil. Cred 
că vita sărată s-a înmuiat destul. Câte o bucăţică pentru 
prietenii noștri. Hai, grăbește-te! 

Egg se îmbujoră și, preţ de o fracțiune de secundă, Dunk se 
temu că băiatul avea să-i întoarcă vorba. Dar puștiul îi aruncă o 
privire ursuză, clocotind de mânie, așa cum numai un băiat de 
unsprezece ani putea să clocotească. 

— Da, domnule, spuse el, pescuind pe fundul coifului lui Dunk. 

Teasta rasă îi lucea roșiatică în lumina focului, când le întinse 
carnea de vită sărată. 

Dunk își luă bucata și începu să se lupte cu ea. Pusă la 
înmuiat, carnea se transformase din lemn în piele, nimic 
altceva. Molfăi un colţ, simțind gustul sării și încercând să nu se 
gândească la friptura de mistreţ de la han, sfârâind pe frigare și 
picurând grăsime. 

Pe măsură ce se lăsa înserarea, dinspre lac începură să 


mișune muște și musculiţe care înţepau. Muștele preferau să le 
sâcâie caii, dar musculiţele erau atrase de carnea de om. 
Singurul mod prin care se puteau feri de mușcătura lor era să 
stea aproape de foc, inhalând fum. Te prăjești sau ești devorat, 
gândi mohorât Dunk. Ai ce alege. Își scărpină braţul și se trase 
mai aproape de foc. 

Curând, burduful ajunse din nou la el. Vinul era acru și tare. 
Dunk bău cu nesat și îl dădu mai departe, în timp ce Motanul din 
Mlaștina Ceţoasă începu să spună cum îi salvase viaţa Corbului 
Sângelui în timpul Rebeliunii Blackfyre. 

— Când stegarul Lordului Armond a căzut, am sărit de pe cal. 
Eram înconjurați de trădători... 

— Ser, întrebă Glandon Ball, cine erau acești trădători? 
Lumina focului scânteie pe sabia din mâna lui Ser Glendon. 
Urmele de coșuri de pe faţă i se înroșiră ca niște răni deschise și 
fiecare mușchi îi era încordat ca un arc. Tatăl meu a luptat 
pentru Cavalerul Dragon. 

Aceeași poveste. Dunk pufni. Roșu sau Negru? Asta nu era o 
întrebare pe care puteai s-o adresezi cuiva. Aducea necazuri 
întotdeauna. 

— Sunt sigur că Ser Kyle n-a vrut să-ţi insulte tatăl. 

— Nicidecum, întări Ser Kyle. E o poveste veche, Dragonul 
Roșu și Dragonul Negru. N-are rost, flăcăule, să ne certăm 
pentru asta acum. Aici suntem cu toţii fraţi ai codrului. 

Ser Glendon păru să cântărească vorbele Motanului, ca să 
vadă dacă era luat în răspăr. 

— Daemon Blackfyre n-a fost un trădător. Bătrânul rege /ui; i-a 
dat sabia. A văzut în Daemon un om vrednic, deși era născut 
bastard. De ce altceva să fi pus sabia Blackfyre în mâna lui, și 
nu în a lui Daeron? Lui a vrut să-i lase și regatul. Daemon a fost 
mai bun. 

Se așternu tăcerea. Dunk auzea cum focul trosnește domol. 
Simţea musculiţele mișunându-i pe ceafă. Le plesni, cu ochii la 
Egg, dorindu-și ca băiatul să tacă mâlc. 

— Eram doar un copil când s-au luptat pe Câmpul lerbii Roșii, 
spuse el, când nimeni altcineva nu părea că are de gând să rupă 
tăcerea. Dar am fost scutierul unui cavaler care a luptat alături 
de Dragonul Roșu, iar mai târziu am slujit un altul care a luptat 
de partea Dragonului Negru. Au existat bărbaţi viteji de ambele 
părți. 


— Bărbaţi viteji, îl îngână Kyle Motanul, cu jumătate de gură. 

— Eroi. Glendon Ball își întoarse scutul, ca toți să poată vedea 
blazonul pictat acolo, o sferă de foc ce arunca sclipiri roșii și 
galbene pe un fond negru ca noaptea. Imi curge prin vene 
sânge de erou. 

— Eşti fiul Globului de Foc, spuse Egg. 

Atunci îl văzură pentru prima oară pe Ser Glendon zâmbind. 

Ser Kyle Motanul îl cercetă atent pe băiat. 

— Cum e cu putinţă? Câţi ani ai? Quentyn Ball a murit... 

— ... înainte să mă nasc eu, îl completă Ser Glendon, dar în 
mine trăiește din nou. Işi vâri sabia înapoi în teacă. O să vă 
demonstrez tuturor la Zidurile Albe, când o să-mi revendic oul 
de dragon. 

În ziua următoare, profeția lui Ser Kyle se adeveri. Podul 
plutitor al lui Ned nu era nici pe departe suficient de mare ca să- 
i transporte pe toţi cei doritori să traverseze lacul. Lorzii 
Costayne și Shawney aveau prioritate, cu suitele lor. Pentru asta 
era nevoie de mai multe drumuri și fiecare dura peste un ceas. 
Aveau de luptat cu zonele mlăștinoase de la țărm, de coborât 
căruțele și caii, de încărcat și de descărcat pe celălalt mal al 
lacului. Cei doi lorzi încetiniră și mai mult lucrurile când se luară 
la harţă pentru întâietate. Shawney era cel mai vârstnic, dar 
Costayne se considera de obârșie mai nobilă. 

Dunk nu putea decât să aștepte și să asude. 

— Am putea trece primii dacă m-ai lăsa să-mi folosesc cizma, 
sugeră Egg. 

— Am putea, răspunse Dunk, dar n-o vom face. Lordul 
Costayne și Lordul Shawney au fost aici înaintea noastră. Pe 
lângă asta, sunt lorzi. 

Egg se strâmbă. 

— Lorzi rebeli. 

Dunk cobori spre băiat o privire încruntată. 

— Ce vrei să spui? 

— Au fost de partea Dragonului Negru. Ei, bine, Lordul 
Shawney a fost, la fel și tatăl Lordului Costayne. Aemon și cu 
mine obișnuiam să simulăm bătălia pe masa verde a lui Maester 
Melaquin, cu soldaţi pictaţi și flamuri în miniatură. Blazonul lui 
Costayne e împărțit în patru, cu un potir de argint pe fond negru 


și un trandafir negru pe fond auriu. Stindardul acela era la 
stânga oștirii lui Daemon. Shawney a fost cu Oţelul Înverșunat, 
la dreapta, și era cât pe ce să moară din pricina rănilor. 

— O poveste veche și îngropată. Acum sunt aici, nu-i așa? 
Așadar, au plecat genunchiul și Regele Daeron le-a acordat 
iertarea. 

— Da, dar... 

Dunk strânse buzele băiatului între degete. 

— Taci din gură. 

Egg se conformă. 

Nici nu se îndepărtă bine de țărm ultimul grup de oameni ai 
lui Shawney, că Lordul și Lady Smaliwood se iviră la debarcader, 
cu suita lor, astfel că Dunk și Egg se văzură iarăși nevoiţi să 
aștepte. 

Frăția codrului nu supravieţuise peste noapte, se vedea cu 
ochiul liber. Ser Glendon stătea de unul singur, țâfnos și ursuz. 
Kyle Motanul socotea că se va face amiază până când aveau să 
fie lăsaţi să urce pe podul plutitor, așa că se desprinse din grup, 
încercând să se strecoare pe lângă Lordul Smaliwood, pe care îl 
cunoștea vag. Ser Maynard își petrecea timpul flecărind cu 
hangiţa. 

— 'Ţine-te departe de omul ăla, îl preveni Dunk pe Egg. Ceva îl 
neliniștea la Plumm. Se prea poate să fie un cavaler tâlhar. 

Avertismentul nu făcu decât să stârnească și mai mult 
interesul lui Egg faţă de Ser Maynard. 

— N-am mai întâlnit un cavaler tâlhar. Crezi că are de gând să 
fure oul de dragon? 

— Lordul Butterwell va avea grijă ca oul să fie bine păzit, sunt 
sigur de asta. Dunk se scărpină la mușcăturile de musculiţe de 
pe gât. Crezi că s-ar putea să-l expună la ospăț? Mi-ar plăcea să 
arunc o privire. 

— ŢI l-aș arăta pe-al meu, ser, dar e la Castelul Verii. 

— Al tău? Oul tău de dragon? Dunk îl privi încruntat pe băiat, 
întrebându-se dacă glumește. De unde a apărut? 

— De la un dragon, ser. Mi l-au pus în leagăn. 

— Vrei o scatoalcă peste ureche? Nu există dragoni. 

— Nu, dar există ouă. Ultimul dragon a lăsat cinci, iar la Piatra 
Dragonului există mai multe, vechi, dinaintea Dansului. Fraţii 
mei au și ei câte unul. Al lui Aerion parcă e făcut din aur și 
argint, străbătut de vinișoare de foc. Al meu e alb cu verde, 


numai vârtejuri. 

— Ouă tău de dragon? Mi l-au pus în leagăn. Dunk era atât de 
obișnuit cu Egg, încât uneori uita că Aegon era prinţ. Firește că 
i-au pus un ou de dragon în leagăn. Ei, bine, vezi să nu te-apuci 
să pomenești de ou când s-ar putea să te audă cineva. 

— Nu-s prost, ser. Egg cobori glasul: Intr-o bună zi, dragonii se 
vor întoarce. Fratele meu, Daeron, a visat asta, iar Regele Aerys 
a citit-o într-o profeție. Poate că tocmai din oul meu va ieși un 
dragon. Ar fi minunat. 

— Zici tu? 

Dunk avea îndoielile sale. Nu și Egg. 

— Aemon și cu mine ne imaginam că ouăle noastre vor scoate 
primele dragoni. Dacă s-ar întâmpla așa, am putea zbura în 
văzduh, pe spatele dragonilor, ca primul Aegon și surorile sale. 

— Da, și dacă toți ceilalţi cavaleri din regat ar muri, eu aș fi 
Lordul Comandant al Gărzii Regelui. Dacă ouăle alea afurisite 
sunt atât de preţioase, cum de Lordul Butterwell renunţă la al 
lui? 

— Ca să arate lumii cât e de bogat. 

— Așa o fi. Dunk își scărpină din nou gâtul și aruncă o privire 
spre Ser Glendon Ball, care strângea chingile de șa, în 
așteptarea podului plutitor. Animalul ăla nu-i va fi de folos. Calul 
lui Ser Glendon era deșelat, pipernicit și bătrân. Ce știi despre 
tatăl lui? îl întrebă el pe Egg. De ce i s-a spus Globul de Foc? 

— Fiindcă avea capul înfierbântat și părul roșu. Ser Quentyn 
Ball a fost maestrul de arme al Fortăreţei Roșii. El i-a învăţat pe 
tatăl și pe unchii mei să lupte. Şi pe Marii Bastarzi. Aegon i-a 
promis că-l primește în Garda Regelui, așa că Globul de Foc și-a 
obligat soția să intre în rândul surorilor tăcute, numai că, atunci 
când s-a eliberat un loc, Regele Aegon era deja mort și Regele 
Daeron i l-a oferit lui Ser Willam Wylde, nu lui. Tatăl meu zice că 
Globul de Foc, la fel ca și Oţelul Înverșunat, l-a convins pe 
Daemon Blackfyre să revendice coroana și l-a salvat atunci când 
Daeron a trimis Garda Regelui să-l aresteze. Mai târziu, Globul 
de Foc l-a ucis pe Lordul Lefford, la porţile Lannisportului, și l-a 
trimis pe Leul Cenușiu să se ascundă, cu coada între picioare, la 
Casterly Rock. La traversarea râului Mander, i-a ucis pe fiii 
doamnei Penrose, unul după altul. Se spune că l-a cruțat pe 
mezin, într-un gest de bunăvoință faţă de mama sa. 

— A fost un gest cavaleresc, se văzu Dunk nevoit să 


recunoască. Ser Quentyn a murit pe Câmpul lerbii Roșii? 

— Inainte de asta, ser, răspunse Egg. Un arcaș i-a vârât o 
săgeată în gâtlej în timp ce descăleca lângă un pârâu, să bea 
apă. Un om oarecare, nimeni nu știe cine. 

— Acești oameni oarecare pot fi periculoși când le cășună să 
se apuce de ucis lorzi și eroi. Dunk zări podul plutitor alunecând 
agale pe lac. lată-l că vine. 

— Înaintează încet. Ne ducem la Zidurile Albe, ser? 

— De ce nu? Vreau să văd oul de dragon. Dunk zâmbi. Dacă o 
să câștig turnirul, vom avea amânaoi câte un ou de dragon. Egg 
îi aruncă o privire neîncrezătoare. Ce-i? De ce te uiţi așa la 
mine? 

— Ţi-aș putea spune, ser, răspunse băiatul solemn, dar 
trebuie să învăţ să-mi ţin gura. 

Cavalerii rătăcitori au fost așezați la masa de jos, mai aproape 
de uși decât de dais. 

Zidurile Albe erau o construcţie aproape nouă pentru un 
castel, înălţată cu doar patruzeci de ani în urmă, de bunicul 
actualului lord. Oamenii din popor de prin partea locului numeau 
castelul Casa de Lapte, căci avea zidurile, donjoanele și turnurile 
zidite din piatră albă, șlefuită cu măiestrie, scoasă din carierele 
din Vale și adusă peste munţi, cu mare cheltuială. În interior, 
podelele și coloanele erau din marmură albă ca laptele, cu 
nervuri aurii, iar grinzile tavanelor erau sculptate din trunchiuri 
de copaci ai inimii, albe ca osul. Dunk nici nu-și putea imagina 
cât costaseră toate astea. 

Sala principală nu era, însă, la fel de mare precum altele pe 
care le văzuse. Măcar am fost primiţi sub acoperiş, gândi Dunk, 
ocupându-și locul pe bancă, între Ser Maynard Plumm și Kyle 
Motanul. Deși neinvitaţi, cei trei fuseseră acceptaţi la ospăț 
destul de ușor: refuzul de a-i oferi unui cavaler ospitalitate, în 
ziua nunţii, aducea ghinion. 

Tânărul Ser Glendon, însă, avusese ceva de furcă. 

— Globul de Foc n-a avut niciun fiu, l-a auzit Dunk spunându-i 
tânărului, în gura mare, pe maestrul de ceremonii al Lordului 
Butterwell. 

Flăcăul i-a răspuns aprins și numele lui Ser Morgan Dunstable 
a fost pomenit de mai multe ori, dar maestrul de ceremonii 
rămăsese de neclintit. Când Ser Glendon și-a atins mânerul 
sabiei, o duzină de oșteni și-au făcut apariţia, cu sulițe în mâini 


și, preţ de o clipă, părea că totul avea să se lase cu vărsare de 
sânge. Doar intervenţia unui cavaler vânjos și bălai pe nume 
Kirby Pimm a salvat situaţia. Dunk era prea departe ca să audă, 
dar l-a văzut pe Pimm luându-l pe maestrul de ceremonii pe 
după umeri și șoptindu-i ceva la ureche, râzând. Maestrul de 
ceremonii s-a încruntat și i-a spus lui Ser Glendon ceva care l-a 
făcut să se înroșească precum racul. Parcă ar sta să 
izbucnească în plâns, a gândit Dunk, privindu-l. Sau să omoare 
pe cineva. După toate astea, tânărul cavaler a fost, în cele din 
urmă, primit în sala castelului. 

Bietul Egg nu a fost la fel de norocos. 

— Sala mare e pentru lorzi și cavaleri, i-a informat ţanţoș un 
supraveghetor, când Dunk a încercat să-l aducă pe băiat 
înăuntru. Am așezat mese în curtea interioară pentru scutieri, 
grăjdari și oșteni. 

Dacă ai avea cea mai vagă idee cine e, l-ai putea așeza direct 
pe dais, pe un tron moale. Lui Dunk nu-i prea plăcuse cum 
arătau ceilalți scutieri. Câţiva flăcăi aveau vârsta lui Egg, dar 
majoritatea erau mai mari, luptători căliţi, care, cu multă vreme 
în urmă, aleseseră să slujească un cavaler în loc să devină ei 
înșiși cavaleri. Sau, oare, au avut de ales? Ca să devii cavaler, 
nu era de-ajuns să fii viteaz și priceput la mânuitul armelor. 
Aveai nevoie de un cal, de-o sabie și de-o armură și toate astea 
erau scumpe. 

— Vezi ce vorbești, îi spuse Dunk lui Egg, înainte să-l lase în 
tovărășia lor. Ăștia sunt oameni maturi, care n-o să fie încântați 
de insolenţa ta. Şezi, mănâncă și ascultă, poate înveţi câte 
ceva. 

În ceea ce-l privea, Dunk se bucura să fie la adăpost de 
soarele fierbinte, cu o cupă de vin în faţă și șansa de a-și umple 
burta. Chiar și un cavaler rătăcitor obosește să mestece fiecare 
îmbucătură câte o jumătate de oră. Acolo, la masa de jos, 
mâncarea avea să fie mai degrabă simplă decât sofisticată, dar 
avea să fie din belșug. Pentru Dunk, era destul de bine. 

Dar, vorba bătrânului Ser Arlan, „mândria ţăranului e rușinea 
nobilului mărunt.“ 

— Acesta nu poate fi locul care mi se cuvine, îi spuse Ser 
Glendon Ball supraveghetorului. Îmbrăcase o haină curată 
pentru ospăț, o tunică veche și frumoasă, cu dantelă aurie la 
manşete și la guler și cu blazonul Casei Ball cusut pe piept, cele 


« 


trei discuri albe deasupra unui „v 
meu? 

— Un nobil cavaler și un lord puternic, nu mă îndoiesc, 
răspunse supraveghetorul, dar același lucru e valabil și pentru 
mulţi alții de aici. Rogu-te, ia loc sau ia-ți rămas-bun, ser. Mie 
mi-e totuna. 

În cele din urmă, băiatul se așeză îmbufnat la masa de jos, 
alături de ceilalţi. Sala lungă și albă se umplea, pe măsură ce 
alţi și alți cavaleri se înghesuiau pe bănci. Erau mai mulţi decât 
anticipase Dunk, iar unii dintre oaspeţi se pare că bătuseră cale 
lungă. El și Egg nu mai fuseseră în preajma atâtor lorzi și 
cavaleri de la Pajiștea Ashford și n-avea cum să ghicească cine 
și-ar mai putea face apariţia. Ar fi trebuit să rămânem în codru, 
să dormim sub un copac. Dacă sunt recunoscut... 

Când un servitor așeză câte o bucată de pâine neagră pe faţa 
de masă, înaintea fiecăruia dintre ei, Dunk primi cu recunoștință 
acest prilej de a-și muta gândul. Tăie bucata de-a lungul, scobi 
jumătatea de jos, făcându-și din ea o strachină și mâncă partea 
de deasupra. 

Era veche, dar, în comparaţie cu carnea de vită sărată, părea 
pufoasă ca o budincă. Cel puţin nu trebuia înmuiată în bere, 
lapte sau apă ca să poată fi mestecată. 

— Ser Duncan, se pare că atragi privirile, remarcă Ser 
Maynard Plumm, în timp ce Lordul Vyrwel și grupul lui defilau pe 
lângă ei, pentru a-și ocupa locurile de onoare din cel mai înalt 
punct al sălii. Fetele de pe dais nu-și pot dezlipi ochii de la tine. 
Pun rămășag că n-au mai văzut în viaţa lor un bărbat atât de 
impunător. Chiar și așezat, ești cu o jumătate de cap mai înalt 
decât toţi ceilalţi. 

Dunk își aplecă umerii. Era obișnuit ca lumea să se holbeze la 
el, dar asta nu însemna că-i plăcea. 

— N-au decât să se uite. 

— Ala de colo, de lângă dais, e Bătrânul Taur, zise Ser 
Maynard. Se spune că-i un bărbat uriaș, dar mi se pare că la el 
burta e cea mai mare. Tu ești un gigant pe lângă el. 

— Într-adevăr, ser, interveni unul dintre tovarășii lor de pe 
bancă, un bărbat palid și posomorât, îmbrăcat în gri și verde. 
Avea ochii mici și vicleni, apropiaţi sub sprâncenele subțiri și 
arcuite. O barbă neagră și îngrijită îi încadra gura, ca să 
compenseze părul împuţinat. Intr-o competiție ca asta, doar 


roșu. Ştii cine a fost tatăl 


statura ar fi de-ajuns ca să devii unul dintre cei mai formidabili 
concurenţi. 

— Auzisem că s-ar putea să vină Bruta din Bracken, zise un 
altul, așezat ceva mai departe pe bancă. 

— Nu cred, zise omul în verde și gri. E un turnir mic, în cinstea 
nunţii nobilului lord. O trântă în curte, care să marcheze trânta 
din așternuturi. Nu merită osteneala, pentru unul ca Otho 
Bracken. 

Ser Kyle Motanul luă o gură de vin. 

— Aș pune prinsoare că Lordul Butterwell nu intră nici el în 
arenă. Își va susţine campionul din nobila sa lojă așezată la 
umbră. 

— Atunci o să-și vadă campionul căzând, se făli Ser Glendon 
Ball și, în cele din urmă, o să-mi dea mie oul. 

— Ser Glendon e fiul Globului de Foc, îi explică Ser Kyle 
necunoscutului. Putem avea onoarea să-ți aflăm numele, ser? 

— Ser Uthor Underleaf. Fiul unui om oarecare. Hainele lui 
Underleaf erau din postav bun, curate și îngrijite, dar aveau o 
croială simplă. Mantia îi era prinsă cu o broșă de argint, în formă 
de melc. Dacă lancea ţi-e pe măsura limbii, Ser Glendon, s-ar 
putea să-i dai de furcă până și voinicului de-aici. 

Ser Glendon îi aruncă lui Dunk o privire, în timp ce se turna 
vinul. 

— Dacă ne întâlnim în luptă, o să cadă. Nu-mi pasă cât e de 
mare. 

Dunk urmări un servitor umplându-i cupa cu vin. 

— Sunt mai priceput cu sabia decât cu lancea, recunoscu el, și 
încă și mai priceput cu securea de război. Va fi organizată și o 
bătălie cavalerească? 

Statura și puterea erau un avantaj pentru Dunk într-o bătălie, 
și știa că ar putea să dea tot ce avea mai bun. Duelul era altă 
socoteală. 

— O bătălie cavalerească? La o căsătorie? Ser Kyle părea 
șocat. Nu s-ar cuveni. 

Ser Maynard chicoti. 

— Mă tem că e doar duelul, dar, pe lângă oul de dragon, 
Lordul Butterwell a promis treizeci de dragoni de aur pentru cel 
care pierde ultima rundă și zece pentru fiecare dintre cavalerii 
înfrânți în penultima. 

Zece dragoni. Nu-i chiar așa de rău. Cu zece dragoni ar putea 


cumpăra un buiestraș, astfel încât Dunk n-ar mai trebui să-l 
călărească pe Tunet decât în luptă. Cu zece dragoni ar putea 
cumpăra o armură pentru Egg, și un pavilion demn de un 
adevărat cavaler, cusut cu însemnele lui Dunk, ulmul și steaua 
căzătoare. Zece dragoni ar însemna gâscă friptă și jambon plus 
plăcintă de porumbel. 

— Se oferă și recompense celor care-și câștigă rundele, zise 
Ser Uthor, în timp ce-și scobea strachina, și am auzit zvonindu- 
se că unii pun rămâășaguri. In ceea ce-l privește, Lordului 
Butterwell nu-i place să-și asume riscuri, dar printre oaspeţii săi 
sunt unii care pariază din greu. 

Nici nu isprăvi de vorbit, că Ambrose Butterwell își făcu 
intrarea, în sunet de trompete, dinspre galeria menestrelilor. 
Dunk se ridică în picioare, alături de ceilalţi, în timp ce 
Butterwell își conduse noua mireasă, de braţ, spre dais, de-a 
lungul unui covor myrishez cu modele. Fata avea cincisprezece 
ani, proaspăt îmbobocită, iar nobilul ei soţ avea cincizeci, 
proaspăt văduv. Ea era rozalie, el cenușiu. Mantia de mireasă 
mătura podeaua în urma ei, în valuri de verde, alb și galben. 
Părea atât de călduroasă și de greoaie, încât Dunk se întrebă 
cum de putea s-o poarte. Lordul Butterwell părea și el 
înfierbântat și greoi, cu gușa-i pronunţată și părul rar și cânepiu. 

Tatăl miresei venea aproape, în urma ei, ținându-și de mână 
fiul cel mic. Lordul Frey de Crossing era un bărbat uscăţiv, în 
veșminte elegante, albastre și gri, iar moștenitorul său, un băiat 
mucos, de patru ani, cu bărbia teșită. li urmau lorzii Costayne și 
Risley, cu nobilele lor soţii, fiice ale Lordului Butterwell, cu prima 
soţie. După ei, veneau fiicele Lordului Frey, cu soţii lor. Apoi 
lorzii Gormon Peake, Smaliwood și Shawney, alți lorzi mai 
mărunți și cavaleri înstăriți. Printre ei, Dunk îi zări pe John 
Scripcarul și pe Alyn Cockshaw. Lordul Alyn părea ameţit de 
băutură, deși ospăţul nici nu începuse bine. 

Când terminară de defilat cu toţii înspre dais, masa de onoare 
era la fel de înțesată ca și băncile. Lordul Butterwell și mireasa 
lui se așezară pe perne moi și pufoase, pe un tron dublu din 
stejar poleit cu aur. Ceilalţi se instalară în jilţuri cu braţe migălos 
sculptate. Pe peretele din spatele lor, atârnau de grinzi două 
flamuri imense: turnurile gemene ale Casei Frey, albastre pe 
fond negru, și valurile verzi, albe și galbene ale Casei Butterwell. 

Lordului Frey îi reveni misiunea de a ţine primul toast. 


— În cinstea regelui! începu el simplu. 

Ser Glendon înălță cupa deasupra castronului cu apă. Dunk 
ciocni cu el, cu Ser Uthor și cu ceilalţi. Băură. 

— În cinstea Lordului Butterwell, amabila noastră gazdă! vesti 
apoi Frey. Fie ca Tatăl să-i dăruiască viaţă lungă și mulţi fii. 

Băură din nou. 

— Pentru Lady Butterwell, mireasa fecioară, scumpa mea 
fiică. Fie ca Mama să-i dea fertilitate. Frey îi zâmbi fetei. Vreau 
un nepot înainte să se sfârșească anul. Gemeni ar fi încă și mai 
bine, așa că bate bine untul la noapte, draga mea. 

Râsetele răsunară lovindu-se de grinzi și oaspeţii băură încă o 
dată. Vinul era greu, roșu și dulce. 

Apoi, Lordul Frey spuse. 

— Să bem în sănătatea Mâinii Regelui, Brynden Rivers. Fie ca 
felinarul Babei să-i lumineze calea înțelepciunii. 

Ridică apoi cupa și bău, împreună cu Lordul Butterwell, cu 
mireasa și cu ceilalţi de pe dais. La masa de jos, Ser Glendon își 
răsturnă cupa, vărsând vinul pe podea. 

— Păcat de băutura bună irosită, zise Maynard Plumm. 

— Nu beau în cinstea ucigașilor, zise Ser Glendon. Corbul 
Sângelui e un vrăjitor și un bastard. 

— Născut bastard, fu de acord Ser Uthor, cu glas blajin, dar 
tatăl său, regele, l-a recunoscut pe patul de moarte ca fiu 
legitim. 

Bău cu nesaț, la fel ca Ser Maynard și mulţi alții din sală. 
Aproape la fel de mulţi își coborâră cupele sau le vărsară, 
întocmai cum făcuse Ball. Pocalul atârna greu în mâna lui Dunk. 
Câţi ochi are Corbul Sângelui? zicea ghicitoarea. O mie și unul. 

Urmară toast după toast, unele propuse de Lordul Frey, unele 
de alți meseni. Băură în sănătatea Lordului Tully, vasalul 
Lordului Butterwell, despre care se zvonea că e bolnav. Băură în 
memoria _vitejilor morţi. Da, gândi Dunk, amintindu-și. Beau 
bucuros pentru ei. 

Ser John Scripcarul propuse ultimul toast. 

— În cinstea bravilor mei fraţi! Ştiu că în seara asta zâmbesc. 

Dunk nu intenţionase să bea atât de mult, având în vedere 
turnirul de a doua zi, dar cupele erau umplute după fiecare toast 
și descoperi că era însetat. 

„Nu refuza niciodată o cupă de vin sau un corn de bere“, îi 
spusese cândva Ser Arlan. „S-ar putea să treacă un an până mai 


vezi altul.“ 

Ar fi fost o lipsă de respect să nu beau în cinstea mirelui și a 
miresei, își spuse Dunk, și periculos să nu beau în cinstea 
Regelui și a Mâinii sale, cu atâţia străini în preajmă. 

Din fericire, toastul Scripcarului fu ultimul. Lordul Butterwell 
se ridică greoi să le mulţumească pentru prezenţă și să promită 
un turnir frumos a doua zi dimineaţă. 

— Să-nceapă ospăţul! 

La masa de pe dais se serviră purcel de lapte, un păun fript în 
pene, o știucă uriașă acoperită cu o crustă de migdale zdrobite. 
Nicio bucăţică din toate acestea nu ajunse la masa de jos. In loc 
de purcel, primiră porc în saramură, înmuiat în lapte de migdale 
și plăcut condimentat. În loc de păun, mâncară claponi, bine 
rumeniţi, umpluţi cu ceapă, ierburi, ciuperci și castane prăjite. In 
loc de știucă, mâncară bucăţi de cod alb și pufos, în aluat, cu un 
fel de sos maro, delicios, pe care Dunk nu-l dibui exact. In plus, 
fură serviţi cu terci de mazăre, napi cu unt, morcovi stropiţi cu 
miere și brânză albă, fermentată, care mirosea la fel de puternic 
ca Bennis Scutul Brun. Dunk mâncă bine, dar în tot acest timp 
se întrebă ce primea Egg în curte. Ca să se asigure, strecură o 
jumătate de clapon în buzunarul mantiei, cu câteva bucăţi de 
pâine și puţină brânză puturoasă. 

În timp ce mâncau, aerul răsuna de sunetele vioaie de fluier şi 
scripcă și discuţia reveni la turnirul de a doua zi. 

— Ser Franklyn Frey e bine privit de-a lungul Furcii Verzi, zise 
Uthor Underleaf, care părea să-i cunoască bine pe acești eroi 
locali. E cel de colo, de pe dais, unchiul miresei. Lucas Nayland a 
venit de la Mlaștina Cotoroanţei; nu trebuie nesocotit. Nici Ser 
Mortimer Boggs, de la Capul Ghearei Sfărâmate. Altminteri, ăsta 
ar fi un turnir al cavalerilor de casă și al eroilor mărunți. Kirby 
Pimm și Galtry cel Verde sunt cei mai buni dintre aceștia, dar 
niciunul nu se poate pune cu Tom Heddle cel Negru, ginerele 
Lordului Butterwell. Ticălos individ! A câștigat mâna fiicei celei 
mari a lordului, omorându-i trei dintre peţitori, așa se spune, și o 
dată l-a doborât de pe cal pe lordul de Casterly Rock. 

— Ce? Pe tânărul Lord Tybolt? se miră Ser Maynard. 

— Nu, pe bătrânul Leu Cenușiu, cel care a murit în timpul 
primăverii. 

Așa se vorbea despre cei care pieriseră în vremea Marii 
Epidemii de Primăvară. A murit în timpul primăverii. Zeci de mii 


muriseră în timpul primăverii, printre care un rege și doi tineri 
prinți. 

— Nu-l nesocoti pe Ser Buford Bulwer, zise Kyle Motanul. 
Bătrânul Taur a ucis patruzeci de oameni pe Câmpul lerbii Roşii. 

— Și numărul lor sporeşte cu fiecare an, remarcă ironic Ser 
Maynard. Vremea lui Bulwer a apus. Uită-te la el. Trecut de 
șaizeci, moale și gras, cu ochiul drept aproape orb. 

— Nu vă osteniţi să căutaţi campionul, se auzi un glas din 
spatele lui Dunk. Sunt aici, domnilor. Delectaţi-vă ochii! 

Dunk se întoarse și zări statura impunătoare a lui Ser John 
Scripcarul deasupra lui, cu umbra unui zâmbet fluturând pe 
buze. Tunica-i albă avea mâneci largi, căptușite cu satin roșu, 
atât de lungi încât vârfurile lor atârnau până mai jos de 
genunchi. Peste piept îi șerpuia un lanţ greu de argint, 
împodobit cu un imens ametist negru, aidoma ochilor lui. Lantul 
ăla valorează cât tot avutul meu, gândi Dunk. 

Vinul îmbujorase obrajii lui Ser Glendon și îi inflamase 
coșurile. 

— Cine ești tu, să te grozăvești așa? 

— Mi se spune John Scripcarul. 

— Ești muzicant sau luptător? 

— Se face că pot cânta un cântec dulce și cu lancea, și cu 
arcușul. Orice nuntă are nevoie de un cântăreţ și orice turnir de 
un cavaler misterios. Îmi permiteţi să stau cu voi? Butterwell a 
fost destul de bun să mă așeze pe dais, dar prefer compania 
cavalerilor rătăcitori ca mine, în locul doamnelor grase și rozalii 
și al boșorogilor. Scripcarul îl bătu pe Dunk pe umăr. Fii bun, Ser 
Duncan, și dă-te mai încolo. 

Dunk se conformă. 

— Ai venit prea târziu pentru mâncare, ser. 

— Nu contează. Știu unde sunt bucătăriile lui Butterwell. Sper 
c-a mai rămas niște vin. 

Scripcarul mirosea a portocale și a lămăâi verzi, cu izul unei 
ciudate mirodenii răsăritene. Nucșoară, poate. Dunk nu-și putea 
da seama. Ce știa el despre nucșoară? 

— E necuviincios cum te fălești, îi spuse Scripcarului Ser 
Glendon. 

— Zău? Atunci trebuie să-ţi cer iertare, ser. N-aș vrea nici în 
ruptul capului să-l ofensez pe vreun fiu al Globului de Foc. 

Tânărul fu luat prin surprindere. 


— Ştii cine sunt? 

— Fiul tatălui tău, nădăjduiesc. 

— Priviţi, zise Ser Kyle Motanul. Plăcinta de nuntă. 

Șase ajutoare de bucătar o împingeau prin uși, pe un imens 
car cu roţi. Plăcinta era rumenă, crocantă și uriașă, iar din 
interiorul ei se auzeau zgomote: ţipete, cârâieli și bufnituri. 
Lordul și Lady Butterwell coborâră de pe dais, s-o întâmpine, cu 
sabia în mână. Când o tăiară, cincizeci de păsări ţâșniră afară și 
începură să zboare prin sală. La alte ospeţe de nuntă la care 
participase Dunk, plăcintele fuseseră umplute cu porumbei sau 
păsări cântătoare, dar înăuntrul acesteia erau gaițe albastre și 
ciocârlani, porumbei și guguștiuci, ciocârlii, vrăbii mici și brune 
și un papagal mare și roșu. 

— Douăzeci și unu de soiuri de păsări, zise Ser Kyle. 

— Douăzeci și unu de feluri de găinaţ, punctă Ser Maynard. 

— N-ai pic de suflet pentru poezie, ser. 

— Ai găinaţ pe umăr. 

— Așa se umple o plăcintă! pufni Ser Kyle, curățându-și 
tunica. Plăcinta e căsnicia, și o căsnicie adevărată are tot felul 
de lucruri: bucurie și necaz, durere și plăcere, dragoste și 
dorinţă și fidelitate. Așa că e nimerit să fie păsări de multe 
feluri. Nimeni nu știe ce-i va aduce o nouă soție. 

— Gaura dintre picioare, zise Plumm, sau care să fie rostul? 

Dunk se retrase de la masă. 

— Am nevoie de o gură de aer. La drept vorbind, el avea 
nevoie să se ușureze, dar, într-o asemenea companie, era mai 
politicos să vorbească despre aer. Vă rog să mă scuzațţi. 

— Întoarce-te repede, ser, zise Scripcarul. Mai urmează 
jonglerii și n-ai vrea să pierzi ritualul nupţial. 

Afară, vântul nopţii îl plesni pe Dunk ca limba unei fiare 
uriașe. Pământul bătătorit al curţii părea să i se miște sub 
picioare... sau poate el se clătina. 

Arena fusese amenajată în mijlocul curţii exterioare. O tribună 
de lemn pe trei rânduri fusese ridicată la baza zidurilor, pentru 
ca Lordul Butterwell și oaspeţii lui de viță nobilă să poată sta la 
umbră, pe pernele lor moi. La ambele capete ale terenului de 
turnir se aflau corturi, unde cavalerii să-și poată îmbrăca 
armurile, cu stelaje încărcate de lănci așteptându-i. Când vântul 
flutură flamurile, preţ de o clipă, Dunk simţi mirosul de var pe 
bariera despărţitoare. Porni în căutarea curții interioare. Trebuia 


să-l găsească pe Egg și să-l trimită la maestrul competiţiei, ca 
să-l înscrie în turnir. Asta era treabă de scutier. 

Insă castelul îi era străin și, cumva, Dunk se rătăci. Se pomeni 
în faţa adăposturilor pentru câini, unde dulăii de vânătoare îl 
adulmecară și începură să latre și să urle. Vor să-mi sfâșie 
beregata, gândi el, sau poate vor claponul pe care-l am în 
mantie. Făcu, așadar, cale întoarsă, pe lângă sept. O femeie 
trecu în goană pe lângă el, sufocându-se de râs, în timp ce un 
cavaler pleșuv se căznea s-o ajungă din urmă. Bărbatul cădea 
întruna, până când, în cele din urmă, femeia fu nevoită să se 
întoarcă și să-l ajute să se ridice. Ar trebui să mă strecor în 
templu și să mă rog la Cei Sapte ca acel cavaler să fie primul 
meu adversar, gândi Dunk, dar asta ar fi fost o impietate. Ce-mi 
trebuie mie cu adevărat e o privată, nu o rugăciune. În 
apropiere erau niște tufișuri, lângă un șir de trepte de piatră. 
Bune si astea. Se duse pe bâjbâite în spatele lor și își desfăcu 
pantalonii. Bășica stătea să-i explodeze. Urina se revărsa la 
nesfârșit. 

Undeva deasupra, o ușă se deschise. Dunk auzi sunet de pași 
pe scări, scrâșnet de cizme pe piatră... 

—... ospăț de cerșetori ne-ai așternut. Fără Oţelul 
Înverșunat... 

— Să nu mai aud de Oţelul Înverșunat, zise apăsat un glas 
cunoscut. Nu te poţi încrede în niciun bastard, nici măcar în el. 
Câteva victorii o să-l aducă peste apă cât ai clipi. 

Lordul Peake. Dunk își ţinu răsuflarea... și urina. 

— E mai ușor să vorbeşti despre victorii decât să le obţii. Cel 
care vorbea acum avea o voce mai groasă decât Peake, 
hodorogită, cu inflexiuni furioase. Bătrânul Papă-Lapte se 
aștepta să-i aparţină băiatului și la fel se vor aștepta și toţi 
ceilalţi. Vorbele meșteșugite și farmecul nu pot înlocui asta. 

— Dar un dragon, da. Prinţul susţine că din ou va ieși un 
dragon. A visat asta, întocmai cum cândva și-a visat frații morţi. 
Un dragon viu ne va aduce toate săbiile pe care le vrem. 

— Un dragon e una, un vis e alta. Te asigur, Corbul Sângelui 
nu visează. Avem nevoie de un luptător, nu de un visător. 
Seamănă băiatul cu tatăl lui? 

— Tu fă-ţi numai partea, așa cum ai promis, și lasă-mă pe 
mine să mă frământ cu asta. Odată ce ne alegem cu aurul lui 
Butterwell și cu săbiile Casei Frey, Harrenhalul ne va urma, apoi 


Casa Bracken. Otho știe că nu poate spera să reziste... 

Glasurile se estompau, pe măsură ce vorbitorii se îndepărtau. 
Șuvoiul lui Dunk își reluă cursul. Când termină, își scutură 
mădularul și își legă pantalonii. 

— Dacă seamănă cu tatăl său, murmură el. Despre cine 
vorbeau? Despre fiul Globului de Foc? 

Când ieși de sub scări, cei doi lorzi erau deja departe, 
traversând curtea. li veni să strige după ei, să-i facă să-și arate 
feţele, dar se răzgândi. Era singur și neînarmat și, în plus, pe 
jumătate beat. Poate nu doar pe jumătate. Rămase acolo un 
moment, încruntându-se, după care porni cu pași mari înapoi 
spre sala ospățului. 

lInăuntru, se servise deja ultimul fel și începuseră momentele 
vesele. Una dintre fiicele Lordului Frey cânta foarte prost, la 
harpa mare, „Două inimi ce bat ca una“. Câţiva jongleri își 
aruncară o vreme torţe aprinse unul altuia și niște saltimbanci 
se rostogoliră în aer. Nepotul Lordului Frey începu să cânte 
„Ursul și frumoasa fecioară“, iar Ser Kirby Pimm bătea ritmul pe 
masă, cu o lingură de lemn. Alţii i se alăturară, până când 
întreaga sală răcnea: Un urs! Un urs! Negru și brun și acoperit 
de păr! Lordul Caswell își pierdu cunoștința la masă, cu faţa într- 
o baltă de vin, iar Lady Vyrwel începu să plângă, dar nimeni nu 
era prea sigur care era pricina supărării ei. 

În tot acest timp, vinul continua să curgă. Vinurile roșii, grele, 
de Arbor lăsară loc vinurilor vechi din partea locului sau, cel 
puţin, așa spunea Scripcarul. La drept vorbind, Dunk nu le putea 
deosebi. Era la masă și vin cu mirodenii, așa că trebui să încerce 
o cupă și din acesta. Ar putea să treacă un an până când o să 
mai beau altul. Ceilalţi cavaleri rătăcitori, cu toţii băieţi subțiri, 
începură să discute despre femeile pe care le cunoscuseră. 
Dunk se pomeni întrebându-se unde era Tanselle în seara 
aceea. Stia unde era Lady Rohanne - în pat, la Castelul 
Coldmoat, cu bătrânul Ser Eustace alături, sforăind prin mustață 
- aşa că încercă să nu se gândească la ea. Oare ele se gândesc 
vreodată la mine? se întrebă el. 

Meditaţiile melancolice îi fură întrerupte brutal când o trupă 
de pitici vopsiți ţâșni din burta unui porc de lemn, fugărindu-l pe 
bufonul Lordului Butterwell printre mese și cotonogindu-l cu 
bășici umflate de porc, care scoteau zgomote grotești la fiecare 
lovitură. Era cel mai hazliu lucru pe care-l văzuse Dunk de ani 


buni și râse împreună cu ceilalţi. Fiul Lordului Frey fu atât de 
captivat de bufoneriile lor, încât li se alătură, burdușind oaspeţii 
cu o bășică împrumutată de la un pitic. Copilul avea cel mai 
sâcâitor râs pe care- | auzise Dunk vreodată, un sughiţ subţire, 
pițigăiat, de-i venea să-i dea o mamă de bătaie sau să-l arunce 
într-o fântână. Dacă mă lovește cu bășica aia, s-ar putea s-o fac. 

— Asta-i băiatul care-a provocat căsătoria asta, spuse Ser 
Maynard, când ștrengarul cu bărbia teșită trecu ţipând pe lângă 
ei. 

— Cum așa? 

Scripcarul ridică o cupă goală și un servitor care trecea i-o 
umplu cu vin. 

Ser Maynard aruncă o privire către dais, unde mireasa îi vâra 
cireşe în gură soțului ei. 

— Nobilul Lord n-o să fie primul care gustă din trufanda. Se 
spune că miresei lui i-a luat fecioria un ajutor de bucătar, la 
Gemeni. Se furișa jos, în bucătărie, să-l întâlnească. Din 
nefericire, într-o noapte, frăţiorul ăla al ei s-a strecurat după ea. 
Când i-a văzut unul peste altul, a scos un țipăt. Bucătarii și 
străjerii au năvălit și i-au găsit pe domniţă și pe servitor 
împreunându-se pe planșeta de marmură unde bucătarul 
întindea aluatul, despuiaţi amândoi ca-n ziua în care s-au născut 
și plini de făină, din cap până-n picioare. 

Nu poate fi adevărat, gândi Dunk. Lordul Butterwell avea 
pământuri întinse și ulcele întregi de aur galben. De ce s-ar 
însura cu o fată care fusese pângărită de un băiat de la 
bucătărie și ar renunţa la oul de dragon, în cinstea acestei 
uniuni? Casa Frey de la Crossing nu era mai nobilă decât Casa 
Butterwell. Aveau un pod, în loc de vite, asta era singura 
diferenţă. Lorzi. Cine să-i înțeleagă? Dunk mâncă niște nuci și 
cugetă la cele auzite mai devreme, în timp ce se ușura. Dunk 
cherchelitul, ce crezi c-ai auzit? Mai bău o cupă de vin cu 
mirodenii, dacă tot fusese atât de bună prima. Apoi își așeză 
capul peste braţele încrucișate și închise ochii, doar pentru o 
clipă, ca să-i ferească de fum. 

Da2 Cea 

Când îi deschise, jumătate din nuntași erau în picioare și 
strigau. 

— În pat! În pat! Făceau o asemenea hărmălaie încât îl treziră 


pe Dunk dintr-un vis plăcut cu Tanselle Lungana și cu Văduva 
Roșie. În pat! În pat! răsunau strigătele. 

Dunk se ridică și se frecă la ochi. 

Ser Franklyn Frey ţinea mireasa în braţe și o cobora de pe 
dais, asaltat din toate părțile de bărbaţi și de băieţi. Doamnele 
de la masa de onoare îl înconjuraseră pe Lordul Butterwell. Lady 
Vyrwel se înveselise și încerca să-l tragă pe nobilul lord de pe 
scaun, în timp ce una dintre fiicele sale îi dezlega ghetele și o 
altă femeie din Casa Frey îi scotea tunica. Butterwell se zbătea 
fără succes și râdea. Era beat, după câte observă Dunk, iar Ser 
Franklyn era și mai și... atât de beat, încât a fost cât pe ce să 
scape mireasa. Nici nu apucă Dunk să se dumirească de-a 
binelea, că John Scripcarul îl și trase în picioare. 

— Aici! strigă el. S-o ducă uriașul! 

Până să se dezmeticească, Dunk se pomeni urcând o scară 
spre un turn, cu mireasa zvârcolindu-se în braţele lui. Nu știa 
cum de reușea să se ţină pe picioare. Fata nu stătea o clipă 
locului și erau înconjurați din toate părţile de bărbaţi care 
făceau glume deocheate despre cum ar trebui dată prin făină și 
frământată bine, în timp ce-i smulgeau hainele. Piticii erau și ei 
prin preajmă. Mișunau pe lângă picioarele lui Dunk, ţipând și 
râzând și lovindu-l peste gambe cu bășicile de porc. Se străduia 
din răsputeri să nu se împiedice și să nu cadă peste ei. 

Dunk nu știa unde era dormitorul Lordului Butterwell, dar 
ceilalţi îl împinseră și-l înghiontiră până când ajunse acolo, cu 
mireasa chicotind, îmbujorată și aproape goală, mai purtând 
doar ciorapul de pe piciorul stâng, care supraviețuise cumva 
urcușului. Dunk era și el stacojiu la față și nu din pricina 
efortului. Aţâţarea lui trupească ar fi fost vizibilă, dacă cineva s- 
ar fi uitat, dar, din fericire, toţi ochii erau îndreptaţi spre 
mireasă. Lady Butterwell nu semăna defel cu Tanselle, dar cu o 
femeie  zvârcolindu-i-se în braţe, Dunk începuse să se 
gândească la cealaltă. Tanse/le Lungana, așa i se zicea, dar 
pentru mine nu era prea înaltă. Se întrebă dacă avea s-o mai 
întâlnească vreodată. În unele nopţi, îi trecuse prin minte că 
Tanselle n-a fost decât un vis. Nu, idiotule, visul a fost că te 
place. 

Dormitorul Lordului Butterwell se dovedi mare și somptuos, 
odată ce-l găsi. Covoare din Myr acopereau podelele, zeci de 
lumânări parfumate ardeau în toate ungherele, iar lângă ușă se 


afla o armură incrustată cu aur și pietre preţioase. Camera avea 
chiar și o privată proprie, plasată într-o mică nișă de piatră, în 
zidul exterior. 

Când, în cele din urmă, Dunk o aruncă pe mireasă pe patul 
nupţial, un pitic sări lângă ea și o apucă de un sân, s-o 
dezmierde niţel. Fata scoase un scâncet, bărbaţii izbucniră în 
hohote de râs, iar Dunk îl înhăţă pe pitic de guler și-l trase de 
lângă mireasă, în timp ce ea dădea din picioare. Îl ducea pe 
omuleţ spre ușă, să-l azvârle afară, când văzu oul de dragon. 

Lordul Butterwell îl așezase pe o pernă de catifea neagră, pe 
un soclu de marmură. Era mult mai mare decât un ou de găină, 
deși nu atât de mare cum își imaginase. Suprafaţa oului era 
acoperită de solzi roșii, delicaţi, ce străluceau ca nestematele în 
lumina lămpii și a lumânărilor. Dunk lăsă jos piticul și ridică oul, 
doar să-l atingă o clipă. Era mai greu decât se așteptase. Ai 
putea zdrobi cu el capul unui om, fără să-i crăpi măcar coaja. 
Solzii era netezi la atingere, iar roșul lor viu, intens, parcă 
scânteie atunci când Dunk răsuci oul în mâini. Sânge și foc, 
gândi el, dar avea și picăţele aurii și arabescuri negre ca 
noaptea. 

— Hei, tu! Ce faci acolo, ser? Un cavaler pe care nu-l cunoștea 
îl privea fioros, un bărbat impunător, cu o barbă neagră ca 
tăciunele și furuncule pe faţă, al cărui glas îl făcu să clipească; 
un glas pătrunzător, îngroșat de mânie. E/ a fost împreună cu 
Peake, își dădu seama, când bărbatul spuse: Lasă-l jos. Ţi-aș fi 
recunoscător dacă ţi-ai ţine degetele unsuroase departe de 
comorile nobilului lord. Altfel, jur pe Cei Șapte, ai să-ţi dorești s- 
o fi făcut. 

Cavalerul nu era nici pe departe la fel de beat ca Dunk, așa 
că, înţelept, a părut să-i dea ascultare. Așeză oul înapoi pe 
pernă, cu mare grijă și își șterse degetele de mânecă. 

— N-am vrut să fac nimic rău, ser. 

Dunk nătărăul, prost de dă-n gropi. După care își croi drum pe 
lângă bărbatul cu barba neagră și apoi, pe ușă afară. 

Pe casa scărilor era gălăgie, strigăte vesele și râsete 
feciorelnice. Femeile îl aduceau pe Lordul Butterwell la mireasa 
lui. Dunk n-avea niciun chef să dea nas în nas cu ei, așa că urcă, 
în loc să coboare, și se pomeni pe acoperișul turnului, sub cerul 
înstelat, înconjurat de sclipirea palidă a castelului în lumina lunii. 

Se simţea ametit de la vin, așa că se sprijini de parapet. Oare 


o să-mi fie rău? De ce atinsese oul de dragon? Își aminti 
spectacolul de marionete al lui Tanselle și dragonul de lemn 
care provocase toate necazurile acolo, la Ashford. Amintirea îi 
stârni un sentiment de vinovăţie, așa cum se întâmpla 
întotdeauna. Trei oameni de ispravă morți, ca să salvezi piciorul 
unui cavaler rătăcitor. N-avea nicio noimă și n-avusese 
niciodată. /nvață-ți lecţia, nătărăule! Nu-i de nasul tău să umbli 
cu dragoni sau cu ouăle lor. 

— Arată aproape de parcă ar fi din zăpadă. 

Dunk se întoarse. John Scripcarul stătea în spatele lui, 
zâmbind în veșmintele-i de mătase și brocart. 

— Ce să fie din zăpadă? 

— Castelul. Toată piatra aia albă, în lumina lunii. Ai fost 
vreodată la nord de Gât, Ser Duncan? Am auzit că acolo ninge 
chiar și vara. Ai văzut vreodată Zidul? 

— Nu, lordul meu. De ce vorbește despre Zid? Acolo mergem, 
Egg și cu mine. În nord, la Winterfell. 

— Mi-ar plăcea să vă pot însoţi. Aţi putea să-mi arătaţi calea. 

— Calea? Dunk se încruntă. E drept înainte pe drumul regelui. 
Dacă nu te abaţi din drum și mergi întruna spre nord, n-ai cum 
să-l ratezi. 

Scripcarul râse. 

— Bănuiesc că nu... deși te-ar surprinde ce pot unii să rateze. 
Se duse lângă parapet și privi peste castel. Se spune că nordicii 
ăștia sunt un neam sălbatic și că pădurile lor sunt pline de lupi. 

— Lordul meu? De ce-ai urcat aici? 

— Mă căuta Alyn și n-am vrut să mă găsească. Alyn devine 
obositor când bea. Te-am văzut strecurându-te din acel dormitor 
al ororilor și m-am furișat după tine. Am băut prea mult, 
recunosc, dar nu destul ca să fac față unui Butterwell despuiat. 
li oferi lui Dunk un zâmbet enigmatic. Te-am visat, Ser Duncan. 
Înainte chiar de a te întâlni. Când te-am văzut pe drum, ţi-am 
recunoscut chipul imediat. Era ca și cum am fi fost vechi 
prieteni. 

Dunk fu atunci străbătut de cele mai stranii sentimente, de 
parcă mai trăise toate acestea o dată. Te-am visat, așa a spus. 
Visul meu nu e ca al tău, Ser Duncan. Al meu e adevărat. 

— M-ai visat? întrebă el, cu glasul îngroșat de vin. Ce fel de 
vis? 

— Păi, răspunse Scripcarul, am visat că erai în alb din cap 


până-n picioare, cu o mantie lungă atârnându-ţi de pe umerii 
largi. Erai o Sabie Albă, ser, un Frate Jurat al Gărzii Regelui, cel 
mai măreț cavaler din Cele Şapte Regate și nu aveai alt scop în 
viață decât să-l păzești, să-l slujești și să-l mulțumești pe rege. 
Așeză o mână pe umărul lui Dunk: Ai visat și tu același vis, știu 
că e așa. 

Visase, era adevărat. Prima dată când bătrânul m-a lăsat să-i 
țin în mână sabia. 

— Orice băiat visează să slujească în Garda Regelui. 

— Însă doar șapte ajung să poarte mantia albă. Ti-ar plăcea 
să fii unul dintre ei? 

— Eu? Dunk a dat brusc la o parte mâna lordului care 
începuse să-i frământe umărul. S-ar putea. Sau nu. 

Cavalerii Gărzii Regelui erau numiţi pe viaţă și jurau să nu se 
căsătorească și să nu deţină pământuri. Poate că într-o bună zi 
am s-o regăsesc pe Tanselle. De ce n-as avea și eu o soție și fii? 

— Nu contează ce visez eu. Doar un rege poate să facă o 
asemenea numire, adăugă Dunk. 

— Presupun, atunci, că voi fi nevoit să iau tronul. Aș prefera 
să te învăţ să cânţi la scripcă. 

— Ești beat. Râde ciob de oală spartă. 

— Minunat de beat. Vinul face totul posibil, Ser Duncan. Cred 
că ai arăta ca un zeu în veșminte albe, dar dacă această culoare 
nu-ţi e pe plac, ai prefera, poate, să fii lord? 

Dunk îi râse în nas. 

— Nu. Mai repede mi-ar crește aripi mari și albastre și aș 
zbura. E la fel de posibil. 

— Acum râzi de mine. Un adevărat cavaler nu-și ia niciodată 
regele în batjocură. Scripcarul părea jignit. Sper că vei da mai 
multă crezare vorbelor mele când vei vedea dragonul ieșind din 
ou. 

— O să iasă un dragon din ou? Un dragon mare? Unde? Aici? 

— Am visat asta. Acest castel alb, pe tine, un dragon ţâșnind 
dintr-un ou. Am visat totul, întocmai cum i-am visat odinioară pe 
fraţii mei zăcând morţi. Ei aveau doisprezece ani, iar eu doar 
șapte, așa că râdeau de mine. Și au murit. Acum am douăzeci și 
doi și mă încred în visele mele. 

Dunk își amintea un alt turnir, își amintea cum se plimbase 
prin ploile blânde de primăvară, cu un alt prinţișor. Te-am visat 
pe tine și un dragon mort, i-a spus Daeron, fratele lui Egg. O 


fiară uriașă, imensă, cu aripi atât de mari încât puteau acoperi 
dumbrava asta. A căzut peste tine, dar tu erai viu și dragonul 
era mort. Şi așa a și fost, bietul Baelor. Visele erau un teren 
alunecos. 

— Cum spui, lordul meu, îi răspunse el Scripcarului. Am să te 
rog să mă scuzi. 

— Unde te duci, ser? 

— În patul meu, să dorm. Sunt beat ca un câine. 

— Fii câinele meu, ser. Noaptea are atâtea de oferit! Putem să 
urlăm împreună și să trezim chiar zeii. 

— Ce vrei de la mine? 

— Sabia ta. Te-aș face omul meu și te-aș ridica foarte sus. 
Visele mele nu mint, Ser Duncan. Vei avea o mantie albă, iar eu 
trebuie să am oul de dragon. Trebuie! Visele mi-au arătat-o 
deslușit. Poate că din ou va ieși un dragon sau poate... 

În spatele lor, ușa se dădu în lături cu putere. 

— lată-l aici, stăpâne. 

Doi oșteni pășiră pe acoperiș. Lordul Gormon Peake era chiar 
în spatele lor. 

— Gormy, zise cu glas tărăgănat Scripcarul. Păi, ce faci în 
camera mea, lordul meu? 

— Suntem pe acoperiș, ser, și ai băut prea mult vin. La un 
semn hotărât al Lordului Gormon Peake, cei doi oșteni înaintară. 
Îngăduie- ne să te ajutăm să ajungi în pat. Mâine te duelezi, nu 
uita, rogu-te. Kirby Pimm se poate dovedi un adversar periculos. 

— Sperasem să mă duelez cu bunul Ser Duncan, aici de faţă. 

Peake îi aruncă lui Dunk o privire ostilă. 

— Mai târziu, poate. Pentru prima rundă, l-ai tras la sorţi pe 
Ser Kirby Pumm. 

— Atunci Pimm trebuie să cadă! Toţi trebuie să cadă! 
Cavalerul misterios triumfă în faţa tuturor adversarilor și calea îi 
e presărată cu minuni. Un oștean îl luă pe Scripcar de braţ. Ser 
Duncan, se pare că trebuie să ne despărțim! strigă cavalerul, în 
timp ce cobora, ajutat, scările. Doar Lordul Gormon rămase pe 
acoperiș cu Dunk. 

— Cavaler rătăcitor, mărâi el, nu te-a învăţat mama ta să nu-ţi 
vâri niciodată mâna în gura unui dragon? 

— Nu mi-am cunoscut mama, lordul meu. 

— Asta ar fi o explicaţie. Ce ţi-a promis? 

— Un titlu de lord. O mantie albă. Aripi mari și albastre. 


— Uite ce-ţi promit eu: trei picioare de oţel rece prin burtă, 
dacă scoţi o vorbă despre ceea ce tocmai s-a întâmplat. 

Dunk își scutură capul, să-și limpezească mintea. Nu părea să 
ajute la nimic. Se aplecă până la pământ și vomită, împroșcând 
cizmele lui Peake. Lordul înjură. 

— Cavaleri rătăcitori! exclamă el cu dezgust. N-aveţi ce căuta 
aici. Niciun cavaler adevărat n-ar fi atât de mitocan, încât să-și 
facă apariţia neinvitat, dar voi, ființe ale codrului... 

— Nu suntem doriţi nicăieri și apărem peste tot, lordul meu. 

Vinul îi dăduse curaj lui Dunk, altfel ar fi tăcut. Se șterse la 
gură cu dosul palmei. 

— Încearcă să nu uiţi ce ţi-am spus. Altfel o să-ți meargă rău. 

Lordul Peake își scutură voma de pe cizmă. Apoi se făcu 
nevăzut. Dunk se sprijini din nou de parapet. Se întreba cine era 
mai nebun, Lordul Gormon sau Scripcarul. 

Când, în cele din urmă, ajunse înapoi în sala mare, dintre 
tovarășii lui mai rămăsese doar Maynard Plumm. 

— Avea vreo urmă de făină pe ea, când i-ai scos lenjeria? vru 
el să știe. 

Dunk clătină din cap, își mai turnă o cupă de vin, îl gustă și 
hotări că băuse destul. 

Administratorii lui Butterwell pregătiseră camere în donjon 
pentru lorzi și doamne și paturi în cazarmă pentru suitele lor. 
Ceilalţi oaspeţi avuseseră de ales între un pat de paie în beci și 
o bucată de teren sub zidurile dinspre răsărit, unde să-și ridice 
pavilioanele. Cortul modest din pânză de vele pe care Dunk îl 
cumpărase la Septul de Piatră era departe de a aduce a 
pavilion, dar îl ferea de ploaie și de soare. Câţiva dintre vecinii 
lui erau încă treji. Pereţii de mătase ai pavilioanelor lor 
străluceau în noapte ca niște lămpașe colorate. Din interiorul 
unui astfel de pavilion albastru, pictat cu floarea-soarelui, se 
auzeau râsete, iar dinăuntrul unuia în dungi albe și violet, 
sunete de amor. Egg montase cortul lor ceva mai departe de 
celelalte. Maester și cei doi cai erau priponiţi în apropiere, iar 
armele și armura lui Dunk erau ordonat stivuite lângă zidul 
castelului. Când se strecură în cort, își găsi scutierul așezat cu 
picioarele încrucișate lângă o lumânare, cu ţeasta iţindu-se 
strălucitoare din spatele unei cărți. 


— Poţi să orbești, dacă citești la lumânare. 

Cititul rămânea o taină pentru Dunk, deși flăcăul încercase să- 
| înveţe. 

— Am nevoie de lumânare ca să văd cuvintele, ser. 

— Vrei o scatoalcă peste ureche? Ce carte-i aia? 

Dunk văzu pe pagină o mulţime de culori vii, mici scuturi 
pictate, ascunse printre litere. 

— Un armorial, ser. 

— İl cauţi pe Scripcar? N-ai să-l găsești. Cavalerii rătăcitori nu 
sunt trecuţi în cărţile alea, numai lorzii și campionii. 

— Nu pe el îl căutam. Am văzut un alt blazon în curte... Lordul 
Sunderland este aici, ser. Poartă ca însemne trei capete palide 
de femeie, pe un fond cu valuri verzi și albastre. 

— Un om de pe Surori? Zău? Cele Trei Surori erau insulele din 
Golful Mușcăturii. Dunk îl auzise pe septon zicând că insulele 
erau o cloacă unde domneau păcatul și avariţia. Sisterton era 
cel mai cunoscut cuib al contrabandiștilor din Westeros. A bătut 
cale lungă, adăugă Dunk. Pesemne e rudă cu noua mireasă alui 
Butterwell. 

— Nu este, ser. 

— Atunci a venit pentru ospăț. Se mănâncă pește pe Trei 
Surori, nu-i așa? Omul se mai satură de pește. Ai primit destul 
de mâncare? Ţi-am adus o jumătate de clapon și niște brânză. 

Dunk scotoci în buzunarul mantiei. 

— Ne-au dat coaste, ser. Egg stătea cu nasul aproape lipit de 
carte. Lordul Sunderland a luptat pentru Dragonul Negru, ser. 

— Ca bătrânul Ser Eustace? N-a fost așa de rău, nu? 

— Nu, ser, răspunse Egg, dar... 

— Am văzut oul de dragon. Dunk puse mâncarea deoparte, 
lângă pâinea lor tare și carnea de vită sărată. Era roșu, aproape 
în întregime. Corbul Sângelui are și el un ou de dragon? 

Egg cobori cartea. 

— De ce-ar avea? E de obârșie joasă. 

— De obârşie păcătoasă, nu joasă. Corbul Sângelui se 
născuse dintr-o relaţie nepotrivită, dar era nobil prin ambii 
părinţi. Dunk era gata să-i spună lui Egg despre cele auzite din 
întâmplare, când îi observă faţa. Ce-ai păţit la buză? 

— O încăierare, ser. 

— Lasă-mă să văd. 

— Am sângerat doar un pic. Am tamponat-o cu niște vin. 


— Cu cine te-ai bătut? 

— Cu niște scutieri. Ziceau... 

— Lasă ce ziceau. Ce ţi-am spus eu? 

— Să-mi ţin gura și să nu intru în belele. Băiatul își atinse 
buza spartă. Dar l-au făcut pe tata fratricid. 

Așa si este, băiete, deși nu cred c-a făcut-o înadins. Dunk îi 
spusese lui Egg de zeci de ori să nu pună la inimă asemenea 
vorbe. Tu știi adevărul. Asta să-ţi fie de-ajuns. Mai auziseră 
asemenea discuţii, în crame și cârciumi sordide sau în jurul 
focurilor, în păduri. Tot regatul știa cum fusese doborât Baelor 
Sfarmă-Lance, în turnirul de pe Pajiștea Ashford, de buzduganul 
fratelui său, Prinţul Maekar. Era de așteptat să se vorbească 
despre uneltiri. 

— Dacă ar fi știut că Prinţul Maekar este tatăl tău, n-ar fi spus 
asemenea lucruri. Pe la spate, da, dar niciodată în față. Şi ce le- 
ai zis acestor scutieri, în loc să-ţi ţii gura? 

Egg părea rușinat. 

— Că moartea prinţului a fost doar un accident. Numai că, 
atunci când am spus că Prinţul Maekar l-a iubit pe fratele lui, 
Baelor, scutierul lui Ser Addam a zis că l-a iubit mort și scutierul 
lui Ser Mallor a spus că are de gând să-l iubească și pe fratele 
lui, Aerys, în același fel. Atunci l-am pocnit. L-am pocnit bine. 

— Ar trebui să te pocnesc eu bine. Să-ţi umflu urechea pe 
măsura buzei ăleia umflate. Asta ar face și tatăl tău, dacă ar fi 
aici. Crezi că Prinţul Maekar are nevoie de un ţângău să-l apere? 
Ce ţi-a spus când te-a trimis cu mine? 

— Să te slujesc cu credinţă, ca scutier, și să nu mă dau 
îndărăt de la nicio sarcină sau încercare. 

— Și mai ce? 

— Să mă supun legilor regelui, regulilor cavalerești și ţie. 

— Și mai ce? 

— Să-mi rad sau să-mi vopsesc părul, răspunse băiatul, cu o 
vizibilă strângere de inimă. Şi să nu dezvălui nimănui adevăratul 
meu nume. 

Dunk clătină din cap. 

— Cât vin băuse băiatul ăla? 

— A băut bere de orz. 

— Vezi? Berea de orz vorbea din el. Vorbele sunt vânt, Egg. 
Lasă-le să zboare pe lângă tine. 

— Unele vorbe sunt vânt. Băiatul era încăpățânat ca un catâr. 


Altele înseamnă trădare. Ăsta este un turnir de trădători, ser. 

— Cum așa? Toţi? Dunk scutură din cap. Și dacă ar fi 
adevărat, oricum, toate s-au întâmplat de mult. Dragonul Negru 
a murit, iar cei care au luptat alături de el fie au fugit, fie au fost 
iertați. Dar nu e adevărat. Fiii Lordului Butterwell au luptat de 
ambele părți. 

— Asta îl face doar pe jumătate trădător, ser. 

— Au trecut șaisprezece ani. Aburii vinului se risipiseră. Dunk 
era furios și aproape treaz. Administratorul Lordului Butterwell e 
maestrul turnirului, un om pe nume Cosgrove. Găsește-l și 
înscrie- mă. Nu, așteaptă... Să nu-i dezvălui numele meu. Cu 
atâția lorzi prin preajmă, unul dintre ei s-ar putea să-și 
amintească de Ser Duncan Vlăjganul de la Ashford. Inscrie-mă 
cu numele de Cavalerul Spânzurătorii. Oamenii din popor mor 
de plăcere când la un turnir își face apariţia un cavaler rătăcitor. 

Egg își atinse buza umflată. 

— Cavalerul Spânzurătorii, ser? 

— Așa cum mi-e scutul. 

— Da, dar... 

— Du-te și fă cum ţi-am spus. Ai citit destul pentru o singură 
noapte. 

Dunk stinse lumânarea între degetul mare și arătător. 

Soarele răsări fierbinte, crud, implacabil. 

Valuri de căldură se înălțau, pâlpâitoare, dinspre pietrele albe 
ale castelului. Aerul mirosea a pământ dogorit și iarbă smulsă 
din rădăcini și nicio adiere nu clintea flamurile care atârnau 
deasupra donjonului și a casei porţii, în verde, alb și galben. 
Tunet era agitat, așa cum rareori îl mai văzuse Dunk. Armăsarul 
își smucea capul dintr-o parte într-alta, în timp ce Egg Îi 
strângea chinga șeii. La un moment dat, chiar își dezveli dinţii 
mari și pătraţi în faţa băiatului. E arșiță mare, gândi Dunk. Prea 
mare ca să călărești. Un cal de război nu e pașnic din fire, nici în 
cele mai bune momente. Chiar și Mama ar fi nesuferită pe 
dogoarea asta. 

In centrul curţii, concurenţii începură o nouă rundă. Ser 
Harbert călărea un gonaci auriu, înveșmântat în negru și 
împodobit cu șerpii albi și roșii ai Casei Paege, iar Ser Franklyn 
un roib, al cărui veșmânt de mătase purta turnurile gemene ale 


Casei Frey. Când se ciocniră, lancea roșie cu alb crăpă exact în 
două, iar cea albastră se făcu ţăndări, dar niciunul dintre 
călăreți nu căzu din șa. Un val de ovaţii izbucni din tribună și 
dinspre străjerii aflaţi pe zidurile castelului, dar scurt, firav, lipsit 
de vlagă. 

E prea cald pentru ovații. Dunk își șterse sudoarea de pe 
frunte. £ prea cald pentru duel. Capul îi bubuia ca o tobă. Să 
câștig runda asta și încă una și voi fi mulțumit. 

Cavalerii își întoarseră caii la capătul terenului și azvârliră pe 
jos rămășițele lăncilor, cea de-a șaptea pereche pe care o 
distruseseră. Cu trei în plus. Dunk amânase să-și pună armura 
cât de mult îndrăznise, dar își simţea deja hainele de corp 
lipindu-i-se de piele, pe sub oţel. Există și lucruri mai rele decât 
să fii scăldat în sudoare, își spuse, amintindu-și bătălia de pe 
Doamna Albă, când oamenii de fier năvăliseră la bordul corabiei, 
câtă frunză și iarbă. Doamna Albă fusese scăldată în sânge 
înainte de sfârșitul zilei. 

Cu lănci noi în mâini, Paege și Frey dădură iarăși pinteni 
cailor. Bulgări din pământul uscat și crăpat ţâșneau de sub 
copitele animalelor, cu fiecare pas uriaș. Pârâitul lăncilor 
rupându-se îl făcu pe Dunk să tresară. Prea mult vin aseară, și 
prea multă mâncare. Avea o amintire vagă despre cum purtase 
mireasa în braţe pe scări în sus și despre cum se întâlnise cu 
John Scripcarul și cu Lordul Peake pe un acoperiș. Ce făceam pe 
acoperiș? |și amintea că se vorbise despre dragoni sau ouă de 
dragoni sau așa ceva, dar... 

Un zgomot îl smulse din reverie, jumătate răget, jumătate 
geamăt. Dunk zări calul auriu trecând la trap, fără călăreț, către 
capătul terenului, în timp ce Ser Harbert Paege se prăbușea fără 
vlagă pe jos. Incă două runde, înainte de a mea. Cu cât îl dobora 
mai repede de pe cal pe Ser Uthor, cu atât mai repede putea să- 
și dezbrace armura, să bea ceva rece și să se odihnească. Ar 
trebui să aibă la dispoziţie cel puţin o oră înainte să fie chemat 
din nou. Heraldul trupeș al Lordului Butterwell se urcă în vârful 
tribunei, să anunţe următoarea pereche de concurenți. 

— Ser Argrave Sfidătorul, strigă el, un cavaler din Nunny, în 
slujba Lordului Butterwell de Zidurile Albe. Ser Glendon Flowers, 
Cavalerul Mâţișorilor. Veniţi și vă dovediţi vitejia! 

Un hohot de râs străbătu tribunele. 

Ser Argrave era un bărbat uscăţiv, un versat cavaler de casă, 


într-o armură ciobită, călare pe un cal fără veșminte. Dunk mai 
cunoscuse asemenea oameni; erau robuști ca rădăcinile bătrâne 
și-și cunoșteau bine treaba. Adversarul său era tânărul Ser 
Glendon, călare pe mârțoaga lui și îmbrăcat într-o haină grea de 
zale și un coif de fier, fără vizieră. Scutul de pe braț înfățișa 
blazonul înflăcărat al tatălui său. /-ar trebui o platoșă și un coif 
mai acătării, gândi Dunk. O lovitură în cap l-ar putea ucide, 
îmbrăcat așa. 

_ Ser Glendon era vizibil înfuriat de felul cum fusese prezentat. 
Işi răsuci, mânios, calul și strigă. 

— Sunt Glendon Ball, nu Glendon Flowers! Încearcă, numai, 
să-ţi baţi joc de mine, heraldule! Am sânge de erou, ia aminte! 

Heraldul nu catadicsi să răspundă, dar alte hohote de râs 
întâmpinară protestul tânărului cavaler. 

— De ce râde lumea de el? întrebă Dunk cu voce tare. E 
bastard? 

Flowers era numele de familie dat în Reach bastarzilor născuți 
din părinţi nobili. 

— Şi ce-a fost asta cu mâţișorii? 

— Aș putea afla, ser, răspunse Egg. 

— Nu. Nu e treaba ta. Ai coiful meu? 

Ser Argrave și Ser Glendon își înclinară lăncile în faţa Lordului 
Butterwell și a doamnei sale. Dunk îl văzu pe Butterwell 
aplecându- se și șoptindu-i ceva la ureche miresei. Fata începu 
să chicotească. 

— Da, ser. 

Egg își pusese pe cap pălăria-i pleoștită, să-i umbrească ochii 
și să-i ferească de căldură ţeasta pleșuvă. Lui Dunk îi plăcea să-l 
șicaneze pe băiat în privinţa pălăriei, dar acum își dorea să fi 
avut și el una la fel. Mai bine o pălărie de pai decât una de fier, 
sub soarele ăsta. Işi dădu la o parte părul din ochi, își potrivi 
coiful mare pe cap, cu ambele mâini, și își prinse grumăjerul. 
Căptușeala duhnea a transpiraţie veche și Dunk simţea toată 
povara fierului pe gât și pe umeri. Capul îi bubuia de la vinul din 
seara trecută. 

— Ser, zise Egg, nu e prea târziu să te retragi. Dacă-l pierzi pe 
Tunet și armura... 

Cariera mea de cavaler ar lua sfârșit. 

— De ce aş pierde? întrebă Dunk. Între timp, Ser Argrave și 
Ser Glendon se duseseră la capetele opuse ale terenului. Nu e 


ca și cum l-aș înfrunta pe Uraganul Răzător. Există pe-aici vreun 
cavaler care mi-ar putea da de furcă? 

— Aproape toţi, ser. 

— Iţi datorez o scatoalcă peste ureche pentru asta. Ser Uthor 
e cu zece ani mai bătrân și e pe jumătate cât mine. 

Ser Argrave își cobori viziera. Ser Glendon n-avea ce vizieră 
să-și coboare. 

— N-ai mai participat la un turnir de la Ashford, ser. 

Obraznic băiat. 

— M-am antrenat. 

Nu cu atâta zel cum ar fi trebuit, negreșit. Când putea, se 
antrena la ţintă, dacă avea una la îndemână, iar uneori îi 
poruncea lui Egg să se urce într-un copac și să agaţe un scut 
sau o doagă de butoi sub o creangă potrivită, ca amândoi să-și 
încerce lăncile pe ele. 

— Ești mai priceput cu sabia decât cu lancea, remarcă Egg. 
Cu o secure sau un buzdugan, puţini pot ţine piept puterii tale. 

Era destul adevăr în vorbele băiatului pentru ca Dunk să 
devină și mai iritat. 

— Nu e nicio luptă cu săbii și buzdugane, preciză el, în timp ce 
fiul Globului de Foc și Ser Argrave Sfidătorul își începură atacul. 
Du-te și adu-mi scutul. 

Egg se strâmbă, după care plecă. 

In partea opusă a terenului, lancea lui Ser Argrave izbi scutul 
lui Ser Glendon și săltă într-o parte, tăind un șanț de-a 
curmezișul globului de foc. Dar măciulia lăncii lui Ball nimeri 
mijlocul platoșei adversarului său cu atâta forţă, încât chinga 
șeii lui Ser Argrave plesni. Cavaler și șa se prăvăliră în praf. 
Dunk era impresionat peste măsură. Băiatul luptă aproape la fel 
de bine precum vorbește. Se întrebă dacă acum va mai râde 
cineva de el. 

O goarnă sună, destul de tare ca să-l facă pe Dunk să tresară. 
Un alt herald se căţără pe platforma sa. 

— Ser Joffrey din Casa Caswell, Lord de Podul Amar și 
Apărător al Vadurilor. Ser Kyle, Motanul din Mlaștina Ceţoasă. 
Veniti și vă dovediţi vitejia! 

Armura lui Ser Kyle era de bună calitate, dar veche și 
ponosită, cu multe ciobituri și zgârieturi. 

— Mama a fost milostivă cu mine, Ser Duncan, le spuse el lui 
Dunk și lui Egg, în drum spre terenul de turnir. Sunt trimis 


împotriva Lordului Caswell, tocmai omul pe care am venit să-l 
văd. 

Dacă exista cineva prin preajmă care să se simtă mai rău 
decât Dunk în acea dimineaţă, acela trebuia să fie Lordul 
Caswell, care băuse la ospăț până leșinase. 

— E de mirare că poate să stea pe cal, după noaptea trecută, 
spuse Dunk. Victoria îţi aparţine, ser. 

— O, nu! Ser Kyle afișă un zâmbet mieros. Motanul care-și 
vrea castronul cu smântână trebuie să știe când să toarcă și 
când să-și scoată ghearele, Ser Duncan. Dacă lancea nobilului 
lord îmi atinge, fie și în treacăt, scutul, am să cad la pământ de- 
a berbeleacul. Pe urmă, când am să-i duc calul și armura, am 
să-l complimentez, spunându-i cât de viteaz a devenit de când i- 
am făcut prima sabie. Asta îi va aminti de mine și, până diseară, 
voi fi din nou omul Casei Caswell, cavaler al Podului Amar. 

Nu e nicio onoare în asta, îi veni lui Dunk să spună, dar își 
mușcă limba din nou. Ser Kyle n-ar fi fost primul cavaler 
rătăcitor care-și vindea onoarea pentru un loc călduţ lângă foc. 

— Cum spui tu, mormăi el. Mult noroc. Sau ghinion, dacă 
preferi... 

Lordul Joffrey Caswell era un tânăr sfrijit, de douăzeci de ani, 
deși, ce-i drept, arăta ceva mai impresionant în armură decât cu 
o seară înainte, când căzuse cu nasul într-o baltă de vin. Pe scut 
avea pictat un centaur de aur, trăgând cu arbaleta. Același 
centaur împodobea veșmântul de mătase al calului său și 
arunca scânteieri de aur galben din vârful coifului. Unul care are 
centaurul pictat pe scut ar trebui să călărească mai bine de- 
atât. Dunk nu știa cât de bine mânuia lancea Ser Kyle, dar, după 
cum se ţinea Lordul Caswell în șa, aveai impresia că o tuse ceva 
mai puternică l-ar putea dobori la pământ. Motanul n-are 
altceva de făcut decât să treacă pe lângă el în mare viteză. 

Egg îl ţinu pe Tunet de căpăstru, în timp ce Dunk săltă greoi 
în șaua înaltă și rigidă. Stând și așteptând acolo, simţea toţi 
ochii ațintiţi asupra lui. Se întreabă dacă uriașul cavaler rătăcitor 
e bun de ceva. Dunk se întreba același lucru. Avea să afle destul 
de curând. 

Motanul din Mlaștina Ceţoasă era un om de cuvânt. Lancea 
Lordului Caswell se clătină tot drumul și îl rată pe Ser Kyle. 
Niciunul dintre ei nu-și zori calul. Cu toate acestea, Motanul se 
prăbuși de-a dura când măciulia lăncii Lordului Joffrey îi lovi din 


întâmplare umărul. Credeam că toate pisicile cad grațios în 
picioare, gândi Dunk, pe când cavalerul rătăcitor se rostogolea 
în praf. Lancea Lordului Caswell rămase întreagă. Intorcându-și 
calul, o înălţă în aer, cu mișcări repetate, de parcă l-ar fi doborât 
de pe cal pe Leo Ghimpe-Lung sau pe Uraganul Râzător. 
Motanul își scoase coiful și o luă la goană după calul său. 

— Scutul meu, îi zise Dunk lui Egg. 

Băiatul i-l înmână. Dunk își strecură braţul stâng pe după 
curea și își închise pumnul pe mâner. Greutatea scutului alungit 
îi dădea siguranţă, deși lungimea îl făcea greu de mânuit, iar 
imaginea omului spânzurat îl făcu din nou să se înfioare. E un 
blazon de rău augur. Hotări să ducă scutul la revopsit cât de 
curând putea. 

Fie ca Războinicul să-mi netezească drumul și să-mi aducă 
iute victoria, se rugă el, în timp ce heraldul lui Butterwell urca 
din nou scările. 

— Ser Uthor Underleaf, răsună glasul. Cavalerul Spânzurătorii. 
Veniti și vă dovediţi vitejia! 

— Ai grijă, ser, îl avertiză Egg pe Dunk, dându-i lancea de 
turnir, o bârnă conică de lemn, lungă de trei metri, având la 
capăt o măciulie de fier în forma unui pumn închis. Ceilalţi 
scutieri zic că Ser Uthor se ţine bine în șa. Și e sprinten. 

— Sprinten! pufni Dunk. Are un melc pe scut. Cât de sprinten 
poate fi? 

Dunk îi dădu pinteni lui Tunet și îl conduse încet înainte, cu 
lancea ridicată. O singură victorie, și nu stau mai rău ca la 
început. Două vor fi un progres însemnat. Nu e prea mult să 
sper la două, cu asemenea adversari. Avusese noroc la tragerea 
la sorți, cel puţin. Ar fi putut foarte bine să-i nimerească pe 
Bătrânul Taur, pe Ser Kirby Pimm sau cine știe ce alt erou al 
locului. Dunk se întreba dacă maestrul turnirului potrivea 
intenţionat cavalerii rătăcitori unii împotriva altora, ca niciun 
lord să nu fie nevoit să sufere rușinea de-a pierde din prima 
rundă, în fața unuia dintre ei. Nu contează. Nu mai mult de un 
inamic o dată, așa spunea mereu bătrânul. Acum trebuie să mă 
preocupe numai și numai Ser Uthor. 

Se întâlniră în dreptul tribunei unde Lordul și Lady Butterwell 
ședeau pe pernele lor, la umbra zidurilor castelului. Lordul Frey 
era lângă ei, legănându-și pe un genunchi fiul mucos. Un șir de 
servitoare le făceau vânt, dar, cu toate acestea, tunica de 


damasc a Lordului Butterwell era pătată de sudoare la subrat, 
iar părul doamnei sale era pleoștit de transpiraţie. Părea 
încălzită, plictisită și avea aerul că nu se simte în largul ei, dar 
când îl văzu pe Dunk își umflă pieptul într-un fel care-l făcu să 
roșească sub coif. Dunk își înclină lancea în faţa ei și a nobilului 
ei soţ. Ser Uthor făcu la fel. Butterwell le ură amândurora 
succes. Soţia lui întinse limba printre buze. 

Era timpul. Dunk înaintă la trap spre capătul sudic al 
terenului. La o distanţă de douăzeci și cinci de metri, adversarul 
său se îndrepta și el spre locul lui. Armăsarul sur al lui Ser Uthor 
era mai mic decât Tunet, dar mai tânăr și mai sprinten. Ser 
Uthor purta o platoșă verde, emailată, și o haină argintie de 
zale. Dinspre coiful lui rotunjit se revărsau fâșii de mătase verde 
și gri, iar pe scutul verde purta blazonul melcului argintiu. O 
armură bună și un cal bun înseamnă o răscumpărare bună, 
dacă-l dobor. 

O goarnă sună. 

Tunet porni înainte, la trap domol. Dunk își săltă lancea spre 
stânga și o cobori, îndreptând-o spre capul calului și spre bariera 
de lemn dintre el și inamicul său. Scutul îi proteja partea stângă 
a trupului. Se aplecă, încordându-și picioarele în timp ce Tunet ÎI 
purta de-a lungul terenului. Suntem una. Om, cal, lance, suntem 
o singură fiară de sânge, lemn și fier. 

Ser Uthor atacă în forţă. Nori de praf se ridicau de sub 
copitele calului său sur. Când îi mai despărţeau patruzeci de 
metri, Dunk dădu pinteni calului, la galop, și îndreptă vârful 
lăncii direct spre melcul argintiu. Soarele apăsător, praful, 
arșiţa, castelul, Lordul Butterwell și mireasa lui, Scripcarul și Ser 
Maynard, cavaleri, scutieri, grăjdari, oameni de rând, totul 
dispăru. Doar inamicul rămase. Pintenii, din nou. Tunet începu 
să alerge. Melcul gonea spre ei, crescând cu fiecare pas al 
armăsarului sur cu picioare lungi... dar în faţă venea lancea lui 
Ser Uthor, cu pumnul ei de fier. Scutul meu e puternic, scutul 
meu va rezista loviturii. Doar melcul contează. Dacă lovesc 
melcul, victoria e a mea. 

Când mai rămaseră zece metri între ei, Ser Uthor îndreptă 
vârful lăncii în sus. Un părâit răsună în urechile lui Dunk când 
lancea îl izbi. Simţi impactul în braţ și în umăr, dar nu apucă să 
vadă lovitura. Pumnul de fier al lui Uthor îl luă din plin între ochi, 
cu toată forța omului și a calului din spatele lui. 


a2 Ceo 

Dunk se trezi pe spate, privind cu ochi goi arcadele unui tavan 
boltit. Preţ de o clipă, nu știu unde se află sau cum ajunsese 
acolo. În cap îi răsunau glasuri și în faţa ochilor i se perindau 
chipuri - bătrânul Ser Arlan, Tanselle Lungana, Bennis Scutul 
Maro, Văduva Roșie, Baelor Sfarmă-Lance, Aerion Flacără 
Strălucitoare și nebuna Lady Vaith. Apoi, dintr-odată, turnirul îi 
reveni în minte: arșița, melcul, pumnul de fier venindu-i spre 
faţă. Gemu și se răsuci într-un cot. Mișcarea îi făcu ţeasta să 
bubuie ca o monstruoasă tobă de război. 

Ambii ochi păreau să-și facă treaba, cel puţin. Nu simţea vreo 
gaură în cap, ceea ce era un semn bun. Văzu că se află într-o 
pivniţă, cu butoaie de vin și de bere de-o parte și de alta. Măcar 
e răcoare aici, gândi el, și băutură la îndemână. Simţea gustul 
sângelui în gură. Un fior de spaimă îl străbătu. Dacă-și mușcase 
limba, avea să fie mut, pe lângă faptul că era tolomac. 

— Bună dimineaţa, zise el răgușit, doar ca să-și audă glasul. 

Vorbele răsunară cu ecou, lovindu-se de tavan. Dunk încercă 
să se ridice în picioare, dar beciul începu să se învârtă, în urma 
acestui efort. 

— Incetișor, încetișor, zise o voce tremurătoare, foarte 
aproape. Un bătrân gârbovit își făcu apariţia lângă pat, îmbrăcat 
în veșminte la fel de albe ca părul lui. La gât purta un colan de 
maester din multe metale. Avea faţa îmbătrânită și ridată, 
brăzdată de cute adânci de-o parte și de alta a nasului mare și 
coroiat. Stai liniștit și lasă-mă să-ţi văd ochii, adăugă bătrânul. 
Cercetă ochiul stâng al lui Dunk, apoi pe dreptul, ţinându-i 
deschişi între degetul mare și arătător. 

— Mă doare capul. 

Maesterul pufni. 

— Fii bucuros că-l ai încă pe umeri. Ţine, poate asta te-ajută 
niţel. Bea! 

Dunk se sforță să bea scârboasa poţiune până la ultima 
picătură și reuși să n-o scuipe. 

— Turnirul, spuse el, ștergându-se la gură cu dosul palmei. 
Spune-mi! Ce s-a întâmplat? 

— Aceeași nebunie care se întâmplă mereu în încăierările 
astea. Oamenii s-au doborât unul pe altul de pe cal cu niște 
bețe. Nepotul Lordului Smaliwood și-a rupt încheietura mâinii, 


iar Ser Eden Risley și-a zdrobit piciorul sub propriul cal, dar 
nimeni n-a fost omorât, până acum. Deși am temerile mele în 
privinţa ta, ser. 

— Am fost doborât de pe cal? 

Continua să-și simtă capul de parcă ar fi fost îndesat cu lână, 
altfel n-ar fi pus o întrebare atât de stupidă. Dunk o regretă 
chiar în clipa când vorbele îi ieșiră pe gură. 

— Cu o izbitură care a cutremurat cele mai înalte metereze. 
Cei care au pariat bani buni pe tine au fost cei mai înnebuniţi, 
iar scutierul tău și-a ieșit din minţi. Ar sta și acum lângă tine, 
dacă nu l-aș fi alungat. N-am nevoie de copii care să mă încurce. 
l-am amintit care îi e datoria. 

Dunk descoperi că trebuia să i se reamintească și lui. 

— Ce datorie? 

— Calul tău, ser. Armele și armura. 

— Da, zise Dunk, amintindu-și. 

Băiatul era un scutier bun, știa ce are de făcut. 

Am pierdut sabia bătrânului și armura pe care mi-a făurit-o 
Pate Cap de Otel. 

— Amicul tău, scripcarul, a întrebat și el de tine. Mi-a spus că 
trebuie să ai parte de cele mai bune îngrijiri. L-am dat afară și 
pe el. 

— De când te ocupi de mine? 

Dunk își îndoi degetele mâinii drepte. Toate păreau să 
funcţioneze. Doar capul mă doare, iar Ser Arlan spunea că 
oricum nu-l folosesc. 

— De patru ore, după cadranul solar. 

Nu era așa de grav. Odată, auzise o poveste despre un 
cavaler lovit atât de tare, încât a dormit patruzeci de ani și s-a 
trezit bătrân și ofilit. 

— Ştii dacă Ser Uthor a câștigat cea de-a doua rundă? 

Poate că Melcul avea să câștige turnirul. Dacă și-ar putea 
spune că a pierdut în faţa celui mai bun cavaler de pe teren, 
Dunk s-ar simţi mai puţin copleșit de înfrângere. 

— Da. Împotriva lui Ser Addam Frey, un văr de-al miresei și-un 
tânăr promiţător. Nobila doamnă a leșinat când l-a văzut 
căzând. A avut nevoie de ajutor ca să ajungă înapoi în 
apartamentele ei. 

Dunk se căzni să se ridice în picioare și ameţi, dar maesterul îl 
ajută să-și ţină echilibrul. 


— Unde-mi sunt hainele? Trebuie să merg. Sunt nevoit... 
Trebuie... 

— Dacă nu-ţi poţi aminti, nu poate fi atât de important. 
Maesterul făcu un gest iritat. Ţi-aș sugera să eviți mâncărurile 
grele, băutura tare și alte lovituri între ochi... dar am aflat de 
mult că toţi cavalerii sunt surzi când vine vorba de rațiune. Du- 
te, du-te! Mai am și alţi nechibzuiţi de îngrijit. 

Afară, Dunk zări un șoim plutind în cercuri largi pe cerul 
albastru al dimineţii. ÎI invidia. Câţiva nori se adunau spre 
răsărit, mohorâţi ca starea lui de spirit. In timp ce-și croia drum 
spre terenul de turnir, soarele îl izbea în creștet ca un ciocan pe 
nicovală. Pământul părea să i se miște sub picioare... sau poate 
că el se clătina. Fusese cât pe ce să cadă, de două ori, urcând 
treptele pivniţei. Ar fi trebuit să-i dau ascultare lui Egg. 

Străbătu încet curtea exterioară, dând ocol mulţimii. La 
marginea terenului, dolofanul Lord Alyn Cockshaw șchiopăta 
între doi scutieri, ultima victimă a tânărului Glendon Ball. Un al 
treilea scutier îi ţinea coiful, cu cele trei pene semeţe rupte. 

— Ser John Scripcarul, strigă heraldul. Ser Franklyn din Casa 
Frey, un cavaler al Gemenilor, jurat lordului de Crossing. Veniţi 
și vă dovedliţi vitejia! 

Dunk rămase înmărmurit privind cum armăsarul negru al 
Scripcarului intră la trap pe teren, într-un vârtej de mătase 
albastră, săbii aurite și viori. Platoșa cavalerului era tot albastră, 
emailată, la fel și genunchierele, cotierele, apărătorile pentru 
picioare și grumăjerul. Haina de zale de dedesubt era aurită. Ser 
Franklyn călărea un cal sur, cu o coamă unduioasă, argintie, 
care se potrivea cu griul mătăsurilor sale și argintiul armurii. Pe 
scut, pe bluză și pe valtrapul calului purta turnurile gemene ale 
Casei Frey. Atacară și atacară din nou. Dunk stătea privind, dar 
nu vedea nimic. Dunk Nătărăul, prost de dă-n gropi, se dojeni el. 
Avea un melc pe scut. Cum poti să pierzi în fața unui om cu un 
melc pe scut? 

De jur împrejur răsunau ovaţii. Când Dunk ridică privirea, 
văzu că Franklyn Frey era la pământ. Scripcarul descălecase, să- 
și ajute adversarul căzut să se ridice. E cu un pas mai aproape 
de oul de dragon, gândi Dunk, iar eu unde sunt? 

Când se apropie de poarta din spate, Dunk dădu peste trupa 
de pitici de la ospăţul din seara precedentă, pregătindu-se să 
plece. Legau ponei de porcul lor de lemn cu roţi și de un al 


doilea car, cu o formă mai convenţională. Erau șase la număr, 
unul mai pipernicit și mai pocit ca altul. Unii dintre ei ar fi putut 
fi copii, dar erau cu toții atât de scunzi, încât era greu să-i 
deosebești. La lumina zilei, îmbrăcaţi în pantaloni din piele de 
cal și mantii cu glugă, din țesătură aspră, păreau mai puţin 
nostimi decât în haine pestriţe. 

— Bună dimineaţa vouă, spuse Dunk, ca să fie amabil. Porniţi 
la drum? E înnorat spre est, s-ar putea să plouă. 

Singurul răspuns pe care-l căpătă fu o privire dușmănoasă de 
la cel mai hidos pitic. £/ să fi fost cel pe care l-am smuls aseară 
din patul miresei? De aproape, omuleţul mirosea ca o hazna. O 
singură boare fu de ajuns ca Dunk să grăbească pasul. 

Drumul prin Casa de Lapte părea să-i ia lui Dunk la fel de mult 
timp cât le luase cândva, lui și lui Egg, să traverseze nisipurile 
din Dorne. Se ţinea aproape de un zid și, din când în când, se 
sprijinea de el. De fiecare dată când întorcea capul, lumea se 
învârtea. Să beau, gândi el, trebuie să beau niște apă, altfel s-ar 
putea să leșin. 

Un grăjdar care trecu pe lângă el îi spuse unde să găsească 
cea mai apropiată fântână. Acolo îl descoperi pe Kyle Motanul, 
discutând liniștit cu Maynard Plumm. Umerii lui Ser Kyle erau 
pleoștiți de mâhnire, dar ridică privirea când Dunk se apropie. 

— Ser Duncan? Am auzit că ești mort sau pe moarte. 

Dunk se frecă la tâmple. 

— Mi-aș dori să fiu. 

— Cunosc bine sentimentul. Ser Kyle oftă. Lordul Caswell nu 
m-a recunoscut. Când i-am spus cum i-am cioplit prima sabie, s- 
a holbat la mine de parcă mi-aş fi pierdut minţile. A spus că nu e 
loc la Podul Amar pentru cavaleri atât de nevolnici precum m- 
am dovedit eu. Motanul râse cu amărăciune. Dar armele și 
armura mi le-a luat. Și calul. Ce-am să mă fac? 

Dunk n-avea niciun răspuns pentru el. Până și un călăreț liber 
avea nevoie de un cal de călărit; mercenarii trebuie să aibă săbii 
de vândut. 

— O să găsești alt cal, spuse Dunk, trăgând găleata. Cele 
Şapte Regate sunt pline de cai. O să găsești alt lord să te 
înarmeze. 

Dunk își făcu mâinile căuș, le umplu cu apă și bău. 

— Alt lord, da. Ai auzit de vreunul? Eu nu-s la fel de tânăr și 
de puternic ca tine. Nici la fel de voinic. Oamenii voinici au 


întotdeauna căutare. Lordului Butterwell, cel puţin, îi plac 
cavalerii vânjoși. Uită- te la acel Torn Heddle. L-ai văzut cum se 
duelează? A doborât fiecare om cu care s-a înfruntat. Flăcăul 
Globului de Foc a făcut la fel. Şi Scripcarul tot așa. Mi-aș fi dorit 
ca el să fi fost cel care m-a doborât de pe cal. Refuză să ia 
trofee. Nu vrea decât oul de dragon, așa zice. Oul și prietenia 
adversarilor învinși. O floare a cavalerismului, omul ăsta! 

Maynard Plumm izbucni în râs. 

— O scripcă a cavalerismului, vrei să spui. Băiatul ăla 
pregătește o furtună și ar fi bine să fim plecaţi cu toţii înainte să 
izbucnească. 

— Nu ia trofee, zise Dunk. Un gest galant. 

— E ușor să faci gesturi galante, când ai punga doldora de 
aur, spuse Ser Maynard. Ascultă sfatul meu, dacă ai 
înțelepciunea să-l primești, Ser Duncan. Nu e prea târziu să 
pleci. 

— Să plec? Unde? 

Ser Maynard ridică din umeri. 

— Oriunde. La Winterfell. La Castelul Verii. La Asshai de lângă 
Umbră. N-are importanţă, atât timp cât nu ești aici. la-ți calul și 
armura și furișează-te pe poarta din spate. N-o să-ţi observe 
nimeni lipsa. Melcul se gândește la următoarea lui confruntare, 
iar restul nu au ochi decât pentru turnir. 

Preţ de o clipă, Dunk se simţi ispitit. Atât timp cât era înarmat 
și călare, ar rămâne un soi de cavaler. Fără ele, nu era decât un 
cerșetor. Un cerșetor voinic, dar tot cerșetor. Dar armele și 
armura lui îi aparțineau acum lui Ser Uthor. La fel și Tunet. Mai 
bine cerșetor decât hoţ. Fusese și una, și alta, în Fundătura 
Puricilor, pe când hoinărea cu Ferret, Rafe și Pudding, dar 
bătrânul îl scăpase de viaţa aceea. Știa ce-ar fi răspuns Ser 
Arlan din Pennytree la propunerea lui Plumm. Bătrânul fiind 
mort, Dunk vorbi în locul lui. 

— Chiar și un cavaler rătăcitor are onoarea lui. 

— Ai prefera să mori cu onoarea nepătată sau să trăieşti cu 
ea mânjită? Nu, scutește-mă, știu ce-ai să spui. la-ţi feciorul și 
fugi, cavaler al spânzurătorii. Până când destinul nu-ţi va fi 
aidoma blazonului ce-l porți. 

Dunk se zburli. 

— De unde-mi cunoşti tu destinul? Ai visat și tu, ca John 
Scripcarul? Ce știi despre Egg? 


— Ştiu că ţâncii ar face bine să nu se joace cu focul, răspunse 
Plumm. Zidurile Albe nu sunt un loc sănătos pentru un copil. 

— Cum te-ai descurcat în duelul tău? îl întrebă Dunk. 

— O, n-am riscat să intru în competiţie. Semnele fuseseră 
proaste. Cine-ţi închipui că va revendica oul de dragon, rogu-te? 

Nu eu, gândi Dunk. 

— Cei Șapte știu, eu nu. 

— Încearcă să ghicești. Ai doi ochi. 

Dunk chibzui o clipă. 

— Scripcarul. 

— Foarte bine. Eşti bun să-ţi explici raționamentul? 

— Eu doar... am un sentiment. 

— Și eu la fel, răspunse Maynard Plumm. O presimţire neagră 
pentru orice bărbat sau băiat suficient de nesăbuit să stea în 
calea Scripcarului nostru. 

În fața cortului, Egg peria coama lui Tunet, dar privea 
departe, cu ochii pierduţi. Băiatul a pus la inimă înfrângerea 
mea. 

— Ajunge! strigă Dunk. Dacă-l mai perii mult, Tunet o să fie la 
fel de chel ca tine. 

— Ser? Egg lăsă peria să cadă. Ştiam că niciun melc idiot nu 
te poate ucide, ser. 

Băiatul se aruncă în brațele lui. Dunk îi șterpeli pălăria 
pleoștită de pai și și-o puse pe cap. 

— Maesterul a spus că ai șters-o cu armura mea. 

Indignat, Egg înhăţă înapoi pălăria. 

— Ţi-am curăţat armura și ţi-am lustruit apărătorile de 
picioare, grumăjerul și platoșa, ser, dar coiful ţi-e crăpat și ciobit 
acolo unde a lovit măciulia lui Ser Uthor. Va trebui să ţi-l bată un 
armurier. 

— N-are decât să-l dea la bătut Ser Uthor. Acum îi aparține. N- 
am cal, n-am sabie, n-am armură. Poate c-o să mă primească 
piticii ăia în trupa lor. Ar fi o apariţie hazlie: șase pitici 
cotonogind cu bășici de porc un uriaș. Tunet e tot al lui. Vino! | 
le ducem pe toate și-i urăm succes în continuare. 

— Acum, ser? N-ai de gând să răscumperi calul? 

— Cu ce, băiete? Cu pietricele și căcăreze de oaie? 

— M-am gândit la asta, ser. Dacă ai putea împrumuta... 


Dunk îi reteză vorba. 

— Nimeni nu-mi va împrumuta atâta bănet, Egg. De ce-ar 
face-o? Ce altceva sunt eu decât un mare nătărău care și-a zis 
cavaler până când un melc cu un băț era să-i facă o gaură-n 
cap? 

— Păi, zise Egg, l-ai putea lua pe Potop, ser, iar eu am să-l 
călăresc iarăși pe Maester. Mergem la Castelul Verii. Poţi să intri 
în slujba tatălui meu. Are grajdurile pline de cai. Ai putea avea 
un cal de luptă și un buiestraș. 

Egg era bine intenţionat, dar Dunk nu se putea întoarce, 
ploconindu- se, la Castelul Verii. Nu așa, lefter și înfrânt, 
oferindu-și serviciile fără să aibă măcar o sabie. 

— Băiete, zise el, e frumos din partea ta, dar nu vreau 
firimiturile de la masa nobilului tău tată. Şi nici din grajdurile 
sale. Poate că e timpul să ne despărțim. Dunk putea oricând să 
plece pe furiș și să intre în Garda Orașului din Lannisport sau din 
Orașul Vechi. Alegeau bărbaţii voinici pentru asta. M-am lovit la 
bostan de fiecare tavan din fiecare han, de la Lannisport la 
Debarcaderul Regelui. Poate c-a venit vremea să mă aleg și cu 
niște bani de pe urma staturii mele, nu doar cu niște cucuie. Dar 
străjerii nu aveau scutieri. Te-am învăţat ce-am putut, continuă 
el. Şi asta a fost destul de puţin. Ai fi mai câștigat cu un maestru 
de arme adecvat, care să se ocupe de antrenamentul tău, un 
bătrân cavaler aprig, care știe de care capăt se apucă o lance. 

— Nu vreau niciun maestru de arme adecvat, protestă Egg. Pe 
tine te vreau. Ce-ar fi dacă mi-aș folosi... 

— Nu. Nici vorbă. Să n-aud așa ceva! Du-te și adu-mi armele. | 
le vom da lui Ser Uthor, cu toate complimentele mele. Lucrurile 
grele devin și mai grele, dacă le amâni. 

Egg lovi pământul cu piciorul, cu faţa la fel de pleoștită ca 
pălăria lui mare de pai. 

— Cum spui. 

De afară, cortul lui Ser Uthor era cât se poate de banal: o 
cutie mare și pătrată, din pânză de vele în culori mohorâte, 
prinsă în pământ cu funii de cânepă. Stâlpul central era 
împodobit cu un melc argintiu, deasupra unui fanion lung, 
cenușiu, dar alte podoabe nu avea. 

— Așteaptă aici, îi spuse Dunk lui Egg. Băiatul îl prinse pe 
Tunet de căpăstru. Murgul voinic era încărcat cu armele și 
armura lui Dunk, inclusiv cu noul său scut vechi. Cavalerul 


Spânzurătorii. Ce dezamăgire s-a dovedit a fi cavalerul 
misterios! Nu stau mult, adăugă el, după care își plecă puțin 
capul și își încovoie umerii, trecând dincolo de clapa cortului. 

Aspectul exterior nu-l pregătise pentru luxul pe care-l găsi 
înăuntru. Pământul de sub picioare era acoperit cu tot soiul de 
covoare myrisheze tesute într-o bogăţie de culori. O masă 
ornamentată de lemn era înconjurată de scaune de campanie. 
Patul de puf era plin de perne moi, iar într-un mangal ardea 
tămâie parfumată. 

Ser Uthor ședea la masă, cu un morman de aur și argint în 
faţă și o carafă de vin alături, numărând monedele împreună cu 
scutierul său, un ins greoi, cam de vârsta lui Dunk. Din când în 
când, Melcul mușca o monedă sau punea o alta deoparte. 

— Văd că am încă multe să te învăţ, Will, îl auzi Dunk 
spunând. Moneda asta a fost ciuntită, cealaltă răzuită. lar asta? 
O monedă de aur îi săltă pe degete. Uită-te la monede, înainte 
să le iei. Ţine și spune-mi ce vezi. 

Dragonul se răsuci în aer. Will încercă să prindă moneda, dar 
ea se lovi de degete și căzu pe jos. Fu nevoit să se lase pe 
genunchi, ca s-o caute. Când o găsi, o răsuci de două ori înainte 
de-a spune. 

— Asta e bună, stăpâne. Are un dragon pe-o parte și un rege 
pe alta... 

Underleaf aruncă o privire spre Dunk. 

— Omul spânzurat. Mă bucur să te văd mișcându-te, ser. Mă 
temeam că te-am omorât. Îmi faci, te rog, favoarea să-l 
informezi pe scutierul meu cu privire la natura dragonilor? Will, 
dă-i lui Ser Duncan moneda. 

Dunk n-avu încotro și o luă. M-a doborât de pe cal. Vrea să fac 
și tumbe pentru el? Încruntându-se, cântări moneda în palmă, 
examină ambele feţe și o vâri în gură. 

— Aur, nici răzuit, nici ciuntit. Pare să aibă greutatea bună. Eu 
aș lua-o și pe asta, ser. Ce nu-i bine cu ea? 

— Regele. 

Dunk o privi mai atent. Faţa de pe monedă era tânără, 
proaspăt bărbierită și frumoasă. Regele Aerys avea barbă pe 
monedele sale, la fel ca bătrânul Rege Aegon. Regele Daeron, 
care venise pe tron între ei, fusese proaspăt bărbierit, dar nu 
era chipul lui. Moneda nu părea destul de uzată ca să fie de 
dinaintea lui Aegon cel Netrebnic. Dunk privi încruntat cuvântul 


de sub cap. Şase litere. Arătau la fel cu cele pe care le văzuse 
pe alţi dragoni. DAERON, stătea scris, dar Dunk cunoștea chipul 
lui Daeron cel Bun și acesta nu era el. Când se uită mai bine, 
văzu ceva ciudat la forma celei de-a patra litere... 

— Daemon, izbucni el. Scrie Daemon. N-a existat niciodată 
vreun rege Daemon, deși, doar... 

— ... Pretendentul, Daemon Blackfyre, și-a bătut propriile 
monede în timpul rebeliunii sale. 

— E aur, totuși, insistă Will. Dacă e aur, ar trebui să fie la fel 
de bun ca toţi ceilalți dragoni, stăpâne. 

Melcul îi dădu o palmă peste tâmplă. 

— Cretinule. Da, e aur. Aurul unui rebel. Aurul unui trădător. E 
o trădare să deţii asemenea monede și o trădare de două ori 
mai mare să le dai mai departe. Va trebui s-o dau la topit. Îl lovi 
din nou pe bărbat. Piei din faţa mea! Acest bun cavaler și cu 
mine avem de discutat. 

Will ieși valvărtej din cort. 

— la loc, spuse politicos Ser Uthor. Dorești vin? 

Aici, în cortul lui, Underleaf părea alt om decât la ospăț. 
Melcul se ascunde în cochilia sa, își aminti Dunk. 

— Nu, mulţumesc. 

Dunk îi aruncă moneda înapoi lui Ser Uthor. Aurul unui 
trădător. Aurul lui Blackfyre. Mi-a spus Egg că ăsta e turnirul 
unui trădător, dar n-am vrut să-l ascult. Îi datora băiatului scuze. 

— O jumătate de cupă, insistă Underleaf. După cum vorbești, 
mi se pare că ai nevoie. Umplu două cupe cu vin și îi întinse una 
lui Dunk. Fără armură, arăta mai mult a negustor decât a 
cavaler. Ai venit pentru plată, presupun. 

— Da. Dunk luă vinul. Poate avea să-i alunge durerea de cap. 
Mi-am adus calul, armele și armura. la-le și primește 
complimentele mele. 

Ser Uthor zâmbi. 

— lar aici vin eu și-ţi spun că ai luptat vitejește. 

Dunk se întrebă dacă vitejește era un fel de-a zice „stângaci“. 

— Frumos din partea ta că spui asta, dar... 

— Cred că nu m-ai auzit bine, ser. Aș fi prea îndrăzneţ dacă 
te-aș întreba cum ai devenit cavaler, ser? 

— Ser Arlan de Pennytree m-a găsit în Fundătura Puricilor, 
alergând după porci. Bătrânul lui scutier fusese ucis pe Câmpul 
lerbii Roșii, așa că avea nevoie de cineva să aibă grijă de cal și 


să-i curețe armura. Mi-a promis c-o să mă înveţe să mânuiesc 
sabia și lancea și să călăresc, dacă vin să-l slujesc, și așa am 
făcut. 

— O poveste fermecătoare... deși, dacă aș fi în locul tău, n-aș 
pomeni partea cu porcii. Şi unde e Ser Arlan al tău acum, rogu- 
te? 

— A murit. Eu l-am îngropat. 

— Înţeleg. L-ai dus acasă la Pennytree? 

— Nu știam unde se află. Dunk nu văzuse niciodată locul de 
baștină al bătrânului. Ser Arlan vorbea rar despre el, nu mai 
mult decât era dornic Dunk să vorbească despre Fundătura 
Puricilor. L-am îngropat pe un deal, cu faţa spre apus, ca să 
poată vedea soarele asfințind. 

Scaunul de campanie scârțâi din toate încheieturile sub 
greutatea lui Dunk. 

Ser Uthor se așeză la loc. 

— Am armura mea și un cal mai bun decât al tău. Ce să fac cu 
o mârţoagă bătrână, o platoșă zobită și o armură ruginită? 

— Pate Cap de Oțel a făcut armura aia, zise Dunk, cu o undă 
de furie în glas. Egg a avut mare grijă de ea. Armura mea n-are 
nicio pată de rugină, iar oţelul e bun și rezistent. 

— Rezistent și greu, se plânse Ser Uthor, și prea mare pentru 
un om de talie normală. Ești neobișnuit de mare, Duncan 
Vlăjganule. Cât despre calul tău, e prea bătrân ca să-l poţi călări 
și prea aţos ca să-l poţi mânca. 

— Tunet nu mai e așa de tânăr cum era, recunoscu Dunk, iar 
armura mea e mare, așa cum spui. Dar ai putea s-o vinzi. La 
Lannisport și la Debarcaderul Regelui, sunt o grămadă de fierari 
care te-ar scăpa de ea. 

— Pentru a zecea parte din cât valorează, probabil, remarcă 
Ser Uthor, și doar ca s-o topească pentru metal. Nu. De argint 
dulce am eu nevoie, nu de fier vechi. Moneda regatului. Acum, 
vrei să-ți răscumperi armele sau nu? 

Dunk răsuci cupa de vin în mâini, încruntându-se. Era din 
argint masiv, cu un șir de melci de aur încrustaţi în jurul gurii. 
Vinul era tot auriu și înfocat pe limbă. 

— Dacă tot ce-ar zbura s-ar mânca, da, aș plăti. Bucuros. 
Numai că... 

— N-ai nicio leţcaie. 

— Dacă mi-ai... mi-ai da înapoi calul și armura, aș putea plăti 


răscumpărarea mai târziu. Îndată ce-aș găsi bani. 

Melcul părea amuzat. 

— Unde ai găsi, rogu-te? 

— Aș putea să intru în slujba unui lord sau... Îi era greu să 
rostească vorbele. Îl făceau să se simtă ca un cerșetor. S-ar 
putea să dureze câţiva ani, dar ţi-aș plăti, îţi jur. 

— Pe onoarea ta de cavaler? 

Dunk roși. 

— Aș putea să mă iscălesc pe un pergament. 

— Măzgăleala unui cavaler rătăcitor pe o bucată de hârtie. Ser 
Uthor își dădu ochii peste cap. Bună de șters la fund. Nimic 
altceva. 

— Şi tu ești cavaler rătăcitor. 

— Acum mă jignești. Merg unde vreau și nu slujesc pe nimeni, 
în afară de mine însumi, e adevărat, dar au trecut mulţi ani de 
când am dormit ultima oară într-un tufiș. Găsesc că hanurile 
sunt mult mai confortabile. Eu sunt cavaler de turniruri, cel mai 
bun pe care vei avea ocazia să-l întâlnești vreodată. 

— Cel mai bun? Aroganţa aceea îl înfurie pe Dunk. Uraganul 
Râzător s-ar putea să nu fie de acord, ser. Nici Leo Ghimpe- 
Lung, nici Bruta din Bracken. La Ashford, nimeni nu vorbea de 
melci. De ce oare dacă ești un campion de turniruri atât de 
renumit? 

— M-ai auzit tu pe mine să-mi spun „campion“? Asta 
înseamnă să ai renume. Aș prefera mai degrabă să am sifilis. 
Nu, mulţumesc. Am să câștig următorul duel, da, dar, la sfârșit, 
am să pierd. Butterwell are treizeci de dragoni pentru cavalerul 
care iese al doilea, asta-mi va fi de-ajuns... dimpreună cu niște 
răscumpărări și câștigul din rămășaguri. Arătă către mormanele 
de cerbi de argint și dragoni de aur de pe masă. Pari un bărbat 
sănătos și foarte mare. Statura îi impresionează întotdeauna pe 
nătărăi, deși nu înseamnă mai nimic în duel. Will a fost în stare 
să parieze trei la unu împotriva mea. Lordul Shawney a pariat 
cinci la unu, neghiobul. Luă în mână un cerb de argint și îl făcu 
să se învârtă, dându-i un bobârnac cu degetele-i lungi. Bătrânul 
Taur va cădea următorul. Apoi Cavalerul Mâţișorilor, dacă 
supraviețuiește până atunci. Dată fiind starea de spirit, o să am 
un câștig frumușel din pariuri, împotriva amândurora. Oamenii 
de rând își iubesc eroii din partea locului. 

— Ser Glendon are sânge de erou! se repezi Dunk. 


— O, sper sincer. Sângele de erou ar trebui să fie bun pentru 
doi la unu. Sângele de târfă atrage șanse mai slabe. Ser 
Glendon nu scapă nicio ocazie să vorbească despre pretinsul 
său tată, dar n-ai observat că nu pomenește niciodată despre 
maică-sa? Are motive întemeiate. E născut dintr-o vivandieră. 
Penny Jenny i se spunea, până la Bătălia de la Câmpul lerbii 
Roșii. În noaptea de dinaintea luptei, s-a culcat cu atâţia bărbaţi, 
încât, după aceea, i s-a spus Jenny larbă-Roșie. Globul de Foc a 
avut-o înainte de asta, nu mă îndoiesc, dar au avut-o și alţi o 
sută. Amicul nostru Glendon merge cam departe cu 
presupunerile, pare-mi-se. Nici măcar nu are părul roșu. 

Sânge de erou, gândi Dunk. 

— Spune că e cavaler. 

— O, atâta lucru e adevărat. Băiatul și sora lui au crescut într- 
un bordel numit Mâţișorul. După ce Penny Jenny a murit, 
celelalte târfe au avut grijă de ei și l-au hrănit pe băiat cu 
povestea născocită de mama lui, cum că era din sămânţa 
Globului de Foc. Un scutier bătrân care locuia prin preajmă l-a 
instruit pe băiat, atâta cât a putut, în schimbul berii și al 
plăcerilor, dar, fiind doar scutier, acesta nu putea să-l facă pe 
micul bastard cavaler. Acum o jumătate de an, însă, un grup de 
cavaleri s-au nimerit la bordel și un anume Ser Morgan 
Dunstable a făcut o pasiune, în aburii beţiei, pentru sora lui Ser 
Glendon. Intâmplarea a făcut ca sora să fie încă fecioară, iar 
Dunstable nu avea destui bani să plătească preţul virginităţii ei. 
Așadar, s-a făcut un târg. Ser Morgan l-a făcut pe fratele ei 
cavaler, chiar acolo, în bordel, în faţa a douăzeci de martori, 
apoi surioara lui l-a dus sus și l-a lăsat să-i culeagă floarea 
fecioriei. Și cu asta, basta. 

Orice cavaler putea să facă pe altul cavaler. Pe când îi era 
scutier lui Ser Arlan, Dunk auzise povești despre bărbaţi care-și 
cumpăraseră titlul cu o favoare sau o ameninţare, ori cu un sac 
de arginţi, dar niciodată cu fecioria propriei surori. 

— E doar o poveste, se auzi Dunk zicând. Nu poate fi 
adevărat. 

— Am auzit-o de la Kirby Pimm, care susţine că a fost de faţă, 
martor la ceremonie. Ser Uthor ridică din umeri. Fiu de erou, fiu 
de târfă sau amândouă, când mă va înfrunta, băiatul o să cadă. 

— Poate că sorții o să-ţi dea alt adversar. 

Ser Uthor arcui o sprânceană. 


— Cosgrove e la fel de disperat după argint ca oricare altul. 
Te asigur, am să nimeresc cu Bătrânul Taur data viitoare, apoi 
cu băiatul. N-ai vrea să pariezi pe asta? 

— Nu mai am cu ce să pariez. Dunk nu știa ce anume îl 
tulbura mai mult: faptul că Melcul îl mituia pe maestrul de turnir 
ca să aibă adversarul pe care-l dorea sau faptul că omul îl dorise 
pe el în duel. Se ridică în picioare: Am spus ce-am venit să spun. 
Calul și sabia mea îţi aparţin, la fel și toată armura. 

Melcul își împreună vârfurile degetelor. 

— Poate că rezolvăm altfel. Nu ești complet lipsit de talent. 
Ştii să cazi minunat. Buzele lui Ser Uthor sclipiră când zâmbi. Îţi 
înapoiez armele și armura... dacă te pui în slujba mea. 

— In slujba ta? Dunk nu înţelegea. Ce fel de slujbă? Ai scutier. 
Ai vreun castel de păzit? 

— S-ar putea, dacă aș avea un castel. La drept vorbind, prefer 
un han bun. Costă prea mult să întreţii un castel. Nu, serviciul 
pe care ţi l-aș cere ar fi să mă înfrunţi în alte câteva turniruri. 
Douăzeci ar fi de ajuns. Poţi face asta, nu-i așa? Vei avea a 
zecea parte din câștigurile mele și, pe viitor, îţi promit că am să 
te lovesc în pieptul ăla mare, nu în cap. 

— Vrei să umblu de colo-colo cu tine ca să mă dobori de pe 
cal? 

Ser Uthor chicoti încântat. 

— Eşti un individ atât de robust, încât nimeni n-ar crede 
vreodată că un bătrân gârbovit cu un melc pe scut ar putea să 
te doboare. Ser Uthor își frecă bărbia. Ai nevoie de un nou 
blazon, dacă tot veni vorba. Omul spânzurat e destul de 
înfiorător, recunosc, dar... e cam prea spânzurat, nu? Mort și 
înfrânt. E nevoie de ceva feroce. Un cap de urs, poate. Un 
craniu. Sau, și mai bine, trei cranii. Un prunc înfipt într-o suliță. 
Și ar trebui să-ţi lași părul lung și barbă, cu cât mai sălbatică și 
mai neîngrijită, cu atât mai bine. Există mai multe asemenea 
mici turniruri decât știi. Cu ce m-aș alege din rămășaguri, am 
putea câștiga destul ca să cumpărăm un ou de dragon, până 
nu... 

— ... se află că nu am nicio șansă? Mi-am pierdut armura, nu 
onoarea. Ai să primești calul și armura mea. Nimic altceva. 

— Mândria nu-i şade bine cerșetorului, ser. Ai putea să ajungi 
mult mai rău decât să călătorești cu mine. Cel puţin eu te-aș 
putea învăţa câte ceva despre turniruri, în privința cărora ești 


total neștiutor în momentul de faţă. 

— M-ai face de râsul lumii. 

— Ceea ce am și făcut mai devreme. Până și un măscărici 
trebuie să mănânce. 

Lui Dunk îi venea să-i strivească zâmbetul pe faţă. 

— Inţeleg de ce ai un melc pe scut. Nu ești un cavaler 
adevărat. 

— Vorbești ca un adevărat mocofan. Eşti atât de orb încât nu 
poţi vedea în ce pericol ești? Ser Uthor lăsă jos cupa. Ştii de ce 
te-am lovit unde te-am lovit, ser? Se ridică în picioare și îl atinse 
pe Dunk ușor pe piept: o măciulie plasată aici te-ar fi doborât la 
pământ la fel de repede. Capul e o ţintă mai mică, lovitura e mai 
dificil de dat... deși e mai probabil să fie mortală. Am fost plătit 
să te lovesc acolo. 

— Plătit? Dunk se dădu înapoi. Ce vrei să spui? 

— Şase dragoni oferiţi în avans, alți patru promiși la moartea 
ta. O sumă meschină pentru viaţa unui cavaler. Fii recunoscător 
pentru asta. Dacă mi s-ar fi oferit mai mult, poate că ţi-aș fi 
înfipt vârful lăncii în ochi. 

Pe Dunk îl cuprinse din nou ameţeala. 

De ce-ar plăti cineva ca să mă vadă mort? N-am făcut niciun 
rău nimănui la Zidurile Albe. Dunk era convins că nimeni nu-l 
ura într-atât, în afară de fratele lui Egg, Aerion, iar Prinţul 
Strălucitor era exilat, dincolo de Marea Ingustă. 

— Cine te-a plătit? întrebă el. 

— Un slujitor mi-a adus aurul în zori, la scurt timp după ce 
maestrul turnirului a bătut în cuie perechile. Avea faţa ascunsă 
de glugă și n-a rostit numele stăpânului său. 

— Dar de ce? făcu Dunk. 

— N-am întrebat. Ser Uthor umplu cupa din nou. Cred că ai 
mai mulţi dușmani decât știi, Ser Duncan. Cum să nu? Unii ar 
zice că ești cauza tuturor nenorocirilor noastre. 

Dunk simţi o mână rece strângându-i inima. 

— La ce te referi? 

Melcul ridică din umeri. 

— N-oi fi fost eu la Ashford, dar turnirurile sunt pâinea mea. 
Le urmăresc de departe, așa cum un maester urmărește stelele. 
Ştiu cum un anume cavaler rătăcitor a provocat un duel judiciar 
de șapte, care a condus la moartea lui Baelor Sfarmă-Lance de 
mâna fratelui său, Maekar. Ser Uthor se așeză și-și întinse 


picioarele: Prinţul Baelor era foarte iubit. Prinţul Strălucitor avea 
și el prieteni, care nu vor fi uitat cauza exilului său. Gândește-te 
la oferta mea, ser. Poate că melcul lasă o dâră murdară în urma 
lui, dar puţină murdărie nu face niciun rău... în timp ce, dacă 
dansezi cu dragonii, s-ar putea să te arzi. 

Ziua părea mai mohorâtă când Dunk ieși din cortul Melcului. 
Norii de la răsărit deveniseră mai mari și mai întunecaţi, iar 
soarele cobora spre apus, proiectând umbre lungi peste curte. 
Dunk îl găsi pe scutierul Will examinând picioarele lui Tunet. 

— Unde-i Egg? îl întrebă. 

— Băiatul chel? De unde să știu eu? A fugit undeva. 

Nu poate suporta despărțirea de Tunet, hotărî Dunk. Trebuie 
să fie la cort, cu cărțile. 

Insă nu era acolo. Cărţile erau acolo, legate ordonat într-un 
teanc, lângă sacul de dormit al lui Egg, dar nici urmă de băiat. 
Ceva nu era în regulă. Dunk simţea asta. Egg n-ar fi plecat fără 
permisiunea lui. 

La câţiva pași, în faţa unui pavilion vărgat, doi oșteni cărunți 
beau bere de orz. 

— ... la naiba, o dată mi-a fost de-ajuns, bodogăni unul. larba 
a fost verde când a răsărit soarele, da... Se întrerupse când 
celălalt îl atenţionă și abia atunci îl observă pe Dunk. Ser? 

— Mi-ai văzut scutierul? Egg îl cheamă. 

Bărbatul își scărpină miriștea albă de sub ureche. 

— ÎI ţin minte. Cu păr mai puţin ca mine și o gură de trei ori 
cât el. Câţiva dintre ceilalţi flăcăi l-au îmbrâncit puţintel, dar 
asta a fost aseară. Nu l-am mai văzut de-atunci, ser. 

— L-au speriat, zise tovarășul său. 

Dunk îi aruncă o privire aspră. 

— Dacă se întoarce, spuneţi-i să mă aștepte aici. 

— Da, ser. Așa vom face. 

Poate că s-a dus doar să privească luptele. Dunk porni înapoi 
către terenurile de turnir. Trecând pe lângă grajduri, dădu peste 
Ser Glendon Ball, care-și peria frumosul cal murg. 

— L-ai văzut pe Egg? îl întrebă. 

— A trecut în goană acum câteva clipe. Ser Glendon scoase 
un morcov din buzunar și i-l dădu murgului. Iti place noua mea 
iapă? Lordul Costayne și-a trimis scutierul s-o răscumpere, dar i- 


am spus să-și păstreze banii. Am de gând s-o păstrez pentru 
mine. 

— Nobilului lord n-o să-i placă asta. 

— Nobilul lord a zis că n-am dreptul să-mi pun un astru de foc 
pe scut. Mi-a spus că blazonul meu ar trebui să fie un mănunchi 
de mâţișori. Nobilul lord poate să se ducă la dracu'. 

Dunk nu-și putu stăpâni un zâmbet. Mâncase și el la masa 
asta, înghițind aceleași mâncăruri amare servite de unii ca 
Prinţul Strălucitor sau Ser Steffon Fossoway. Simţi o anumită 
apropiere față de ţâfnosul tânăr cavaler. Din câte știu, și mama 
mea a fost tot târfă. 

— Câţi cai ai câștigat? 

Ser Glendon ridică din umeri. 

— Le-am pierdut șirul. Mortimer Boggs încă îmi datorează o 
iapă. A zis că mai bine-o mănâncă decât s-o călărească 
bastardul unei târfe. Și și-a ciopârţit armura cu toporul, înainte 
să mi-o trimită. E plină de găuri. Presupun că mai pot căpăta 
ceva pentru metal. Părea mai mult trist decât furios. Exista un 
grajd lângă... lângă hanul unde am crescut. Am lucrat acolo pe 
când eram copil și, când puteam, șterpeleam caii când stăpânii 
lor erau ocupați. M-am priceput întotdeauna la cai, mârțoage, 
armăsari, buiestrași, cai de tracţiune, cai de plug, cai de luptă... 
pe toţi i-am călărit. Până și un bidiviu de nisip dornishean. Am 
cunoscut un bătrân care m-a învăţat cum să-mi fac o lance. 
Credeam că, dacă le arăt tuturor cât sunt de bun, n-o să aibă 
încotro și o să mă recunoască drept fiu al tatălui meu. Dar nu 
vor. Nici acum. Pur și simplu nu vor. 

— Unii n-o să vrea niciodată, îi spuse Dunk. Orice-ai face. Alţii, 
însă... Nu sunt toţi la fel. Am întâlnit câţiva oameni de treabă. 
Rămase pe gânduri o clipă. Când turnirul se termină, Egg și cu 
mine avem de gând s-o luăm spre Nord. Să ne punem în slujba 
Casei Stark, la Winterfell, și să luptăm împotriva oamenilor de 
fier. Ai putea veni cu noi. 

Nordul era o lume în sine, după cum spunea mereu Ser Arlan. 
Nimeni de-acolo n-avea să știe povestea lui Penny Jenny și a 
Cavalerului Mâţișorilor. Nimeni n-o să râdă de tine acolo. Te vor 
cunoaște doar după sabia ta și te vor judeca doar după valoarea 
ta. 

Ser Glendon îi aruncă o privire bănuitoare. 

— De ce-aș vrea eu să fac asta? Vrei să spui că trebuie să fug 


și să mă ascund? 

— Nu, doar mă gândeam... două săbii în loc de una. Drumurile 
nu mai sunt atât de sigure ca odinioară. 

— E-adevărat, zise băiatul, fără tragere de inimă, dar tatălui 
meu i s-a promis cândva un loc în Garda Regelui. Am de gând să 
revendic mantia albă pe care el n-a apucat s-o poarte. 

Ai tot atâtea șanse să porți mantia albă ca și mine, îi veni lui 
Dunk să spună. Mama ta a fost o vivandieră, iar eu am ieșit din 
canalele Funadăturii Puricilor. Regii nu-i copleșesc cu onoruri pe 
cei de teapa mea și-a ta. Dar băiatul n-ar fi fost încântat să audă 
acest adevăr. Așadar, Dunk se mulțumi să spună. 

— Braţ puternic, atunci! 

Făcuse doar câţiva pași, când Ser Glendon strigă după el. 

— Ser Duncan, așteaptă! Eu... eu n-ar fi trebuit să fiu atât de 
tăios. Un cavaler trebuie să fie curtenitor, spunea mama. Băiatul 
părea că nu-și găsește cuvintele. Lordul Peake a venit să mă 
vadă după primul meu duel. Mi-a oferit un loc la Starpike. 
Spunea că se apropie o furtună cum n-a mai văzut Westerosul 
de generaţii, că va avea nevoie de săbii și de oameni care să le 
mânuiască. Oameni loiali, care știu să se supună. 

Lui Dunk îi venea greu să creadă. Gormon Peake își 
exprimase limpede disprețul faţă de cavalerii rătăcitori, atât pe 
drum, cât și pe acoperiș, dar oferta era generoasă. 

— Peake e un lord mare, spuse el cu prudenţă, dar... dar nu 
un om în care aș avea încredere. 

— Nu. Băiatul roși. A fost un prinţ. Zicea că are să mă ia în 
slujba lui... dar mai întâi trebuia să-i dovedesc loialitatea. Avea 
să aibă grijă ca următorul meu adversar să fie prietenul lui, 
Scripcarul, și voia să jur că am să pierd. 

Dunk îl credea. Își dădea seama că ar fi trebuit să fie șocat, 
dar, cumva, nu era. 

— Şi ce-ai răspuns? 

— Am spus că s-ar putea să nu reușesc să pierd în faţa 
Scripcarului nici dacă încerc. Și că deja am doborât de pe cal 
adversari mai buni decât el, iar oul de dragon va fi al meu până 
diseară. Ball zâmbi firav. N-a fost răspunsul pe care-l voia. M-a 
făcut nătărău și mi-a spus că mai bine mi-aș păzi spatele. 
Scripcarul are mulţi prieteni, așa a zis, iar eu n-am niciunul. 

Dunk îi puse o mână pe umăr și-l strânse. 

— Ai unul, ser. Doi, după ce-l găsesc pe Egg. 


Băiatul îl privi în ochi și clătină din cap. 

— E plăcut să știi că încă mai există cavaleri adevăraţi. 
sp C 
a O G = 

Dunk apucă să-l vadă bine pentru prima oară pe Ser 
Tommard Heddle în timp ce-l căuta pe Egg prin mulţimea din 
preajma terenului de turnir. Îndesat și vânjos, cu pieptul 
bombat, ginerele Lordului Butterwell purta o platoșă neagră, 
peste hainele de piele fiartă, și un coif împodobit, de forma unui 
demon bălos, acoperit de solzi. Calul lui era cu trei palme mai 
înalt decât Tunet și cu peste zece kilograme mai greu, un animal 
monstruos în armură de zale. Toată acea povară de fier îi 
încetinea mișcările, așa că, până la sfârșitul rundei, Heddle 
rămase într-un galop mic, dar asta nu-l împiedică să isprăvească 
repede cu Ser Clarence Charlton. Pe când Charlton era scos pe 
targă de pe teren, Heddle își dădu jos coiful demonic. Avea 
capul mare și pleșuv, barba neagră și rară. Buboaie roșii, 
umflate, îi supurau pe obraji și pe gât. 

Dunk cunoștea acel chip. Heddle era cavalerul care-l 
amenințase în dormitor, când a atins oul de dragon, omul cu 
vocea groasă pe care-l auzise vorbind cu Lordul Peake. 

Un vălmășag de vorbe îi năvăli în minte: ospăț de cersetori 
ne-ai asternut... seamănă băiatul cu tatăl lui?... Oţelul 
Înverșunat... nevoie de o sabie... Bătrânul Papă-Lapte se 
aștepta... seamănă băiatul cu tatăl lui... te asigur, Corbul 
Sângelui nu visează... seamănă băiatul cu tatăl lui?... 

Privi încordat în tribune, întrebându-se dacă nu cumva Egg 
izbutise să-și ocupe locul cuvenit printre oamenii de vază. Însă 
băiatul nu era de zărit. Butterwell și Frey lipseau și ei, deși soția 
lui Butterwell era tot pe locul ei, cu un aer plictisit și iritat. 
Straniu, cugetă Dunk. Era castelul lui Butterwell, nunta lui, iar 
Frey era tatăl miresei sale. Acest turnir era în onoarea lor. Unde 
să se fi dus? 

— Ser Uthor Underleaf! bubui heraldul. O umbră trecu peste 
faţa lui Dunk, când soarele a fost înghiţit de un nor. Ser 
Theomore din Casa Bulwer, Bătrânul Taur, un cavaler de la 
Coroana Neagră. Veniţi și vă dovediţi vitejia! 

Bătrânul Taur era o apariţie fioroasă, în armura-i roșie ca 
sângele și cu coarnele negre de taur ce se înălțau din coif. Dara 
avut nevoie de ajutorul unui scutier vânjos ca să se urce pe cal, 


iar felul în care-și întorcea mereu capul în timp ce înainta sugera 
că Ser Maynard avusese dreptate în privinţa ochiului său. Cu 
toate astea, bărbatul a fost întâmpinat cu puternice urale când a 
intrat pe teren. 

Nu de aceeași primire avu parte Melcul, ceea ce, fără doar și 
poate, își și dorea. La prima ciocnire, ambii cavaleri loviră pieziș. 
La ce-a de-a doua, Bătrânul Taur își rupse lancea de scutul lui 
Ser Uthor, în timp ce lovitura Melcului își rată complet ţinta. 
Același lucru se întâmplă la cea de-a treia și, de data asta, Ser 
Uthor se clătină ca și cum ar fi fost gata să cadă. Se preface, își 
dădu seama Dunk. Trage de timp, ca să-și sporească șansele 
pentru data viitoare. Nu trebuia decât să arunce o privire 
împrejur ca să-l vadă pe Will la treabă, încheind pariuri pentru 
stăpânul lui. Abia atunci și-a dat seama că și-ar fi putut îngroșa 
punga și el de pe urma Melcului, cu un gologan, doi. Dunk 
Nătărăul, prost de dă-n gropi. 

Bătrânul Taur căzu la cea de-a cincea ciocnire, doborât într-o 
parte de o măciulie care îi alunecă abil peste scut, izbindu-l în 
piept. În cădere, piciorul i se agăţă în scară și bărbatul a fost 
târât vreo patruzeci de metri până când oamenii lui au reușit să- 
i potolească armăsarul. Targa își făcu din nou apariţia, să-l ducă 
pe Bătrânul Taur la maester. Câteva picături de ploaie începură 
să cadă, în timp ce Bulwer era scos de pe teren, întunecându-i 
tunica acolo unde picau. Dunk îl privi cu faţa împietrită. Se 
gândea la Egg. Dacă acest dușman secret al meu a pus mâna 
pe el? Era o posibilitate demnă de luat în calcul. Băiatu/ n-are 
nicio vină. Dacă are cineva o socoteală cu mine, n-ar trebui să 
plătească el pentru asta. 

Dunk îl găsi pe Ser John Scripcarul în toiul pregătirilor pentru 
următoarea confruntare. De el se ocupau nu mai puţin de trei 
scutieri, prinzându-i în catarame armura și îngrijindu-se de 
valtrapul calului, în timp ce Lordul Alyn Cockshaw stătea în 
apropiere, bând vin îndoit cu apă, cu un aer chinuit și arțăgos. 
Când a dat cu ochii de Dunk, Lordul Alyn scuipă, vărsându-și vin 
pe piept. 

— Cum de mai ești pe picioarele tale? Melcul ţi-a strivit faţa. 

— Pate Cap de Oțel mi-a făcut un coif zdravăn, lordul meu. Și 
am capul tare ca un bolovan, cum obișnuia să spună Ser Arlan. 

Scripcarul râse. 

— Nu-l lua în seamă pe Alyn. Bastardul Globului de Foc l-a 


doborât de pe cal, de a căzut direct pe dosul ăla dolofan. Așa că 
acum a hotărât că urăște toți cavalerii rătăcitori. 

— Bubosul ăla nenorocit nu e fiul lui Quentyn Ball, zise apăsat 
Alyn Cockshaw. Nici n-ar fi trebuit să-l lase să concureze. Dacă 
asta ar fi fost nunta mea, aș fi pus să fie biciuit pentru aroganță. 

— Ce fată s-ar mărita cu tine? făcu Ser John. lar aroganţa lui 
Ball e mult mai puţin sâcâitoare decât aerul tău morocănos. Ser 
Duncan, ești cumva prieten cu Galtry cel Verde? Trebuie să-l 
despart curând de calul său. 

Dunk nu se îndoia de asta. 

— Nu-l cunosc, lordul meu. 

— Vrei o cupă de vin? Niște pâine cu măsline? 

— Doar o vorbă, lordul meu. 

— Poţi avea toate vorbele pe care le dorești. Hai să ne 
retragem în pavilionul meu. Scripcarul îi ţinu clapa de la intrare, 
lăsându-l să treacă. Tu nu, Alyn. Ti-ar prinde bine ceva mai 
puţine măsline, la drept vorbind. 

Înăuntru, Scripcarul i se adresă din nou lui Dunk. 

— Ştiam că Ser Uthor nu te-a ucis. Visele nu mă înșală 
niciodată. lar Melcul trebuie să mă înfrunte destul de curând. 
După ce-l dobor de pe cal, am să-i cer armele tale și armura 
înapoi. Şi calul, cu toate că meriţi unul mai bun. Accepţi unul în 
dar din partea mea? 

— Eu... nu... n-aș putea face asta. Gândul îl stânjeni pe Dunk. 
Nu vreau să fiu nerecunoscător, dar... 

— Dacă te neliniștește gândul datoriei, lasă-l deoparte. N-am 
nevoie de argintul tău, ser. Doar de prietenia ta. Cum să te 
numeri printre cavalerii mei, fără cal? 

Ser John își puse mănușile de zale și își îndoi degetele. 

— Scutierul meu a dispărut. 

— Poate c-a fugit cu vreo fată. 

— Egg e prea tânăr pentru fete, lordul meu. Nu m-ar fi părăsit 
niciodată de bunăvoie. lar dacă aș muri, ar sta lângă mine până 
când mi s-ar răci trupul. Calul lui e tot aici. La fel și catârul. 

— Dacă vrei, le-aș putea cere oamenilor mei să-l caute. 

Oamenii mei. Lui Dunk nu-i plăcea cum sună. Un turnir pentru 
trădători, gândi el. 

— Tu nu ești cavaler rătăcitor. 

— Nu. Zâmbetul Scripcarului era plin de un farmec copilăresc. 
Dar știai asta de la bun început. Mi-ai spus întruna „lordul meu“ 


de când ne-am întâlnit pe drum. De ce? 

— Felul în care vorbești. Felul în care arăţi. Felul cum te porți. 
Dunk Nătărăul, prost de dă-n gropi. Azi-noapte, sus, pe acoperiș, 
ai spus unele lucruri... 

— Vinul mă face să vorbesc prea mult, dar e adevărat tot ce- 
am spus. Suntem făcuţi unul pentru altul, tu și cu mine. Visele 
mele nu mint. 

— Visele tale nu mint, zise Dunk, însă tu, da. John nu este 
numele tău adevărat, nu-i așa? 

— Nu. 

Ochii Scripcarului scânteiară poznaș. 

Are ochii lui Egg. 

— Numele lui adevărat va fi dezvăluit cât de curând, celor 
care trebuie să-l afle. Lordul Gormon Peake se strecurase în 
pavilion, privind încruntat. Cavaler rătăcitor, te previn... 

— O, încetează, Gormy, zise Scripcarul. Ser Duncan e de-al 
nostru sau va fi în curând. Ti-am spus, l-am visat. Afară, goarna 
heraldului sună. Scripcarul întoarse capul: Mă cheamă pe teren. 
Te rog să mă scuzi, Ser Duncan. Putem să ne reluăm discuția 
după ce isprăvesc cu Ser Galtry cel Verde. 

— Braţ puternic! îi ură Dunk. 

Așa era politicos... 

Lordul Gormon mai zăbovi după plecarea lui Ser John. 

— Visele lui o să ne omoare pe toţi. 

— Cum l-aţi cumpărat pe Ser Galtry? se pomeni Dunk 
întrebând. A ajuns argintul sau pretinde aur? 

— Văd că cineva a vorbit. Peake se așeză pe un scaun de 
campanie. Am o duzină de oameni afară. Ar trebui să-i chem 
înăuntru și să le cer să-ţi taie beregata, ser. 

— De ce n-o faci? 

— Alteța Sa s-ar supăra. 

Alteța Sa. Dunk se simţi de parcă ar fi primit un pumn în 
burtă. A/t Dragon Negru, gândi el. Altă Rebeliune Blackfyre. Și, 
în curând, alt Câmp al lerbii Roșii. larba n-a fost roșie când a 
răsărit soarele. 

— De ce această nuntă? 

— Lordul Butterwell a vrut o soţie tânără, să-i încălzească 
patul, iar Lordul Frey avea o fiică oarecum pângărită. Nunta lor a 
oferit un pretext plauzibil pentru întrunirea câtorva lorzi care 
împărtășesc aceleași opinii. Majoritatea celor invitaţi aici au 


luptat cândva pentru Dragonul Negru. Ceilalţi au motive să 
deteste domnia Corbului Sângelui ori să aibă propriile 
nemulțumiri sau ambiţii. Mulţi dintre noi au avut fii sau fiice 
duse la Debarcaderul Regelui, ca zălog al viitoarei noastre 
loialități, dar majoritatea ostaticilor au pierit în timpul Marii 
Epidemii de Primăvară. Nu mai avem mâinile legate. Vremea 
noastră a sosit. Aerys e slab. E un om al cărţilor, nu un 
războinic. Oamenii din popor abia dacă-l cunosc, iar ceea ce știu 
despre el nu le place. Lorzii lui nu-l iubesc nici atât. Tatăl său a 
fost slab și el, e adevărat, dar când i-a fost ameninţat tronul, și-a 
trimis fiii la luptă în locul lui. Baelor și Maekar, ciocanul și 
nicovala... Dar Baelor Sfarmă-Lance nu mai e, iar Prinţul Maekar 
stă îmbufnat la Castelul Verii, certat și cu regele, și cu Mâna. 

Da, gândi Dunk, iar acum un cavaler rătăcitor nesăbuit i-a dat 
fiul preferat pe mâna dușmanilor săi. Ce cale mai bună să te 
asiguri că prințul nu se clintește din Castelul Verii? 

— Mai e și Corbul Sângelui, spuse Dunk. El nu e slab. 

— Nu e, fu de acord Lordul Peake, dar nimeni nu iubește un 
vrăjitor, iar fratricizii sunt blestemaţi în ochii zeilor și ai 
oamenilor. La primul semn de slăbiciune sau înfrângere, oamenii 
Corbului Sângelui se vor topi ca ninsorile verii. lar dacă visul 
prinţului se adeverește, și aici, la Zidurile Albe, se naște un 
dragon... 

Dunk termină fraza în locul lui. 

— ... tronul este al tău. 

— Al lui, punctă Lordul Gormon Peake. Eu nu sunt decât un 
umil servitor. Se ridică. Să nu încerci să părăsești castelul, ser. 
Dacă o faci, am s-o iau drept o dovadă de trădare și vei 
răspunde cu viaţa. Am mers prea departe ca să mai dăm înapoi. 

Cerul plumburiu revărsa șiroaie de ploaie când John Scripcarul 
și Ser Galtry cel Verde își luară în mâini lăncile noi, la capetele 
opuse ale terenului. Unii dintre oaspeţi se retrăgeau către sala 
mare, cuibăriţi sub mantii. 

Ser Galtry călărea un armăsar alb. O pană verde, pleoștită, îi 
împodobea coiful, aidoma celei de la grumăjerul calului său. 
Mantia pe care-o purta era un amestec de bucăţi de material, 
fiecare având altă nuanţă de verde. Apărătorile pentru picioare 
și mănușile de zale scânteiau, incrustate cu aur, iar pe scut erau 
înfăţișaţi nouă chefali de jad, pe un fond verde-praz. Până și 
barba îi era vopsită verde, după moda bărbaţilor din Tyrosh, de 


dincolo de Marea Îngustă. 

De nouă ori atacară cu lăncile înclinate Ser Galtry și 
Scripcarul, cavalerul verde al peticelor și tânărul lord al săbiilor 
și al scripcilor de aur, și de nouă ori li se sfărâmară lăncile. La 
cea de-a opta înfruntare, pământul începuse deja să se înmoaie 
și armăsarii imenși săltau prin bălți, împroșcând apa de ploaie. 
La cea de-a noua, Scripcarul se dezechilibră, dar se redresă 
înainte să cadă de pe cal. 

— Bine lovit! strigă el, râzând. Aproape că m-ai doborât, ser. 

— Incă puţin! strigă prin ploaie cavalerul verde. 

— Nu, nu cred. 

Scripcarul își azvârli cât colo lancea sfărâmată și un scutier îi 
dădu o alta în loc. 

Următoarea înfruntare a fost și ultima. Lancea lui Ser Galtry 
trecu fără efect peste scutul Scripcarului, iar Ser John îl izbi pe 
cavalerul verde direct în piept, doborându-l din șa. Un imens val 
mocirlos se stârni când Ser Galtry atinse pământul. Spre răsărit, 
Dunk zări scânteierea îndepărtată a unui fulger. 

Tribunele se goleau cu repeziciune, oameni de rând și lorzi 
deopotrivă alergând de-a valma din calea ploii. 

— Uite-i cum fug, șopti Alyn Cockshaw, strecurându-se în sus, 
pe lângă Dunk. Câţiva stropi de ploaie și toţi lorzii viteji se duc 
scheunând să-și caute adăpost. Mă-ntreb ce-o să facă atunci 
când o să izbucnească adevărata furtună. 

Adevărata furtună. Dunk știa că Lordul Alyn nu vorbea despre 
vreme. Ce vrea omul ăsta? S-a hotărât dintr-odată să-mi devină 
prieten? 

Heraldul se urcă din nou pe platforma sa. 

— Ser Tommard Heddle, un cavaler de la Zidurile Albe, în 
slujba Lordului Butterwell! strigă el, în timp ce un tunet bubuia 
în depărtare. Ser Uthor Underleaf. Veniţi și vă dovediţi vitejia! 

Dunk aruncă o privire către Ser Uthor, tocmai la timp ca să-i 
vadă zâmbetul acrindu-se. Nu e adversarul pentru care a plătit. 
Maestrul turnirului l-a înșelat, dar de ce? Altcineva și-a vârât 
coada, cineva pe care Cosgrove îl prețuiește mai mult decât pe 
Uthor Underleaf. Dunk rumegă ideea o clipă. Ceilalți nu știu că 
Uthor n-are de gând să câștige, înţelese el dintr-odată. // văd ca 
pe o amenințare, așa că vor ca Tom cel Negru să-l îndepărteze 
din calea Scripcarului. Heddle însuși făcea parte din conspirația 
lui Peake; puteau conta pe faptul că va pierde la nevoie. Așadar, 


mai rămânea doar... 

Și, dintr-odată, Lordul Peake însuși traversă năvalnic terenul 
noroios, cu mantia fluturând în urmă-i, să urce treptele spre 
platforma heraldului. 

— Suntem trădaţi! strigă el. Corbul Sângelui are un spion 
printre noi. Oul de dragon a fost furat! 

Ser John Scripcarul își întoarse calul. 

— Oul meu? Cum e posibil așa ceva? Lordul Butterwell are 
străjeri în fața dormitorului, zi și noapte. 

— Uciși, declară Lordul Peake, dar unul a rostit numele 
ucigașului, înainte de-a muri. 

Are de gând să mă acuze pe mine? se întrebă Dunk. O 
mulţime de oameni îl văzuseră atingând oul de dragon, în seara 
precedentă, când o urcase în braţe pe Lady Butterwell în patul 
soțului său. Degetul Lordului Gormon cobori acuzator. 

— Uitaţi-l acolo. Fiul târfei. Puneţi mâna pe el! 

În celălalt capăt al terenului de turnir, Ser Glendon Ball ridică 
privirea nedumerit. Preţ de o clipă, lăsă impresia că nu înţelege 
ce se întâmplă, până când văzu oameni alergând înspre el din 
toate direcţiile. Atunci, băiatul se mișcă mai repede decât și-ar fi 
putut imagina Dunk. Avea sabia pe jumătate scoasă din teacă în 
clipa în care primul om își aruncă braţul în jurul gâtului său. Ball 
se smuci din strânsoare, dar deja alți doi se năpusteau asupra 
lui. Se izbiră în el și-l traseră jos, în noroi. Alţii se învălmășeau 
deasupra lor, răcnind şi lovind cu picioarele. în locul lui as putea 
fi eu, își dădu seama Dunk. 

Se simţea la fel de neajutorat ca la Ashford, în ziua în care i s- 
a spus că trebuie să-și piardă o mână sau un picior. 

Alyn Cockshaw îl trase îndărăt. 

— Nu te amesteca, dacă vrei să-l găsești pe scutierul ăla al 
tău. 

Dunk se întoarse spre el. 

— Ce vrei să spui? 

— S-ar putea să știu unde poate fi găsit băiatul. 

— Unde? 

Dunk n-avea poftă de glume. 

In capătul opus al terenului, Ser Glendon era tras cu 
brutalitate în picioare și imobilizat între doi oșteni cu zale și 
coifuri. Era mânjit de noroi din cap până-n picioare, iar pe obraji 
îi șiroiau sângele și ploaia. Sânge de erou, gândi Dunk, în timp 


ce Tom cel Negru descăleca în faţa prizonierului. 

— Unde e oul? 

Din gura lui Ball picura sânge. 

— De ce-aș fi furat oul? Eram pe cale să-l câștig. 

Da, gândi Dunk, și asta nu putea fi îngăduit. 

Tom cel Negru crestă obrazul lui Ball cu un pumn înmănușat 
în zale. 

— Scotociţi în desagile de șa! porunci Lordul Peake. Pun 
rămășag că vom găsi oul de dragon bine înfășurat și ascuns. 

Lordul Alyn cobori glasul. 

— Şi așa va fi! Vino cu mine, dacă vrei să-ţi găsești scutierul. 
E momentul cel mai potrivit, cât timp sunt ocupați cu toții. 

Lordul nu așteptă răspunsul. Dunk se văzu nevoit să-l urmeze. 
Din trei pași mari ajunse lângă el. 

— Dacă te-ai atins de Egg... 

— Băieţii nu-s pe gustul meu. Pe-aici. luţește pasul acum. 

Pe sub o galerie acoperită, în josul unui șir de trepte acoperite 
de noroi, pe după un colţ, Dunk îl urma cu pași mari, călcând 
prin băltoace, în timp ce ploaia cădea în jurul lor. Se ţinură 
aproape de ziduri, la adăpostul umbrelor, până când, în cele din 
urmă, se opriră într-o curte închisă, pavată cu pietre netede și 
lucioase. În toate părţile se înălţau clădiri. Deasupra se aflau 
ferestre, toate închise și oblonite. În mijlocul curţii era o fântână 
înconjurată de un zid scund de piatră. 

Un loc pustiu, gândi Dunk. Nu-i plăcea senzaţia. Un vechi 
instinct îl făcu să întindă mâna după mânerul sabiei, uitând că 
Melcul îi câștigase arma. În timp ce își atingea pe bâjbâite 
șoldul, acolo unde ar fi trebuit să atârne teaca, Dunk simţi 
înţepătura unui vârf de cuţit în șale. 

— Dacă te întorci, îţi scot rinichiul și i-l dau bucătarului lui 
Butterwell, să-l frigă pentru ospăț. Cuţitul împunse insistent 
spatele tunicii lui Dunk. La fântână! Fără mișcări bruște, ser. 

Dacă l-a aruncat pe Egg în fântâna aia, n-o să-l salveze de 
mânia mea un cuţitaș de jucărie. 

Dunk păși încet înainte. Simţea furia crescându-i în viscere. 

Lama de la spate dispăru. 

— Acum te poţi întoarce să mă vezi, cavaler rătăcitor. 

Dunk se întoarse. 

— Lordul meu! Au legătură toate astea cu oul de dragon? 

— Nu. Cu dragonul. Credeai c-am să stau cu mâinile în sân și- 


am să te las să-l furi? Ser Alyn se strâmbă. Ar fi trebuit să-mi 
dau seama că nu mă pot bizui pe Melcul ăla nenorocit să te 
omoare. Imi vreau aurul înapoi, fiecare monedă. 

El? se miră Dunk. Acest lord dolofan, palid și parfumat, e 
dușmanul meu secret? Nu știa dacă să râdă sau să plângă. 

— Ser Uthor și-a meritat aurul. Sunt tare de cap, atâta tot. 

— Așa se pare. Dă-te înapoi. 

Dunk făcu un pas în spate. 

— Mai. Mai. Încă puțin. 

Incă un pas și Dunk era lipit de fântână. Pietrele îi apăsau 
șalele. 

— Așază-te pe margine. Nu te sperii de-o mică scaldă, nu? Nu 
poţi să te uzi mai tare decât ești acum. 

— Nu știu să înot. Dunk așeză o mână pe fântână. Pietrele 
erau ude. Una se mișcă sub apăsarea palmei sale. 

— Ce păcat! Sari singur sau trebuie să-ţi dau brânci? 

Dunk privi în jos. Vedea stropii de ploaie ciupind suprafaţa 
apei, la șapte metri dedesubt. Pereţii fântânii erau acoperiţi de 
un strat vâscos de alge. 

— Nu ţi-am făcut niciun rău. 

— Și nu-mi vei face niciodată. Daemon este al meu. Am să fiu 
la comanda gărzii sale regale. Nu ești demn de o mantie albă. 

— N-am susţinut niciodată că sunt. 

Daemon. Numele răsună în capul lui Dunk. Nu John. Daemon, 
după tatăl său. Dunk Nătărăul, prost de dă-n gropi. 

— Daemon Blackfyre a zămislit șapte fii. Doi au murit pe 
Câmpul lerbii Roșii, gemenii... Aegon și Aemon. Niște fanfaroni 
nenorociţi fără minte, la fel ca tine. Când eram copii, le plăcea 
să ne chinuie și pe mine, și pe Daemon. Am plâns când Oţelul 
Inverșunat l-a dus pe Daemon în exil și, din nou, când Lordul 
Peake mi-a spus că vine acasă. Dar pe urmă te-a văzut pe tine 
pe drum și a uitat de existența mea. Cockshaw flutură cuțitul 
ameninţător: Poţi să intri în apă așa cum ești sau poţi să intri 
sângerând. Ce preferi? 

Dunk închise palma în jurul pietrei desprinse. Se dovedi mai 
puţin desprinsă decât sperase... Inainte să reușească s-o 
smulgă, Ser Alyn se năpusti. Dunk se răsuci într-o parte, astfel 
încât vârful cuţitului tăie prin carnea braţului său stâng. Și apoi 
piatra se smulse dintr- odată. Dunk o vâri în gura nobilului lord 
și îi simţi dinţii pârâind sub lovitură. 


— Fântâna, nu-i așa? Îl lovi din nou pe lord în gură, apoi 
aruncă piatra, îl înhăţă pe Cochskaw de încheietură și răsuci, 
până când osul trosni și pumnalul zăngăni pe pietre. După tine, 
stăpâne. 

Cu un pas lateral, Dunk smuci braţul lordului și îi înfipse un 
picior în șale. Lordul Alyn se prăvăli cu capul în jos în fântână. 
Urmă un pleoscăit. 

— Bună treabă, ser. 

Dunk se răsuci valvârtej. Prin ploaie, nu reuși să deslușească 
decât o siluetă învăluită în mantie și un singur ochi alb. Abia 
când bărbatul se apropie, faţa umbrită de glugă căpătă 
trăsăturile cunoscute ale lui Ser Maynard Plumm și ochiul palid 
se dovedi a fi nimic altceva decât broșa din piatra lunii care-i 
prindea mantia pe umăr. 

Jos, în fântână, Lordul Alyn se zbătea și striga după ajutor. 

— Crimă! Ajutor! 

— A încercat să mă omoare, spuse Dunk. 

— Asta explică tot sângele. 

— Sânge? Dunk privi în jos. Braţul stâng îi era roșu de la umăr 
până la cot, iar tunica îi era lipită de piele. Oh! 

Dunk nu-și amintea cum căzuse, dar se pomeni dintr-odată pe 
jos, cu picăturile de ploaie șiroindu-i pe faţă. Il auzea pe Lordul 
Alyn scâncind din fântână, dar zbaterea lui era acum mai lipsită 
de vlagă. 

— Trebuie să-ţi legăm mâna. Ser Maynard își strecură braţul 
pe sub trupul lui Dunk. Sus, acum. Nu te pot ridica de unul 
singur. Folosește-ţi picioarele. 

Dunk s-a conformat. 

— Lordul Alyn. O să se înece. 

— N-o să-i ducă nimeni dorul. Cu atât mai puţin Scripcarul. 

— Nu e... gâfâi Dunk, palid de durere,...scripcar. 

— Nu. E Daemon din Casa Blackfyre, Al Doilea pe Numele 
Său. Sau așa își va spune, dacă va ajunge vreodată pe Tronul de 
Fier. Ai fi surprins să afli câţi lorzi preferă să aibă regi curajoși și 
nătărăi. Daemon e tânăr și neînfricat și îi stă bine pe cal. 

Sunetele din fântână abia se mai auzeau. 

— N-ar trebui să-i aruncăm nobilului lord o frânghie? 

— Să-l salvezi acum ca să-l execuţi mai târziu? Nu cred. Lasă-l 
să guste din mâncarea pe care ţi-a pregătit-o ţie. Hai, sprijină-te 
de mine! 


Plumm îl ajută pe Dunk să străbată curtea. Văzute de 
aproape, trăsăturile lui Ser Maynard aveau ceva ciudat. Cu cât 
Dunk îl privea mai mult, cu atât părea să deslușească mai puţin. 

— Te-am îndemnat să fugi, adu-ţi aminte, dar ţi-ai prețuit 
onoarea mai mult decât viaţa. O moarte onorabilă e bună și 
frumoasă, dar ce te faci dacă viaţa care e-n pericol nu-ţi 
aparţine? Răspunsul tău ar fi același, ser? 

— A cui viaţă? Dinspre fântână se auzi un ultim pleoscăit. A lui 
Egg? La Egg te referi? Dunk strânse cu putere braţul lui Plumm. 
Unde-i băiatul? 

— La zei. Și cred că știi de ce. 

Durerea care-i sfârtecă trupul în clipa aceea îl făcu pe Dunk 
să uite de braţu-i rănit. Gemu. 

— A încercat să folosească cizma. 

— Așa bănuiesc. l-a arătat inelul lui Maester Lothar, care i l-a 
dat lui Butterwell care, fără îndoială, s-a scăpat în nădragi la 
vederea lui și a început să se întrebe dacă nu cumva s-a alăturat 
cui nu trebuia și cât de multe știe Corbul Sângelui despre 
conspirația lui. Răspunsul la această întrebare este mu/tișor, 
chicoti Plumm. 

— Cine ești? 

— Un prieten, răspunse Maynard Plumm. Unul care te-a 
urmărit și s-a întrebat ce cauţi în cuibul năpârcilor. Acum taci 
din gură și te facem bine. 

Ținându-se în umbră, cei doi își croiră drum înapoi spre micul 
cort al lui Dunk. Odată ajunși înăuntru, Ser Maynard aprinse un 
foc, umplu un vas cu vin și îl așeză pe flacără, la fiert. 

— O tăietură curată și, cel puţin, nu e la mâna dreaptă, spuse 
el, sfâșiind mâneca tunicii pătate de sânge a lui Dunk. Se pare 
că n-a atins osul. Totuși, va trebui s-o spălăm, altfel s-ar putea 
să-ți pierzi braţul. 

— Nu contează. Dunk era ameţit și avea senzaţia c-o să 
vomite în orice clipă. Dacă Egg e mort... 

— ... vina îţi aparţine. Ar fi trebuit să-l ţii departe de locul 
ăsta. Dar n-am spus nicio clipă că băiatul e mort. Am spus că e 
cu zeii. Ai pânză curată? Mătase? 

— Tunica mea. Cea bună, pe care o am din Dorne. Cum adică 
e cu zeii? 

— Toate la timpul potrivit. Mai întâi braţul. 

Vinul începu în scurt timp să răspândească aburi. Ser 


Maynard găsi tunica bună a lui Dunk, o mirosi neîncrezător, apoi 
scoase un pumnal și începu s-o taie. Dunk își înăbuși protestul. 

— Ambrose Butterwell n-a fost niciodată ceea ce s-ar putea 
numi un om hotărât, spuse Ser Maynard, făcând ghemotoc trei 
bucăţi de mătase și înmuindu-le în vin. A avut îndoieli în privinţa 
acestui complot încă de la început, îndoieli care i-au fost 
amplificate în clipa în care a aflat că băiatul nu poartă sabia. lar 
azi-dimineaţă, oul lui de dragon a dispărut și, odată cu el, 
ultimele sale rămășițe de curaj. 

— Ser Glendon n-a furat oul, spuse Dunk. A fost în curte toată 
ziua, luptând în turnir sau privindu-i pe alţii cum luptă. 

— Cu toate astea, Peake va găsi oul în desaga lui de șa. Vinul 
fierbea. Plumm scoase o mănușă de piele și spuse: Incearcă să 
nu ţipi. 

Apoi trase o fâșie de mătase din vinul clocotit și începu să 
spele tăietura. 

Dunk nu ţipă. Scrâșni din dinţi, își mușcă limba și își izbi șoldul 
cu pumnul atât de tare încât îl învineţi, dar nu ţipă. Ser Maynard 
folosi restul tunicii bune ca să facă un bandaj pe care i-l legă 
strâns în jurul braţului. 

— Cum e? îl întrebă Plumm când isprăvi. 

— Îngrozitor. Dunk tremura. Unde-i Egg? 

— Cu zeii, ţi-am spus. 

Dunk ridică mâna sănătoasă și-l apucă pe Plumm de gât. 

— Vorbește limpede. M-am săturat de aluzii și șarade. Spune- 
mi unde-l găsesc pe băiat sau îţi frâng gâtul, așa prieten cum 
îmi ești. 

— În templul septului. Ai face bine să mergi înarmat. Ser 
Maynard zâmbi. E destul de limpede pentru tine, Dunk? 

= Cea 
a O G = 

Prima oprire a lui Dunk a fost în pavilionul lui Ser Uthor 
Underleaf. 

Strecurându-se înăuntru, nu-l găsi decât pe scutierul Will, 
aplecat peste o covată și frecând hainele de corp ale stăpânului 
său. 

— larăși tu? Ser Uthor e la ospăț. Ce vrei? 

— Imi vreau sabia și scutul. 

— Ai adus răscumpărarea? 

— Nu. 


— Atunci de ce te-aș lăsa să-ţi iei armele? 

— Am nevoie de ele. 

— Ăsta nu-i un motiv. 

— Dar dacă ţi-aș spune că te omor dacă încerci să mă 
împiedici? 

Will gâfâi. 

— Sunt acolo. 

Dunk se opri în faţa templului septului. Zei; să m-ajute să nu fi 
ajuns prea târziu! Avea centura sabiei la locul obișnuit, strânsă 
la brâu. Își legase scutul de braţul rănit și povara lui îi provoca 
junghiuri de durere la fiecare pas. Se temea că ar putea să ţipe, 
la cea mai mică atingere. Dădu ușile în lături cu mâna 
sănătoasă. 

Înăuntru, templul era întunecat și tăcut, luminat doar de 
flăcările lumânărilor care pâlpâiau pe altarele Celor Şapte. In 
dreptul Războinicului ardeau cele mai multe lumânări, cum era 
și de așteptat în timpul unui turnir. Mulţi cavaleri veneau aici să 
se roage pentru putere și curaj, înainte să intre în luptă. Altarul 
Străinului era învăluit în umbră, cu o singură lumânare aprinsă. 
Mama și Tatăl aveau cu zecile fiecare, Fierarul și Fecioara ceva 
mai puţine. lar sub felinarul strălucitor al Babei era 
îngenuncheat Lordul Ambrose Butterwell, rugându-se în tăcere, 
cu capul plecat, pentru înţelepciune. 

Nu era singur. De îndată ce Dunk porni spre el, doi oșteni 
înaintară să-i taie calea, cu feţele aspre sub coifurile fără vizieră. 
Amândoi purtau veșminte de zale pe sub cămășile cu dungi 
vălurite, verzi, albe și galbene, ale Casei Butterwell. 

— Stai pe loc, ser. N-ai ce căuta aici. 

— Ba da, are. V-am prevenit c-o să mă găsească. 

Glasul era al lui Egg. 

Când băiatul ieși din umbrele de la picioarele Tatălui, cu 
ţeasta rasă lucind în lumina lumânărilor, lui Dunk îi veni să 
alerge spre el, să-l ia pe sus cu un țipăt de bucurie și să-l 
strivească în braţe. Dar ceva din tonul lui Egg îl făcu să ezite. 
Pare mai degrabă furios decât speriat și nu l-am văzut niciodată 
atât de serios. Și Butterwell în genunchi. Ceva e ciudat aici. 

Lordul Butterwell se ridică în picioare. Chiar și în lumina difuză 
a lumânărilor, carnea lui avea un aspect palid și lipicios. 


— Lăsaţi-l să treacă, le spuse el străjerilor. Când aceștia se 
retraseră, îi făcu semn lui Dunk să se apropie. Nu i-am făcut 
băiatului niciun rău. L-am cunoscut bine pe tatăl său, pe când 
eram Mâna Regelui. Prinţul Maekar trebuie să știe, nimic din 
toate acestea n-a fost ideea mea. 

— Va ști, promise Dunk. Ce se petrece aici? 

— Peake. Totul a fost pus la cale de el, jur pe Cei Şapte. 
Lordul Butterwell puse o mână pe altar. Să mă doboare zeii dacă 
mint. Mi-a spus pe cine trebuie să invit și pe cine nu și l-a adus 
aici pe acest tânăr pretendent. N-am vrut să iau parte la această 
trădare, trebuie să mă crezi. Tom Heddle, el m-a îndemnat, n- 
am să tăgăduiesc asta. Ginerele meu, căsătorit cu fiica mea cea 
mare, dar n-am să mint, a fost părtaș la toate acestea. 

— E campionul tău, spuse Egg. Dacă a fost părtaș, atunci ai 
fost și tu. 

Taci din gură! îi venea lui Dunk să răcnească. Gura aia 
slobodă a ta o să ne bage-n mormânt pe amândoi. Insă 
Butterwell părea să tremure de frică. 

— Lordul meu, nu înţelegi. Heddle e la comanda garnizoanei 
mele. 

— Trebuie să ai câţiva oșteni credincioși, spuse Egg. 

— Cei de-aici, răspunse Lordul Butterwell. Alţi câţiva. Am fost 
prea moale, recunosc, dar n-am fost trădător niciodată. Frey și 
cu mine am avut îndoieli încă de la bun început în privinţa 
pretendentului Lordului Peake. Nu poartă sabia! Dacă ar fi fost 
fiul tatălui său, Oţelul Înverșunat l-ar fi înarmat cu sabia 
Blackfyre. Și toată vorbăria lui despre un dragon... o nebunie. 
Nebunie și prostie. Nobilul lord își șterse cu mâneca sudoarea de 
pe faţă și continuă: lar acum mi-au luat oul, oul de dragon pe 
care bunicul l-a primit de la însuși regele, ca recompensă pentru 
loialitatea sa. Era acolo azi-dimineaţă, când m-am trezit și 
străjerii mei jură că nimeni n-a intrat și n-a ieșit din dormitor. S- 
ar putea să-i fi cumpărat Lordul Peake, nu știu, dar oul a 
dispărut. Trebuie să fie la ei, sau... 

Sau oul a făcut pui, gândi Dunk. Dacă în Westeros și-ar face 
din nou apariţia un dragon viu, lorzii și oamenii de rând s-ar 
înghesui lângă prinţul care l-ar putea revendica. 

— Lordul meu, spuse el, aș dori să am o vorbă cu... scutierul 
meu, dacă ești atât de bun. 

— Cum ţi-e voia, ser. 


Lordul Butterwell îngenunche să se roage din nou. 

Dunk îl trase pe Egg deoparte și se lăsă într-un genunchi, să-i 
vorbească faţă în faţă. 

— Îţi trag o scatoalcă peste ureche de-ţi întorc ochii la ceafă 
și-o să-ţi petreci tot restul zilelor privind în spate. 

— Ar trebui, ser. Egg avea graţia să pară rușinat. Imi pare rău. 
N-am vrut decât să trimit un corb la tatăl meu. 

Ca să pot rămâne eu cavaler. Băiatul avusese intenţii bune. 
Dunk aruncă o privire spre locul unde se ruga Lordul Butterwell. 

— Ce i-ai făcut? 

— L-am speriat, ser. 

— Da, asta văd și eu. O să aibă bătături la genunchi până 
mâine dimineaţă. 

— N-am știut ce altceva să fac, ser. Maesterul m-a adus la ei, 
după ce a văzut inelul tatălui meu. 

— La ei? 

— La Lordul Butterwell și la Lordul Frey, ser. Mai erau acolo și 
câţiva străjeri. Toată lumea era supărată. Cineva a furat oul de 
dragon. 

— Sper că nu tu. 

Egg clătină din cap. 

— Nu, ser. Am știut că am intrat în bucluc din clipa în care 
maesterul i-a arătat Lordului Butterwell inelul meu. M-am gândit 
să spun că l-am furat, dar mi-am zis că n-o să mă creadă. Apoi 
mi-am amintit că l-am auzit o dată pe tata pomenind despre 
ceva ce-a spus Corbul Sângelui, cum că e mai bine să fii 
înfricoșător decât înfricoșat, așa că le-am zis că tata ne-a trimis 
aici să spionăm pentru el, că e pe drum încoace, cu o armată, că 
nobilul lord ar face mai bine să mă elibereze și să renunţe la 
trădare, dacă nu vrea să-și piardă capul. Băiatul afișă un zâmbet 
sfios: A mers mai bine decât mă așteptam, ser. 

Lui Dunk îi venea să-l ia pe băiat de umeri și să-l scuture 
până-i clănțăne dinţii. Asta nu e un joc! ar fi vrut să urle. E pe 
viață și pe moarte. 

— Lordul Frey a auzit și el toate astea? 

— Da. l-a urat Lordului Butterwell casă de piatră și a anunţat 
că se întoarce la Gemeni numaidecât. Atunci nobilul lord ne-a 
adus aici să ne rugăm. 

Frey a putut să fugă, gândi Dunk, dar Butterwell n-are unde 
și, mai devreme sau mai târziu, va începe să se întrebe de ce 


Prințul Maekar și oastea lui nu și-au făcut apariția. 

— Dacă Lordul Peake află că ești în castel... 

Ușa principală a templului se deschise cu zgomot. Dunk se 
întoarse și-l văzu pe Tom Heddle cel Negru, privind mânios, în 
zale și platoșă, cu ploaia șiroindu-i de pe mantia udă și băltind la 
picioarele lui. Alături de el avea o duzină de oșteni înarmaţi cu 
sulițe și topoare. Cerul din spatele lor fu străbătut de strălucirea 
albastră și albă a unui fulger care proiectă umbre trecătoare pe 
podeaua albă de piatră. O pală de vânt stârni toate lumânările 
din sept într-un dans. 

O, șapte iaduri afurisite! Atât avu Dunk timp să gândească, 
înainte ca Heddle să spună. 

— lată băiatul. Luaţi-l! 

Lordul Butterwell se ridicase în picioare. 

— Nu. Staţi pe loc. Băiatul nu va fi molestat. Tommard, ce- 
nseamnă toate astea? 

Faţa lui Heddle se strâmbă cu dispreţ. ` 

— Nu tuturor ne curge lapte prin vene, nobile lord. Il vreau pe 
băiat. 

— Nu înţelegi. Glasul lui Butterwell devenise un tremolo 
piţigăiat. S-a isprăvit cu noi. Lordul Frey a plecat și îl vor urma și 
alţii. Prinţul Maekar se apropie cu o oștire. 

— Un motiv în plus să-l luăm ostatic pe băiat. 

— Nu, nu, zise Butterwell. Nu mai vreau să am de-a face cu 
Lordul Peake și cu pretendentul lui. Nu vreau să lupt. 

Tom cel Negru își privi stăpânul cu răceală. 

— Lașule. Tom scuipă. Spune ce vrei. Lupţi sau mori, lordul 
meu? Arătă spre Egg. Un cerb pentru primul om care scoate 
sabia. 

— Nu, nu. Butterwell se întoarse către străjerii lui. Opriţi-i, mă 
auziţi? Vă poruncesc. Opriţi-i! 

Dar toți străjerii stăteau înmărmuriţi, neștiind cui să dea 
ascultare. 

— Trebuie s-o fac eu însumi, așadar? 

Tom cel Negru scoase din teacă sabia lungă. 

Dunk făcu la fel. 

— Treci în spatele meu, Egg. 

— Lăsaţi armele, amândoi! ţipă Butterwell. Nu vreau vărsare 
de sânge în templu! Ser Tommard, acesta este scutul jurat al 
prinţului. Te va ucide! 


— Numai dacă se prăbușește peste mine. Tom cel Negru își 
dezveli dinţii într-un rânjet aspru. L-am văzut încercând să lupte 
în turnir. 

— Sunt mai priceput cu sabia, îl preveni Dunk. 

Heddle răspunse cu un fornăit și atacă. Dunk îl îmbrânci pe 
Egg în spate și se întoarse să-i întâmpine sabia. A parat destul 
de bine prima lovitură, dar sabia lui Tom cel Negru i-a 
zdruncinat scutul și rana bandajată din spatele lui, trimițându-i 
un spasm de durere de-a lungul braţului. Încercă apoi să 
lovească spre capul lui Heddle, dar Tom cel Negru alunecă într-o 
parte și îl izbi din nou. Dunk abia reuși să pareze cu scutul la 
timp. Așchii de pin zburară și Heddle izbucni în râs, înteţindu-și 
atacul, jos, sus și iarăși jos. Dunk preluă toate loviturile în scut, 
dar fiecare era o tortură și se pomeni pierzând teren. 

— Vino-i de hac, ser! îl auzi pe Egg strigând. Vino-i de hac, 
vino-i de hac, e chiar acolo. 

Dunk simţea gustul sângelui în gură și, mai rău, rana i se 
deschisese din nou. Il cuprinse un val de ameţeală. Sabia lui 
Tom cel Negru făcea fărâme scutul alungit. Stejar și fier, fiți al 
meu scut, altfel eu pier și în iad mă duc, gândi Dunk, înainte să- 
și aducă aminte că scutul său era din pin. Când se izbi cu 
spatele de altar, se împletici, căzu într-un genunchi și își dădu 
seama că nu mai are unde să se retragă. 

— Nu ești cavaler, zise Tom cel Negru. Ai lacrimi în ochi, 
mocofane? 

Lacrimi de durere. Dunk își forță genunchiul și se izbi, cu 
scutul înainte, de dușmanul său. 

Tom cel Negru păși înapoi, clătinându-se, dar reuși să-și 
păstreze echilibrul. Dunk se năpusti spre el, lovindu-l cu scutul, 
iar și iar, folosindu-și statura și puterea ca să-l împingă pe 
Heddle cu spatele, până la jumătatea templului. Apoi, cu o 
mișcare bruscă, dădu scutul la o parte și lovi cu sabia-i lungă, iar 
Heddle ţipă când oţelul mușcă prin lână și mușchi, adânc în 
coapsă. Sabia lui zvâcni sălbatic, dar lovitura fu disperată și 
stângace. Dunk își lăsă scutul să preia o ultimă lovitură, pe care 
o contracară cu toată greutatea lui. 

Tom cel Negru făcu un pas înapoi, clătinându-se, și privi în 
jos, cu oroare, la antebraţul care-i cădea pe podea, lângă altarul 
Străinului. 

— Tu! gâfâi el. Tu, tu... 


— Ti-am spus eu. Dunk îi tăie beregata. Sunt mai priceput cu 

sabia. 

Doi dintre oșteni ieșiră alergând în ploaie, când un lac de 
sânge se revărsă din trupul lui Tom cel Negru. Ceilalţi își 
apucară suliţele și ezitară, aruncându-i lui Dunk priviri precaute 
și așteptând ca stăpânul lor să vorbească. 

— A fost... a fost o nelegiuire, articulă, în cele din urmă, 
Butterwell. Se întoarse către Dunk și Egg: Trebuie să plecăm de 
la Zidurile Albe înainte ca Gormon Peake să fie înștiințat de cei 
doi. Are mai mulţi prieteni printre oaspeţi decât mine. Poarta din 
spate din zidul nordic, ne strecurăm pe-acolo... veniţi, trebuie să 
ne grăbim. 

Dunk își trânti sabia în teacă. 

— Egg, du-te cu Lordul Butterwell. Își trecu un braţ pe după 
umerii băiatului și cobori glasul: Nu rămâne cu el mai mult decât 
ai nevoie. la-o înainte, cu Potop, și dispari înainte ca nobilul lord 
să treacă din nou de partea cealaltă. la-o spre lazul Fecioarelor, 
e mai aproape decât Debarcaderul Regelui. 

— Dar tu, ser? 

— Nu-ţi face griji în privinţa mea. 

— Sunt scutierul tău. 

— Da, încuviință Dunk, și vei face așa cum îţi spun, altfel te 
alegi cu o scatoalcă peste ureche. 

Mai mulţi oameni părăseau sala mare a castelului, oprindu-se 
cât să-și tragă glugile pe cap, înainte să se aventureze prin 
ploaie. Printre ei erau Bătrânul Taur, sfrijitul Lord Caswell, din 
nou cherchelit. Amândoi îl ocoliră de departe pe Dunk. Ser 
Mortimer Boggs îi aruncă o privire curioasă, dar nu îndrăzni să-i 
vorbească. Uthor Underleaf nu era la fel de sfios. 

— Ai întârziat la ospăț, ser, zise el, scoţându-și mănușile. Şi 
văd că porţi iarăși sabie. 

— O să-ţi primeşti plata pentru ea, dacă asta te preocupă. 
Dunk își abandonase scutul sfărâmat și își acoperise braţul rănit 
cu mantia, să-și ascundă sângele. Dacă nu mor cumva, adăugă 
el. Atunci ai permisiunea să-mi jefuiești cadavrul. 

Ser Uthor râse. 

— Să fie curaj sau prostie? Ambele au cam același miros, din 
câte-mi amintesc. Nu e prea târziu să-mi accepţi propunerea, 


ser. 

— E mai târziu decât crezi, îl înștiință Dunk. 

Nu așteptă răspunsul lui Underleaf, ci trecu pe lângă el, prin 
ușile duble. Sala mare duhnea a bere, a fum și a lână udă. In 
balconul de deasupra, câțiva muzicanți cântau încetișor. Râsete 
răsunau dinspre mesele de onoare, acolo unde Ser Kirby Pimm 
și Ser Lucas Nayland jucau un joc pe băute. Sus, pe dais, Lordul 
Peake vorbea pătruns cu Lordul Costayne, în timp ce proaspăta 
mireasă a Lordului Butterwell şedea părăsită în jilţul ei. 

Jos, la mesele de rând, Dunk îl găsi pe Ser Kyle înecându-și 
amarul în berea Lordului Butterwell. Talerul său de lemn era plin 
de tocană vârtoasă, făcută din mâncarea rămasă după seara 
precedentă. 

„O strachină brună“, așa era numită această mâncare în 
bodegile de la Debarcaderul Regelui. Era limpede că Ser Kyle n- 
avusese stomac pentru ea. Neatinsă, tocana se răcise și o 
peliculă de grăsime sclipea deasupra conţinutului maro. 

Dunk se strecură pe bancă, lângă el. 

— Ser Kyle. 

Motanul clătină din cap. 

— Ser Duncan. Vrei niște bere? 

— Nu. 

Berea era ultimul lucru de care avea nevoie. 

— Nu te simţi bine, ser? lartă-mă, dar arăţi... 

— ... mai bine decât mă simt. Ce s-a întâmplat cu Glendon 
Ball? 

— L-au dus în temniţă. Ser Kyle își scutură capul. Odraslă de 
târfă sau nu, băiatul nu mi s-a părut niciodată hoț. 

— Nici nu este. 

Ser Kyle îl privi printre gene. 

— Braţul tău... cum s-a... 

— Un pumnal. Dunk se întoarse cu faţa spre dais, 
încruntându-se. Scăpase de moarte de două ori în ziua aceea. 
Ştia că așa ceva ar fi de-ajuns pentru cei mai mulţi oameni. 
Dunk Nătărăul, prost de dă-n gropi. Se ridică în picioare: Alteță! 
strigă el. Câţiva oameni de pe băncile din apropiere lăsară jos 
lingurile, își întrerupseră conversațiile și se întoarseră să-l 
privească. Alteță! repetă Dunk, mai tare. Se îndreptă spre dais, 
pășind apăsat pe covorul myrishez. Daemon! 

Acum, jumătate de sală amuţi. La masa de onoare, bărbatul 


care își zicea Scripcarul se întoarse și-i zâmbi. Dunk observă că- 
și îmbrăcase tunica violet pentru ospăț. Violet, ca să-i pună în 
evindeță culoarea ochilor. 

— Ser Duncan, sunt încântat că te afli printre de noi. Ce 
dorești de la mine? 

— Dreptate, răspunse Dunk. Pentru Glendon Ball. 

Numele răsună, lovindu-se de ziduri, și, preţ de o clipă, fiecare 
bărbat, femeie și copil din sală parcă a împietrit. Lordul 
Costayne izbi cu pumnul în masă și strigă. 

— Moarte merită, nu dreptate! 

Alte glasuri i se făcură ecou, iar Ser Harbert Paege declară: 

— E născut bastard. Toţi bastarzii sunt hoţi sau mai rău. 
Sângele își spune cuvântul. 

În primul moment, Dunk fu cuprins de disperare. Sunt singur 
aici. Dar Ser Kyle Motanul se ridică în picioare, clătinându-se 
doar puţin. 

— O fi băiatul bastard, lorzii mei, dar e bastardul Globului de 
Foc. E întocmai cum a spus Ser Harbert: Sângele își spune 
cuvântul. 

Daemon se încruntă. 

— Nimeni nu-l preţuiește pe Globul de Foc mai mult decât 
mine, spuse el. N-am să cred că acest fals prinţ e din sămânţa 
lui. A furat oul de dragon și a ucis trei oameni de ispravă pentru 
asta. 

— N-a furat nimic și n-a ucis pe nimeni, insistă Dunk. Dacă au 
fost omorâţi trei oameni, căutațţi-le ucigașul în altă parte. Alteța 
Ta știe la fel de bine ca mine că Ser Glendon a fost toată ziua în 
curte și a participat la o luptă după alta. 

— Da, recunoscu Daemon. Asta m-a surprins și pe mine. Dar 
oul de dragon a fost găsit printre lucrurile lui. 

— Chiar așa? Unde e oul acum? 

Lordul Gormon Peake se ridică în picioare, cu privirea rece și 
poruncitoare. 

— La loc sigur și bine păzit. Şi de ce te preocupă asta pe tine, 
ser? 

— Adu-l aici, îi ceru Dunk. Aș vrea să-l mai privesc o dată, 
lordul meu. Aseară l-am văzut doar o clipă. 

Ochii lui Peake se îngustară. 

— Alteță, i se adresă el lui Daemon, pare-mi-se că acest 
cavaler rătăcitor a venit la Zidurile Albe cu Ser Glendon, 


neinvitat. S-ar putea să fie părtaș la toate astea. 

Dunk ignoră această remarcă. 

— Alteță, oul de dragon pe care Lordul Peake l-a găsit printre 
lucrurile lui Ser Glendon a fost cel pe care l-a pus el însuși acolo. 
Cere-i să-l aducă, dacă poate. Cercetează-l cu ochii tăi. Pun 
rămășag că nu e decât o piatră vopsită. 

În sală se dezlănţui haosul. O sută de glasuri începură să 
vorbească deodată și mulţi cavaleri săriră în picioare. Daemon 
arăta aproape la fel de mic și de neajutorat cum arătase Ser 
Glendon când fusese acuzat. 

— Eşti beat, prietene? 

Aș vrea să fiu. 

— Am pierdut niște sânge, recunoscu Dunk, dar nu și minţile. 
Ser Glendon a fost acuzat pe nedrept. 

— De ce? întrebă Daemon, nedumerit. Dacă Ball n-a făcut 
niciun rău, așa cum spui, de ce ar susţine nobilul lord că a furat 
și ar încerca să-i dovedească vinovăția cu o piatră vopsită? 

— Ca să-l înlăture din calea ta. Nobilul lord ţi-a cumpărat alţi 
adversari, cu aur și promisiuni, dar Ball n-a fost de vânzare. 

Scripcarul roși. 

— Nu-i adevărat. 

— Ba da. Trimite după Ser Glendon și întreabă-l chiar tu. 

— Asta am să și fac. Lord Peake, cere să-mi fie adus bastardul 
numaidecât. Și adu-mi și oul de dragon. Vreau să-l văd mai bine. 
Gormon Peake îi aruncă lui Dunk o privire plină de dezgust. 

— Alteță, bastardul este supus unui interogatoriu. În câteva 
ore vom avea o mărturisire completă, nu mă îndoiesc. 

— Prin interogatoriu, lordul vrea să spună tortură, interveni 
Dunk. În câteva ore, Ser Glendon va mărturisi că ţi-a ucis tatăl, 
Alteță, și ambii fraţi. N 

— Ajunge! Faţa Lordului Peake era aproape stacojie. Incă o 
vorbă și-ţi smulg limba din rădăcini. 

— Eşti un mincinos, răspunse Dunk. lată, am spus trei vorbe. 

— Şi le vei regreta pe toate trei, îi promise Peake. Luaţi-l pe 
omul acesta și aruncaţi-l în lanţuri. 

— Nu! Glasul lui Daemon era periculos de potolit. Vreau 
adevărul. Sunderland, Vyrwel, Smaliwood, luaţi-vă oamenii și 
mergeţi să-l scoateţi pe Ser Glendon din temniţă. Aduceţi-l aici 
și aveţi grijă să nu păţească nimic. Dacă încearcă cineva să vă 
împiedice, spuneţi-i că aveţi misiune de la rege. 


— Cum poruncești, răspunse Lordul Vyrwel. 

— Voi rezolva această problemă așa cum ar fi făcut tatăl meu, 
zise Scripcarul. Ser Glendon e acuzat de crime abominabile. În 
calitate de cavaler, are dreptul să se apere cu puterea armelor. 
Am să-l înfrunt pe terenul de turnir și am să las zeii să hotărască 
dacă e vinovat sau nevinovat. 

Sânge de erou sau sânge de târfă, gândi Dunk, când doi 
dintre oamenii Lordului Vyrwel îl aruncară pe Ser Glendon, gol, 
la picioarele lui, are, oricum, mult mai puțin decât înainte. 

Băiatul fusese bătut cu sălbăticie. Avea fața umflată și plină 
de vânătăi, avea mai mulţi dinţi sparţi sau lipsă, din ochiul drept 
îi șiroia sânge, iar pe piept carnea îi era roșie și crăpată, acolo 
unde fusese ars cu fierul înroșit. 

— Eşti în siguranţă acum, murmură Ser Kyle. Aici suntem doar 
cavaleri rătăcitori și zeii știu că suntem oameni pașnici. 

Daemon le dăduse apartamentele maesterului și le poruncise 
să bandajeze toate rănile pe care le putea avea Ser Glendon și 
să-l pregătească pentru duel. 

In timp ce spăla sângele de pe faţa și mâinile băiatului, Dunk 
observă că trei unghii de la mâna stângă îi fuseseră smulse. 
Asta îl îngrijora mai mult decât celelalte răni. 

— Poţi ţine lancea în mână? 

— Lancea? Când încercă să vorbească, din gura lui Ser 
Glendon se scurse sânge amestecat cu salivă. Am toate 
degetele? 

— Zece, zise Dunk, însă doar șapte unghii. 

Ball clătină din cap. 

— Tom cel Negru avea de gând să-mi taie toate degetele, dar 
a fost chemat în altă parte. Cu el trebuie să mă lupt? 

— Nu. L-am omorât. 

Asta îl făcu pe băiat să zâmbească. 

— Trebuia s-o facă cineva. 

— Vei lupta împotriva Scripcarului, dar numele lui adevărat 
este... 

— ... Daemon, da. Mi-au spus. Dragonul Negru. Ser Glendon 
râse. Tatăl meu a murit pentru el, aș fi fost bucuros omul lui. Aș 
fi luptat pentru el, aș fi ucis pentru el, aș fi murit pentru el, dar 
nu pot pierde pentru el. Întoarse capul și scuipă un dinte spart. 


Pot să capăt o cupă cu vin? 

— Ser Kyle, adu plosca. 

Băiatul bău cu nesaţ, apoi se șterse la gură. 

— Uită-te la mine. Tremur ca o fată. 

Dunk se încruntă. 

— Mai poţi să te ţii pe cal? 

— Ajută-mă să mă spăl și adu-mi scutul, lancea și șaua, spuse 
Ser Glendon, și vei vedea ce pot să fac. 

Era aproape dimineaţă când ploaia se domoli îndeajuns ca 
duelul să aibă loc. Curtea castelului era o mocirlă moale care 
sclipea udă în lumina sutelor de torţe. În spatele terenului de 
turnir, o ceaţă alburie se ridica, înălţând pe zidurile de piatră 
degete fantomatice, ca să înhaţe meterezele castelului. Mulţi 
dintre nuntași dispăruseră în orele scurse între timp, dar cei 
rămași urcau din nou în tribune și se așezau pe scândurile de 
pin îmbibate de ploaie. Printre ei se afla Ser Gormon Peake, 
înconjurat de un grup de lorzi mai mărunți și cavaleri de casă. 

Doar câţiva ani trecuseră de când Dunk fusese scutierul 
bătrânului Ser Arlan. Nu uitase ce are de făcut. Încheie 
cataramele armurii ce nu-i era pe măsură lui Ser Glendon, îi 
prinse coiful de grumăjer, îl ajută să încalece și îi dădu scutul. 
Turnirurile anterioare lăsaseră scobituri adânci în lemn, dar 
globul strălucitor de foc se mai vedea și acum. Arată la fel de 
tânăr ca Egg, gândi Dunk. Un băiețel speriat și înverșunat. O fi 
roibul mai bine antrenat și mai ager, dar un călăreț se descurcă 
mai bine pe calul pe care-l cunoaște, iar acesta îi e străin. 

— Voi avea nevoie de o lance, spuse Ser Glendon. O lance de 
război. 

Dunk se duse la stativ. Lăncile de război erau mai scurte și 
mai grele decât cele de turnir pe care le folosise în duelurile 
anterioare, doi metri și jumătate de frasin masiv, cu un vârf 
ascuţit de fier. Dunk alese una și o scoase, trecându-și mâna pe 
toată lungimea ei, să se asigure că nu are crăpături. 

La capătul opus al terenului, unul dintre scutierii lui Daemon îi 
oferea acestuia o lance identică. Era un scripcar, nimic mai 
mult. In loc de săbii și scripci, veșmintele calului său de război 
înfățișau acum dragonul cu trei capete al Casei Blackfyre, negru 
pe fond roșu. Prinţul își spălase și vopseaua neagră din părul 
care acum i se revărsa pe umeri într-o cascadă de argint și aur, 
scânteind ca metalul bătut în lumina torțelor. Tot așa ar fi și 


părul lui Egg, dacă l-ar lăsa vreodată să crească, își dădu seama 
Dunk. Îi venea greu să și-l imagineze așa, dar știa că, într-o 
bună zi, va trebui, dacă vor trăi amândoi până atunci. 

Heraldul urcă din nou pe platforma lui. 

— Ser Glendon Bastardul e acuzat de furt și crimă, vesti el, iar 
acum vine să-și dovedească nevinovăția cu preţul trupului său. 
Daemon din Casa Blackfyre, Al Doilea pe Numele Său, Rege de 
drept al Andalilor, al Rhoynarilor și al Primilor Oameni, Stăpân al 
Celor Şapte Regate și Apărător al Regatului, vine să dovedească 
adevărul acuzațiilor sale împotriva bastardului Glendon. 

Şi, dintr-odată, anii se risipiră și Dunk se afla din nou pe 
Pajiștea Ashford, ascultându-l pe Baelor Sfarmă-Lance chiar 
înainte de a porni în bătălia pentru propria-i viaţă. Vârî lancea 
de război înapoi, luă o lance de turnir din următorul rastel, o 
lance lungă de patru metri, suplă și elegantă. 

— la-o pe asta, îi spuse lui Ser Glendon. E ceea ce am folosit 
la Ashford, la duelul judiciar de șapte. 

— Scripcarul a ales o lance de război. Are de gând să mă 
omoare. 

— Pentru asta trebuie mai întâi să te nimerească. Dacă 
ţintești bine, vârful lui nu te va atinge niciodată. 

— Nu știu. 

— Eu știu. 

Ser Glendon îi smulse lancea din mână, se răsuci și porni la 
trap către teren. 

— Cei Șapte să ne apere pe amândoi, așadar. 

Undeva, la răsărit, un fulger brăzdă cerul rozaliu. Daemon lovi 
cu pintenii de aur în trupul armăsarului său și ţâșni ca un fulger, 
coborându-și lancea de război cu vârful ei ucigaș de fier. Ser 
Glendon ridică scutul și alergă să-l întâmpine, legănându-și 
lancea mai lungă peste capul iepei, s-o izbească în pieptul 
tânărului pretendent. De sub copitele cailor ţâșnea noroi, iar 
flăcările torțelor păreau mai strălucitoare când cei doi cavaleri 
trecură bubuind unul pe lângă celălalt. 

Dunk închise ochii. Auzi un pârâit, un țipăt, o bufnitură. 

— Nu! îl auzi el pe Lordul Peake strigând cu durere. 
Nuuuuuuu! 

Preţ de o fracțiune de secundă, lui Dunk aproape i se făcu 
milă de el. Deschise ochii. Fără călăreț, armăsarul mare și negru 
încetinea pasul, la trap. Dunk sări și-l apucă de căpăstru. La 


celălalt capăt al terenului, Ser Glendon Ball își întoarse iapa și își 
înălță lancea zdrobită. Oamenii năvăliră pe teren, acolo unde 
Scripcarul zăcea neclintit, cu faţa în jos, într-o băltoacă. Când îl 
ajutară să se ridice, era plin de noroi din cap până-n picioare. 

— Dragonul Maro! strigă cineva. Un val de râsete străbătu 
curtea, în timp ce zorile se revărsau peste Zidurile Albe. 

Abia după câteva clipe, pe când Dunk și Ser Kyle îl ajutau pe 
Glendon Ball să coboare de pe cal, sună prima goarnă și 
santinelele de pe ziduri dădură alarma. O oaste își făcuse 
apariția dincolo de zidurile castelului, ivindu-se din ceţurile 
dimineţii. 

— Până la urmă, Egg n-a minţit, îi spuse Dunk, uluit, lui Ser 
Kyle. 

De la lazul Fecioarelor venise Lordul Mooton, de la Raventree 
Lordul Blackwood, de la Duskendale Lordul Darklyn. Domeniile 
regale din preajma Debarcaderului Regelui trimiseseră Casele 
Hayford, Rosby, Stokeworth, Massey și chiar săbiile jurate ale 
regelui, în frunte cu trei cavaleri ai Gărzii, sprijiniți de trei sute 
de Dinţi ai Corbului, cu arcuri înalte din lemn alb de copac al 
inimii. Însăși smintita Danelle Lothston plecase cu oaste din 
turnurile ei bântuite de la Harrenhal, cu părul roșu în vânt și cu 
armura-i neagră, care-i venea ca o mănușă de fier. 

Lumina soarelui ce răsărea scânteia pe vârfurile a cinci sute 
de lănci și de zece ori mai multe sulițe. Flamurile cenușii ale 
nopții renășteau în zeci de culori ţipătoare. lar deasupra tuturor 
fluturau doi dragoni regali, pe fundaluri negre ca noaptea: bestia 
cu trei capete a Regelui Aerys | Targaryen, roșie ca focul, și o 
fiară albă, înaripată, care scotea flăcări stacojii. 

Până la urmă, nu e Maekar, își dădu seama Dunk, atunci când 
văzu acele stindarde. Stindardele prințului de la Castelul Verii 
înfățișau patru dragoni cu trei capete, doi câte doi, blazonul 
celui de-al patrulea fiu al răposatului Rege Daeron al ll-lea 
Targaryen. Un singur dragon alb vestea prezenţa Mâinii Regelui, 
Lordul Brynden Rivers. 

Corbul Sângelui în persoană venise la Zidurile Albe. 

Prima Rebeliune Blackfyre se sfârșise pe Câmpul lerbii Roșii în 
sânge și glorie. Cea de-a doua se sfârșise cu un scâncet. 

— Nu ne pot intimida, declară Tânărul Daemon de pe 


meterezele castelului, după ce văzuse cercul de fier care-i 
înconjura, căci cauza noastră este dreaptă. Vom trece cu sabia 
prin ei și vom merge neabătut la Debarcaderul Regelui! Să sune 
goarnele! 

Însă cavalerii, lorzii și oştenii șușotiră între ei și câţiva 
începură să dea înapoi, îndreptându-se către grajduri sau spre 
câte-o ușă lăturalnică ori vreo ascunzătoare unde sperau că pot 
rămâne în siguranţă. lar când Daemon a scos sabia și a ridicat-o 
deasupra capului, toată suflarea a putut vedea că nu era 
Blackfyre. 

— Astăzi va fi din nou ca pe Câmpul lerbii Roșii, promise 
pretendentul. 

— Las-o baltă, scripcarule! îi strigă un scutier cărunt. Prefer să 
trăiesc. 

În cele din urmă, cel de-al doilea Daemon Blackfyre înaintă 
singur, își struni calul în faţa oștirii regale și îl provocă pe Corbul 
Sângelui la duel. 

— Am să vă înfrunt, pe tine ori pe lașul Aerys sau orice 
campion vei voi să numești. 

Dar oamenii Corbului Sângelui îl înconjurară, îl traseră jos de 
pe cal și-l puseră în lanţuri de aur. Ilmplântară în pământul 
mocirlos stindardul pe care-l purtase și îi dădură foc. Flamura 
arse multă vreme, înălțând o dâră șerpuitoare de fum ce se 
făcea văzută până-n depărtări. 

În ziua aceea n-a curs alt sânge decât al unui om aflat în 
slujba Lordului Vrywel, care s-a lăudat că el fusese unul dintre 
spionii Corbului Sângelui și că în curând avea să fie bine 
răsplătit. 

— Încă puţin şi-am să mă desfăt cu târfe și cu vin roșu 
dornishean, se pare că ar fi fost auzit spunând, chiar înainte ca 
unul dintre cavalerii Lordului Costayne să-i taie beregata. 

— Bea asta, spuse el, când omul lui Vrywel se înecă de 
propriu-i sânge. Nu e dornishean, dar e roșu. 

Altminteri, era o coloană tăcută, posomorâtă, de oameni care 
ieșeau, târându-și picioarele, pe porţile castelului Zidurile Albe, 
ca să-și arunce armele într-un morman scânteietor înainte de-a 
fi legaţi și conduși să aștepte judecata Corbului Sângelui. Dunk 
ieși alături de ceilalți, împreună cu Ser Kyle Motanul și Glendon 
Ball. Îl căutaseră pe Ser Maynard, să-l ia cu ei, dar Plumm se 
făcuse nevăzut cândva în timpul nopţii. 


Abia târziu, în după-amiaza aceea, Ser Roland Crakehall din 
Garda Regelui îl găsi pe Dunk printre ceilalți prizonieri. 

— Ser Duncan! Unde în șapte iaduri te-ai ascuns? Lordul 
Rivers întreabă de tine de câteva ore. Vino cu mine, rogu-te! 

Dunk porni alături de el. Mantia lungă a Lordului Crakehall 
flutura la fiecare pală de vânt, albă ca lumina lunii pe zăpadă. La 
vederea ei, Dunk își aminti cuvintele pe care le rostise 
Scripcarul, sus, pe acoperiș: Am visat că erai înveșmântat în alb, 
din cap până-n picioare, cu o mantie lungă și albă fluturând de 
pe umerii tăi largi. Dunk pufni. Da, și ai visat dragoni ieșind din 
ouă de piatră. La fel de verosimile amândouă. 

Pavilionul Mâinii se afla la câteva sute de metri de castel, în 
umbra unui ulm cu coroana lăbărţată. Câteva vaci pășteau prin 
preajmă. 

Regii se ridică și cad, gândi Dunk, iar vacile și oamenii de rând 
îşi văd de treburile lor. Era o vorbă de-a bătrânului. 

— Ce se va alege de ei? îl întrebă pe Ser Roland când trecură 
pe lângă un grup de ostatici așezați pe iarbă. 

— Vor fi duși la Debarcaderul Regelui, la judecată. Cavalerii și 
oștenii ar trebui să scape destul de ușor. Ei n-au făcut decât să- 
și urmeze lorzii. 

— Şi lorzii? 

— Unii vor fi iertaţi, dacă spun adevărul despre ceea ce știu și 
dacă cedează un fiu sau o fiică drept zălog al loialității lor. Le va 
fi mai greu celor care au primit iertarea după Câmpul lerbii 
Roșii. Aceștia vor fi întemnițați sau dezonoraţi. Cei mai ticăloși 
își vor pierde capul. 

Corbul Sângelui trecuse deja la fapte. Dunk observă asta în 
drum spre pavilionul lui. Flancând intrarea, capetele schilodite 
ale lui Gormon Peake și Tom Heddle cel Negru fuseseră înfipte 
în ţepe, cu scuturile etalate dedesubt. Trei castele, negre pe 
fond portocaliu. Omul care l-a ucis pe Roger de Pennytree. 

Chiar și în moarte, ochii Lordului Gormon erau duri, ca de 
cremene. Dunk i-i închise cu degetele. 

— De ce-ai făcut asta? îl întrebă unul dintre străjeri. Oricum o 
să-i scoată ciorile curând. 

— Îi datoram măcar atât. 

Dacă Roger n-ar fi murit în ziua aceea, bătrânul nici nu s-ar fi 
uitat la Dunk, când l-a zărit alergând după porci pe ulițele 
Debarcaderului Regelui. Un rege mort de mult i-a dat o sabie 


unui fiu în locul celuilalt, ăsta a fost începutul. lar acum sunt aici 
și bietul Roger e în mormânt. 

— Mâna așteaptă, porunci Roland Crakehall. 

Dunk trecu pe lângă el, prezentându-se în faţa Lordului 
Brynden Rivers, vrăjitorul, și a Mâinii Regelui. Egg stătea în fața 
lui, proaspăt îmbăiat și îmbrăcat în veșminte princiare, așa cum 
îi ședea bine unui nepot al regelui. În apropiere, Lordul Frey era 
așezat pe un scaun de campanie, cu o cupă de vin în mână și cu 
micuțul lui moștenitor hidos foindu-i-se în poală. Lordul 
Butterwell era prezent și el... în genunchi, palid la faţă și 
tremurând. 

— Trădarea nu e mai puţin mârșavă dacă trădătorul se 
dovedește un laş, spuse Lordul Rivers. Ţi-am auzit scâncelile, 
Lord Ambrose, și cred un cuvânt din zece. Ținând seama de 
asta, am să-ţi îngădui să păstrezi a zecea parte din averea ta. |ţi 
poţi păstra și soţia. iți doresc să te bucuri de ea. 

— Şi Zidurile Albe? întrebă Butterwell, cu glas tremurător. 

— Confiscate pentru Tronul de Fier. Am de gând să dărâm 
castelul piatră cu piatră și să împrăștii sare pe pământul pe care 
se află. În douăzeci de ani, nimeni nu-și va mai aminti că a 
existat. Bătrâni nebuni și tineri răzvrătiți fac și acum pelerinaje 
la Câmpul lerbii Roșii, să planteze flori pe locul unde a căzut 
Daemon Blackfyre. Nu voi îngădui ca Zidurile Albe să devină un 
alt monument al Dragonului Negru. Lordul Rivers flutură o mână 
palidă: Acum fugi de-aici, gândacule. 

— Mâna Regelui e milostivă. 

Butterwell plecă împleticindu-se, atât de orb de durere, încât 
nici măcar nu a părut să-l recunoască pe Dunk când a trecut pe 
lângă el. 

— Ai permisiunea mea să pleci și tu, Lord Frey, porunci Rivers. 
Vom vorbi mai târziu. 

— Cum poruncește stăpânul meu. 

Frey își conduse fiul afară din pavilion. 

De-abia atunci Mâna Regelui se întoarse spre Dunk. Era mai 
bătrân decât și-l amintea, cu faţa aspră și ridată, însă avea 
pielea albă ca osul, iar obrajii și gâtul încă purtau semnul 
dizgrațios din naștere, ca o pată de sânge despre care unii 
oameni ziceau că seamănă cu un corb. Avea cizmele negre, 
tunica stacojie. Peste ea purta o mantie fumurie, prinsă cu o 
broșă în forma unei mâini de fier. Părul îi cădea pe umeri, lung, 


alb și drept, pieptănat în faţă, ca să-i ascundă ochiul lipsă, cel 
pe care Oţelul Înverșunat i-l răpise pe Câmpul lerbii Roșii. Ochiul 
rămas era foarte roșu. Câţi ochi are Corbul Sângelui? O mie și 
unul. 

— Prinţul Maekar are, fără îndoială, un motiv întemeiat să-și 
lase fiul să fie scutier în slujba unui cavaler rătăcitor, spuse el, 
deși nu cred că asta presupunea să fie dus într-un castel plin de 
trădători care puneau la cale o rebeliune. Cum se face că mi-am 
găsit vărul într-un cuib de năpârci ca acesta, ser? Lordul Putinică 
vrea să mă facă să cred că Prinţul Maekar te-a trimis aici, să 
adulmeci rebeliunea deghizat în cavaler misterios. Acesta-i 
adevărul? 

Dunk plecă un genunchi. 

— Nu, stăpâne. Adică, da, stăpâne. Asta i-a spus Egg. Aegon, 
adică. Prinţul Aegon. Așadar, partea aceea este adevărată. Nu 
este, însă, ceea ce s-ar numi adevărul adevărat. 

— Inţeleg. Așadar, voi doi aţi aflat despre această conspirație 
împotriva coroanei și v-aţi hotărât s-o dejucaţi singuri. Așa stau 
lucrurile? 

— Nici așa. Noi doar... într-un fel, am nimerit din întâmplare, 
cum S-ar zice. 

E9g își încrucișă braţele. 

— lar Ser Duncan și cu mine aveam situaţia sub control 
înainte de-a apărea tu cu oastea ta. 

— Am avut ajutoare, stăpâne, adăugă Dunk. 

— Cavaleri rătăcitori. 

— Da, stăpâne. Ser Kyle Motanul și Maynard Plumm. Şi Ser 
Glendon Ball. El l-a doborât de pe cal pe Scripe... pe pretendent. 

— Da, am auzit povestea asta deja de pe zeci de buze. 
Bastardul Mâţișorilor. Născut dintr-o târfă și-un trădător. 

— Născut din eroi, zise Egg apăsat. Dacă e printre ostatici, 
vreau să fie găsit și eliberat. Și răsplătit. 

— Şi cine ești tu să-i spui Mâinii Regelui ce să facă? 

Egg nici nu clipi. 

— Ştii cine sunt, vere. 

— Scutierul tău e insolent, ser, îi zise lui Dunk Lordul Rivers. 
Ar trebui să-i tragi o mamă de bătaie să se lecuiască. 

— Am încercat, stăpâne. Dar e prinţ. 

— E un dragon, zise Corbul Sângelui, asta e. Ridică-te, ser. 

Dunk se ridică. 


— Au existat întotdeauna Targaryeni care au visat lucrurile ce 
vor veni, încă dinainte de Cucerire, spuse Corbul Sângelui, așa 
că n-ar trebui să ne mire, din când în când, dacă și un Blackfyre 
dovedește acest dar. Daemon a visat că dragonul se va naște la 
Zidurile Albe și așa a fost. Numai că nătărăul a greșit culoarea. 

Dunk se uită la Egg. Văzu inelul. /ne/u/ tatălui său. E pe 
degetul lui, nu vărât în cizmă. 

— Aproape că-mi vine să te iau cu noi la Debarcaderul 
Regelui, îi zise lui Egg Lordul Rivers, și să te ţin la curtea mea, 
ca... oaspete. 

— Tata n-ar vedea asta cu ochi buni. 

— Bănuiesc că nu. Prinţul Maekar are o... fire... arțăgoasă. 
Poate c-ar trebui să te trimit înapoi la Castelul Verii... 

— Locul meu e cu Ser Duncan. Sunt scutierul lui. 

— Cei Şapte să ne apere pe amândoi. Cum poftești. Eşti liber 
să pleci. 

— Vom pleca, răspunse Egg, dar mai întâi avem nevoie de 
niște aur. Ser Duncan trebuie să-i plătească Melcului 
răscumpărarea. 

Corbul Sângelui râse. 

— Unde e băiatul umil pe care l-am întâlnit cândva la 
Debarcaderul Regelui? Cum spui, prinţe. Am să-l însărcinez pe 
vistiernicul meu să-ţi dea cât aur dorești. În limite rezonabile. 

— Doar un împrumut, preciză Dunk. Am să-l înapoiez. 

— Când înveţi să lupţi în turnir, fără îndoială. Lordul Rivers 
pocni din degete, concediindu-i, desfășură un pergament și 
începu să bifeze nume cu un condei. 

Însemnează oamenii care trebuie să moară, îşi dădu seama 
Dunk. 

— Stăpâne, spuse el, am văzut capetele afară. Asta 
înseamnă... Scripcarul... Daemon... ai să-i iei și lui capul? 

Corbul Sângelui ridică privirea de pe pergament. 

— Asta va hotărî Regele Aerys... dar Daemon are patru fraţi 
mai mici. Și surori. Dacă aș fi atât de nesăbuit să-i tai frumosul 
cap, mama lui ar jeli, prietenii lui m-ar blestema și m-ar numi 
„ucigaș“, iar Oţelul Înverșunat l-ar încorona pe fratele său, 
Haegon. Mort, tânărul Daemon e un erou. Viu, e un obstacol în 
calea fratelui meu vitreg. N- are cum să-l facă rege pe un al 
treilea Blackfyre, atât timp cât cel de-al doilea rămâne, atât de 
supărător, în viaţă. În plus, un ostatic așa de nobil va fi o 


podoabă la curtea noastră și o mărturie vie a milosteniei și 
bunăvoinţei Înălţimii Sale, Regele Aerys. 

— Am și eu o întrebare, interveni Egg. 

— Incep să pricep de ce era tatăl tău atât de dornic să scape 
de tine. Ce mai vrei de la mine, vere? 

— Cine-a luat oul de dragon? La ușă erau străjeri și alţii pe 
scări, n-avea cum să pătrundă nimeni neobservat în dormitorul 
Lordului Butterwell. 

Lordul Rivers zâmbi. 

— Dac-ar fi să ghicesc, aș spune că cineva a urcat prin puţul 
privatei. 

— Puţul privatei e prea mic să poată fi urcat. 

— Pentru un om. Un copil s-ar descurca. 

— Sau un pitic! izbucni Dunk. 

O mie și unul de ochi. De ce n-ar face parte câţiva dintr-o 
trupă de pitici comici? 


